
АНЫҚТАМАЛАР

Диссертациялық жұмыста келесі терминдерге сәйкес анықтамалар қолданылды:  
Ономасиология – номинация (лат. номинатио атау) туралы ғылым.
Лингвомәдениет – ұлттық болмыстың тілдегі рухани - танымдық көрінісі. 
Дидактика – оқыту және білім беру теориясы.
Ұлттық ойын – ерте заманнан қалыптасқан дәстүрлі ойын-сауықтардың бір түрі. (www.egemen.kz)
Ойын – ойын теориясында – тайталасушы екі жақтың мінез-құлық моделі.
Гиперактивті оқушы – қозғалыс белсенділігінің жоғарылығы және импульсивті реакциялық болмыс иесі
Денотат – белгілі бір сөзді айтқанда ойымызға келетін зат не оның белгілері
Сигнификат – тілдік таңбаның ұғымдық мазмұны.
Дүниетаным – қоршаған ортаны қабылдау және бейімделу тәжірибесінен түзілген халықтың ұлттық ерекшеліктеріне тән ережелер үрдісі. 
Дүниетаным – адамда өмір бойы қалыптасатын білім, сенім, мұрат, өмірлік құндылықтар жүйесі. Дүниетаным тұлғаның өмірлік мақсатын, өмірлік ұстанымын анықтайды.
Ұлттық құндылық – белгілі бір ұлттың өзіне тән даралығын эстетикалық жоғары дәрежеде танытып тұратын жалпыадамдық құндылықтардың түрлері.
Ұлттық дәстүр – тарих барысында қалыптасып, ұрпақтан ұрпаққа жалғасып отыратын әдет-ғұрыптар, салт-сана, заң, қоғамдық тәртіп, мінез-құлық.
Ұлттық мәдени мұралар – салт-дәстүрлер, әдет-ғұрыптар, халық ауыз әдебиеті үлгілері, бейнелеу, сәулет, музыка, қолөнер және т.б. өнер.
Педагогикалық эксперимент – педагогикалық үрдісті түрлендіруге арналған танымдық әдіс
Педагогикалық шарттар – ынтымақтастық іс-әрекеттерге жетелейтін, коммуникативтік қабілеттілікті қалыптастыратын жағымды әрі оқыту үдерісін тиімді ұйымдастыруға негіз болатын ережелер. 

КІРІСПЕ

Зерттеудің өзектілігі. ХХІ ғасырда Қазақстан Республикасының білім беру саласы әлеуметтік, экономикалық өзгерістерге сәйкес еліміздегі барлық оқу орындарының, мектептің дамуына ықпал ететін оқыту мен оқу тәжірибелерінің озық әдістерін жоспарлауға, ұсынуға және қолдануға мүмкіндіктер беріп отыр. Білім саласындағы мұндай бетбұрыстар мұғалімдік қызметтің педагогикалық, әдістемелік және психологиялық негізгі үш құрылымының ауқымын қабілетті, жан-жақты жетілген парасатты адамдар тәрбиелеп өсіруге бағыттайды. Ұстаздың кәсіби шеберлікке жетуі - үздіксіз ізденіске толы, толассыз дамып отыратын үрдіс. 
Қазақстан Республикасының «Білім туралы Заңында» (7-бап) Білім беру жүйесінің басты міндеті – ұлттық және жалпыадамзаттық құндылықтар және қазақ халқы мен республиканың басқа да халықтарының тарихын, әдет-ғұрпы мен дәстүрлерін зерделеу қажет екендігі көрсетілген. Осы Заңға сәйкес мектептің оқу-тәрбие үрдісіндегі басты бағдар – бүгінгі жаңа қоғам мүддесіне лайықты жетілген, бойында ұлттық сана, ұлттық психология қалыптасқан қоғамның ертеңгі иегерлерін тәрбиелеп өcipy. Мұның дұрыс шешілуі болашақ ұрпақтың ұлттық санасын тәрбиелеп, рухани мәдениетін жетілдірумен біpгe қаралады. Дүниенің терең де нәзік сырын сезіне алатын жас ұрпақты тәрбиелеу – әр адамның ғана емес, бүкіл қоғамның қасиетті борышы. Жас ұрпақтың санасын шыңдауға қызмет ететін білім жүйесін қалыптастыру – қазіргі заманның өзекті мәселесі. Ал мұндай білім жүйесі сол ұлттың төл болмысымен санасу арқылы жүзеге асады. Қай заманда болмасын, адамзат алдында тұратын ұлы мұрат-міндеттердің ең бастысы – өзінің ісін, өмірін жалғастыратын салауатты, саналы ұрпақ тәрбиелеу. Бұл мақсатта жастарды жан-жақты, қабілетті азамат етіп өсіруде халықтық салт-дәстүрлердің тәлім-тәрбиелік, білім-танымдық рөлі орасан зор.       
Рухани мәдени байлықтың байырғы саласының біpі – ұлттық ойындар. Халықтың салт-дәстүрін, әдет-ғұрпын жас ұрпақтың бойына ойын арқылы дарытып, көңіліне қондыра білу өмір қажетінен туып отыр. Өйткені, ойын – баланы нәресте шағынан бастап адалдыққа, батылдыққа, елін, жерін, тілін сүюге, адамгершілікке, мейірімділікке тәрбиелеудің құралы. 
Оның тәрбие, тәлім берудегі сиқырлы сырын терең меңгеру үшін, ежелден бepi өркен жайып, үздіксіз дамыған ұлттық ойындарды зерттеп, оларды тиімді пайдаланудың жолдарын қарастыру маңызды міндет болып табылады. Қазіргі заманда әлеуметтік мәдени және рухани маңызы бар ұлттық ойындар салауатты өмір салтын сақтауға және сауықтыру қызметіне өзінің игі әсерін тигізуде. Осыған орай адамның жаны мен тәнін рухани сауықтырып қана қоймай, жетістіктерге жетуге мотивация беретін және сол арқылы халқымызды, мәдениетімізді бүкіл әлемге танымал ететін өнерді дамыту маңызды екені даусыз.
Ұлттық тұрмыс-салт ойындарының ізгі қасиеттерін А.Құнанбайұлы, Ы.Алтынсарин, А.Байтұрсынұлы, Ә.Диваев, М.Әуезов, С.Мұқанов сияқты мәдениет жанашырлары үлкен қамқорлықпен кейінгі ұрпаққа үлгі етіп отырған. А.Байтұрсынұлы ұлттық ойындарды оқыту процесінде қалай пайдаланудың нақты үлгісін көрсете отырып, өзінің «Әліпби» деп аталатын жаңа құралында (1928 ж.) «төте оқу», «тұтас оқу» әдістері бойынша балаларды тез оқып, жаза білуге үйрету әдістемесін «Ойнаңдар! Ойлаңдар!» деген тақырыпша қойып, ойын атауларына құрғаны белгілі [1, б.49-89]. 
Қазақ халқы өзінің әдет-ғұрпы мен салт-санасына, дүниетанымына, тұрмыс-тіршілігіне негізделген, соған сай келетін ұлттық ойын түрлеріне өте бай. Бұлар жайында М.Тәнекеев, Б.Төтенаев, Е.Сағындықов, С.Қасиманов, Ж.Бабалықов, Ө.Жолымбетов, Т.Сұлтанбеков, Ә.Бүркітбаев т.б. ғалымдардың еңбектерінде бірқатар мәліметтер берілгенімен, қазақ өнері мен мәдениетінде үлкен орын алатын ұлттық ойын түрлері жан-жақты қамтылып, зерттелген емес. Жұрттың назарын аударып, қазіргі заман талабына сай сөз болған спорт түрлері: қазақша күрес, тоғызқұмалақ, дойбы және ат спорты, аңшылық кәсібіне байланысты бүркіт ұстау, құс салу, ит жүгірту, қыз қуу ойындары жанданып келеді. Ұлттық ойын атаулары қазақтың әдебиет үлгілері сияқты ғасырлар бойы ауызша қалыптасып, біздің заманымызға ауызша жеткен. Революцияға дейінгі және одан кейінгі зерттеушілер ойын атауларын ауыз әдебиеті нұсқаларымен бірге жинап, оларды ауыз әдебиеті аясында қарастырған. Тек Кеңестік дәуірде ұлттық ойындар мен олардың атаулары қазақ этнографиясы мен мәдениетінің бір саласы ретінде жеке зерттеле бастады. Ұлттық ойындар осы күнге дейін, негізінен, этнографиялық тұрғыда зерттеліп келеді. Бұл салада этнографтар аз еңбек еткен жоқ. Сонымен бірге, ұлттық ойындардың тәрбиелік мәніне байланысты педагогикалық және этномәдениет тұрғысынан қарастырған мәдени-танымдық зерттеулер де баршылық. Алайда бұл зерттеулерде ұлттық ойын атаулары лингвистикалық сипатта сөз болған емес.
Ұлттық ойын түрлерінің мән-мағынасын олардың атауларымен байланыстырып, бірге қарағанда ғана толық түсінуге болады. Себебі этностың рухани мәдениетінің бір саласы ретінде әр заманда туған ойын түрлерін барлық ерекшеліктерімен бірге тек тіл таныта алады. Тіл – тек ұлттық ойын түрлерін ғана емес, өзінің ішкі тілдік мүмкіндігінің молдығына байланысты этнос өміріндегі материалдық және рухани құндылықтар мен деректерді, олардың атауларын өз бойында сақтап, оларды ұрпақтан-ұрпаққа жеткізіп отыратын, сөйтіп, этностың бүкіл болмысын танытатын құрал. Этнос өмірінің құндылықтарын білдіруде археологиялық, этнографиялық деректерге қарағанда тілдің мүмкіндігі әлдеқайда мол. Археология мен этнография халықтың бұрынғы замандардағы болмысына, тіршілігі мен мәдениетіне қатысты заттық көрсеткіштері мен ескерткіштерінен деректер берсе, тілде олардың қалай аталғаны оның сөздік қорында сақталып қана қоймай, оларды сипаттап, мазмұндық ауқымын кең түсіндіретін деректер қоса беріліп отырады. Ұлттық ойын атаулары ана тіліміздің сөздік қорын байытатын тіл әлемінің бір саласы екендігіне дау жоқ. Әр ұлттың өзінің ұлттық құндылықтары болады. Бір ұлтты екіншілерінен ерекшелендіріп тұратыны оның: тілі, ертегілері, мақал-мәтелдері, лиро-эпостық және батырлар жырлары, әдет-ғұрпы, салт-санасы, менталитеті, мәдениеті, өнері, тағамдары, ұлттық қолөнері, тұрмыстық бұйымдары, ұлттық ойындары т.б. өзгелерге ұқсамайтын қасиеттері. Осылардың бәрі ұлттық құндылықтарға жатады.
Ұлттық құндылық – белгілі бір ұлттың өзіне тән даралығын эстетикалық жоғары дәрежеде танытып тұратын жалпыадамзаттық құндылықтардың түрлері. Осы аталған ұлттық құндылықтардың ішінде бөле-жарып қарастырып отырған «ойын» тақырыбы да тым ерте кездерден философтардың, ғалымдардың, көрнекті ойшылдардың назарынан тыс қалмаған-ды. Мәселен, біздің эрамызға дейінгі ІҮ ғасырда өмір сүрген грек философы Гиппократ ойынды мәңгілікке теңесе, Платон «Ойын – әрі терең ақыл, рахат, қызық және теңдесі жоқ құбылыс» деген. К.Горсс пен К Бюллердің пікірлерінше, «Ойын – балаларды ересек өмірге дайындайды». 
Жас ұрпақ өз халқының мәдениетімен, асыл мұраларымен ұлттық әдебиет жауһарлары арқылы танысып келеді. Әдеби шығармаларда кездесетін ұлттық ойындарға зер салсақ, халқымыз ойынды тәрбие құралы ретінде пайдаланғандығына және ойын арқылы өзінің ой еркіндігі мен әділеттілік қағидаларын көрсете білетін тәрбие құралы ретінде танығандығын аңғарамыз. Бұл айтылғандар зерттеу жұмысының өзектілігін дәлелдей алады. Ұлттық ойындарды «Қазақ тілі» пәнінің материалдарын тиімді игертудің әдіс-тәсілдері ретінде қолдану арқылы сабақты білімалушылардың толық меңгеруін, қызығушылығын, ұлттық құндылықтарға деген сүйіспеншілігін туғызу мүмкіншілігін анықтау зерттеу жұмысының өзектілігі деп есептейміз.
Зерттеудің мақсаты: Қазақ тілі сабақтарында ұлттық ойындар арқылы оқушылардың дүниетанымдық көзқарасын қалыптастыру әдістемесін жасау. 
Зерттеудің нысаны: Жалпы білім беретін мектептерде қазақтың ұлттық ойындары арқылы оқушылардың дүниетанымын қалыптастыру үдерісі. 
Зерттеу пәні. Қазақтың ұлттық ойындары арқылы оқушылардың дүниетанымын қалыптастыру әдістемесі. 
Зерттеудің міндеттері:
- ұлттық ойын атауларының қалыптасу және зерттелу кезеңдерін айқындау;
- ұлттық ойындардың ономасиологиялық негіздерін сипаттау;
- ұлттық ойын атауларына лексика-семантикалық тұрғыда талдау жасау; 
- ұлттық ойындарды пайдалану арқылы оқушылардың зияткерлік шығармашылық әлеуеттерін арттыру және дамыту әдістерін ұсыну;
- ұлттық ойындарды оқу бағдарламасы барысында орынды пайдалана білу білім берудің қазіргі парадигмаларына, оқыту стратегияларына сәйкес оқушылардың танымдық белсенділіктерін дамытатындығына зерттеу жасау; 
- ұлттық ойындарды пайдалануда оңтайлы әдіс-тәсілдер, технологиялар арқылы оқушылардың дүниетанымдық көзқарасын қалыптастыруға болатындығын эксперимент арқылы дәйектеп, ғылыми-әдістемелік тұрғыдан тұжырымдау.
Зерттеудің ғылыми болжамы: егер білім беру үдерісінде ұлттық ойындарды пайдаланудың негізгі теориялық моделі мен әдістемесі жасалып, тәжірибеге ендірілсе, онда білім алушының дүниетанымдық мәдениеті, көзқарасы жоғары деңгейде қалыптасады, өйткені ұсынылған жүйе дидактиканың теориялық заңдылықтарына негізделеді. Ұлттық ойын атаулары лингвистикалық қордың кеңеюіне әсер етіп, сөз қолданысы аясында пайдалану деңгейі артады. Бұл дегеніміз, «қазақша ойлау» кодының көкжиегі ашылуына себебі тиетіндігін ескеру.  
Зерттеудің жетекші идеясы: ұлттық ойындар арқылы мектеп оқушыларының дүниетанымын қалыптастырудың әдістемелік жүйесін ұсыну арқылы оқушыдан бәсекеге қабілетті тұлғаның рухани жетілу динамикасын дамыту. 
Зерттеудің әдіснамалық негіздеріне жалпы тіл біліміндегі, түркітанудағы, қазақ тіл біліміндегі этномәдени, танымдық және этнографиялық және әдістемелік зерттеулердегі теориялық тұжырымдар алынды. 
Зерттеу әдістері: Зерттеу жұмысын жүргізуде теориялық тұрғыда: философия, әлеуметтану, психология, педагогика ғылымы бойынша тақырыпқа байланысты әдебиеттерге талдау жасау, тұжырымдау әдісі, салыстыру және жобалау әдісі, модельдеу, индуктивті-дедуктивті талдау әдістері пайдаланылды. Сонымен қатар, тәжірибелік зерттеу жүргізу барысында: сауалнама жүргізу, әңгімелесу, бақылау, материалдарды саралау әдісі мен тәжірибелік-эксперименттік әдістер іске асырылды; статистикалық зерттеуді қорытындылауда нәтижелерді математикалық-статистикалық өңдеу әдісі қолданылды. 
Эксперименттік база Астана қаласы әкімдігінің "№83 мектеп-гимназия" шаруашылық жүргізу құқығындағы мемлекеттік коммуналдық кәсіпорны, Назарбаев Зияткерлік мектебі, Ж.Жабаев атындағы №4 мектеп-гимназия базасында құрылды.
Зерттеудің негізгі кезеңдері.
Бірінші кезеңде (2018-2019) мектеп оқушыларының арасында қазақ ұлттық ойындары арқылы дүниетаным қалыптастырудың лингвистикалық негізін анықтау мақсатында оқушылар мен мұғалімдерге сауалнама жүргізілді, ұлттық ойындардың линвистикалық мәні мен мазмұны, атауы жайлы оқушылардың білім деңгейлері анықталды; қазақ тілі сабақтарында мектеп мұғалімдерінің ұлттық құндылықтарды танытудың тәрбие көзі ретінде ұлттық ойындарды қолдану деңгейі зерттелді. Қазақ ұлттық ойындары арқылы мектеп оқушыларының дүниетанымын қалыптастырудың лингвистикалық және әдістемелік негіздерін зерттеу үшін отандық және шетелдік ғалымдардың тақырып аясындағы еңбектері қарастырылды, нәтижесінде теориялық материалдар сарапталды, теориялық болжам жасалып, зерттеу жұмысының бағыттары айқындалды.
Екінші кезеңде (2019-2020) орта мектепте білім беру жағдайында тұлғаның дүниетанымын қалыптастыруда негізге алынатын ұстанымдар мен әдістер нақтыланып, тапсырма түрлері айқындалып, кешенді жұмыс жүйесі жасалды. 
Үшінші кезеңде (2020-2021) эксперименттік жұмыс барысында алынған мәліметтердің қорытындысы шығарылып, зерттеу нәтижелері талқыланып, қорытындылау жұмыстары жүргізілді. 
Зерттеудің ғылыми жаңалығы:
- ұлттық ойын атауларының қалыптасу үрдістері, зерттелу кезеңдері айқындалды;
- дәстүрлі ойын атауларының ономасиологиялық сипаты, лингвомәдени негіздері зерделенді;
- тұлғаның ұлттық ойындар негізінде дүниетанымдық мәдениетін қалыптастырудың теориялық- әдіснамалық негіздері дәйектелді;
-қазақ тілі сабағында ұлттық ойындарды пайдалану арқылы оқушылардың дүниетанымдық көзқарасын қалыптастыруға болатындығы дәлелденді;
- қазақ тілі сабағында ұлттық ойындар арқылы оқушылардың дүниетанымын қалыптастырудың ұтымдылығы эксперимент арқылы тексеріліп, тұжырымдалды;
- жалпы білім беретін мектептерде қазақтың ұлттық ойындары арқылы оқушылардың дүниетанымын қалыптастырудың әдістемесі жасалды.
Жұмыстың теориялық маңызы. Зерттеу қорытындылары жалпы тілді оқыту әдістемесін теориялық тұрғыдан толықтыруға үлес қосады. Қазақ халқының ғасырлар бойы қалыптасқан этномәдени ерекшеліктерін, салт-санасындағы өзіндік менталитетін, рухани-моральдық құндылықтарын тереңірек түсінуге, сонымен бірге, қазақ тіл біліміндегі этнолингвистика, лингвомәдениеттану және когнитивті тіл білімі салаларын кеңейте зерттеуге мүмкіндік болады. 
Жұмыстың практикалық маңызы. Ғылыми зерттеу жұмысынан алынған нәтижелерді жалпы білім беретін орта мектепте қазақ тілі пәнін оқытуды жетілдіруде кеңінен қолдануға болады. Орта мектепте оқушылардың дүниетанымына сай келетін ұлттық ойындарды іріктеу, қолдану тұрғысындағы шығармашылық ізденіс нәтижелерін оқу құралдары мен әдістемелік нсұқаулықтарды әзірлеуде үлгі ретінде пайдалануға болады.
Қорғауға ұсынылатын тұжырымдар:
- ұлттық ойын-сауық атаулары – жалпыхалықтық аталымдық лексикалардың өздеріне тән қолданымдық аясы бар тобы. Ұлттық ойын атаулары салт-дәстүрлермен байланысты этномәдени, менталдық сипатта болады. Сондықтан ұлттық ойын атауларының қалыптасуын, әлеуметтік мәнін түсіну орта мектеп оқушысының ұлттық мәдени құндылықтарды ажырата білуіне мүмкіндік береді; 
- ұлттық ойындар арқылы мектеп оқушыларының дүниетанымын қалыптастыруға бағытталған әдістемелік жүйе дидактикалық ұстанымдарды басшылыққа ала отырып жүргізілсе, нәтиже сапалы болады;
- ұлттық ойын атауларының этника-тілдік модельдері (лексикалық бірліктер, фразеологизмдер, мақал-мәтелдер, жаңылтпаштар т.б.) өз ішінде лексика-семантикалық топтарға жіктеліп, қазақ лексикасының тарихи көне қабатын құрайды. Сондықтан қазақ халқының өзіндік мәдени ерекшелігін, рухани-моральдық құндылықтарын байқататын ұлттық ойын атауларының ұлт жадында сақталуы үшін, оқушылардың зердесіне салып отыру олардың дүниетанымының қалыптасуына да ықпал етеді;
- тіл-ұлт-мәдениет үштігі аясында халықтың қоғамдық танымы, менталитеті, ұлттық мінезі, өмір салты, әдет-ғұрыптары, дәстүрлері, моральдық құндылықтар жүйесі, дүниетанымы рухани мәдениеттің символдары түрінде көрінеді. Бұл белгілер қазақтың ұлттық ойын мәдениетінің мәнінен айқын байқалады, сондықтан жеткіншек кезеңіндегі мектеп оқушыларына қазақ мәдениетіндегі ойын түрлерінің ерекшеліктері мен атауларын меңгерту олардың сөздік қорларын байытады, танымдық қабілеттерін дамытады;
- негізі қазақтың этникалық мәдениетінен бастау алған, бабаларымыздан қалған халықтық мұраны – ұлттық ойын түрлерінің ерекшеліктерін біле отырып, сабақ үдерісінде пайдаланудың заманымызға сай ұрпақ тәрбиелеуде үлкен пайдасы тиеді. Ойын әр баланың алдынан өмірдің жарқын сәттерін ашып, жеке қасиеттерімен біте қайнасып, әрі қарай дамуымен ұштасса, жақсы нәтиже береді; 
- білім алушының дүниені қабылдау кезіндегі әсерленуі балалық шақта жақсы жүреді, сондықтан ұлттық ойындарды сабақ тақырыбына сәйкестендіре пайдалану баланың дүниетанымдық ой-өрісін кеңейтіп, көзқарастары мен сенімін жетілдіруге көмектеседі;
-ұлттық ойындар арқылы оқушылардың дүниетанымын қалыптастырудағы кешенді жұмыстар олардың ұлттық құндылықтар мен қазақ халқының салт-дәстүрін, әдет-ғұрпын меңгерулеріне игі ықпал етеді, қазақ тілі пәнін сапалы оқытудың жаңа арналарын ашады.
Зерттеу нәтижелерінің дәлдігі мен негізділігі: диссертациялық жұмыстың зерттеу негізі етіп алынған теориялық тұжырымдардың әдіснамалық тұрғыдан сараланып талдануымен бекітіледі. Жұмыстың мақсатына, міндеттеріне сәйкес шешімін тапқан зерттеу әдістері мен көрсетілген нәтижелердің жалпы білім беретін мектептің 6-сыныпта жүргізілген сабақтарда дәйектелуі зерттеудің сенімділігіне кепілдік етеді.
Ғылымның даму бағыттарына немесе мемлекеттік бағдарламаларға сәйкестігі:
Зерттеудің жетекші идеясы Қазақстан Республикасының 2007 жылғы 27 шілдедегі № 319 «Білім туралы» Заңын; «Негізгі орта білім беру деңгейінің 5-9 сыныптарына арналған «Қазақ тілі» пәнінен жаңартылған мазмұндағы үлгілік оқу бағдарламасын»; Қазақстан Республикасы Үкіметінің 2019 жылғы 31 желтоқсандағы № 1045 қаулысымен бекітілген Қазақстан Республикасындағы тіл саясатын іске асырудың 2020-2025 жылдарға арналған мемлекеттік бағдарламасын; Қазақстан Республикасы Үкіметінің 2022 жылғы 24 қарашадағы № 941 қаулысымен бекітілген Қазақстан Республикасында білім беруді дамытудың 2022-2026 жылдарға арналған тұжырымдамасын және ҚР мемлекет басшысы Қасым-Жомарт Тоқаевтың Қазақстан халқына арналған жыл сайынғы Жолдауларын жүзеге асыруға бағытталып, Қазақ тілі пәнін оқыту үрдісінде қолданысқа түсуіне ықпал етеді.
Зерттеу жұмысының негізгі мазмұны, тұжырымдамалары мен нәтижелері нәтижелерінің жариялануы мен мақұлдануы. Зерттеу жұмысының негізгі мазмұны, тұжырымдамалары мен нәтижелері халықаралық, республикалық, аймақтық ғылыми-практикалық конференцияларда, республикалық, облыстық семинарларда жасалған баяндамаларда талқыланған.  Диссертация тақырыбы бойынша 10 ғылыми мақала жарияланды. Scopus халықаралық деректер базасына енгізілген басылымдарда 1 мақала, ҚР Білім және ғылым саласындағы сапаны қамтамасыз ету комитеті бекіткен басылымдарда 6 мақала, Халықаралық ғылыми-практикалық конференция материалдарында 3 мақала жарияланды. Барлық жарияланымдар жүргізілген зерттеу барысында дайындалған. 
Диссертацияның құрылымы: Диссертация кіріспеден, үш тараудан, қорытындыдан, пайдаланған әдебиеттер тізімінен тұрады.


























1 ҚАЗАҚ ҰЛТТЫҚ ОЙЫНДАРЫНЫҢ ТІЛТАНЫМДЫҚ НЕГІЗДЕРІ 

1.1 Ұлттық ойындардың қалыптасуы 

Халықтың ұлттық ойындарының өзіндік тарихи даму жолдары, қалыптасу кезеңдері, тәрбиелік маңызы халықтың әлеуметтік дамуымен байланысты. Тарихи деректерге қарағанда, күні бүгінгі бізге жеткен ұлттық ойындардың қалыптасу кезеңі Қазақстан жерінде пайда болған алғашқы қауымдық құрылыстан басталады. Содан бері ойналып жүрген ұлт ойындарының ішіндегі: құмалақ ойындары, бестас, асық, садақ ату, қарагие сияқты түрлері шамамен алғанда 5000 жыл бұрын белгілі деген болжам-пікір бар. Батыс Еуропаның ертедегі саяхатшысы, ағылшын ғалымы Э.Маккей «...бұл ойындардың барлығы дерлік Азия елдерінде тайпалық одақтардың арасында тарағанға ұқсайды», - дейді [2].   
Б.Төтенаевтың «Қазақтың ұлттық ойындары» атты кітабында: «...Алғашқы қауымдағы адамдар күн көрудің, табиғатпен күресудің қиыншылығынан «мейілінше жаншылуда болған» кезі адамзаттың жануарлар дүниесінен бөлініп шыққан дәуірі болғандықтан, олардың өз бетінше тіршілікке қалыптасуында дене мүсінінің ерекшелігі басты рөл атқарады. Адамдар басқа жыртқыш жануарларға өздері жем болмас үшін, табиғат апатымен күресте, күшті де кесек тұлғаны қалыптастыратын өмір ортасын керек етті. Жаратылыста дене мүсінінің қалыптасуы барлық адамдарда бірдей бола бермеген. Алайда, алғашқы адамдардың табиғатпен күрестегі әлсіздігі, аң аулауда кейде сәтті, кейде сәтсіз болатындығы және мүсінді күштілердің нәзіктерге қарағанда табиғат кесепатының зардабын аз тартатындығы, міне, мұның бәрі жеке бастың мүсін ерекшеліктеріне байланысты [3, б.56]. Осыдан келе жаратылыстағы кесек тұлғаның табиғат апатына қарсы тұрудағы рөлін адамдар сол кезде-ақ ұқты» делінген [4, б.3]. Бұл құбылыс бірте-бірте дами келіп, саналы түрде кесек тұлға жасаудың бағытын қарастырып, жеке бастың өз бетінше мүсін немесе денесін шынықтыру жүйесін тудырды. Мұндай жүйеленген дене шынықтыру одан әрі дамып, қалыптасу барысында әртүрлі ойындар мен дене жаттығуларын, олардың атауларын тудырды. Мәселен, Қазақстан жерін мекендеген көшпелі тайпалардың кезіндегі негізгі кәсібі болған аңшылық келе-келе жекелеген тайпа мүшелерінің қоғамдағы орны мен рөлін анықтады. Осыдан барып тайпалардың аңға шығардағы жасаған дайындық жаттығулары кезінде «Қарагие» деп аталатын ойын туған. Қарагие. Ойыншылар баскиімдерін шешіп ортаға тастайды. Ойын жүргізуші көмбеден қашықтығы 25-30 адымдай жерге апарып, арасы мен биіктігін аршын етіп белгілеген сызықтың бойына баскиімдердің саны қанша болса, сонша қазық қағады [3, б.57]. Қалғандары көмбеде тұрып әр ойыншы қолындағы арнаулы сырығымен (шолақ найза) өзінің баскиімін атып алу керек. Ойынның шарты бойынша, бұл ойынға ең әуелі шыдамдылық керек, ойынға қатысқаннан кейін өз баскиіміңді атып алмайынша кетпейсің, өз еркімен баскиімді алуға ойыншыларға рұқсат етілмейді. Екінші мергендік керек, оған қоса көздеген затқа дәл тигізе білу үшін қол күші керек, себебі сырық жас ырғайдан немесе қайыңнан кесіліп дайындалады [3, б.57]. Сырық неғұрлым ұзын да салмақты болса, лақтырғанда соншалықты алысқа ұшады да, жерге ұшымен қадалады. Сол себепті нәзік балалар ойнай алмайды. Әр ойыншы өз сырықтарын дайындаған кезде, ұзындығы 3-4 аршын таяқты кесіп алады да, жуан ұшын ұштап, отқа қыздырып кептіреді. Олай істейтін себебі сырық нысанаға дәл тиген жағдайда үнемі ұшымен жерге қадалатын болғандықтан, мұжылмауы қажет. Келе-келе сырықтың ұшына жез, одан кейін темір кигізіліп, баскиім орнына басқа заттар ілінетін болды [4, б.4]. Бұл сияқты жас кезінде ойнаған ойындардың арқасында көшпелі тайпалардың әскерлері соғысқа мықты да төзімді, найза лақтырған кезде мерген де кесек, батыр тұлғалы болып, жекпе-жек келген жаулардың қай-қайсысына болса да оңайшылықпен берілмейтін болған. Сондықтан да басқа жұрттардың сақтарды (грек термині – көшпелі тайпалар) жаулап алу мақсатында жасаған жорықтарына олар үнемі тойтарыс беріп отырған. 
Кезінде аңшылық кәсіптің негізінде дүниеге келген садақ күні бүгінге дейін өзінің халық өнері үшін құндылығын жойған жоқ. Көшпелі қазақ тайпалары арасында сол кезде қанша өнердің болғандығы біздерге әлі де беймәлім. Келе-келе мал шаруашылығы дамығаннан кейін, аңшылық баяғыдай жалпы халықтың күнделікті тұрмыстағы кәсібі болмай, демалыс уақыт өткізетін көңіл ашар ойын-сауығына айналды. Осының негізінде спорттық және тәрбиелік маңызын жоймаған «бүркіт салу», «жамбы ату», «ит жүгірту – құс салу» сияқты халық ойындары, олардың атаулары қалыптасты [3, б.58-59].
Ұлт ойындары қай кезеңде дамымасын, тек өндірістік қарым-қатынастың қалыптасуына негізделген. Алғашқы қауымдық құрылыс кезіндегі өндіріс күштерінің құралына икемделген тас, ағаш, сүйек т.б. табиғи заттар осы дәуірдегі қалыптасқан ойындарда қолданылады. Мәселен, күні бүгінге дейін мәнін жоймаған «асық» ойындарына кез келген сүйек емес, жануарлардың асықтарын икемдеді, «бестас» ойынына кез келген тас емес, ұстағанда қолға сиятындай домалақ тастар, «қарагие» ойынына қолға түскен ағаш емес, тек қайың мен ырғайдың бірі, тіпті табылмағанда талды пайдаланған. Демек, бұл табиғи заттар өндірістік қарым-қатынастың дамуына қандай әсерін тигізсе, ұлт ойындары атауларының қалыптасуында да сондай маңызы болды. Жоғарыда айтылғандай, ұлттық ойындар, олардың атаулары Қазақстан жерінде алғашқы қауымдық, рулық қоғамда пайда болып, орта ғасырларда тайпалық одақтар кезінде жетіліп отырған. Ал олардың ұлттық сипат алып дами бастауы XV-XVI ғасырлардан басталады. Әсіресе, XV-XVI ғасырлардан, қазақтың өз алдына халық болып қалыптаса бастаған хандық дәуірінен бастап, хандық жойылған XIX ғасырдың басына дейінгі аралықтың ойындардың, олардың атауларының ұлттық сипат алып дамуында алатын орны ерекше болды. Осы күні белгілі қазақтың ұлттық ойындар атауларының қалыптасып дамыған кезі осы тұсқа сәйкес келеді. Осы кезде пайда болған «Хан жақсы ма?» деп аталатын ойынды халық ойындарының соңғы түрі деуге болады. Бұл кезеңдегі ойын атауларының дамуына көбіне қоғамдық құрылыстың ерекшелігіне қарай жеке адамның рөлі арқау болып, таптық мүдделер араласқан. Айталық, ұлттық ойындар арқылы үстем тап өз мүддесін, өз идеологиясын уағыздаса, қарапайым халық, керісінше, әлеуметтік өмірге өз көзқарасын, арман тілегін білдіруге тырысты.
Қазақстан Ресей мемлекетіне қосыла бастаған XVIII ғасырдың алғашқы жартысынан бергі кезең халықтық ойындар, олардың атаулары дамитындай жаңа кезең бола қойған жоқ. Бұл кезде бұрыннан белгілі халықтық ойын түрлері үйрену – жаттығу түрінде қайталанып отырды. Мәселен, Қазақстан жеріндегі алғашқы қауымдық құрылыста дамыған: аң аулау, таяқ жүгірту, садақ ату, қақпатас, қарагие деп аталатын ойындар келесі дәуірлерде қайталау – жаттығу нәтижесінде аң аулау – бүркіт салу немесе құс салу, ит жүгірту, садақ ату – жамбы ату, қақпатас – бестас, қарагие – найза лақтыру болып, т.б. аттары өзгеріп мазмұндары сақталып қалды. Басқасын қойғанда, күні бүгінде бәрімізге әйгілі «ақсүйек» ойынының бірнеше аты бар екендігі анықталды. Мәселен, «ақсүйек» атауы этнограф Ә.Диваевтың еңбегінде «орда», орыс дәрігері Е.Покровскийдің еңбегінде «тоқтышақ» делінсе, А.Алектеровтің еңбегінде «ақсүйек» деп аталған. Бұл еңбектерде әртүрлі аталғанымен, ойынның мазмұны өзгермеген. Қазіргі кезде ауылды жерде көп тараған ойындардың бірі «лек жалау» ойынының біз кездестірген бес түрлі атауы бар. Ә.Диваевтың еңбегінде «шүлік» деп аталған, басқа орыс ғалымдарының еңбектерінде «қарыс ағаш» делінген. Халық мұғалімі Байтоғайұлы Балқайдың еңбегінде «лек жалау» немесе «шөлдік» деп аталған. Қазіргі Шығыс Қазақстан, Семей, Павлодар, Талдықорған облыстарында «атабаш», «шүлдік» деп аталады. Сондай-ақ «көрші» ойыны Сарыарқада, Солтүстік облыстарында «татумысың – аразбысың» деп аталады да, Оңтүстік Қазақстан, Қызылорда облыстарында «ақшамшық» делінеді. М.Тәнекеевтің «Қазақтың ұлттық ойындары» деген еңбегінің кіріспесінде ұлт ойындарын ұлттық мәдениеттің бір саласы ретінде Қазақстан Ресейге қосылғаннан кейін ғана орыс мәдениетінің ықпалымен қалыптасып дами бастады деген пікір бар. Біздің зерттеуіміздегі ұлт ойындарының, олардың атауларының дамуы, қалыптасуы туралы мәліметтер бұл пікірге қарама-қарсы. Орыс мәдениетінің үлгісімен қазақ жерінде ХІХ ғасырда жәрмеңкелер ашылып, соларда цирк өнерінің немесе акробатика элементтерінің дамуына ықпал жасағаны шындық. Қазақ спортында футбол, волейбол, теннис, городки т.б. деп аталатын ойындар Кеңес дәуірінде пайда болғаны белгілі. Демек, қазақтың ұлттық төл ойындары, олардың атаулары қазақтың өз топырағында өзінің тұрмыс-салтына, дүниетанымына сай қалыптасқан, оған орыс мәдениеті әсер етті деу ұшқары айтылған, шындыққа келмейтін пікір [5].
Қазақ халқының малды соншалықты қадірлейтін себебі халықтың қоғамдық-әлеуметтік және экономикалық жағдайының даму процесінде осы төрт түлік малдың арқасында адам өмірден мұқтаждық көрмеді. Сондықтан да төрт түлік – қазақ халқының ауыз әдебиеті, өнерінің, мәдениеті мен ұлт ойындарының негізгі кейіпкері. «Ақбақай», «Көксиыр», «Түйе-түйе», «Соқыртеке» деп аталатын ойындардың шығуы бұған дәлел бола алады. Бұл ойындардың барлығы дерлік қазақ халқының төрт түлікті аса бір сүйіспеншілікпен дәріптеп, қадір тұтып, «жануарлардың бойында да адам баласының қасиеттері бар, сондықтан жан-жауарлардың бәрі бірдей» деген ұғымнан барып шыққан ойындар болды [3, б.68].
Ұлттық ойындардың дамуына халықтың бірте-бірте отырықшылыққа айналуы да ықпалын тигізді. Келе-келе көптеген ойындар тұрғын үйдің үлкен бөлмелерінде ойналатын болған. Ойын баланың физикалық дамуына, ақыл-ойының қалыптасуына, еңбек процесіне белсене араласуына, сөйтіп қоғамның белсенді мүшесі болуына тікелей ықпал жасайды. Ойын түрлері баланы төзімділікке, шыдамдылыққа, тапқырлыққа, тығырық-қиыншылықтан жол тауып шығуға тәрбиелейді. Орыс ойшылы Г.В.Плеханов пен педагог Е.А.Покровский бала үшін ойынның атқаратын қызметіне ерекше мән берген. Г.В.Плеханов «Письмо без адреса» атты еңбегінде: «Ойын еңбек бастамасы болғандықтан, баланың уақытымен ғана санасады», – дей келіп, материалистік тұрғыда қоғамның дамуында еңбек бұрын тұрғанымен, адам өмірінде ойын бұрын тұратындығын дәлелдеді [6]. Мұндай пікірді қостаушы, дәрігер – педагог Е.А.Покровский «ойын – күнделікті бала еңбегі, болашақ өмірдің бастамасы. Ойын үстінде баланың ертеңгі өмірге деген қабілеті байқалады», - дей келіп, «Физическое воспитание детей у разных народов преимущественно России» атты еңбегінде Азия халықтарының, оның ішінде қазақ халқының ұлттық ойындарының, дене тәрбиесінің халық тәрбиесіндегі алатын орнын жан-жақты зерттей келіп, өзінің бағасын берген. Көптеген ойындардың шығу кезеңдерін, дамып, қалыптасқан дәуірлерін де анықтаған [7, б.23]. Халық мұғалімі Байтоғайұлы Балқайдың айтуынша, «адамның басынан өтетін өмірінің әр уақытындағы жазғы, қысқы істелетін кәсібі сияқты тіршіліктің түрлері бар. Сол сияқты балалардың да өзіне меншікті бала кезінде істелетін істері бар. Ол ісі – жас уақытындағы ойын», – деген [8, б.15].Ұлт ойындарының қалыптасуы тек балаларға ғана керектігімен дамып қойған жоқ, ересектердің күнделікті тіршіліктегі қозғалысы мен көңіл көтеріп, демалыс уақытын өткізудегі қолданылған еңбектің бір түрі ретінде дамыды. Мәселен, әртүрлі қозғалмалы ойындар мен асық ойындары тайпалық одақтарда ересектер арасында дамыды да, кейін келе жасөспірімдерге қалды. Себебі үлкендерден көргенін бала да күнұзақ далада, үй ауласында ермек етеді; түйе құмалағын «қозы қып бағып», бір жерден екінші жерге «көшіп қонумен» т.б. уақытын өткізеді. Бұдан өзі ертеңгі ортаның азаматы болғанда, басынан өткізетін өмірін, болашақтағы еңбегін қазір ермек етіп отырғандығы байқалады. «Адамзаттың дүниеге келген күннен бастап-ақ ақыл-ой қабілетінің ортаға, өмірге деген көзқарасының дұрыс қалыптасуын реттейтін, белгілі бір жүйеге келтіретін баланың уақытымен ғана санасады» [9]. Бірақ ойын біз ойлағандай балалардың ермегі, қарапайым ғана нәрсе емес. Әр ойынның шығу түп-төркіні, мақсаты болған. Сонау ықылым замандармен жасасқан ұлттық ойындарда қоғам өміріндегі ерекшеліктер, бедерлер көрінісі бар. Олар сондықтан да халықпен, оның санасымен бірге дамып, жетіліп, жасап отырған. Халық ойынға мән бергенде оның бала тәрбиесінің үлкен табиғи мектебі екенін білген. Балалардың өзді-өзімен сөйлесіп, айналасынан көргенін қайталап ойнағанын үлкендер байқаған. Бұл тіпті, өзінше театр сияқты. Демек, ойын – балалардың үлкендерге еліктеуі, болашақ өмірге дайындығы іспеттес. Ойын екі түрлі уақыттық бағытта әсер етеді: қазіргі және болашақта. Олай дейтін себебіміз, бала ойын үстінде түрлі эмоцияларды иеленеді: ойыннан ләззат алады, сол мезетте қуанышқа бөленеді және ойын арқылы болашақ өміріне дайындалады: ойын барысында келешек өміріне ықпал ететін сапалық қасиеттер мен дағдылар, икемдер қалыптасады (шапшаңдық, төзімділік, ойлау, ойлана білу, сергектік, т.с.с.). Өмірге шыр етіп келген нәрестенің сәбилік шағынан бастап қажетті деп танылатын адамгершілік қасиеттерді меңгерту ойынға байланысты. Ойын баланың көңілін өсіріп, ойын сергітіп қана қоймай, оның таным-түсінігін де арттырады. Ойнай білген бала өз халқының мінез-құлқынан, ой-санасынан, тұрмыс-салтынан да хабардар болады [10,194-б.].
Орта мектепте білімалушы шәкірттердің дүниетанымдарының қалыптасуына адам, табиғат, қоғам туралы білімдер тірек болады. Өйткені, адам, табиғат, қоғам біртұтас дүние екендігі анық. Осы ретте адамдарды, әсіресе, жастарды өмір, тіршілік үшін күресе білетін азамат болуға, ауыр сәттерде төзімділікке, шыдамдылыққа, тапқырлыққа, елін, жерін шексіз сүйіп дұшпаннан қорғауға, салауатты өмір салтын ұстанып, оны уағыздауға баулитын ұлттық ойындардың дүниетанымдық рөлі ерекше. Ғылыми зерттеулерде көрсетілгендей, дүниетаным – адамдар мен табиғатқа, жалпы құндылықтарға, моральдық ережелерге жеке тұлғаның жалпы қатынасын білдіретін негізгі сенім, қалып, таным немесе қоғам мүшелерімен ортақ көзқарас қалыптастырып, қоршаған ортамен қатынас қалыптастырудағы негізгі өлшем. Ол – адамның дүниені ақиқатпен теориялық және тәжірибелік жағынан бірлікте тану мақсатындағы рухани-тәжірибелік әдіс. Дүниетанымда тұтас адамзат әлемінің үлгісі сияқты мәдениет категорияларының жүйесі көрініс тапқан [11]. Олай болса, ұлттық ойындар да баланы адами құндылықтарға баулитын, ойлауын, қиялын жетілдіретін, дүниетанымын қалыптастыратын өлшемнің бірі деуге болады. Әсіресе, сөз ойындарын үйретудің маңызы зор болған. Олар баланың армандау, өнерді түсіну қабілетін қалыптастыру үшін, ауыз әдебиетінің ертегі, салт өлеңдері, жаңылтпаш, жұмбақ сияқты түрлерінен туған ойындардан басталған. Мәселен, ертегі балалардың ықыласын өзіне тартып, жандарына әсер етіп, көңілін шаттық сезіміне бөлеп қуантады. Оның мазмұны балалардың ойына қозғау салып, сезім, ақыл-ой қызметінің ерте оянып, ерте қалыптасуын реттейді. Ертегі басталысымен баланы қызықтырады, табиғаттың адам баласына жұмбақ болып келген неше алуан қылықтарын баяндайды, сондықтан да ертегі, ең алдымен, халық өмірін мінездейтін материал есебінде қажет. Ертегіні балалардың сүйіп те сүйсіне тыңдайтындығы оның ғасырлар бойы ұрпақтан-ұрпаққа айтылып, әбден екшеліп, халықтың даналық, тапқыр ой-пікірлерін жинақтап, балаларға көркем әрі жеңіл тілмен беретіндігінде. Балалардың, әсіресе, сүйіп тыңдайтын ертегілері: қиял-ғажайып ертегілері («Ұшқыш кілем», «Айыртөс батыр», «Кер құла атты Кендебай», «Ер Төстік» т.б.), хайуанаттар жайындағы ертегілер («Ақ тиін мен қасқыр», «Аю мен түлкі», «Қасқыр мен қозы», «Қу түлкі» т.б.). 
Халық ауыз әдебиетіндегі тәрбиелік маңызы зор жанрдың бірі – жаңылтпаш. Халық жаңылтпашты тікелей балаға ғана арнаған, көбінде баланың тілі келмейтін, айта алмайтын әртүрлі дыбыстарды үйрету үшін шығарған. Мұнда міндетті түрде оқыту арқылы ғана емес, баланы талғамы күшті қызық та көркем сөздерге әуестендіру арқылы жаттығу жұмысын жүргізу бар. Жаңылтпаш – айтуға қиын тиетін сөздерден, сөз тіркестерінен құралған ауыз әдебиетіндегі шағын жанр атауы [12, 655]. Жаңылтпаш – балалардың тіл сындырып, тіл үйренуіне себепші болатын қазақ ұлттық ойындарының ерекше түрі, қызықтысы, күлдіргісі. Жаңылтпаштың сөздері, сөз тіркестері адамды жаңылдырарлықтай қиын, көбінесе, ұяң және қатаң дауыссыз дыбыстардан құралады, қарасөз немесе өлең түрінде айтылады. Мысалы, Суда сең келеді, сең үстінде сегіз серке тең келеді. Сақалын суға мала, сілке, сақалын суға мала, сілке деген жаңылтпаштағы с дыбысынан басталатын суда, сең, сегіз, серке, сақалын, сілке сөздерін екі реттен қайталап айтуда қиындық тудырып, тіл сындырады. Мәтіндегі аллитерациялық (с-с) дыбыстық қайталаулар, келеді сөзінің қайталануы әрі жаңылтпаштың тартымдылығын, стильдік әрін күшейтіп тұр. Көгеріп көк өрік, көп өрік, Ағашта тұр көк өрік көгеріп деген жаңылтпаштағы көгеріп, көк өрік, көп өрік сөздері мен тіркестерінің қайталануы, бір-біріне тіркес-тіркес келуі бұл сөздердегі аллитерациялық (к-к) және ассонанстық (ө-ө) дыбыстық үйлесімдер жаңылтпаштың стильдік тұрғыда тартымдылығын арттырумен бірге, айтуға қиындығын да тудырып тұрған сияқты. Жұмбақ.Жұмбақтар балалардың ұшқыр ойын шынықтырады, іске, әрекетке қарай баулиды, ой-санасының қызмет істеуіне серпін береді, сөйтіп жұмбақтың шешімін айтқызады. Ертеде ердің даналығын, жүйріктігін жұмбақпен сынау, машық болған. Қазіргі кезде де жұмбақ өз бағасын жойған жоқ. М.Әуезов: «Жұмбақ – халық шығармашылығының ішіндегі ең ескі түрлерінің бірі. Жұмбақ - өткір, ұшқыр ой түйінін топшылаған, поэтикалық қасиеті күшті тәрбиенің тамаша құралы. Ол бүгінгі біздің дәуірімізде де өзінің керектілік қасиетін жойған жоқ», - деген [13, 4].
Жаңылтпаш, жұмбақтар сияқты мақал-мәтелдер де бір ғасырдың ғана жемісі емес, халық тілінде ерте заманнан келе жатқан, балалар үшін де, ересектер үшін де өзіндік тәрбиелік ерекшеліктерімен танылған халықтың асыл ойының көркем жиынтығы. Қазақтың мақал-мәтелдерінде адамның өмір тіршілігіне байланысты қамтылмаған, айтылмаған еш сала жоқ. Мысалы, тәлім-тәрбие, жанұя, денсаулық, тазалық, аңшылық, адам бойындағы барлық (жақсы, жаман) қасиеттер, өнер-ғылым, әдет-ғұрып, әкім-ағзамдардың іс-әрекеттері, даналық адам өмірі, туысқандық, достық-ынтымақ, қоғамдық-таптық ахуалдар, еңбек-кәсіп, ерлік-батырлық, Отан, төрт түлік мал, табиғаттың барлық құбылыс-қасиеттері және халық туралы айтылады. Мақал-мәтелдерді үйретуді баланың шама-шарқына қарай, олардың жасына қарай психологиялық даму өзгешеліктерімен санаса отырып, табиғаты тілеп отыратын ойын-сауықтармен байланыстарға жүргізсе, тиімді болары сөзсіз.
Тіл мәдениеттен тыс өмір сүрмейтіндігі ақиқат. Тіл арқылы әр ұлттың дүниетанымы көркем шығарма арқылы бейнеленеді. Сондай-ақ тіліміздегі лексикалық байлығымыз өзі қызмет етіп отырған мәдениетті өз қалпында көрсететіндігі де анық. Осы тұрғыдан алғанда, ұлттық ойындардың қай түрін алсақ та, халықтың танымдық ерекшелігін байқаймыз. Соның негізінде әр ұлттың  дүниені тануы мен ойлауын молынан жеткізетін мүмкіндігі бар ауыз әдебиеті үлгілерінің жас ұрпақ үшін пайдалы тәрбиелік жағына назар аудара отырып, ұлттық ойындарды қазақ тілі сабақтарында тақырыптарға сай үйлестіріп,материал ретінде,  әдіс ретінде қолдана білу пән мұғалімінен үлкен шеберлікті талап етеді.Ойынның қалыптасып дамуында көшпелі өмір салтына байланысты өткізілетін Наурыз, Құрбан айт, ораза айт, қыз ұзату, келін түсіру, шілдехана, баланы сүндетке отырғызу сияқты жиын-тойлар мен атақты адамдарға берілетін астардың мәні зор болған. Қазақтың атжарыс, жамбы ату, күміс ілу, бәйге, күрес сияқты ат ойындары, ән салу, өлең айту, айтыс сияқты өнерлері – бәрі де үлкен мерекелер мен жиын-тойларда туып, дамып отырған. Орта ғасырлар мен ренессанс заманындағы халық мәдениетін зерттеген М.М.Бахтиннің пікіріне сүйене отырып А.С. Мұрғабаева: «Әртүрлі қасиетті іс-әрекет пен мерекелік сайыстарда ойын мәдениеті сипатында көрініс береді. Ойын деген актінің салтанатқа жетуі, үстем болуы әлеуметтік-көркемдік құбылыс ретінде мерекеде, той-думандарда орын алады. Бұл құбылыстарда ойын өзін толықтай жүзеге асырады», - дейді [14, б.29]. Бұдан әрі автор мереке жағдайында адам бақылаушы да, көрермен де емес, ол оған белсенді түрде қатысатынын, мереке күнделікті күйбең тіршіліктің ауырлығын жеңілдететінін, оның күнделікті өмірден биік, асқақ тұрғанын адамның шығармашылық күшінің дамуына кең жол ашатынын, мереке ойындық бейнемен көркемделген өмірдің өзі екенін айта келіп: «Мерекеде жай күндері рұқсат етіле бермейтін еркіндік беріледі. Соның салдарынан кейде мерекеде этникалық аномалиялар орын алады. Этникалық ауытқулар төбелеске, әртүрлі тыйымдар мен табуларды бұзуға әкеліп соғады», - дейді. Қазақ мәдениет тарихында мұндай этикалық ауытқулар аз болмаған. Сағынайдың асында Ақан серінің Құлагеріне жасалған қастандық бұған толық дәлел болады. Ойын теориясы бойынша, адамдардың жыныстық өзгешелігі ойынның қалыптасуына елеулі дәрежеде ықпал етті. Қазақтың халықтық ойындарының бірқатарындағы әрекет қыз бен жігіттің айналасында өтуі тегін емес. Ондағы басты кейіпкерлер – қыз бен жігіт... Мысалы: «Ақтерек-көктерек», «Көкпар», «Қыз қуу», «Сарықұлақ», «Қызбөрі», «Қынаменде», «Алтыбақан» т.б. ойындардың бәрі де қыз бен жігіттің бір-біріне деген махаббат сезімінің құмарлығы мен ынтықтығының ойын түріндегі бейнелерін көруге болады. Бұл жағдай М.Әуезовтің «Абай жолы» романында суреттелген «Серекқұлақ» ойынынан айқын көрінеді. «Алтыбақан қасындағы ән мен ойын тағы біразға созылып барған соң, Ербол тың ойын бастады. Онысы «Ақсүйек», содан кейін «Серекқұлақ» еді. Жастар тегіс қатты даурығып, шулап жүріп, үлкен желікпен ойнады. Серекқұлақ ойынында қасқыр болған - Ерболдың өзі. Ол «қой» алып қашатын. Абай қыз-келіншектердің ортасында қалжыңдасып тұрып:
-Мен қой болам! – деген.
-Ерболдың көп есебі бар екен. Ебі шебер қасқыр болды. Біресе келіншекті, қыздарды алып қашып далаға тастап, содан кейін Абайды алып қашты. Жүгіртіп әкетіп бара жатқан жолда:
-Сен анау шоқ талдың түбіне барып, мені аңды! Аздан соң Тоғжанды алып қашам! – деді де, қайта салды.
Абай тал арасында тұрып, Тоғжанның «қолды» болуын тосты. Көп күткен жоқ, Ербол алып қашты... Абай бұл кезде Тоғжанның қасына қалай жеткенін білген жоқ. Екеуі қалың ағаштың арасында, ай сәулесі үзіліп түсіп тұрған бір алаңқайда кездесті» [15, б.285-286].
Ойын мәдениетінің дамып қалыптасуына ХХ ғасырда ашылған ғылыми, мәдени ірі жаңалықтардың ықпалы күшті болды. Адамдардың шығармашылығы осы жаңалықтардың арқасында ойлау мен қиялдың жаңа деңгейіне көтерілді. Бұл ғасырда мәдениет ойын сияқты алдын болжауға болмайтындай жағдайға түсті. ХІХ ғасырдың аяғы мен ХХ ғасырдың басында қалалардың қоғамдық рөлінің дамуына байланысты ойын сауыққа, көңіл көтеруге негізделген қалалық «Бұқаралық мәдениет» феномені пайда болды. Бұқаралық мәдениеттің жедел қарқынмен дамып, тез тарауына кино, радио, теледидар, әлеуметтік желілер сияқты байланыс құралдары мүмкіндік туғызды. Бұқаралық мәдениет (кино, теледидар) адамды өмірдің сүреңсіз жайттарынан, сәтсіздіктен, уайым-қайғыдан бір сәт демалуға, оны ұмытуға мүмкіндік береді, адамды шындық өмірде жоқ шаттық пен бақытқа, арман мен қиялға жетелейді. [16, б.82-89]. Б.Ұ.Нұржановтың пікірінше, кино туындыларынан адам ылғи да ләззат алып, қуаныш табады. Көрермендер, әсіресе жастар байыбына бармай, ондағы кейіпкерлердің рөліне еліктейді. Коммуникативтік құралдар адам өмірінде ойындық факторды күшейтті. Бұқаралық мәдениет халықтың байырғы төл мәдениетімен салыстырғанда әлдеқайда басымдық етті. Байырғы мәдениеттің бір саласы ұлттық ойындардың бұрынғы дәрежесінен айырылып, шеттетілуінің бір себебі осында жатыр. Мысалға: үлкен жиын, той, мейрам кездерінде ойналатын атжарыс, көкпар, қызқуу, алтыбақан т.б. немесе арнайы ұйымдастырылатын күрес, тоғызқұмалақ, дойбы сияқты спорттық ойындар болмаса, қазіргі кезде қазақтың басқа ойындары ауылдық жердің өзінде ойналмайтын жағдайға жетті. Ал ойын түрлерін жіктеу мәселесіне келсек, ғалымдардың ойынның түрлерін, атқаратын функцияларын кең түрде қарастырғаны байқалады. Ойын мәдениетін қарастырған А.С.Мұрғабаева ойын функциялары туралы көзқарастарды жинақтап, олардың позициялық жіктемелерін көрсеткен [14, б.43-44]. Г.Н.Симаков қырғыз ойын мәдениетін талдау нәтижесінде ойынның тәрбиелік, әскери-спорттық, рәсімдік және әлеуметтік функцияларын атап өтеді[17,б.65]. Қазақ ойын мәдениетін зерттеген Б.Төтенай ойынның тәрбиелік, кәсіптік және әлеуметтік жаттығу, белсенділік, рәсімдік, әдет-ғұрыптық, дене шынықтыру функцияларына көңіл аударады [3, б.65]. Автор өз зерттеуінде ойынның мәдени, коммуникациялық, психологиялық, релакциялық (босаңсу), баулушылық, дамытушылық, тәрбиелік, көңіл көтерушілік функцияларын ашып көрсетеді.Бұдан әрі автор ойын функцияларының кең тараған басқа да жіктемелері бар екенін айтқан.  Й.Хейзинга ойын функцияларының эротикалық, жарыстық, театрлық, поэзиялық, дипломатиялық, қақтығыстық түрлерін көрсетеді [18, б.5]. К.Гросс – әскери, махаббаттық, еліктеушілік, әлеуметтік деп төрт топқа жіктейді [19, б.10]. Э.Берн – рөлдік, сексуалдық, сәбилік, жануарлық, имитациялық, виртуалдық, шығармашылық деп бөледі [20, б.10]. А.С.Мұрғабаева өзінің зерттеу мақсатына сай ойынның мынадай типтерін атаған: 1.Мазмұны бойынша жаттығулар, рәсімдер, еліктеулер, көңіл көтеруші, спорттық өнер, әзіл, мейрам, конкурстар т.б. 2.Субьектілері бойынша – сәбилік, ересектік, топтық, ұлттық, әмбебап т.б. 3.Бағыты бойынша – интеллектуалдық, тәндік, бәсекелестік, шығармашылық, қозғалмалылық, виртуалдық, дидактикалық т.б. 4.Ойында оған ұқсас жасанды теріс формалар: бәс тігушілік, қозымпаздық, нәпсіқұмарлық, азарт, жеңілтектік, қатыгездік т.б. [14, б.43].
Біздің зерттеу нысанымыз қазақ халқының тұрмыс-салт дәстүрінде қалыптасқан ойын атауларының дүниетанымдық, этнолингвистикалық сипаты және сол арқылы оқушылардың дүниетанымын қалыптастыру болғандықтан, жоғарыда айтылған жіктемелерден ұлттық ойындарды зерттеген Б.Төтенай ұсынған позицияға сүйенеміз. Ойынның нақты түрлерінің ерекшеліктеріне қарап басқа кейбір жіктемелердегі позициялар да (Г.Симаков, психологиялық, А.Мұрғабаева жіктемелеріндегі) ескеріледі. Қазақтың халықтық ойын мәдениетінің қалыптасуы туралы айтылғандарды қорыта келгенде, оның төмендегідей ұлттық ерекшеліктерін көрсетуге болады:
Бірінші ерекшелігі – қазақтың ұлттық ойындары көшпелі өмірде, яғни номадтық өмір салтында қалыптасқандығында. Бұл салт қазақтың этникалық мәдениетінің негізінде жатыр. Көшпелі өмірдің, көшіп-қонудың сипатын анықтайтын ең басты фактор – мал, малдың жай-күйі. Жылдың төрт мезгіліндегі малдың жайы, оны табиғат апатынан, жыртқыш аңдардан аман сақтау көшпелілердің қашан да табиғат аясында өмір сүріп, табиғатпен үйлесімділікте болуына мәжбүр еткен. Мал және соған байланысты табиғатпен үйлесімділік факторы этникалық мәдениеттің өзіндік ерекшелігінің тууына себеп болды. Қазақ ұлттық ойындарының басым көпшілігінің атаулары мал атауларына сәйкес келіп отыруы тегін емес. Мысалы, зерттеулер бойынша, күні бүгінге дейін ойналатын көкпар ойынының негізінде үй жануарларын жыртқыш аңдардан қорғау магиясы бар. Бұл ежелгі түрік заманынан белгілі көкбөрі тотемдік ұғымымен де байланысты [21, б.35]. Ашық далада кешке қарай немесе түнде ойналатын: «Айқұлақ», «Серекқұлақ», «Атқума», «Бурақотан», «Бұқа тартыс», «Көк сиыр», «Қарабие», «Қарақұлақ», «Тоқтышақ», «Үлек пен тайлақ» т.б. – бәрі де малға байланысты символдық мағынада туған ойындар.
Екінші ерекшелігі – театры жоқ елде театр орнына көшпелі өмір салтынан туған қыз ұзату, келін түсіру, баланы сүндетке отырғызу, өліге ас беру және басқа мереке, жиын-тойлар ұлттық ойындардың тууына арқау болғандығында. Сонымен бірге бұл фактор ұлттық ойындардың үнемі жетіліп отыруына себеп болған. Мысалы, атжарыстың тайжарыс, құнанжарыс, жорғажарыс, қаражарыс, аламан жарыс сияқты түрлерінің, серекқұлақ ойнының қыз бөрі, қосқұлақ сияқты түрлері атжарыс, серекқұлақ ойындарының дамуына себеп болған.
Үшінші ерекшелігі – ойынның ежелгі замандардағы салт-дәстүр, наным-сенім, рәсімдік негіздерде, соған сай қалыптасқандығында. Көне замандағы наным-сенімге байланысты Наурыз жырлары, «Бұлт шақыру», «Күн жайлату», жылан, бүйі, қарақұртты арбау сияқты өлең жырлар, шамандық бақсы ойындары, аруақ шақыру т.б. табиғаттағы әртүрлі жақсылық-жамандық «иелеріне» әсер ету ниетінен туған. Сондай өлең жырлардың бір түрі ауруды «көшіру» мақсатында қыз бен жігіт боп айтысатын бәдік айтысы. Бәдік кейін ол мағынасын өзгертіп, жастардың көңіл көтеру ойнына айналған [22, б.44-53. 132]. Саха тілінде шаман ойуун деп аталады. Шамандар діни түсінік арқылы адамның табиғаттан тыс күштерге тәуелділігін ойын арқылы жеңілдетуге бағытталған дүние танымды уағыздаушылар. М.С.Орынбековтың айтуынша, бақсы адам мен әлем арасындғы ажыраған байланысты ойын арқылы қалпына келтіреді. Мистикалық желігу, зікір салу, практикасы арқылы адам мен әлемді біріктіріп, сананың тұтасуына ықпал етеді [22, б.33]. А.С.Мұрғабаеваның пікірінше, салт-дәстүр, рәсімдердің ойынға ауысуында, ойындағы мәдени-эстетикалық құндылықтардың нығаюында ислам діні, оның әдептік-мәдени функциясы маңызды орын алған [14, б.46]. Мысалы, ежелгі жаугершілік замандағы жекпе-жек сайыстар қарсыластарының бірінің құрбан болуымен аяқталып отырса, кейінгі заманда солардың негізінде туған ойындардың спорттық, тәрбиелік мәні бірінші орынға шыққан. Әсіресе қазақтың дәстүрлі ойын мәдениетіндегі эротикалық элементтер ислам ықпалымен шектелген [23, б.90].
Төртінші өзгешелігі – ұлттық ойындар, олардың атаулары, түрлері, орындалу, таралу рәсімдері оларға қатысты жора-жобалары жанрлық тұрғыдан алғанда ауыз әдебиетіне жататындығында. Тұрмыс-салттық ойындардағы жырлар, айтыс, жаңылтпаш, жұмбақ т.б. ой ойындарының және ойынның басқа түрлерінің рәсімдік мәдени функциялары мен үрдістерінің динамикасы ауыз әдебиеті үлгісінде жүзеге асады. 
Бесінші өзгешелігі – бұрынғы заманда ұлттық ойындардың рулық –тайпалық принцип бойынша ұйымдастырылғандығында. Ол – ойынның материалдық жағын бүкіл қауым (ру) өз мойнына алғандығынан, ойынның жүргізу рәсіміндегі ережелер мен төрешілдік ру-тайпалық үрдістермен атқарылғандығынан, ұтып алған нәрселер олжа деп қабылданып, бүкіл руластарымен бөлініске түскендігінен көрінеді [16, б.59]. Бұл өзгешелік, негізінен, үлкен мереке, жиын-тойлардағы атжарыс, күрес, сайыс сияқты ойын түрлеріне қатысты деуге болады. Осындай ерекшеліктері бар ұлттық ойындардың үлкеннің де, кішінің де дүниетанымын, ұлттық танымын қалыптастыруда орны ерекше. Ал дүниетанымның қалыптасуы ұзақ және күрделі үрдіс екендігі де белгілі. Сондықтан да мектеп қабырғасында оқытылатын жеке пәндер бойынша, біздің жағдайымызда қазақ тілі пәні бойынша ұлттық ойын түрлерінің мағынасын, мазмұнын білімалушыларға түсіндіре отырып, сабақ тақырыбының ыңғайына қарай әдіс-тәсіл ретінде пайдаланса, ұлттық ойындардың оқушылардың дүниетанымын қалыптастырудағы тәрбиелік мәні ашыла түседі, нәтижесінде шәкірттердің жеке көзқарастары және сенім жүйесі дамиды, қалыптасады.
Қорыта айтқанда, қазақ тілі сабақтарын ұлттық ойындарды пайдалана оқыту оқушылардың дүниетанымын қалыптастырудағы рухани-тәжірибелік мәні үлкен, тиімді әдіс деп есептейміз.

1.1.1 Ұлттық ойындардың зерттелуі

Қазақтың халықтық ойындарының тарихы жайындағы пікірлер мен зерттеулерді шартты түрде үш топқа бөлуге болады: 1) Батысеуропалық Плано Карпини, Марко Поло, В.Рубрук, Э.Маккей, т.б. (ХІІІғ.), А.Гумбольдт, А.Вамбери, П.Новокамский, А.Дюма т.б. (ХІХғ.) саяхатшы ғалымдардың және С.Гросс, А.Янушкевич, В.Залесский т.б.(ХІХғ.) Қазақстанға жер аударылған революционерлердің пікірлері. Олар қазақ жерін аралағанда өздері куәсі болған той-жиындардағы спорт ойындардан алған әсерлерін жазған күнделіктері мен хаттарында қалдырған. Бұларда қазақтың спорт, басқа да ойын сауықтары жайында алғашқы деректер берілген, бірақ спорт, ойын түрлері жайында нақты талдаулар аз. 2)Орыс ғалымдары П.И.Рычков, П.С.Паллас (ХVІІІ ғ.), Е.А.Покровский, А.Е.Алекторов, А.А.Горячкин, И.Г.Андреев, Ф.С.Ефремов, С.Матвеев, Н.Пантусов, Я.Гавердовский, Е.Букин, Ә.Диваев т.б. (ХІХ ғ. мен ХХ ғ. басы) зерттеулері. Бұл зерттеулерде қазақтың ұлттық ойындарының бірқатар түрлері жөнінде нақты мәліметтер берілген. 3)Қазақ ғалымдары М.Тәнекеев, Б.Төтенаев, Е.Сағындықов, Ө.Жолымбетов, Ә.Бүркітбаев, Ә.Ақшораев, Б.Кәмәләшұлы т.б. (ХХ ғ. мен ХХІ ғ. басы) зерттеулері. Негізінен, Кеңестік дәуірде жүргізілген бұл зерттеулерде қазақтың ойындары жан-жақты қамтылған [24,111-117 бб.]. Алғашқы екі топтағы пікірлер мен зерттеулерді сипаттауда қазақтың ұлттық спорт, ойын-сауықтарының тарихын зерттеген Б.Төтенаев, Е.Сағындықов еңбектеріндегі деректер негізге алынды.
Ертедегі Қазақстан жеріндегі рулардың қалыптасу кезеңдері, этнографиясы, ойын-сауықтары, мәдениеті т.б. жайындағы деректер ХІІІ-ХІХ ғасырлардағы Орта Азия мен Қазақстан жерлерінде болған Еуропа саяхатшыларының еңбектерінде жинақталған. Әсіресе, Қазақстанның елі мен жері жайында көптеген ғылыми еңбектер қалдырған Еуропа саяхатшыларының ең алғашқылары Плано Карпини, Вильгельм Рубрук және Марко Поло болды. Бұл саяхатшы-ғалымдардың артында қалдырған баға жетпейтін зерттеулері қазіргі кезеңде көптеген елдердің өткен өмірлерін оқып-білудегі негізгі көздердің бірі болып отыр.
ХІІІ ғасырдың бірінші жартысында Италия саяхатшысы Плано Карпини Рим папасы Инокентийдің тапсырмасы бойынша 1243 жылы Ватиканнан шығып, Хорезм, Жетісу және Тарбағатай арқылы 1245 жылы Моңғолияға, Қарақорымдағы Күйік қағанға барған. Одан еліне қайтқан сапарында жинаған материалдарынан «Моңғолия тарихы» атты еңбегін жазған [25]. Бұл еңбекті тіпті қазіргі дәуірдің тарихшылары емес, кезінде қазақ халқының тарихын зерттеген ғалым Шоқан Уәлиханов та көптеген еңбектерінде пайдаланған. Бұл еңбек Д.Языковтың басқаруымен 1925 жылы орыс тілінде екінші рет (бірінші рет 1795 жылы) басылып шыққан. Еңбекте кезінде Моңғолияның көршісі болған Орта жүздің бір руы Тарбағатай наймандарының өмірі мен әдет-ғұрыптары жайлы, демалыс уақытын өткізгендігі ойын-сауықтары жайлы деректері, жауынгерлік ерліктері сипатталады. Карпини қазақ жерінде түстене, жата-жастана отырып, бір жылдан астам уақыт сапар шекті. Осы сапардағы жолжазбаларында ол көшпелілердің тұрмыс-салтын жақсы жазған. «Жігіттері шетінен мерген, көздегендерін қалт жібермейтін», - дей келе, Карпини: «Балалары екі-үш жасында атқа отырады, қыздары мен әйелдері де атқа жақсы шабады. Олардың жылқыға деген көзқарастары да ерекше, жануарларды жақсы күтеді, ер-тұрман мен әбзелдерді әшекейлеуге ерекше назар аударады, әйелдері садақты жігіттерден кем тартпайды. Еркектерінің қару-жарақ әзірлеу мен малға қараудан басқа ермектері жоқ. Кейде аң аулайды. Бір қызығы, олар еңбектеген баласынан бастап, еңкейген шалдарына дейін шетінен мерген», - деп жазады [25, б.9].
Қазақ халқының ұлттық ойындары жайындағы деректемелерді қағаз бетіне түсіргендердің бірі – Венеция саяхатшысы Марко Поло болды. Ол өзінің Қытайға жасаған саяхат жолында Жетісу бойындағы қазақ аулының мерекелі тойларында болып, ойын-сауықтарын көріп, көптеген ұлт ойындарына талдау жасап, шығу тарихына, қалыптасу дәуіріне болжам айтқан [26, б.9]. Неміс ғалымы А.Гумбольдт 1829 жылы Орыс өкіметінен арнайы рұқсат алып, Каспий теңізінің бойына, Орал мен Алтай және Орынбор, Семей, Өскемен қалаларына саяхат жасайды. А.Гумбольдт өзінің болған жеріндегі қазақ ауылдарының өмірімен танысып, олардың күнделікті тіршілігін, қонаққа көрсететін сый құрметін, табиғат құбылысына бейімделуін, әдет-ғұрпын, яғни тарихы мен этнографиясын зерттей келе, «Центральная Азия, исследования о цепях гор и по сравнительной климатологии» атты еңбегін жазды [27].  
А.Гумбольдт қазақ жерінде жүріп, көшпелі халықтың өмірі жайындағы ойға түйгенін Канкрин мен Шиллерге жазған хатында былай деп көрсетеді. «Мен қазақ аулында болған кезімді өмірімнің аса құдіретті кезеңі деп есептеймін. Себебі көшпелі халықтың біздерге көрсеткен қонақ сыйы мен ойын-сауықтары естен кететін уақиға емес... Мен өмірімде осындай қысқа уақыт ішінде мұндай үлкен тарихтан осынша материал жинап көрген емес едім, бірақ бұл кең дүниенің ортасында болғандықтан да солай болу керек», - дейді [3, б.61].
Француздың атақты жазушысы А.Дюма «Из Парижа в Астрахань» атты еңбегінде ұлына жазған хатында: «Қымбатты ұлым, сенің хатың мені Астраханда қуып жетті. Менің саяхаттағы өмірімнен мағлұмат алғың келсе, алдымен қолыңа Россияның картасын ал, Астрахан қаласын тап. Біздер мұнда келгеннен кейін, Каспий теңізінің жағасында аң ауладық, құс салдық. Бұл күндері мен үлкен тойдың, ойын-сауықтың куәсі болдым. Келген қонаққа сый көрсетуді, мұндай ойындар өткізуді әзірше мен көрген елде, жүрген жерде кездестірмедім. Мұндай ойын-сауықтың өтуіне себепші болғандықтан, маған қаракөлден тігілген тон кигізді», – деп жазды [28, б.11-12].
Қазақтың этнографиясын зерттеп, оны Еуропа елдеріне таратуға поляк революционерлері А.Янушкевич, С.Гросс, Б.Залесскийлер ат салысты. Бұлар революцияға қатысқандары үшін Сібірге, Қазақстанға жер аударылды да, осында болған уақыттарында Қазақстанның елімен, жерімен толық танысады. А.Янушкевич «Дневники и письма из путешествия по Казакстанским степям» атты еңбегінде [4] қазақ халқының қыстаудан жайлауға көшіп келіп қонған күнгі өмірлерін «бұл күн бұлар үшін бақыт күні, қуаныш күні»,-дей келіп, сол күнгі ойын-сауықты, әсіресе «қыз қуу» ойынының көз тартарлық құдіретін сипаттайды. С.Гросс та А.Янушкевич сияқты ХІХ ғасырдың 80-жылдары революцияға қатысып, жастар ұйымын құрғаны үшін, Шығыс Сібірге жер аударылады. Ол осы сапарында Семейде сегіз жылдай тұрып «Материалы для изучения юридических обычаев киргизов» атты еңбегін [29] жазады. Бір айта кететін жайт, поляк халқының алдыңғы қатарлы идеяларын таратушылардың бірі А.Янушкевич осы ғасырдың 40 -жылдарында Абайдың әкесі Құнанбаймен кездессе, С.Гросс 80-жылдары Абайдың өзімен кездесіп, онымен достасады. Америка жазушысы Джордж Кеннан де осы Семейде болған кезінде С.Гроссты, оның жолдасы А.Блекті және Абайды кездестіріп, олардың қазақ халқының тарихын, этнографиясын, географиясын зерттеуде қандай еңбектер жазып, зерттеулер жүргізгенін өзінің «Сибирь и ссылка» атты еңбегінде ашып жазады [30, б.13]. 
Қазақтың күнделікті тұрмысындағы көңіл ашар демалыс уақыты осы ойын-сауықтары екені жайында, Қазақстанда болған ағылшын саяхатшысы Томас Аткинсон «Средняя Азия и Западная Сибирь» атты еңбегінде [31] жазған. «Халықтың ойын-сауықтары ең алдымен ақындар айтысынан басталады. Бұл ақындар айтысы келесі ойналатын ойындарға қатысушылардың арасындағы тартысты күшейте түсетіндігін байқатады. Қазақтың ақындар айтысын тыңдағанындай, ертедегі гректер Гомерді бұлай тыңдамаған болар», - дейді. Сондай-ақ, автор 1740 жылы қазақ даласында болған ағылшын көпестері Томпсон мен Гогганның міндетіне тек қана сауда-саттық ісі емес, басқа көптеген мәліметтер әкелу жүктелгенін, олар көшпелі халықтар мерекені қалай өткізетінін көріп тұрып, жазбай кете алмағанын айтады. Гогган: «Қазақтардың тойлары бірнеше күнге созылады, өлең айтады, билейді, бірақ ең қызығы – ат ойындары. Сәйгүліктерін бәйгеге қосады, көкпар тартысады, нысана көздейді, садақты алысқа атысады. Жеңгендерге жүлделер тігіледі. Киім, мал үлестіріледі, тағы да басқа сый-сыяпаттардан ешкім құр қалмайды», - деп жазған. 
Қазақтың ұлт ойындары жайында бұлардан басқа тіпті Қазақстан жерінде болмаған көптеген шетел ғалымдарының қазақ халқының тарихы мен этнографиясы туралы жазған зерттеулерінде де кездеседі. Мәселен, Австрияның атақты дипломаты С. Герберштейн 1516-1517 және 1526-1527 жылдары Мәскеуде болып, Қазақстанда болған орыс адамдарының ауызша айтуларынан жинаған материалдары бойынша жазған, 1549 жылы латын тілінде жарық көрген «Записки о московских делах» атты еңбегінде Қазақсанның жері, әдет-ғұрпы, орыс халқымен қарым-қатынасы, ойын-сауықтары жайлы айтқан [32, б.9,10,11]. Сондай-ақ, Италия ғалымы П.И.Новокамский 1525 жылы Римде орыс елшісі Д.Герасимовпен кездесіп, соның айтуымен, «Книга о Московском посольстве» атты еңбегін жарыққа шығарады. П.И.Новокамский бұл еңбегінде, қазіргі Қазақстан жеріндегі көшпелі рулардың этнографиясы, жері, орыс халқымен аралас сауда-саттық істері, сондай-ақ ойын-сауықтары жайында жазған [33]. Орыс саяхатшыларының ішінде П.И.Рычков бірінші болып қазақ халқының өмірі, мәдениеті, әдет-ғұрпы, ойын-сауықтары жайлы 1759 жылы «История Оренбургская по учреждению Оренбургской губернии» атты еңбегін жазды [34]. Ұлт ойындары оның бұдан басқа да көптеген еңбектерінде кеңінен қарастырылған [34, б.13-14]. ХVІІ ғасырдың екінші жартысында қазақ халқының өмірі жайында көптеген материалдар жинаған орыс ғалымдарының бірі Н.С.Паллас болды. Ол 1767 жылы Батыс Сібір мен Орал бойына барған орыс экспедиясын басқарып, осы сапарында жиналған материалдардан 1773 жылы «Путешествие по разным провинциям Российской империи» атты еңбектерінің жинағын шығарды [35]. Осы еңбектің «Известия о киргизах» атты бөлімі түгелдей қазақ халқының этнографиясына арналған. Халықтың ойын-сауықтарының қалай өтетіндігі, демалыс уақыттарын қалай өткізетіндігі, аңшылығы түгелдей қарастырылып, мысалдар келтірген [35, б.14].
Қазақ халқының этнографиялық материалдарын жинауда еңбек еткен тек Ресей үкіметінің Қазақстан жеріне арнайы жіберген экспедициялары ғана емес, сонымен қатар, көрші отырған екі елдің арасында кездесетін кейбір қақтығыстарда қазақтардың қолына түскен орыс тұтқындарының да қосқан үлестері бар [3, б.63]. Осындай тұтқындардың бірі орыс офицері Ф.С.Ефремов көшпелі халықтың өмірі жайлы көптеген материалдар жинаған. Ресейге қайтқан бетінде тұтқында жүріп жинаған материалдарынан еңбек жазып, соның «Чем Киргизская земля изобильна, каков воздух и жители» атты бір тарауы қазақ халқының аңшылығы мен ойын-сауықтарының қалай өтетіндігі, оған өзінің бас кейіпкер болып қатысқандығы жайлы баяндайды [36, б.14]. Орыс тұтқындарының ішінде бұдан басқа да кезінде еңбектері жарық көрмей, қазіргі мұрағат қазынасы болып жатқан С.Матвеев, Я.Гавердовский сияқты қазақ халқының өмірі жайындағы материалдарды жинауда өздерінің тиісті үлестерін қосқан зерттеуші ғалымдар да бар [37]. Қазақ халқының нақты этнографиясы жөнінде жазғандардың бірі орыс әскерінің капитаны И.Г.Андреев болды. Оның «Описание средней орды киргиз- кайсаков, с касающимися до сего народа, также и прилегающих к Российской границе по части Калыванской и Тобольской губерний, крепостной, дополнениями» атты еңбегі негізгі алты тараудан тұрады. Осының бесінші – «Обряды» деп аталатын тарауының өзі он алты бөлімнен тұрады [3, б.63]. Он үшінші бөлімде шілдехана тойында өткізілетін ойындар мен нәрестені тәрбиелеу мәселесі қаралған да, бесінші бөлімінде үйлену тойының ойын-сауықтары жайында жазылған [38, б.15].
Қазақтың ұлттық ойындары жайында кезінде күнде шығатын газеттер мен журналдардың беттерінде көптеп берілген. ХІХ ғасырдың екінші жартысында шығып тұрған «Воскресный досуг» журналының (1864) 72,73-сандарында «Қырғыздар» атты ұзақ мақала басылған. Бұл мақала, негізінен, қазақ халқының өмірін, тұрмысын, әдет-ғұрпын, ойын-сауықтарын баяндаған [39, б.13]. Басқа да көптеген газет, журнал беттерінде белгісіз авторлардың басқаруымен жарық көрген алуан түрлі ұлт ойындары мен аң аулауға арналған материалдар бар. ХІХ ғасырда Қазақстан жерінде болған орыс саяхатшылары мен саяси жер аударылғандардың еңбектерінде қазақ халқының ойын-сауықтарын, аңшылығын, жылқыларды әртүрлі ат ойындарына баптауы, олардың аса бір жүйрік тұқымдарын өсіруі жайлы материалдар жан-жақты жинақталып зерттелген. 
ХІХ ғасырда қазақ халқының әдет-ғұрпын, ойын-сауықтарын, ұлттық ойындарын зерттеуде еңбектер жазған тек басқа мемлекеттердің өкілдері ғана емес, сондай-ақ түркітанушы ғалымдар, қазақ халқының өз ішіндегі сауаттылары да айналысқан. Солардың ең алғашқыларының бірі – Ешмұхамед Букин. Ол – дене тәрбиесінің тұңғыш ұстазы. Е.Букин «Физическое и умственное воспитание у киргизов» атты еңбегінде жергілікті мамандар арасынан бірінші болып «гимнастика» деген терминге ғылыми түсініктеме береді, демек, адам баласы үшін дене шынықтырудың маңызын, оның жасөспірімдер үшін ғана емес, ересектер үшін де қандай рөл атқаратынын баяндайды [40, б.16]. 
Ғылыми демократиялық бағытта көпшілік қауымның этнографиялық ерекшеліктерін зерттеген прогрессивті ағымның өкілдері В.Радлов, Г.Потанин, Ш.Уәлиханов, Ы.Алтынсарин т.б. болды.
Ы.Алтынсарин еңбектерінде ұлттық ойындар туралы мәлімет берілмегенмен, ағартушының оқу құралдарында оқуға оқушыларды қызықтыруда түрлі жаңылтпаштарды, жұмбақтарды кеңінен пайдаланған. А.Қыдыршаев «Ахмет Байтұрсынұлының әдістемелік мұрасы» деген кандидаттық диссертациясында «Ы.Алтынсариннің «Қазақ хрестоматиясы», «Мактубаты» - қазіргі бастауыш сыныптың «Ана тілі» оқулығының атасы, А.Байтұрсынұлының «Әліп-би», «Тіл – құралдары» – осы күнгі «Әліппе», «Қазақ тілі» оқулықтарының атасы» [41,127-б.] ,- деген баға бере келіп, А.Байтұрсынұлы әліппе, тіл құралдарында ауыз әдебиетінің ерекше бір түрлері мақал-мәтел, жұмбақ, жаңылтпаштарды шоғырымен жолықтырамыз... жұмбақ баланың ақыл-ойын дамытады, қиялын шарықтатады, тапқырлыққа баулиды...А.Байтұрсынұлы жаңылтпаштарды шәкірт тілін дамытудың таптырмас, баға жетпес құралы деп есептеді» [41,13-б.], - деген тұжырым жасаған. Ұлттық тілді оқыту әдістемесінің негізін қалаған ағартушы ғалымдар Ы.Алтынсарин мен А.Байтұрсынұлы оқулықтарында ұлттық ойындар түрлері көрсетілмесе де, тұрмыс-салттық ойындардағы ауыз әдебиеті үлгісіндегі мақал-мәтелдер, жаңылтпаш, жұмбақ т.б. ой ойындарының мысалдары ескерілгендігі анық байқалды. К.Ісләмжановтың «Рухани уыз» атты кітабында балалар ойыны өзінің педагогикалық маңызымен ғана бағалы емес, ол ойындарда әр халықтың көне тарихының ізі, тұрмыс тіршілігінің, еңбек кәсібінің, әдет-ғұрпының нәрі сақталған делінген [42, б.91]. Салыстыра қарасақ, әлем халықтары балаларының ойындарынан толып жатқан ұқсастықтар мен ортақ желілер табуға болады. Мұның себебі «жалпы адамзат перзентіне тән табиғи ортақ қасиеттер болғандығы» деп пайымдайды ғалымдар. Сондай-ақ, әрбір халықтың өзіндік ұлттық ерекшеліктерін ғана танытатын сипаттар да балалар ойындарында өте мол. Бұл балалар ойындарының бастау-бұлағының қайнар көзі – сол халық өмірінде жатқандығының белгісі. Халық тұрмысының ішкі иірімдері мен дәл осылай көктей байланысып жатқан қазақ балалар ойындарына ғалымдар бағзы заманнан назар аударған. Ежелгі түркі әдебиетін зерттеген ғалым А.Егеубаев «түркі тектес халықтарға ортақ ең көне үлгісін біз М.Қашқари еңбегінен кездестіреміз», - дей келе, М.Қашқаридың әйгілі сөздігінде ат үстінен доп қуып ойнайтын «Шөген» деген спорттық ойын түрін әңгімелейді. Ал ондай ойын Еуропаның Англия жұртында қазір де бар. Махмут Қашқари әңгімелеп отырған «Шөген» бері қойғанда ІХ-Х ғасырларда тұрмыста кеңінен қолданылғаны күмәнсіз», – дейді [43, б.252].
[bookmark: _Hlk84945257]Еуропа саяхатшыларымен бірге орыстың мұратанушы ғалымдарының жазбаларында да халық ойындары мол көрініс тауып отырған. Ал А.А.Горячкин, Ә.А.Диваев, А.Е.Алекторов, Е.Букин, Е.А.Покровский сияқты ғалымдар қазақ балалар ойындарына назар аударған. Осы ғалымдардың ішінде қазақ этнографиясын жан-жақты зерттеуде Ә.А.Диваевтың орны ерекше. ХІХ ғасырдың аяғы мен ХХ ғасырдың басындағы ғалымдар терең талдай алмаған халықтық балалар ойындарына Ә.А.Диваев ерекше мән беріп зерттеген. А.Егеубаев Ә.Диваевтың этнографиялық еңбектеріне байланысты былай дейді: «Этнограф Ә.Диваев жинақтап зерттеген тарихи-мәдени мұралар мазмұн байлығы, тарихи құндылығы жағынан барынша кең тынысты. Оларды шартты түрде былай атар едік: қазақ халқының тарихына қатысты еңбектер, тұрмыс-салт жырлары, шешендік сөздер, қазақ жұртының күнтізбесі, жыл қайыру шарттары. Жалпы этнография мен археологиялық қазынасына қатысты алуан түрлі мол туындыларды хатқа түсірген. Ғалымның халық мұрасының әр сөзіне деген ықыласы, ғылыми дәйектілігі көрініп-ақ тұрады». Бұдан әрі автор Ә.Диваев зерттеулеріне тоқтаған [43, б.250-253]. Ә.А.Диваев 1906 ж. «Туркестанские ведомости» газетінде (№24) қазақ балаларының ойындары туралы көлемді зерттеуін жариялаған. А.Егеубаевтың пікірінше, бұл ойындарды Ә.Диваев Сырдария облысынан, Әулиеата уезінен жазып алса керек. Қазақ балаларының ойындары туралы зерттеуінде Ә.Диваев қазақ балаларының ойындары жайында пікір айтады. Кішкене қыздар мен ұлдар өздері жасаған қуыршақтар немесе саз балшықтан жасалған жылқы, түйелер болмаса, қазақта балаларға арналған ойыншықтар жоқтың қасы. Бұл ойыншықтардың көріктілігі төмен, бірақ антропологиялық тұрғыдан бағалы. Қазақ балаларының ойыншықтарын Еуропа балаларының ойыншықтарымен салыстыра отырып, Ә.Диваев «...Тогда вы рассматриваете коллекции европейских игрушек, то в нашем уме не возникает никакой мысли, кроме разве мысли об их стоимости ...Игрушки эти ничего вам не скажут о той сфере, для которой они предназначаются, они не ведут вас в мирок детских мыслей и желаний – понятно почему. Эти игрушки выделываются фабричным путем; в детскую среду они приносятся извне; и потому характеризируют скорее вкусы их производителей, чем вкусы и наклонности детей, для которых они вошли путем покупки. Совсем не таковы игрушки у детей степняков», – деп түйеді [44]. Қазақтың қара домалақ баласы ойыншықты өзі жасап алады. Оның саздан құйған түйелері мен жылқылары бір-біріне ұқсамайды. Әрқайсысы жеке-дара. Өйткені ол қаршадай баланың өз еңбегінің, қиялының жемісі деп пікірін жалғастырады. Осы мақаласында Ә.Диваев күні бүгінге дейін ойналатын «Соқыртеке», «Түйе, түйе, түйелер», «Үйшік-үйшік», сондай-ақ басқа этнографиялық жазбаларда кездесе бермейтін «Орда» (ақсүйек), «Бөрік жасырмақ», «Тақия жасырмақ», «Домалақ ағаш», «Шелек» т.б. ойындарды сипаттап, ойнау шарттарын түсіндірген. Ә.Диваев ойынды екі топқа, екі кезеңге бөледі. Бірі – кәмелетке толмаған балдырғандар ойнайтын ойын түрлері, екіншісі – есейген қыздар, бозбалалар ойнайтын ойындар. Бұларды ол «балалар ойыны» және «жас бозбалалардың көңіл көтеруі» деп ажыратады. Ә.Диваев араға бір жыл салып, 1907 ж. «Туркестанские ведомости» газетінде (№ 54) «Қырғыз (қазақ) жастарының ежелгі заманғы ойындары» («Древние игры киргизской молодежи») атты мақаласын жариялайды. Ташкент уезі, Ақжар облысының көзі ашық қазағы Тоқболатов Көбей молданың қолжазбасынан алып, автор «Қызойнақ», «Қызқашар» сияқты ежелгі ойындарды суреттеген [44].
Халықтық ойындардың неғұрлым, жан-жақты зерттелуі Кеңестік дәуір тұсына сәйкес келеді. Қазақтың ұлттық ойындары бұл кезде идеологиялық қысымшылыққа ұшырағанына қарамастан, дәстүрлі ұлттық ойындарды зерттеуде М.Тәнекеев, Б.Төтенаев, Е.Сағындықов, Ә.Бүркітбаев, Қ.Адамбеков, Ә.Ақшораев, Ө.Жолымбетов, С.Қасиманов, Б.Кәмәләшұлы т.б. аз еңбек еткен жоқ. М.Тәнекеевтің негізгі еңбектері ұлттық спорт және дәстүрлі ойындарды зерттеуге, олардың дене тәрбиесіндегі мәніне арналған. Оның «Казахские национальные виды спорта и игры» деп аталатын (Алматы, 1957) алғашқы еңбегі [45] мен Қ.Адамбековпен бірігіп жазған «Қазақтың ұлттық спорт ойындары» (Алматы, 1994) атты еңбегінде [46] қазақтың бірқатар қозғалмалы, спорттық ойын түрлері, тоғызқұмалақ ойынының ережелері мен ойналу тәртібі түсіндірілген. Олардың әрқайсысына анықтама беріп, жіктеп, ғылыми пікірлер айтылған. М.Тәнекеев 1998 ж. педагогика ғылымдары бойынша қорғаған докторлық диссертациясында Қазақстан Республикасында дене тәрбиесі мен спорттың ұлттық және интернационалдық сипатын, олардың бір-біріне тигізетін әсерін, өзара байланысын, дене тәрбиесін дамытудағы мәнін зерттеген. Автор дене тәрбиесі мен спорт дамуындағы интернационалдық және ұлттық сипаттың қалыптасу заңдылықтарын, прициптерін, тәрбиелік жаңа реформаларын анықтауды мақсат еткен. Еңбекте сонымен бірге, Кеңес заманында ұлттық спорт ойындары қысымшылыққа ұшырағанын, ресми спорттық ұйымдар жете бермегендіктен, олардың біркелкі дамымағанын атап көрсеткен [5, б.137]. Ат спорты, қазақша күрес, көкпар, тоғызқұмалақ сияқты ұлт ойындарының тәрбиелік мәні жайында нақты зерттеулер жүргізіліп, олардың аты, заты қазақы болмағанымен, мазмұны жағынан Қазақстаннан тыс жерлерге (Орта Азия) тарағанын көрсетеді.
Кеңестік дәуірде қазақтың ұлттық ойындарын түбегейлі зерттеген ғалымдардың бірі – тарих ғылымдарының докторы Б.Төтенаев. Ол «Қазақтың ұлттық ойындары» (Алматы, 1994) атты еңбегінде және докторлық диссертациясында қазақ жерін мекендеген тайпалардың ойын-сауықтары жайында көне замандарда пікір айтқан Рашид-ад-дин, Низами әл-Мосуди, М.Қашқаридан бастап, Батыс Еуропа саяхатшылары В.Рубрук, Э.Маккей, Марко Поло, Плано Карпини т.б. және ХVІІІ – ХІХғ. Еуропа және орыс ғалымдары мен шенеуніктерінің пікірлерін жинап, оларды бірнеше топқа жіктеп, ойын мазмұнын, ойнау шарттарын, тәрбиелік мәнін түсіндірген [47]. Қазақтың ұлттық ойындарының толығырақ жинақталған нұсқасын Е.Сағындықов жариялаған. Ол «Қазақтың ұлттық ойындары» атты еңбегінде ұлт ойындарын тақырыбына, мақсатына қарай үш салаға бөліп топтастырған: ойын-сауық, тұрмыс-салт ойындары, денешынықтыру ойындары және оймен келетін ойындар. Сонымен қатар, Е.Сағындықов қазақтың ұлттық ойындарының ерекшеліктерін көрсете білген. Ол ұлттық ойындарды ауыз әдебиетінің бір саласы ретінде қарайды. Ұлан-байтақ қазақ даласында ойындар ауызша тарап, түрленіп отырған дейді. Екінші бір ерекшелігі ретінде ұлттық ойындарда (өлең, тақпақ, мақал-мәтелдер, жұмбақтар, жаңылтпаштар, ән салу) араласып отыратынына көңіл аударған. Кейбір ойындарға, мысалы, асық ойынына соңғы кезде мүлде мән берілмейтінін, соның нәтижесінде оның ұмыт бола бастағанын айтады [48, б.13]. Ә.Бүркітбаевтың «Қазақтың ат спорты» т.б. еңбектерінде ұлт спорт ойындарының, әсіресе, ат спортының балалардың күнделікті тіршілігінде алатын орны, тәрбиелік маңызы талданған [49]. М.Болғамбаев «Қазақтың ұлттық спорт түрлері» атты еңбегінде қазақтың ұлттық спортының бәйге, көкпар, қызқуу, аударыспақ, тоғызқұмалақ сияқты кең тараған түрлерін, әсіресе, қазақша күрес техникасын, жіктемесін, терминологиясын кең баяндаған [50]. Б.Кәмәләшұлы қазақтың құсбегілігі, атбегілігі туралы талдау жасаған «Қазақтың дәстүрлі құсбегілігі және атбегілігі» деген 120 беттен тұратын еңбегі 2006 жылы «Өнер» баспасынан  жарық көрді [51]. 
Т.Сұлтанбеков, М. Рахымқұлов, Ә.Ақшораев шахмат, дойбы, тоғызқұмалақ ойындарына байланысты еңбектер жариялады. Бұлардан басқа халықтық спорт, ойындар туралы мәселен, С.Қасимановтың «Спорт» газетінің 1962 жылы 14 желтоқсанда «Жетісу ойындары», Ө.Сұлтановтың «Физкультура менің бұзылмас намазым» («Спорт» газеті, 1997), А.Нысаналиннің «Тектұр» («Спорт» газеті, 1999, 6 сәуір) сынды мақалаларын атап өтуге болады. 
Жоғарыда айтылған зерттеулер жайында мынандай жалпы қорытынды жасауға болады: бұл еңбектердің қай-қайсысы болсын ұлттық ойын-сауықтарды халықтың материалдық және рухани тіршілігімен, дүниетанымымен байланысты этнографиялық тұрғыда зерттеген еңбектер болып табылады, бірақ  бұл зерттеулерде ойын-сауық атауларының лингвистикалық тұрғыда тілдік сипаты, шығу тегі, тілдік құрылымы мен жасалу жолдары ашылмаған. 
Республика тәуелсіздік алғаннан бері халықтық сипаттағы ұлттық ойындарының тәлім-тәрбиелік мәніне ерекше мән беріп, педагогика ғылымы бойынша бірнеше кандидаттық диссертация қорғалды. 1997 ж. А.К.Айтбаева «Қазақтың халықтық ойындары төменгі сынып оқушыларын тәрбиелеу құралы» деген тақырыпта [52], 2002 ж. Ұ.Т.Төленова «Балабақшадағы аралас топтардың балаларын адамгершілікке тәрбиелеуде ұлттық ойындарды пайдалану үрдісі» жайында [53], 2006 ж. Б.Нарқұлова «Қазақ тілі сабағында дидактикалық ойындарды қолдану әдістемесі» деген тақырыпта [54] диссертациялық еңбектер жазды. Бұл еңбектерде ұлттық ойындардың бала тәрбиесінде алатын орны педагогикалық тұрғыда баяндалған. 2006ж. А.С.Мұрғабаева «Қазақ мәдениетіндегі ұлттық ойындардың ерекшелігі мен рәсімдік негіздері» тақырыбына философия ғылымы бойынша кандидаттық диссертация қорғады. Автор бұл еңбегінде қазақтың ұлттық ойындарын философиялық, мәдениеттану тұрғысынан талдап, табиғи және әлеуметтік ортада қалыптасқан ойындық мәдениеттің табиғатын, ойын феноменінің өзіндік сипаты мен ерекшелігін ашуды мақсат еткен [14].

1.2 Ұлттық ойын атауларының ономасиологиялық сипаты

Көрнекті тілші-ғалым М.Балақаевтың пайымдауынша, «Тіл адамдардың еңбек ету процесінде, қарым-қатынас жасау тәжірибесінде мыңдаған жылдар бойы жасалған. Оның орасан көп байлықтары сол тілде сөйлейтін халықтың бастан кешірген ұзақ өміріндегі ойлау жұмысының нәтижесі ретінде үнемі дамып отырады. Тілді сіресіп қатып қалған қалпында емес, сол даму, жетілу процесінде үйренеміз» [55,14-б]. Олай болса, қазақтың ұлттық болмысы мен дүниетанымынан туатын рухани этномәдениетіне жататын халықтық ойын атаулары - ұлттық сипаты бар, қазақ халқының тәжірибесінен қалыптасқан тілдік бірліктер. Сондықтан ұлттық ойын атауларына қатысты тілдік бірліктерді ономасиологиялық тұрғыдан зерттеу олардың жасалуы мен қалыптасуының номинативтік сипатын анықтауға мүмкіндік береді. Ономасиология номинация теориясы туралы ғылым, гректің онума-ат, есім және логос-сөз, ілім сөздерінен құралған [56]. Атау теориясы атақты грек ойшылдары Платон, Сократ, Аристотельдің ғылыми трактаттарынан бастау алып, орта ғасырларда Әл-Фараби, Ж.Баласағұн, М.Қашқари еңбектерінде дамытылып отырған. Жаңа замандағы жалпы тіл білімінде В.Гумбольдт, Ф. де Соссюр, Н.Д.Арутюнова, Е.С.Кубрякова, Г.В.Колшанский, И.С.Улуханов, В.Г.Гак, В.Н.Телия, О.И.Блинова, Д.Н.Шмелев, О.Д.Мешков, М.Я.Янценецкая, Л.Жаналина т.б. еңбектерінде жетілдірілді. Қазақ тіл білімінде атау теориясына қатысты мәселелер А.Байтұрсынұлы, А.Ысқақов, «Қазақ грамматикасында», А.Салқынбай, Б.Қасым т.б. еңбектерінде зерделенген. Ономасиологияның зерттеу нысаны тілдегі барлық аталымдық тіл бірліктері болып табылады. Атап айтқанда, тіл бірліктерінің қызметі - әртүрлі деңгейдегі, құрылымдағы номинациялық бірліктердің қалыптасу жолдары мен тәсілдері. Е.С.Кубрякова: «Есімдер туралы ғылым, атаудың табиғаты, белгілеу құралдары мен олардың түрлері ономасиология деп аталады» - дейді [57, 222]. Қазіргі тіл білімінде ономасиология екі түрлі бағытта қолданылады: тар мағынада - сөздің аталымдық процестерін, лексикалық ұғымдардың пайда болуын қарастыратын ілім ретінде, кең мағынада - шындық болмыстың танымдық сипатынан туатын тілдің бүкіл номинативтік әрекетін зерттейтін сала ретінде қабылданады [58, б.345]. Мысалы, қазақтың ұлттық ойын атауларындағы әйкел, бұғынай (балалар ойындары), мара (көкпардың бір түрі), сейіс (ат баптаушы), жедеш (тобық жасыру ойыны), ешмек (ешкі асығы), қоймек (қой асығы), хан (асық ойыны), мыршым (жастар ойыны) т.б. жай лексикалық бірліктер; айгөлек, айқұлақ, (кешкі балалар ойындары), қызбөрі (кешкі жастар ойыны), балтамтап (жастар ойыны) т.б. күрделі аталымдық бірліктер ономасиологияның тар мағынадағы нысандарына жатса, ал бұларға қоса ойын атауларының қолданылу ерекшеліктерінен, шыққан тегінен ақпарат беретін: қалмақ жүріс (тоғыз-құмалақ ойынының атауы), додаға түсу (көкпар ойынының атауы), тұлпардың оттауы бір, жасауы бөлек, ит иесі үшін жүгіреді, атқанның құсын жатқан байланар сияқты мақал-мәтелдер, жұмбақтар, жаңылтпаштар – кең мағынадағы ономасиологияның нысандары. 
Номинация термині қазақ тіл білімінде осы номинация қалпында және атау, аталым түрінде қолданылып жүр. Мысалы, А.Салқынбай еңбектерінде атау делінсе [59], Б.Қасым еңбектерінде бірде атау, бірде қатысым, айтылым үлгісімен аталым деп берілген [60]. Номинация термині бірнеше мағынада қолданылады: бірінші, сөз немесе сөз тіркестері, фразеологизмдер түрінде шындық болмыс көріністерін білдіретін тіл бірліктері мағынасын және тіл бірліктері арқылы процесс нәтижесін білдіреді. Кейбір ғалымдар номинация терминін аталым әрекеттерін зерттейтін тіл білімінің саласы ретінде қолданады. Бұл мағынада номинация семасиологияға қарама-қарсы қойылып, ономасиологиямен пара-пар ұғымды білдіреді. Екінші, сөйлем түрінде, не оның құрамын жасаушы бөліктер ретінде процестің динамикасын қарастырады. Үшінші, атаумен байланысты лингвистикалық проблемалардың, сондай-ақ аталымдық тұрғыда сөзжасамдық, көпмағыналылық, фразеологизмдік мәселелердің жиынтығын білдіреді. Арнайы тіл пәні ретінде номинация теориясы тіл бірліктері жасалуының жалпы заңдылықтарын, тіл мен ойлаудың өзара қарым-қатынасын, номинациялық белгілерді таңдауда адам факторының рөлін, номинацияның тілдік құралдарын, типологиялық құрамын, қатысымдық функционалдық механизмдерін зерттеп, сипатын ашады [60, б.336].
[bookmark: _Hlk80021683]Тіл білімінде номинация процесін үш мүшелі қатынастан: болмыс (ақиқат шындық) – ұғым – атаудан тұратын құрылым («семантикалық үшбұрыш») деп тану қабылданған. Номинация процесінің жоғарыда көрсетілген әрбір компоненті нақты тілдік көрініс жағдайында сол тілге тән белгілерге ие болып отырады. Болмыс – атаудың нақты денотаты ретінде номинация әрекеттерінде айқындалған қасиеттерінің жиынтығы, ұғым – атаудың сигнификаты (мағынасы) ретінде категориалды-тілдік белгілердің жиынтығы, атау – дыбыстар арқылы көрінетін тілдің құрылымдық жүйесіне сай таңбаланған мағыналық коды (кілті) [61, б.336]. Бұдан атаудың табиғаты мен құрылымын, қалыптасу процесін талдауда атаудың болмысы (денотаты) мен оның мағынасының (сигнификатының) арақатынасын анықтаудың маңыздылығы байқалады. Атаудың жасалуында денотаттың алатын орны жайында А.Салқынбай былай дейді: «Атаудың негізі – денотаттың маңызды ерекше белгісінің бейнесі. Болмыстың қасиеті мен ерекше белгілерін тану адам баласының таным дүниесін қалыптастырады. Бұл ұзақ та, уақыт өткен сайын тереңдей, кеңейе түсетін күрделі әрі кешенді процесс. Дүниетаным көкжиегі кеңейген сайын сөздік құрамдағы сөздер жүйесі де кеңейіп, семантикалық өрістегі атаулар саны өседі. Болмыстағы ерекше белгілердің танылуы жаңа атау тууының негізі саналады. Танылған белгі және соның негізінде жасалған атау кейінгі тіл дамуы барысында екінші бір белгісі арқылы ерекшеленіп, жаңа семаға жіктелуі ықтимал. Екіншілік мағына алған жаңа атау екіншілік атау (номинация) ретінде танылады» [59, б.330].
Ұғым мен аталымның арақатынасы жайында В.Г.Колшанский әр тілде лексиканың сигнативті (белгі) аспектісі номинациямен (аталым) тікелей байланысты екендігіне назар аудартады. [62, б.116]. Ежелгі замандардан белгілі түбір-негіздердің тура не ауыс мағыналары туынды сөздердің екіншілік мағынасының тууына арқау болады және ол әртүрлі жағдайда көрінеді. Солардың бір түрін Б.Қасым эндоцентрлі қасиеті бар туындылар деп қарайды. Мысал ретінде қара сөзінің архисемасының көне түркі тілінде, моңғол тілінде (хор) және басқа түркі тілдерінде жалаң, күрделі түрде кездесетініне талдау жасайды [60, б.25-26]. Мысалы, қазақ тіліндегі бірқатар ойын-сауық атауларында да қара сөзінің архисемалық көріністері сақталған. Оны мысалы, қарақұлақ, қарагие, қарабие, қара сиыр (ойын атаулары), қаражарыс (үлкен атжарыс алдында бәйге атының терін алу үшін болатын жарыс), қараүйек (қаралтым түсті түлкі), т.б. атаулардан көруге болады. Мысалы: Айтысқысы келетін суырып салма ақындардың әуелі аяқ алысын байқау ниетімен, ұлы бәйге алдында болатын қаражарыс өткіздік («Қаз. әдебиеті»), Қарабие, тоқтышақ, қаралақ ойындарының қазіргі балалар мен жастарға ерсі болып көрінуі мүмкін (Ө.Жолымбетов). Қыздар «қойға», жігіттер «қарақұлаққа» (қасқырға), бір топ жастар мен келіншектер «күзетшілікке» бөлініп, ойын бастаушы сайланады (ҚСЭ). Демек, түркі (қазақ) тілдеріндегі қара сөзін көптеген туынды сөздердің жасалуына негіз болған архисемалық сипаттағы біріншілік номинация деп қарауға болады. Академик Ә.Қайдардың «Қазақ тіліндегі бір туынды түбір-негіздер» сөздігіндегі бірқатар атаулардың негізіне жатқан қан архисемасы көне заманда бірнеше мағынада қолданылған. Мысалы, бір мағынасы «үлкен, кең, жайылған» дегенді білдіреді, одан қансонар (алғашқы жауған қалың қар), қан базар (халық көп жиналған үлкен базар), қан жайлау (кең, мол жайлау) атаулары туған, енді бір мағынасы қанат (қан-ат, атауының архисемасы, құстың қанаты, балықтың жүзбе қанаты, киіз үйдің керегелері (төрт қанат, алты қанат үй), тағы бір архисемалық мағынасы мысық, ит тұқымдас хайуанаттардың ұрғашысы дегенді білдіреді, одан қаншық (иттің, қасқырдың ұрғашысы), қаншыр (арыстанның ұрғашысы) сияқты атаулар туған [63, б.183,313,238]. Сөйтіп, қан атауы да бірқатар екіншілік туындыларға негіз болған архисема деп қарауға болады. Ал қара, қан архисемалардан туған жоғарыдағыдай жалаң, күрделі сөздер (қарабие, қарақұлақ, қансонар, қаншық, қаншыр, қанат т.б.) екіншілік қатардағы туындылар екендігін аңғаруға болады. 
А.Салқынбайдың түсіндіруінше, «Біріншілік номинация тек тарихи аспектіден сөздердің этимологиялық шығу төркінін зерттеу барысында айқындалатын атаулардың ең көне мағыналық сипаты ретінде танылады. Қазіргі қазақ тілінде атаудың біріншілік номинациясы бір буынды түбірлердің мағыналық құрылымында ғана сирек кездеседі» [59, б.331]. Бұл тұрғыда қазақ тіліндегі ойын-сауық атауларының көпшілігінің негізі осы бір буынды түбірлерден жасалған: дөңгелек мағынасындағы ай бір туынды түбір сөзінен айгөлек, айқұлақ ойын атаулары; түс мағынасындағы ақ сөзінен аққала, ақсүйек, ақтерек, ақсерек-көксерек сияқты ойын атаулары, ақырын, баяу мағынасындағы жай сөзінен жаяу жарыс, жаяу көкпар, жаяу аударыспақ т.б. ойын атаулары; дене мүшесі қол сөзінен қолтұзақ, қолүзбек, қолшана атаулары, қатты затқа соғылыс мағынасындағы шық сөзінен шықетер деген асық ойынының атауы; ірі, қомақты мағынасындағы дой сөзінен дойыр (қамшы) атауы т.б. пайда болған. Мысалы: Бірінші жүлде кімде кім жаяу жарыста он фарсат жерден озып келсе, соған беріледі деді (І.Есенберлин). Бүгін жиі бораннан әбден үйкүшік боп қалған ауыл балалары қолшаналарын сүйретіп, сыртқа шығыпты (Қ.Сәрсекеев). Қолтұзақ – қол байлау ойынының бір түрі (С.Қасиманов). Халықтың ойын-сауық атауларының ішінде бірен-сараны ғана бастапқы жалаң түбір (мүмкін ауыс мағынада біріншілік) қалпын сақтаған. Мысалы: күн-түн балалар ойыны, дей (жерг.) асық, пұш тәйке асық т.б. Мұндай атаулардың кейбірі бастапқы жалаң түбірлердің кейін ауыс мағынасынан пайда болған. Мысалы, шыр сөзінің бастапқы архисемалық мағынасы бір нәрсенің маңында айналу, дөңгелену, ауыс мағынада көп балалар қатысып ойнайтын асық ойыны атауын білдірген; таз сөзінің бастапқы мағынасы жалтыр (бас), тақыр, ауыс мағынасында асықтың алшыға қарсы тақырланған жағын білдіріп, тәйке сөзімен синонимдес болып шыққан. Хан сөзінің бастапқы мағынасы «билеуші, әмірші», ауыс мағынада бір асықты хан сайлап ойнайтын асық ойнының атауын білдірген. Мысалы: (Қ.Салғарин). Сенің асығың таз тұрды (диал. сөздік). Хан жақсы – белгілі шартпен ән айтып, би билеп қалаған адамын қасына отырғызып алатын ойын түрі. 
Шын мәнінде ұлттық ойын-сауық атауларының басым көпшілігі жалаң я күрделі құрылымда бастапқы жалаң түбірлердің негізінде (кейін әртүрлі сөзжасамдық тәсілдер арқылы ) кейін пайда болған екіншілік мағынадағы туынды атаулар болып табылады. Ойын-сауық екіншілік атауларының бірқатары түбір (негіз) мен қосымшадан тұратын қос құрамды атаулар болып келеді. Бұларда өздерін туғызған түбір-негіздердің де, қосымшалардың да бастапқы мағыналары белгілі мөлшерде сақталып отырады. Мысалы: шалма (жіпті саусаққа іліп алып әртүрлі зат бейнелерін жасап ойнайтын ойын) «ілу» мағынасындағы шал түбір сөзіне-ма қосымшасы қосылу арқылы жасалған, шал – сөз тудырушы етістік түбір де, ал-ма сол түбірдің мағынасына сай жаңа атау тудырып тұрған жұрнақ. Сайыс/сейіс (ат баптаушы), түбірі сай: 1) үйлесімді, лайық, дәл, 2) дайын, әзір мағынасындағы сын есім сөз, -ыс түбірдің екіншілік мағынасына сәйкес атбегілік атауын тудырып тұрған жұрнақ т.б. Мысалдар: Олар: «Шалма», «Бөрік тастамақ», «Түйілген шыт», «Тақия теппек», т.б. ойындар («Қазақстан мектебі»). Мәшине шыққалы бері сайыс деген сөз ұмтылуға жақын (диал. сөздік), өзбекше, сайс атшы мағынасында (Узбрсл). Жалаң туынды атауларда түбір (негіз) мен қосымшаның негізгі мағыналары сақталып, біртұтас ұғымның лексикасын білдірсе, күрделі атаулардың құрамындағы сыңарлары (түбір-негіздері) мағына жағынан үнемі біртұтастықта жұмсалатын және қызметі жағына бөлшектенбейтін күрделі туынды лексеманы білдіреді. А.Салқынбай бұл жайында былай дейді: «Сөзжасамдық аспектіде «туынды сөз» барлық сөзжасамдық тәсілдер негізінде жасалған екіншілік мағыналы жаңа атауларды атау үшін қолданылады. Яғни туынды сөз тек жұрнақ жалғанған сөздер ғана емес, сөздердің бірігуі, қосарлануы, тіркесуі, дыбыстардың өзгерісі арқылы жасалған екіншілік мағыналы таңбалардың бәрінің атауы. Демек, туынды сөз дегеніміз – сөзжасамдық тәсілдер арқылы жасалған екіншілік мағыналы жаңа атау. Мысалы, әнші, Құрманғазы, Ақан сері, Сарыарқа,таң сәрі, наркескен, құлақ салды» [59, б.344].
Түркітануда күрделі сөздер туралы зерттеулер Н.А.Баскаковтың (қарақалпақ тіліндегі құранды (составные) және күрделі (сложные) сөздерді зерттеген), А.Н.Кононовтың (түрік тіліндегі зат есім сөзқосымдарды синтаксистік-морфологиялық тұрғыда зерттеген), А.Ю.Юлдашевтың (түркі тілдеріндегі күрделі сөздерді лексика-грамматикалық, аналитикалық тұрғыда зерттеген), Ф.Ганиевтің (татар тіліндегі күрделі сөздерді арнайы зерттеп, әсіресе компоненттердің салаластық, сабақтастық қатынастарына ерекше мән берген), Ә.Қайдардың (ұйғыр тіліндегі қос сөздерді арнайы зерттеген) т.б. еңбектерінде орын алған.  Жалпы алғанда, ХХ ғасырдың 2-жартысындағы түркітануда күрделі сөздердің лексика-грамматикалық сипатына, түрлеріне көбірек назар аударылып, күрделі сөздердің сөз тіркестері негізінде қалыптасқанын, аналитикалық тәсілмен жасалған сөз тіркестері лексикалана келе, біртұтас ұғымды білдіріп, күрделі сөздердің біріккен (сөзқосым) және қосарланған түрлері пайда болғаны сөз болған.
Қазақ тіл білімінде күрделі сөздер әуелден-ақ морфологияның нысаны ретінде қарастырылды. Мәселен, А.Байтұрсынұлы, Қ.Жұбанов, А.Ысқақов морфологиялық тұрғыдан күрделі сөздердің түрлері, жасалу жолдары, мағынасы, қызметі жайында теориялық тұжырымдар жасады. Қазақ тіл білімінде күрделі сөздер теориясы, негізінен, күрделі етістік пен күрделі зат есімдердің айналасында жасалды. Мысалы, күрделі етістіктердің өзіндік ерекшелігі, қалыптасу заңдылықтары, оларға ұқсас аналитикалық формалардан айырмасы Н.Оралбаеваның еңбектерінде [63], [64] зерттелді. Заттың күрделі атауларын Б.Қасым кешенді түрде зерттеп, олардың табиғатын, белгілерін, жасалу жолдары мен типтерін анықтады. Атау теориясын зерттеушілердің қазіргі кезде көңіл бөліп жүрген күрделі мәселесінің бірі – туынды атаулардың ішкі мағыналық құрылымы. Оны Б.Қасым туынды сөздердің жасалуына, қалыптасуына ықпал ететін сыңарлардың уәжділігі, құрылымдық тұрақты орын тәртібі сияқты негізгі факторлардың бірі ретінде атап көрсетеді [60, б.115].
Сөздің (атаудың) ішкі мағыналық құрылымы теориясы тіл білімінде XIX ғасырда В.Фон Гумбольдт, Х.Штейнталь, А.А.Потебня т.б. еңбектерінде «тілдің ішкі формасы» түрінде көтерілгені белгілі. Атаулардың ішкі мағыналық құрылымы деген теориялық ұғымның негізі тіл классиктері анықтаған тілдің ішкі формасы деген теориядан алыс емес екені байқалады. Мысалы, кейбір ғалымдар тілдің ішкі формасын бейне, белгі (таңба) ұғымдарымен байланыстырып қарайды. Е.Г. Полонникова «ішкі форма - бұл атаудың негізін құрайтын сурет», - десе [65, б.27], В.А.Маслова «сөздің ішкі астары туынды сөз мағынасының элементі ретінде анықталуы мүмкін, ол атрибут туралы ойды жеткізеді және осылайша объектінің атауын толықтырады», - дейді [66, б.4].
Сөздің ішкі мағыналық құрылымының негізі сөз құрамындағы символдардың бастапқы мағынасынан дамиды. Туынды сөздің жасалуындағы сөз мағынасының шешуші орын алатыны туралы М.Н.Янценецкая былай дейді: «Сөзжасам механизмінің көптеген компоненттерінің бірі, әр түрлі тәуелділіктер және қатынастармен байланысты құрылымы - сөздің мотивациялық семантикасы. Ол лексикалық мағынаны талдау барысындағы туынды аспектілердің «сөзжасамдық мағынасы» және «сөзжасамдық типтің мағынасы» сияқты семантикалық бірліктің тікелей бөлігі» [67, б.4]. Мысалы, алтыбақан ұлттық ойын атауы материалдық тұрғыдан алғанда алты деген есептік сан есім мен бақан деген тұрмыстық зат атауының бірігуінен жасалған туынды күрделі атау. Оның жасалуында алты, бақан сөздерінің бастапқы мағыналары сақталған. Кейін осы сөздердің бірігуінен туған алтыбақан атауының мағынасы кеңейіп, «жастардың кешке қарай жиналып, екі жақ болып бөлініп өткізетін кешкі сауығын» білдіретін дәрежеге жеткен. Енді алтыбақан ойын атауы ретінде алты санын және бақан деген затты білдіріп тұрған жоқ, ұлттық сипаты бар этномәдени, рухани менталдық ұғымды білдіріп тұр. Ойын атауы сыңарларының ішкі мағыналық бірлікте болуына олардың бастапқы мағыналары себеп болып тұр. Ұлттық ойын атауы ақсүйек те осы сияқты материалдық құрылымы жағынан түсті білдіретін сын есім ақ пен зат атауы сүйек сөздерінің бірігуінен жасалған күрделі атау, оның жасалуында ақ, сүйек сөздерінің бастапқы лексикалық нақты мағыналары сезіліп тұрады. Бірақ одан ақ сүйек деген затты түсінбейміз, кейін ақсүйек атауының мағынасы кеңейіп, «түнде ашық алаңда жастардың екі топқа бөлініп ойнайтын этномәдени ұлттық ойынын» білдіретін ұғымға ие болған. Күрес, жарыс, алтыбақан, ақсүйек, соқыртеке, қарақұлақ, әйгөлек. Айт пен тойда қыз қуатын қызығы (Ж.Аймауытов). Доп түрлеріне байланысты қызмайдоп, қазандоп, қақпадоп, тоспадоп, іздеу тауып ойнауға байланысты инемтап, балтамтап, қамшыгерлікке байланысты күдері қамшы, жортуыл қамшы, дырау қамшы, білеу қамшы, атқамшы, бала қамшы, дойыр қамшы, дүре қамшы т.б. қамшы атаулары алаңда ойналатын серекқұлақ, қызбөрі, саққұлақ, теңге ілу, үлек пен тайлақ т.б. ойын атауларының бәрі де сыңарларының бастапқы мағыналарының негізінде келе-келе ішкі мағыналық бірлікке ие болған күрделі атаулар. Бастапқы мағыналары негізінде ішкі мағыналық құрылым үйлестігі түбір (негіз) мен қосымша арқылы жасалған екі құрамды жалаң атауларға да тән. Мысалы, асық ойынының атаулары қоймек, ешмек сөздерінің түбір қой мен ешкі сөзінен ықшамдалған еш зат есімдер, ал мек түбірдегі мағынаға үйлес зат есімдерді, яғни асық атауларын тудырып тұрған жұрнақ. Сол сияқты асық ойыны атаулары иірмекіл, иірмәңкүл, жемекіл, көтермекіл, атпақыл, қақпақыл сөздерінің түбірлері иір, же, көтер, ат, қақ етістік сөздер, ал-мақыл-мекіл түбірлердің мағынасына үйлес асық ойыны атауларын тудырушы құранды жұрнақтар (мүмкін ма-қыл, ме-кіл немесе мақ-ыл, мек-іл). Мысал: Жүргенде атпақылды атып ойнап, Кетіпті бір кемпірдің жібін үзіп («Қозы көрпеш»). Отырып «Құжтеке», «Жемекіл» ойнады, дауы, зорлығы көп (Ғ.Мұстафин). Иірмекілді түрегеп тұрып та, отырып та ойнайды (ҚСЭ). Ботагөз Асқарға асық ойнайық деп өтінді. – Не ойнаймыз? – Қақпақыл (С.Мұқанов). Бұл сияқты қалыптасу уәждері, мағынасы айқын атауларды Б.Қасым уәждемесі айқын атаулар деп атайды. Атаулардың бәрінің бірдей уәждемесі, айқын бола бермейді. Бірқатар күрделі атаулардағы сыңарлардың лексикалық мағыналары мен тұтас атау ретіндегі мағынасының арасындағы байланысты, уәжділікті қазір дәл басып айту қиын. Біріншіден, ондай атаулардың құрамындағы сыңарлардың бастапқы лексикалық мағыналары көмескіленіп, белгісіз болып кеткен. Екіншіден, сыңарлардың бастапқы мағыналары белгілі дәрежеде елес бергеннің өзінде олардың күрделі атаудың ішкі мағыналық құрылымына үйлесу уәжділігі айқын емес. Мысалы, бұқатана (бүркіт атауы), бұзаулатпа, көкмойын (тоғызқұмалақ ойынның атаулары), бұғынай (балалар ойыны), қынаменде (күйеу жігіттің қалыңдығына алғаш келгендегі жастардың ойын-сауық атауы), марламқаш (түнде ойнайтын жастар ойыны), мыршым (жастардың алқақотан отырып ойнайтын ойыны) т.б. ойын атауларының уәжділігін тек этимологиялық ізденістер арқылы ғана айқындауға болады. Бұл сияқты атауларды Б.Қасым уәждемесі жасырын атаулар деп қарастырады. Мысалы, Маңғыстауда таза тұқымды жүйрік ат, арғымақты суын деп атайды. Әке-шешесі бірдей арғымақ болса, одан туған жылқыны суын дейміз (Маңғ., диал. сөздік). Көне түркі жазбаларында (Күлтегінде, М.Қашқарида) сү әскер, сүлә соғысу мағынасында берілген [68, б.516-517]. Осыған қарап суын осы сү сөзімен түбірлес емес пе екен деп жорамалдауға болады. Ә.Нұрмағамбетов суын сөзін Орхон-Енисей жазбаларында сары ұйғыр, тува, түрікмен тілдерінде айтылатын сұуұн, суғун, соғун (бұғы) сөзімен түбірлес болуы мүмкін деген пікір айтады [69, б.108].
Халықтық ойын-сауық атауларын, негізінен, осы күнгі қалпында синхрониялық деректер ретінде қарастыруға тура келеді. Олардың қандай тарихи жағдайда, қашан пайда болғаны, қандай өзгерістерге түсіп, қазіргі кезге жеткені, даму динамикасы, яғни диахрониялық жағдайы белгісіз. Диахрониялық зерттеулер қашан да жүйелі сипаты жоқ, әр кезден қалған деректерге негізделген және үзілді-кесілді сипаты бар (императивті) деректерге сүйенеді. Ф.де Соссюр осы тұрғыдан тіл деректерін зерттеуде синхрониялық факторға басымдық бергені белгілі [70, б.348]. Қазіргі тіл білімінде синхрония мен диахронияны шектеу, олардың арақатынасы жайында көзқарас басқаша. Л.Қ.Жаналина сөзжасам теориясындағы осы күнгі орыс ғалымдарының пікірлеріне сүйене отырып былай дейді: «Синтездеу» сөзжасамы тілді оның статикасы мен динамикасының бірлігінде қарастыруға мүмкіндік беретін тәсілдермен ұсынылған, бұл олардың тарихи түрде де, синхронды процестер түрінде де жүретінін ескереді. Бұл тәсілдерге тарихи фактілер мен тілдің қазіргі жағдайын көрсететін синхронды-диахроникалық сипаттама кіреді» [71, б.4]. И.С.Улуханов сөздің жасалуы мен қолданылуын «непрерывный деривационно-мотивационный процесс» деп түсіндіреді [72, б.5]. Бұл айтылғаннан тіл деректерін диахрониялық тұрғыдан зерттеудің қажеттілігін байқаймыз. Мәселе, диахрониялық зерттеудің тіл дамуының өткен замандардағы біртұтас қалпын толық ашуға әлсіздігінде.
Ономасиологиялық үдеріс тұрғысынан қарағанда әрбір аталымның қалыптасуында екі кезең (сипат) бар екенін байқауға болады. Бірінші кезең аталымдардың қалыптасуына себеп болған уәждемелерден тұрады, ал екінші кезеңде тілдің даму заңдылықтарына (белгілердің абстракциялануы, трансформациялануы т.б.) сәйкес атау, атаулық қызмет қалыптасады. Бұл процестің алғашқысын Б.Қасым ономасиологиялық негіз, кейінгісін – ономасиологиялық белгі деп атайды. Мысалы, атқа мініп – ономасиологиялық негіз, атқамінер – атау, бес рет атылатын оғы бар қару – ономасиологиялық негіз, ал бесатар – атау, алты бақан ономасиологиялық негіз, алтыбақан (ойын) – атау [60, б.130]. Басқаша айтқанда, әрбір лексемалық аталымның жасалуы тілдің даму заңдылықтарына сай қалыптасқан процестердің нәтижесі болып табылады. Мұндай процестер аталымдардың жеке өздеріне тән, қайталанбайтын болуы да немесе ұқсату заңына сәйкес ортақ заңдылықтар (қырықаяқ, қосқұлақ (ойын атаулары), бақабас, жыланбас (бүркіт атаулары), эндоцентрлік сипат көксиыр (ойын атауы), көкмойын (тоғызқұмалақ ойын атауы), қарамырза, қарасиыр (ойын атаулары) арқылы да іске асуы мүмкін.
Орыс ғалымы В.Г.Гак екінші аталымды «атаулардың атаулану процесінің барысында тілде бар аталымдық тәсілдердің жаңа қызметте қолданылуы», - деп түсіндіреді [73, б.243]. Терминологиялық аталым мен лексикалық аталымның арақатынасын зерттеген ғалым К.Ж.Айдарбек: «Қазіргі қазақ терминологиялық аталым процесі негізінен, екінші аталым түрінде жүріп жатқаны белгілі. Ал алғашқы терминологиялық аталым қазақ терминологиясының стихиялық, ғылымға дейінгі (донаучная) кезеңдеріне тән деп болған деп түсінеміз», - дейді [74, б.42]. Қазақ тіліндегі ойын-сауық терминологиялық аталымдары да бірден қалыптаспай, бірте-бірте екшеліп, осындай кезеңдерден өткен деп пайымдауға болады. 
Қорыта келгенде, ұлттық ойын-сауық атаулары халықтың дүниетанымына, этномәдени, менталдық түсінігіне сай ғасырлар бойы бірте-бірте дамыған күрделі сөзжасамдық процестің нәтижесі болып табылады. Халықтық ойын-сауық атауларының сыңарлары тіл біліміндегі ономасиологиялық, номинативтік теорияға сай құрылымы, мағынасы, қолданылуы жағынан біртұтас ұғымдарды білдіріп, дайын лексемалар ретінде қызмет атқарады. Олардың сыңарлары түбір (негіз) мен қосымшадан тұратын екі құрамды жалаң аталымдар түрінде (қуырмаш, көрші, жаңылма ойын атаулары т.б.), көбінесе біріккен, қосарланған, тіркескен екі не үш құрамды күрделі аталымдар түрінде кездеседі. Мысалы: ақбайпақ, ақтерек, алакүшік, белбеусоқ, қарақұлақ, серекқұлақ т.б. ойын атаулары сыңарларының сөзқосым арқылы бірігуінен жасалған атаулар; ақсандық-көксандық, етек-етек, жылдырт-жылдырт, қарт-құрт, мырыш-мырыш, жұм-жұм т.б. ойын атаулары сыңарларының қосарлануы арқылы туған атаулар; кім шертті? Қаһарлы Бану, жалау тартыс, бөрік теппек, үзіп кет, алақан соқпақ, әуе таяқ, айдап сал т.б. ойын атаулары сыңарларының тіркесуі арқылы туған атаулар. Жоғарыдағыдай жалаң, күрделі атаулардың қай-қайсысы болсын түбір мен қосымшаның немесе құрамындағы жеке сөздердің (түбір-негіздердің) жай қосындысы емес, кезінде екіншілік соңғы мағынаға ие болған, демек, олар құрылымы жағынан да, мағынасы жағынан да біртұтас тұлғаланған жаңа сипаттағы атаулар болып қалыптасқан. Екіншілік мағынадағы аталымдардың құрамындағы тіл бірліктерінің бастапқы мағыналары көп жағдайда сезіліп тұрады. Бірақ тілдің әртүрлі даму заңдылықтарына (дерексіздендіру, трансформацияланып ауысу, дыбыстық өзгерістерге ұшырау т.б.) сай өзгерістерге түсіп, бастапқы мағыналары көмескіленіп, жоғалып кетуі мүмкін (мыршым, монданақ, бұзаулатпа т.б.). Мұндай атаулардың бастапқы мағынасын этимологиялық ізденістер арқылы ғана білуге болады [75, б.217]. 
Қазақтың ұлттық ойындары және олардың атаулары өз ішінде бірыңғай сипатта болмағандықтан, оларды топтастырып жіктемелеп зерттеу мәселесіне ғалымдар үлкен мән берген. Қазақтың ойын мәдениеті тарихында алғашқы жіктемені Ә.Диваев жасаған. Ол халықтық ойындарды балалардың жас ерекшелігіне қарай төрт топқа бөліп: бірінші топқа – бір жасқа дейін  нәрестелерді жатқызып, бұл кезде «бесік жыры» айтылып ойналатынын; екінші топқа – бірден жеті жасқа дейінгі сәбилерді жатқызып, бұл кезде «Саусақ санау», «Тұсау кесу» ойындары ойналатынын; үшінші топқа – жетіден он бес жасқа дейінгі бозбалаларды жатқызып, бұл кезде «Шалма», «Бөрік тастамақ», «Түйілген шыт», т.б. ойындар ойналатынын; төртінші топқа – он бес пен жиырма бес-отыз арасындағы жастарды жатқызып, олардың ойнайтын ойын түрлері жігіт деп аталатынын көрсеткен. Ә.Диваев жігіт ойынының өзін үш топқа бөледі. Бірінші – қоғамның әлеуметтік даму ерекшеліктерін көрсететін ойындар (мысалы, «Хан жақсы ма?»), екінші – қозғалмалы ойындар («Ақсүйек», «Алтыбақан», «Белбеу тастау», т.б.), үшінші – спорттық ойындар («Аударыспақ», «Бәйге», «Жамбы ату», «Көкпар», «Қазақша күрес», «Қызқуу», «Сайыс», т.б.) [36]. ХХ ғасыр басында этнограф М.Гуннер қазақтың ұлттық ойындарын былайша жіктеген: 1. Жалпы ойындар. 2. Қарсыласу, күресу сипатындағы ойындар. 3. Ашық алаңқайдағы ойындар. 4. Қыс мезгіліндегі ойындар. 5. Демалыс ойындары. 6. Ат үстіндегі ойындар. 7. Аттракциялық көрініс ойындары [76, б.5-12]. Қазақтың ұлттық ойындарын жан-жақты зерттеген ғалым Б.Төтенай ойын түрлерін топтастыруда Ә.Диваев жіктемесін негізге алған. Б.Төтенай жалпы ойын атаулыны әдет-ғұрып негізінде туған ойындар және қозғалмалы спорт ойындары деп екіге бөледі. Әдет-ғұрып ойындарына халықтың еңбек процестеріне байланысты мереке-тойларда (Наурыз мерекесі, т.б.) және қыз ұзату, үйлену, шілдехана, тұсау кесу т.б. тойларда болатын ойын-сауықтарды жатқызады. Қозғалмалы ойындар әртүрлі мүмкіндіктерді (табиғи заттарды, мүліктік бұйымдарды) пайдалана отырып, әрі денешынықтыру, әрі көңіл көтеру мақсатында ойналатын ойындар деп есептеген. Сонымен бірге жігіттердің ойын-сауық түрлерін үш топқа бөледі: 1. Жігіттердің қозғалмалы ойындары: ақсүйек, ақшамшық, алтыбақан, инемді тап, белбеу тастау, т.б. 2. Спорттық дара ойындар: аударыспақ, арқан тартыс, ат омырауластыру, жорға жарыс, түйе жарыс, т.б. 3. Қоғамның даму ерекшелігін көрсететін ойындар: хан жақсы ма, ұжмақ-тозақ, мырш-мырш, тобық ойнау, т.б. [3, б.34-35]. Сөйтіп, «Бесік жырынан» бастап барлық ұлт ойындарын қамтыған жоғарыдағы ойын жіктемелерінде ойын адам болмысының ерекше бір көрінісі екендігі, әр адам өз өмірінде ойындық жағдайлармен ұшырасатындығы, ойын адамның рухани және тәндік жағынан жетілуіне әсер ететіндігі, осыған орай ойын үрдісінің қыры мен сыры жан-жақты көрсетілген. Жіктемелер бірін-бірі толықтырып отырған. Олардың құндылығы осында. 
Біз қазақтың ұлттық ойын атауларын ойындардың кеңістікте ойналу сипатымен байланыстырып, үш топқа бөліп қарастырамыз: 1. Жиын-тойларда ойналатын спорттық және тұрмыс-салттық ойын атаулары; 2.Ашық алаңдарда, үй ішінде ойналатын қозғалмалы ойын атаулары; 3.Ой ойындарының атаулары.
1.Жиын-тойларда ойналатын спорттық және тұрмыс-салттық ойын атаулары.
а) Ат спорты ойындарының атаулары. Жылқының, әсіресе, көшпелі тайпалар өмірінде атқаратын қызметі ерекше. Ертеде адамдар «Тұтас бір елдің аман өмір сүруі жалғыз шегеге байланысты, өйткені шегеде таға тұр, тағада ат тұр, ал атта адам, адам – қорған, қорғанда мемлекет тұр» деп жылқыны өте жоғары бағалаған. Жылқы қазақ үшін бір кезде тіршіліктің тірегі ғана емес, сән-салтанаттың, сұлулық пен көркемдіктің символы болған. С.Мұқанов «Гректер жылқыны суреттей алған жоқ, ал қазақтың жылқыны суреттеуі – шын мәніндегі поэзия. Жылқы эпоста батырлармен қатар орын алады», - деп көрсеткен [77]. Ал қазақ эпостарын аударушыларының бірі, академик М.Тарловский «Қазақтардың жылқы малы жөніндегі білімі ұшан-теңіз. Сондықтан қазақ тілінде жылқының барлық жасына дерлік байланысты ерекше атаулар бар. Ал оның түрі мен түсін, өзгешеліктерін, өте нәзік сезімталдығын білдіретін атаулар қанша ма десеңізші...», - деген болатын [78]. Қазақтардың көптеген ұлттық спорт түрлері атқа байланысты туған. Бұл ойын түрлері адамды ат үстінде шебер өнер көрсетуге, епті, шыдамды, төзімді болуға баулиды. Бұл қасиеттер жаугершілік заманда маңызды міндет атқарған. Ал атты күту, баптау - жүздеген жылдық тәжірибесі бар өзіндік бір ғылым. Қазақтың ат спортының атаулары төмендегіше бірнеше түрге бөлінеді: аламан бәйге, бәйге, аударыспақ, көкпар, сайыс, қызқуу, жамбы ату т.б. Ал, ойындардың ішінде ең қиындары көкпар, қызқуу, теңге алу, салма ілу т.б. ойындар деп есептеледі.
Атжарыс, бәйге – қазақ арасында өте танымал болған. Ол тойларда аламан бәйге алдында немесе жеке де ат жарыстар кезінде өткізіліп отырған. Қысқа және орта қашықтықтарға шабу аттарды жарысқа дайындаудың ең тамаша әдісі болып есептеледі. Бәйге жайында алғашқы деректер ХІХ ғасырда М.Я. Киттари, А.Коллер, И.Бларамберг, И.Ибрагимов еңбектерінде берілген. Атжарыс, бәйге – Орта Азия Республикаларын мекендеген көптеген туысқан халықтарға ортақ спорт түрінің атауы. Ол өзбектерде «пайға», қырғыздарда «чабыс» деп аталынады. Бәйге сөзі қазақ тілінде шыққан тегі бір омонимдес екі мағына береді. 1)этн. Қазақ халқының ерте заманнан келе жатқан ат жарыстыратын дәстүрлі спорт ойындарының бір түрі. Бәйге сөзінің осы мағынасына байланысты аламан бәйге, бәйге aт, бәйге бала, бәйгеге қосты, бәйге төбе, жорға бәйге, құнан бәйге сияқты тұрақты сөз тіркестері қалыптасқан. 2)этн. Жарыстан озып шыққандарға берілетін жүлде, сыйлық. Мінгенім астымдағы шым қара кер, Маңдайдан ашуланса шығады тер. Серттесіп топ ішінде сөйлесейік, Жеңілсең тоғыз қылып бәйгемді бер (Ә.Диваев). Бұл мағынада бәйге сөзінен бас бәйге, басын бәйгеге тікті, бәйге алды, бәйге мүше (тиісті сыбаға), бәйге тікті сияқты тұрақты тіркестері пайда болған [79, б.158-159]. Бәйге сөзі Радловта байгә «ас беру кезінде ұйымдастырылатын жарыс, жүгіріс» [80, б.1424]. Е.Жанпейісовтің пікірінше, бәйге сөзінің түбірі бәйбіше, (бірінші әйел, үлкен әйел), бәйтерек (үлкен, биік терек), бәйжігіт (үлкен жігіт), бәйсерке (үлкен серке) т.б. сөздердің құрамындағы бәй «үлкен, бірінші» сөзімен байланысты [81, б.38-40]. Ә.Қайдардың пікірі де осыған саяды: байтерек, байтөбет, байқұтан және бәйшешек (алғашқы көктем гүлі) сөздері құрамындағы бай/бәй түбірі үлкен, зор, бірінші, басты ұғымын береді дейді [82, б.190-192]. Ал -ге түркі тілдерінде есімдерден есім тудыратын қосымша ретінде белгілі. Сонда бәйге сөзінің бастапқы мағынасы «басты, үлкен, атжарыс, сыйлық» болып шығады. Жүйрік аттардың алысқа шабатын, майталман түрі еңіреу деп аталған. Еңіреу сөзі жылау сөзімен мағыналас. Себебі қас жүйрік алыстан қыза шауып, екі көзін тер басып, тері тамшылап жылағандай күйге түседі, ср. еңіреген ер – қатты күйзелген нағыз ер. Бәйге аттарды ұстайтын, қарақшы қадалған жерді көмбе деп, жүйріктердің бәйгеге қосылатын жерін бәйге шығар, шықпа деп атаған. Бәйге шығардан шыға сала, алдына ат салмай, бірқалыпты шабысымен көмбеге келетін жүйрікті желқабыз деп атаған. Бұдан басқа қазақтың атбегілік дәстүрінде тұлпар, дүлдүл, өрен жүйрік, төңерек, мұзбүйрек, қызбел, т.б. атаулар кездеседі. Бәйге аттарын баптауға байланысты арнайы атаулар да қалыптасқан: құр жіберу – жүйрікті бәйгеге қосуды тоқтатып, бір-екі жыл жылқыға еркін жіберіп, құрландыру тәсілі. Оны кейде ақжіліктендіру, ақсүйектендіру деп те атайды. Жүйрік атты бәйгеге дайындауда оның терін алуға үлкен мән берілген. Тер алудың басты мақсаты – жүйріктің денесіндегі артық заттардан (май, су, т.б.) арылту, тазалау. Жүйріктің терін алу атауларының кейбір түрлері қазір жаппай айтыла бермейді, ол негізінен Алтай, Моңғол қазақтарының тілінде сақталып қалған [83, б.109-110]. Бәйгенің 100 шақырымға дейін ұзаққа шабатын түрін аламан бәйге деп атайды. Аламан көп мағыналы сөз: 1) көпшілік, бұқара; 2) әскер, жасақ; 3) көне. қазақ руларының байырғы ұраны; 4) ұлы, үлкен, зор; 5) бүркіттің ақиығы [79, б.359-361]. В.Радлов аламан сөзінің мағынасын тобыр; салт аттылар жасағы, қарақшы деп түсіндіреді [80, б.368]. Аламан сөзінің түбірі ала «ала-құла» болуы мүмкін, ал -ман қосымшасы М.Қашқаридың пікірінше, ман (парсыша манд) тектес, тәрізді, сияқты мағынасын білдіреді [83, б.29]. Сөйтіп, аламан бәйге көп халық қатысқан ұлы тойдағы атжарыс дегенді білдіреді деуге болады. Г.Симаков аламан бәйгедегі сый «олжа» деп аталғанына қарап, бұл ойынның негізінде әскери магия болуға тиіс, ал «аламан» сөзі ретсіз шабуылды білдіреді дейді [17, б.84]. Махамбеттің «Аламанға жел берген, Аса жұртты меңгерген, Қара қазақ баласын Хан ұлына теңгерген» деп жырлауында «аламан» халық, бұқара, көпшілік мәнінде айтылған. Ереуілдеген аламандықтың бейнесі ретінде атты спорт жарысы – аламан бәйге туған. Жорға жарыс – ылғи жорға аттардың жарысының атауы. Жорғамен жарысу – ат шабыстарының ішіндегі ерекше түрі. Қазақстанның ежелгі тұрғындарын тек жүйрік аттар ғана емес, сонымен бірге жүрісі, шабысы шабандозға ыңғайлы болу жағы қызықтырған. Жорға жарысы қазіргі уақытта да өте танымал және тартымды, олар сонысымен басқа да атшабыстардан айырықша тұрады... Жүрісі майда, бірқалыпты, тыныш болғандықтан, жорға мініп алысқа жүру қолайлы, адамды шаршатпайды. Аттың ер-тұрманы, әбзелі әшекейлі, спортшылардың киімі әдемі болуы керек. Жорға жарыс тіркесінің құрамындағы жорға сөзінің түбірі – жор (ы) «жүру, қозғалу» мағынасында, жорту, жортуыл, жорғалау сөздерімен түбірлес. Көне түркі тілінде (М.Қашқарида, «Құтадғу білікте», «Алтын жарықта») йоры «жүру, қозғалу», йорыга «жорға», йорымақсыз «қозғалмайтын» тұлғалар кездеседі. Жарыс сөзі М.Қашқарида йарыч «жарыс, атшабыс» мағынасында [83, б.274]. Ә.Қайдар жарыс сөзінің құрамын жарһыс деп түсіндіреді [84, б.212]. Ат ойындарының ішіндегі ең көп тараған және танымал түрінің бірі – көкпар ойыны. Көкпар – бауыздап, ішек-қарнын алған малды (көбіне ешкі, лақ, серкешік) ат үстінде тартысып күш сынасатын ұлттық ойын, сайыс түрінің атауы. Көкпар өзінің бастауын ежелгі дәуірлерден алады. Ертеде қасқырдан малды қорғау үшін, асау да төзімді aттapғa мінген ержүрек жігіттер қасқырлардың ізіне түсіп, қашан оларды өлтіргенше қуғындап отырған, қуып жетіп ұстаған соң, қасқырды өзімен бірге ала қашып, әбден жұлмалайтын болған. Осындай қуғындау келе-келе ойынға айналып кетеді. Кейінірек «Көк бөрінің» орнына ешкі алынатын болған. Қазақтар әрқашанда ержүректік, батылдық, ептілік, шапшаңдық және төзімділік, ат құлағында ойнай білу қасиеттерін дамытуға бағытталған ойындарды қоштап отырған. Көкпар сөзінің шығу тегін зерттеушілер көк және бөрі сөздерінен шыққан көкбөрі сөзімен байланыстырады. Көне түркі тілінде М.Қашқаридің «Құтадғу білігінде» – көк «көк, аспан», бөрі «қасқыр» мағынасын береді [83, б.312]. Қырғыз тілінде көкбору /көкпөру «серке тарту, көкпар тарту» [85, б.418], шағатай тілінде көк бүрі «үйлену тойындағы ойын» мағынасында қолданылған. Келтірілген мәліметтерге қарағанда көкбөрі сөзінің көкпар болып өзгеруі былай деп пайымдалып жүр: көкбөрі> көкпөрі> көкпары > көкпар. Көкпар сөзінен көкпаршы, көкпаршыл, көкпаршы, көкпарла т.б. сөздер, көкпарға түсті, көкпар тартты сөз тіркестері туған [86]. Г.Симаковтың пікірінше, көкпардың түбінде үй жануарларын жыртқыш аңдардан қорғау магиясы жатыр және бұл ойын ежелгі түркілік тотемизмге қатысты [17, б.35]. Осы пікірді А.Мұрғабаева: «Жалпы түркі халықтарына ортақ көк бөрі культі қазақ халқының дәстүрлі ойындарында ғана емес, фольклорлық жырлары мен аңыз, ертегілерінде ерекше бейнеленеді», - деп дамытады [14]. Екі жаққа бөлініп, тартысатын көкпар ойынын дода деп те атайды [79, б.695]. Доданың қырқысы салқын қанды қызу қанды етеді, жасқаншақты батыл етеді (Т.Әлімқұлов). Доданы алып кеткен жаққа қалғандары бермеу үшін қуады. Жеткендері және тартысады. Зілдей дода жерге түсіп кетсе, екінші біреу қаңбақтай қағып алады. Басқалары тағы жармасады. Мұндайда (көкпаршылар) тұтас жүргенімен іштерінде жік-жікке, ауыл-ауылға, жер-жерге бөлініп жатады. Доданы алғандар тұс-тұстағы үйлерге апарып, ол үйден ырым алады. Бір емес, бірнеше үйге апарады. Егер лақтың дода-додасы шықса, барған үйлері жаңа лақ бауыздап оны ауыстырады. Қазақ көкпардың еті ауруға ем болады деп ырымдап асып жейді. Дода парсының тудә сөзінің дыбыстық өзгеріске түскен түрі. Дода сөзінен дода-дода, додалау, додалану, додашыл, додалас, додагер сөздері [79, б.696] және додаға түсті, додасы шықты, додаға салды, додаға түспеген т.б. тұрақты тіркестер [86] туған. Бәйге атына мініп шабатын машықты адамды, көкпар тартушыны шабандоз деп атайды [79, 7б.6]. Шабандоз парсы сөзі – чауандоз, мағынасы ат жүргізудің шебері, ат ойнатушы, көкпарға шабудың шебері [87, б.103]. Жамбы ату – спорттың өте қызықты да тартымды түрі. Оның спорттық немесе сауықтыру мәні өте жоғары. Басқа спорт түрлерінен ерекшелігі – бұл өнермен қартайғанша айналысуға болады. Жамбы және оның атауы қазақ ортасында моңғолдар арқылы немесе ертерек саудамен шұғылданған ұйғыр, өзбектер арқылы тараған болу керек. Жамбы қытайдың юань және бао деген сөздерінен құрылған, құнды, бағалы ақша мағынасын білдіреді. Қытайдың юаньбао сөзі моңғолда юамбүү/юмбүү (50 лан бағасындағы күміс кесегі), ұйғырда – ямбұ/ямбү (қытайдың 52 сәрі бағасындағы күміс кесегі), ал қазақта жамбы (әртүрлі формадағы жарқыраған қымбат бағалы металл, күміс) [88, б.124]. Қазіргі кезде республиканың тәуелсіздік алуына байланысты денешынықтыру ойындарына ерекше мән беріліп, жыл сайын көңіл көтеретін ұлттық ойын - сауықтар өткізілуде. 2009 жылы мамыр айына дейін телеканалдарда «Ұлы дала ойындары» деген атпен ұлттық ойыннан тұратын отандық жаңа телешоу ұйымдастырылды. Оған «Түйе балуан», «Бәйге», «Жамбы ату», «Қызқуу», «Аударыспақ», «Теңге ілу», «Көкпар», «Ақындар айтысы», «Жыршы-термешілер», «Күй тартыс», «Дәстүрлі ән» кіреді [89]. 
2. Ашық алаңда, үй ішінде ойналатын қозғалмалы ойын атаулары.
Қозғалмалы ойындар негізінен жеті жастан он бес жасқа дейінгі балаларға арналған. Ұлттық ойындардың балаларға тән ойындық сипаты осы қозғалмалы ойындардан көрінеді. Қазақ халқының тіршілік, күнкөрісі төрт түлік малға байланысты болғандықтан, қозғалмалы ойындарда олардың бейнесі жиі кездеседі. Сонымен бірге бұл ойындарда балалардың жас күнінен өздеріне таныс табиғи және тұрмыстағы мүліктік заттарды қолдануы, көшпелі өмір жағдайына бейімделуден туған әрекеттері айқын көрінеді. Қозғалмалы ойындардың осы ерекшеліктері жайында айтылған пікірлерді жинақтай келе, қазақтың ұлттық ойындарын зерттеген Б.Төтенай оларды төрт топқа бөледі: 1. Табиғи заттарды қолданып ойнайтын ойындар. Оған: асық, бестас, лек жалау, сиқырлы таяқ, бақай пісті, жылмаң ойындарын жатқызады. 2. Жануарлар бейнесін елестетіп ойнайтын ойындар. Олар: соқыртеке, түйе-түйе, ақбайпақ, көксиыр, т.б. 3. Мүліктік бұйымдарды қолданып ойнайтын ойындар. Олар: шалма, бөрік жасырмақ, түйілген шыт, тақия теппек, белбеу тастау, орамал тастау, т.б. 4. Құрал-жабдықсыз ойнайтын ойындар. Олар: айгөлек, ақсерек-көксерек, шымбике, мәлкетотай, тоқтышақ, шертпек, т.б. жатады [3, б.34].
3. Табиғи заттарды қолданып ойнайтын ойын атаулары.
Қазақтың ұлттық ойындарының бірқатары табиғи заттармен ойнауға негізделген. Сондай ойындардың бірі – Бестас. Бестас – ұсақ бес таспен, қақпақылдап ойнайтын балалардың ұлттық ойынының атауы. Бестас ойыны бірлік, екілік, үштік, төрттік, жолақ, алақан, төрт бұрыш, арттан тастау, үнемдес, сарт-сұрт, қаршу нәби деп аталатын кезеңдерден тұрады (ҚҰЭ). Бестас ойынын далада да, үй ішінде де ойнай береді. Бестас – өте көне дәуірден келе жатқан, қазақ халқының ұлттық ойын атауы. Ол еңбек құралдары ағаш, тас, сүйек болып келетін ғасырларда пайда болған. Жасөспірімдерден бастап, ересек адамдарға дейін ойнайтын ойын. Ойынға керекті зат бес асық немесе кішірек бес домалақ тас. Ойынды кімнің бірінші болып бастайтынын шешу үшін ойынға қатысушылар кезектесіп, бес тасты алақандарына салады да, жоғары серпіп жіберіп, алақандарының сыртымен тосып алады да, серпе қаршып ұстайды. Ең көп қаршып ұстаған ойыншы бірінші кезек алады да, қалғандары да сол ретпен кезекке тұрады. Бұл ойынның он шақты тәсілі бар. Ойынға қатысушылар дөңгелене отырады. Зерттеушілер барлық тәсілдерді мүлтіксіз өткізген ойыншы өзіне жазылған ұпайды екі жолмен белгілейтіндігін айта келіп, екі жолдың ерекшеліктерін де көрсеткен. Бірінші жол: бес тасты уысына алады. Сонан соң оны екінші рет лақтырып, қолының сыртымен қағып алуы керек. Әр тас он ұпайдан есептеледі. Бестас елу ұпай болады. Екінші жол: бес тасты жоғары лақтырады да, жоғарыдан төмен қарай қақшып, қағып алады. Мұнда да бір тас он ұпай деп есептелінеді. Бес тасты түгел қағып алса, елу ұпай алады. Әр тәсілді орындаған кезде қойылатын шартты бұзған ойыншы кезегін келесі ойыншыға береді де, өзіне қайта кезек келгенше көруші болып отырады. Қайта кезек алған кезде, қай тәсілден қателік жіберсе, сол тәсілден бастап ойнайды [90,2018, 11-б.].
4.Қазақ балаларының ежелгі заманнан сүйіп ойнайтын, кең тараған этномәдени менталды сипаты бар ойындарының бірі – асық ойыны.
Асық ойының атаулары. Ежелден тіршілігі мал шаруашылығымен байланысты болған халқымызда асыққа байланысты атаулар мен сөз тіркестері жиі кездеседі. Асықпен ойналатын ойын түрі де көп. Асық ойыны әсіресе балалардың, жастардың бойында көпшіл мінез, ептілік қалыптастыруда, денсаулығын шыңдауда өз қасиетін күні бүгінге дейін жойған жоқ. Республиканың көптеген мектептерінде үзіліс кезінде, демалыс уақытында балаларға асық ойынын ойнататын тәжірибені кеңінен қолдануға әбден болады. Алайда, балалардың бәрі бірдей асық ойыны атауларын біле бермейді. Осы олқылықтың орнын толтыру үшін, этнограф Ж.Бабалықов ұсынған асыққа байланысты сөзтізбені беріп отырмыз. Алшы – асықтың үйірілгенде табаны жерге тиіп, тұрық түсуі. Ойын кезінде оған бірінші дәрежелі мән беріледі. Тәйке (тәуке) – асықтың үйірілгенде табаны үстіне қарап, тұрық түсуі. Ол екінші дәрежелі мәнге ие. Бүге (бүк) асықтың үйірілгенде дөңес жағы үстіне қарап, етпетінен жатық түсуі. Ол үшінші дәрежелі мәнге ие. Шіге (шік) – асықтың иірілгенде шұңқыр жағы үстіне қарап, жатық түсуі. Ол төртінші дәрежелі мәнге ие. Тұрық – асықтың алшы не тәйке түсуі. Омпы – асықтың тұмсығымен жер тіреп, тік шаншылып түсуі. Сомпы – асық тұмсығының көкке қарап, тік шаншылып шоңқая түсуі. Табан – асықтың тәйке жағы. Оңқай – асықтың бүгесі алақанға қарап, тәйкесі оң қол бас бармағына басылып ыңғайлы ұсталуы. Солақай – асықтың шігесі сыртқа қарап, алшысы оң қол бас бармағына басылып ыңғайлы ұсталуы. Сақа – қолдағы бар асықтың үлкенінен, ірісінен, салмақтысынан, оңқайынан белгіленеді. Солақайлар сақаны солақай асықтан ұстайды. Қорғашбай сақа – табан жағын молырақ ойып, қорғасын құйылған сақа. Құлжа сақа – арқардың асығы. Топай (томпай) – бұзау, тайынша асығы. Мұз үстінде, әдейі асық ойнауға жасалған алаңда ойналғанда, алыстан ататын ойындарға топай сақа ретінде қатыстырылады. Жабайт – қой асығының сақадан кейінгі қорғасын құйылмаған түрі. Табандалады. Жабай – қой асығының әдеттегі түрі. Айырбасқа жүреді. Шүкей (шүкейт) – қой асығының кішкенесі, қозы, ешкі асығы. Ол да айырбасқа жүреді. Шүкімейт – жас қозы, жас лақтың асығы, ең кішкене асық. Кеней – шүкейдің көп пайдаланылып, мүжілген түрі [91, б.36]. Бұлардан басқа қосымша атаулар бар: қоныс – асық тігетін сызық, жатсын – жатқан асықты қозғамау, кетсін – асықты әрірек итеру, иіру – кезекті анықтау үшін жеребе тастау. Шығу тегі жағынан асық ойындарының негізі көне түркілік бір түбірлі сөздер екені байқалады. Мысалы, асық М.Қашқарида ашуқ түрінде берілген [83, б.64], ноғай тілінде ас деп аталады. Ә.Қайдардың пікірінше, түбірі ас (ас+ық). Тәйке атауының түбірі – тәй «тегіс» мәнінде, ср. тайпақ, тайқы.  Бүге атауының түбірі – бүк «бүктеу, ию» мәнінде, ср. бүкір, бүкте. Алшы атауының түбірі – ал «көтеріңкі, алдыңғы» мағынасында [84, б.186, 188, 197, 566].  Қазақтың ауыз әдебиетінде асық ойыны жиі айтылады. Ал «Алтын сақа» ертегісі балалар әдебиетінің алтын қорына қосылған. Халық арасында асық ойнауға байланысты «Алшы түсіп ақырып, сақа болып жапырып... », «Қолыңа жақса қой асығын сақа қой, ыңғайы келсе, ебін тауып ала ғой», қызыл асық, асық-топай (ойын), алтын асықтай, асықтай үйірді, еліктің асығындай т.б. тіл бірліктері туған [79, б.56-58]. Асықпен балгерлер бал ашатын болған. Бала ауырмасын деп, боялған асықты бесігіне тағып қоятын ырым болған. Асық ойындары – «Хан атпақ», «Ханды қара басты», «Хан – уәзір», «Үйірмекіл», «Сасыр», «Атпақыл», «Қақпақыл», «Үштабан», «Омпы», «Алты атар», «Шық етер», және т.б. түрлері байтақ қазақ даласына кең тараған. Асық тігіп ойнау. Бұл ойын атауы бойынша бір топ бала жиылып келіп, тегіс жерді таңдап алады да, оны тазартып, ортадан төрт бұрышты сызық сызады. Сол төрт бұрышты ортасынан тең етіп екіге бөледі. Әр жағының қашықтығы балалардың жас мөлшеріне қарай белгіленеді. Сонда 1 метр немесе 1,5 метрге дейін болады. Мұны «көн» деп атайды. Сонда ойнаушылардың өзара келісімі бойынша көннен 4-5 метр не одан көп мөлшерде асық ататын орын белгіленеді. Оны сызықпен белгілейді. Ойыншылар осы жерде тұрып көндегі асықты ататын болады. Ойынды кім бірінші болып бастайтынын сақа иіру арқылы анықтайды. Сақасы алшы түскен ойыншы бірінші болып ату кезегін алады. Ойыншы асыққа дәл тигізіп, оны көн сызығынан шығарса, оны алады да, сақасы түскен жерден қайта атады. Сөйтіп, көннен шығарғандарын ала береді. Егер оның сақасы көндегі асыққа тимей кетсе, асықты келесі ойыншы атады. Ал тігілген асықтарды бұзып, бірақ көннен шығара алмаса, қалған ойыншылар асықтарды сол жатқан қалыбында атып, көннен шығарып алуға тиіс. Ойын көндегі асықтар біткенше ойнала береді. Көндегі асық біткен соң ойынға қатысушылар бір-бірден көнге қайта асық тігіп, ойын қайта басталып, жалғаса береді. Омпы/омпа – үйірген асықтың аша жағы төмен қарап тік тұру қалпының атауы. Омпыны тегіс алаңда, жазық жерде, тіпті үлкен бөлме ішінде де ойнай береді. Екі баладан он балаға дейін қатысса, ойын қызықты өтіп, ешкімді жалықтырмайды. Негізгі мақсат – неғұрлым көп асық ұтып алу. Ойын ережесі: «Омпы» ойыны үшін диаметрі 2,5-3 метрлік шеңбер сызылады. Ойынға қатысушылардың әрқайсысы өзінің үлесін осы шеңбердің дәл ортасындағы сызыққа тігеді. Оның әр ойыны бір немесе бірнеше асықтан болуы мүмкін. Сол асықтардың арасынан ең үлкені (басқа түске, көбінесе қызылға боялады) омпысынан тұрғызылып, бір шетке қойылады. Әр ойыншының қолындағы негізгі асық сақа деп аталады. Бұған көлемді, шымыр, үлкен асық таңдалады. Кейде сақа үшін тайынша, құлынның да асығын пайдалануға болады. Бұл «топай» деп аталады. Кей жерде арқардың құлжа асығы пайдаланылады [49, б.40-41]. Ханталапай. Қызыл (сақа) асық алшысынан түссе болды, ортада жатқан асықтарды жапа-тармағай талап алатын ұлттық ойын [79, б.57]. Әр ойыншыдан бір-бір асықтан алып, оны бір ойыншы иіреді. Алшы немесе тәйке тұрған асық қалады да, бүге не шіге тұрған асықтарды иелері алады. Ең соңында кімнің асығы алшы немесе тәйке тұрса, соның ойынды бірінші бастауға құқы бар. Ол ойыншы барлық асықты жинап алады да, бір қызыл сақаны «Хан» деп жариялайды. Содан соң, барлық асықты иіреді. Егер хан алшы түссе талапайға түседі, яғни кім бірінші «ханды» жұлып алса, қалған асықтар сонікі. Халық тіліндегі «талауға түсірді» мағынасындағы ханталапайға салды тұрақты тіркесі осыдан қалған. Ханталапай лексикалық құрамы жағынан халық тілінде, көне түркі ескерткіштерінде белгілі сөздер: хан көне түркі ескерткіштеріне қан [68, б.417,528], талапайдың түбірі тала «талау, қирату» түрінде берілген. Ханталапай ауыспалы, бейнелеу мәнінде қалыптасқан атау. Кетсін бір – көбірек асық ұтып алу мақсатында ойналатын ойын. Ойында балалар екі топқа бөлініп ойнайды. Ойын ережесі: ойнауға тілек білдірген барлық бала екі-екіден бөлініп, сақаларын қосып жіберіп, кезектерін анықтау үшін иіре бастайды. Бірінші кезек алған ойыншы қарсыласына өзінің шартын айтып қояды. Ондағы мақсаты – қарсыласының сақасын атқан кезде, шамасы келгенше алысқа ұшырып түсіру. Содан кейін сақаның алғашқы жатқан орнынан ұшып түскен жеріне дейінгі ара қашықтықты табан ұзындығымен өлшейді, сөйтіп қанша табанға ұшырса, яғни атушы өзінің қойған шарты бойынша сақаны ұшырған қашықтығына байланысты ұтқан асығын алады. Ондағы шарт әр үш табанға бір асық, болмаса табан басына бір асық. Осылайша өзара келісулеріне байланысты, бір-бірінен ұтқан асықтарын алып отырады. Сонда бірінші атушы бірге, екіге, үшке, төртке, тағы кеттім деп шарт қояды, яғни алғашқы бойынша әр бірлік – айталық үш табан, егер кетсе, онда алты табан, беске кетсе он бес табан қарсыласының сақасын ұшыруы керек. Кетсін бір халық тіліндегі кетсін «бұйрық райдың үшінші жақ тұлғасы» мен бір «есептік сан есім» сөздері тіркесінің ауыс мағынада қолданылуынан шыққан. Келесі ойын шеңбер – асық ойынының атауы. Диаметрі үш адымдай шеңбер сызылады. Шеңберді қақ жара «сөре сызығы» түседі. Шеңбердің сыртынан ататын сызық белгіленеді. Бірінші ату кезегі тиген ойыншы тігулі кенейлерді шеңбер сыртына шығара алмаса, келесі ойыншы шеңбер сызығын үзеңгілігімен басып тұрып, бірінші ойыншының құлатқан асығын сыртына шығарса, сақасы түскен жерден атуына болады. Шеңберден шығарған асықты алып отырады. Шеңбер Н.Оңдасыновтың сөздігінде парсы сөзі чәмбер-ден шыққан [87, б.106]. Ойын атауы сол сөздің ауыс мағынасынан туған. 
Көтермекіл – асық ойынының атауы. Екі ойыншы бір-бір сақадан алады да, асық иіріп, қайсысының асығы бірінші алшы тұрса, сол ойыншы асығын лақтырады. Екінші ойыншы өз сақасымен қарсыласының сақасына тигізсе, онда екінші ойыншы оны сақасы жатқан жерге дейін көтеріп барады. Асықтар орнында жатады. Содан соң бірінші лақтырған ойыншы сақасын алып, екінші ойыншының асығын атады. Дәл тигізсе екінші ойыншы оны көтереді [79]. Көтермекіл асық ойынында жиі қолданылатын қақпақыл, атпақыл сияқты атаулардың үлгісімен (модель) жасалған, -пақыл/мекіл асық ойынына тән атауларды жасауда кездесетін жұрнақ. 
Құмар – асықпен ойнайтын ойын атауы [79, б.469]. Бұл ойынды үлкен-кіші демей ойнай береді. Ойынға қатынасушылар саны 5-6 адамнан аспауы керек. Құмарды тегіс жерде ойнайды. Ойынға 4 асық қажет. Ойынды кімнің бірінші бастауын асық иірумен шешеді. Ойында алшыны – жылқы, тәйкені – түйе, бүгені – қой, шігені – ешкі деп атайды. Құмар деп сол төрт түрдің біреуін атайды. Мысалы, төртеуінде де алшы түссе, төрт ұпай алады, «құмар болады», тәйке – үш, бүк – екі, шіге – бір ұпай алады. Құмар араб сөзі, араб тілінде қимар «құмар ойыны, ұтыс ойыны» дегенді білдіреді [87, б.137]. Сөре ойыны – асық ойынының атауы. Ортаға бір сызық сызылады. Оны сөре деп атайды. Әр ойыншы келісім бойынша бірден немесе екіден кеней асықтарын сызық бойына тігеді. Ортаңғы асық сөре сызығына тура келуі керек. Ойыншылардың өзара келісімі бойынша қабілеттеріне қарай сөреден 10-15 қадамдай екі жағына тең қашықтықта екінші сызық түседі. Ереже бойынша, кенейлерін тіккен ойыншылар өзара келісіп алып, кезек-кезек біреуі алшы, келесісі тәйке қалпында тігуі шарт. Егер ойыншылар жаңылып екеуі бірдей алшы немесе тәйке тігіп қойса, оны бақылап тұрған басқа ойыншылар «қамсыр» деп, тігілген асықтарды сыпырып алуға қақысы бар. Кенейлерді сөреге тіккен соң, ату кезегін алу үшін барлық ойыншылардың сақаларын жинап алып, бір ойыншы алақанына салып иіреді. Кімнің сақасы алшы түссе, бірінші ату кезегі соған тиеді. Тіліміздегі «асығы алшысынан түсті» деген тұрақты сөз тіркесі осылай қалыптасқан. Әдетте бұл сөз біреудің жолы болып олжалы болғанда, бәйге, сыйлық алғанда, ұтыс шыққанда т.с.с жағдайларда айтылады. Ойын атауы сөре сөзі әдеби тілдегі «бәйгеден, жарыстан озып, бұрын келген жерді белгілейтін көмбе, мәре» мағынасындағы [79, б.367] сөре сөзінің ауыс мағынада қолданылуынан шыққан. 
Өлді – асық ойынының атауы. Бұл ойынның шарты ортаңғы сызыққа – сөреге асықтарды санына қарай, бір-біріне қалап, бірнеше қатар етіп, үйіп тігеді. Содан соң екі жағынан шеткі сызықты мәре ғып белгілейді. Тіліміздегі «Мәре-сәре болу» деген тіркес осыдан шыққан. Бірінші ату кезегі «үштабандағыдай». Кезегі келген ойыншы үйілген кенейлерді атып құлатқанда, сақасы бүк түссе, шашылған асықтардың бүгесін, шік түссе шігесін алуға хақысы бар. Мұндай құбылысты «сақасына сай келу» деп атайды. Тіліміздегі «сақадай сай» деген тіркес осыдан туындаған. Егер шашылған асықтар түгел бүге түсіп, сақасы шіге түсіп қалса, онда ол ойыншының асық алуына болмайды. Әрі қарай шеткі сызықтан екінші ойыншы атады. Алғашқы ойыншы шашылған асықтарды тігіп беруі шарт. Келесі ойыншы алдыңғы ойыншының сақасы түскен жерге қалған асықтарды жинап тігіп ойынды жалғай береді. Үшінші ойыншы атып, бірнеше асық сақасына сай келіп, біразы қалып қойса, онда төртінші ойыншы алдынғы ойыншының сақасын жатқан жерінде ортаңғы сызықтан атады. Егер сақаға дәл тигізсе, онда өлді деп, үшінші ойыншының ұтқан асықтарын сыпырып алады. Оны құстыру деп атайды [79, б.368]. Ойын атауы өлді халық тіліндегі өлді «етістіктің жедел өткен шағының III жақ тұлғасы» сөзінің ауыс мағынада бейнелеп қолданылуынан шыққан. Тас қала – асық ойынының атауы. Тас қала ойынына қатынасушыларға шек қойылмайды Олар тегіс жерді таңдап алып, шеңбер сызады да, дәл ортасына асықтарды бірінің үстіне бірін пирамида етіп жияды. Сонан соң асық тігілген жерден ойынға қатынасушылардың жас ерекшелігіне орай көн белгіленеді. Ойынның ережесі сақталады. Ереже бойынша ойын жалғасады. Ойыншылар бұзылған тас қаланың бытырап жатқан қалдықтарын атып алады. Көнде жатқан асықтар түгелдей біткен соң, ойын қайта басталады [17, б.37]. Ойын атауы тас және қала сөздерінің тіркесіп, ауыс мағынада қолданылуынан шыққан екінші аталым болып табылады.
Асық ойындарына байланысты жергілікті сөйленістерде мынадай атаулар кездеседі. Мысалы, тәйке сөзі Жамбыл облысында тана, Семей облысында таз, Ақтөбе жерінде тауа, Оралда тауқа делінеді. Түрікменстан қазақтарында омпа сөзі тауқа омпа деп айтылады. Орынбор қазақтарында қой асығы – қоймек, Жамбылда асық деп, Маңғыстауда ешкі асығы аңсық, Орынборда – ешмек деп айтылады. Көкшетауда тігулі асықты ататын сақа – жабай деп, Қостанайда қорғасын құйылған сақа – қорғай сақа деп айтылады. Бұдан басқа асық ойынының әртүрлі атаулары кездеседі. Мысалы: алтынтабан, үштабан (Жамбылда), төртасық – төрт асықты шашып жібергенде төрт түрлі я бір түрлі түссе ұтқаны (Ақтөбеде), сасыр (Жамбылда), атпақыл, көйт (Атырауда), айдап сал (Қарағанды). Қызылордада йірмекіл сөзі йірмәңкүл түрінде айтылады. Көкшетау жерінде бас – тігулі тұрған асықты ататын жерде сызылған сызық атауы. Бастың бір жағында тұрып аттың, қайта aт! Қайтыс – сақаны қайта иіру атауы [92,18-27 бб.].
5. Жануарлар бейнесін елестетіп ойнайтын ойын атаулары. Бұл ойындардың негізінде балалардың ой-санасында төрт түлік мал және басқа жан-жануарлар туралы қалыптасқан танымдық бейнелер жатыр. Ойында сол бейнелер елестетіледі. Серекқұлақ – жаздың жайлы түнінде қыз-бозбалалар ойнайтын ойын, атауы - қасқыр бейнесімен байланысты. Бұл ойынды қызбөрі деп те атайды [79, б.276]. Серекқұлақ ойынында бір епті жігіт қасқыр (бөрі) болып, ал қыз-келіншектер қой болып ойнайды. «Абай жолы» романында бұл ойын жақсы көрсетілген [15, б.39]. В.Радлов серекқұлақ сөзін – тік құлақ (стоячие уши) мәнінде береді [80, б.459]. Қазақ жастары ойнаған «Көкбөрі» ойыны да (көкпардан басқа) осы «серекқұлақ» іспеттес сияқты. Қырықаяқ – көгалда немесе спорт залдарында ойналатын ойын атауы. Ойыншылар теңдей екі топқа бөлініп, басқарушы сайлап алады. Екі топтағы ойыншылар да бір-бірінің белінен құшақтап, қатар тұрады. Топтан 25-30 метр қашықтықта көмбе белгіленеді. Басқарушының белгісі бойынша екі топ ойыншылары сол қалыпта аяқтарын теңалып, құламай, үзілмей көмбеге бірінші жетулері тиіс. Көмбеге бірінші жеткен топ жеңіске жетеді. Басқарушы ойын тәртібінің бұзылмауын қадағалап тұрады [17, б.72]. Қырықаяқ ойын атауы осылайша аталатын жәндік атауына ұқсастырылып, метафоралық жолмен ауыс мағынада пайда болған. Ойын атауын білдіретін қырықаяқ сөзі жәндік атауына байланысты шыққан екінші атауыш сөз болып табылады. Қырықаяқ сөзінің құрамындағы қырық сөзі Күлтегін ескерткішінде, «Құтадғұ білігте» қырқ: «Күлтегін қырқ йачайур ерті» – «Күлтегін отыз бір жасқа толды» [68, б.446]. Аяқ/айақ сөзінің құрамын Ә.Қайдар ай+ай деп жіктейді. Ай чуваш тілінде бір нәрсенің төменгі жағы дегенді білдіреді [93, б.186].
6. Мүліктік бұйымдарды қолданып ойнайтын ойын атаулары. 
Бұл топтағы ойындарға тұрмыста қолданылатын әртүрлі мүлік, бұйымдардың қатысуымен ойналатын ойындар жатады. Белбеу тастау – қыз-бозбалалардың белбеуді жасырып ойнайтын ойын атауы [79, б.241 ]. Белбеу тастау ойыны атауының лексикалық құрамы халық тілінде белгілі сөздер. Белбеу және тастау сөздерінің тіркесі шектестік, қатыстық мағынада ауыс қолданылуы нәтижесінде ойын атауына айналған, яғни заттану сипаты бар номинативтік атауға ие болған. Белбеу сөзі Оғұз қаған туралы аңызда (XIII ғ.) белбаг, «алтунлуғ белбағы» – «алтынданған белбеу» түрінде берілген [68, б.93]. Соған қарағанда белбеу – бел+бау сөздерінің тіркесінен шықты деуге болады. Мыршым – алқа-қотан отырған қыз-бозбаланың жүзікті не тиынды аузына салып, жасырып ойнайтын ұлттық ойын атауы [80, б.287]. Coл гректердің «мим» (сөзсіз ойнайтын) театры қазақтың «үндемес» я «мыршым» ойнауына ұқсайды (С.Мұқанов). Мыршым кей жерлерде мырыш-мырыш деп аталатын өте ертеден келе жатқан ойын. Шымкент облысында көзді байлап ойнайтын ойын [94, б.516]. Ойын жүргізуші бір ойыншыны ортаға отырғызып, көзін байлап аузына жүзік не тиын тістетеді де, сұқ қолымен кез келген ойыншыны көрсетіп «мырыш» дейді. Осы кезде көзі байлаулы ойыншы аузындағыны бергісі келсе, «мияу» дейді, бергісі келмесе, «мырыш» дейді. Көзі байланған ойыншы «мияу» дегенде, жүргізуші көрсеткен ойыншы орнынан тұрып, білдірмей, көзі байлаулы ойыншының аузындағыны алып, білдірмей қайта орнына отырады. Осы кезде жүргізуші ортадағы ойыншының көзін шешіп, аузынан жүзікті не тиынды кім алғанын тап дейді. Егер тапса, онда орындарын ауыстырады, таба алмаса, ортада тұрып ойын көрсетеді, сонан соң көзін қайта байлайды. Мыршым» сөзінің түбірі мыр болуы мүмкін. В.Радлов Осман түріктерінде мыр мысықтың «мияуы», мырылда «мияулау», мырла «мияула» мәнінде қолданылатынын көрсетеді [80, б.2141-2142]. Үндемеу мәніндегі мыршым сөзі ауыс мағынада соған шектес, қатысты мағынада туған, оның атауын білдіріп, номинативті сипат алған деуге болады. 
Тымақ ұру – жазық, кең далада ойналатын ойын атауы. Ойынға қатынасушылар 2,5 метрдей таяқты жерге қадайды да, оның басына тымақ не малақай іліп қояды. Ортаға ойыншы шығады. Оған таяқтың басында ілулі тұрған тымақты не малақайды көрсетеді де, орамалмен көзін көрмейтіндей етіп мықтап байлайды. Сонан соң оны «атқа» мінгізіп, қолына қамшы ұстады да, бірер айналдырып, басына тымақ ілінген таяққа қаратып қоя береді. Көзі байланған «салт атты» қолындағы қамшымен тымақты ұрып, жерге түсіруі тиіс [5, б.105]. Тымақ ұру атауы халық тілінде белгілі сөздерден жасалған. Тымақ және ұру сөздерінің тіркесі ауыс мағынада қолданылып, оған шектес, қатыстық ұғымда ойын атауына айналған. Ә.Қайдар тымақ сөзін тым+ақ құрамынан шығарады [84, б.291]. В.Радловта тумақ «қысқы баскиім, малақай», одан тумақлан «суықтан құлақты жабу» сөздері келтіріледі [80, б.1517-1518]. Тарихи тымақ, томаға, тұмылдырық сөздерінің көне түбірі бір деуге болады. М.Қашқарида томлұғ «суық» мағынасында. Ұр етістік түбірі көне түркі ескерткіштерінде осы күнгі мағынасында берілген [68, б.574.].
Қашпа доп – ашық аулада, болмаса спорт залдарында ойналатын ойын атауы. Ойыншылар бірдей екі топқа бөлініп, бірінші кім ортаға түсетіндіктерін келіседі. Сөйтіп, бірінші ортаға түсетіндер ортаға түсіп, екінші топтағылар екіге бөлініп, ортадағы ойыншыларды алма-кезек доппен ұрады. Кімге доп тимей, ойын соңына дейін қалса, сол ойыншыға ұпай беріліп, 10 санаққа дейін тағы ойнайды, егер доп тигізбесе, сол топ қайта ортаға түседі. Доп тиген ойыншылар ойыннан шығады. Қашпа доп атауы лексикалық құрамы жағынан халық тілінде белгілі сөздерден жасалған. Қашпа және доп сөздерінің тіркесі ауыс мағынада қолданыла келе, оған шектес, қатысты ұғымда ойын атауына айналған. Қашпа сөзінің құрамын қаш+па деп бөлуге болады. В.Радловта қач «қаш», одан қачамақ «қашу», қачқын «қашқын» т.б. туған сөздер көрсетілген [80, б.332,337,341]. Доп – резинадан, жүннен не басқа серіппелі нәрседен жұмыр етіп жасалған зат. Доп, домалақ сөздері бір көне түбірден шығуы мүмкін. В.Радловта домалақ «дөңгелек шар» деп берілген [80, б, l72].
7. Құрал-жабдықсыз ойнайтын ойын атаулары. Бұған құралдық заттардың көмегінсіз ойналатын қозғалмалы ойындар жатады. 
Білектесу – жастардың бірінің білегінен бірі жалғаса ұстап, күш сынасып ойнайтын ойын атауы. Осы сөздің шектестік, қатыстық мағынада ауыс қолданылуынан ойын атауы пайда болған. Білектесу тек қимыл атауын ғана білдірмейді, оның негізінде шыққан заттық сипаттағы ойын атауын білдіретін номинативтік сөз болып табылады. Білек сөзі М.Қашқарида білек, білекліг (білек, білекті) түрінде берілген [68, б.99].
Жасырынбақ – бір топ баланың ішінен біреуі көз жұмып, қалғандары тығылып, соларды іздеп ойнайтын балалар ойынының атауы [79, б.729]. Жасырынбақты көбінесе бір мүшелден төменгі балалар ойнайды. Ойын атауы жасырынбақ бұйрық райлы етістіктен негізгі қимыл атауын тудыратын -бақ қосымшасы қосылу арқылы жасалған. Ә.Қайдар жасырынбақтың түбірі жасыр сөзін жас+ыр-дан шыққан деп түсіндіреді [84, б.212], көне түркі ескерткіші М.Қашқари сөздігінде йачур (йасур) - сөзі йач (йас) түбірінен шыққаны көрсетілген [83, б.247].
8.Ой ойындарының атаулары. Бұл топқа ересектер ойнайтын «Тоғызқұмалақ», «Дойбы» және балалардың ой-өрісін, дүниетанымын кеңейтетін ойын атаулары жатады. Тоғызқұмалақ – ертеден келе жатқан тоғыз ұялы ұлт ойынының атауы [79, б.156]. Ол – әлемдегі көне үстел ойындарының бірі. Адамдарды тәрбиелеу, олардың ой-санасын шынықтыру, жетілдіру құралдарының қатарына жататын қиын да қызық ой спорты түрлерінің бірі – қазақтың математикалық тоғызқұмалақ ойыны. Бауырлас қырғыз, қазақ, қарақалпақ, алтай халықтарының арасына кең тараған, ерте заманнан бері ұмытылмай келе жатқан бұл ойынның қашан шыққанын, қайдан шыққанын және кімнің ойлап тапқанын дәл айта қою қиын. Қазіргі кезде тоғызқұмалақ осыдан 4500 жыл бұрын пайда болды деген көзқарас бар. Мұндай пікірлер қазба жұмыстары қорытындыларына сай жасалған. Тоғызқұмалақ есеп ойыны. Мұнда арифметикалық төрт амалды өте жақсы білетін, еске сақтау қабілеті өте күшті адамдар ғана жеңіске жетеді. Математика ғалымдарының айтуына қарағанда, тоғыз саны көптеген арифметикалық жұмбақтар шығаратын ерекше қасиеті бар сан. Ойынның тоғызқұмалақ аталуында да сыр бар сияқты. 1967 жылы «Қазақстан» баспасынан жарық көрген Т.Сұлтанбековтің «Шахмат. Дойбы. Тоғызқұмалақ» деген кітабынан осы ойынның ауызекі тараған тарихын ғана оқып білуге болады [95]. 1975 жылы «Қазақстан» баспасынан шыққан Ә.Ақшораевтың «Тоғызқұмалақ» атты кітабы – шын мәнінде бұл өнерді тереңдете зерттеген тұңғыш еңбек. Кітапта тоғызқұмалақтың тарихы, мән-мазмұны, ойнау ережесі ғана емес, ойынның бүгінгі талабына орай жаңаруын да кеңінен қамтып, ол өзгеріске ғылыми түсінік береді, тоғызқұмалақтың қыр-сырын терең әңгімелейді [96]. 1957 жылы баспадан шыққан М.Тәнекеевтің «Қазақтың ұлттық ойындарында», М.Рақымқұловтың «Тоғызқұмалақ» деген кітапшасында, газет-журналдардағы бірен-саран жарияланған материалдарда «Тоғызқұмалақ ойынын тұңғыш рет қойшылар ойлап шығарыпты» делінген. Тоғызқұмалақ «Қойшылар алгебрасы» деп те аталады. Тоғызқұмалақ ерте заманда қойдың құмалағымен ойналып келген. Бұл ойынға күрделі жабдықтардың да керегі болмаған. Тоғызқұмалақ ойынының осы уақытқа дейін өзіндік нотациясы болған жоқ. Бұл тұрмақ, Қазан революциясына дейін тоғызқұмалқ ойнайтын тақта да некен-саяқ кездесуші еді. Осының салдарынан өткен замандағы ел ішіндегі үздік ойыншылардың бай, мол тәжірибесі, әдіс-айлалы ойындары, шығармашылық еңбектері олардың іштерінде кетті, жарық көре алмады. Тоғызқұмалақ ойынының бірнеше түрі бар. Оның балаларға арналған қарапайым түрін «Қоздату», «Бестемше» деп атайды. Мұның өзі тоғызқұмалақтың адамның ой-санасының жетілуіне байланысты күрделене түсетін шытырман, қызық ойын екендігін көрсетеді. Тоғызқұмалақ ойынының жолдары көп. Бұл ойынның ерекше бір қасиеті терминдерінде. Терминдеріне қарасақ, «бұл нақты мал шаруашылығының тудырған ойыны екен» деуге болады. Тоғызқұмалақ атаулары халық тілінде бұрыннан белгілі тіл бірліктерінің негізінде туып, ауыс мағынада екінші аталымдық сипатта кездеседі. Мәселен, Тоғызқұмалақ ойынының тоғыз отауы былай аталады: Солдан оңға қарай бірінші отауды «құйрық» я «арт» дейді. Себебі, ондағы құмалақтар көпке дейін өзгермей, түгел қалып отырады. Екінші отауды «Тектұрмас» дейді. Себебі, жүріс көбінесе осыдан басталады. Үшінші отауды «Атөтпес» дейді. Оның себебі, қарсы жақтың аты бұған түспей кете алмайды. Төртінші отауды «жаманүй» дейді. Себебі, қарсы жақтың адамы бұл жерден үнемі жеп отырады. Бесінші отауды «Бел» дейді. Бұл екі орталық, аса қауіпті емес. Алтыншы отауды «Сары дала» дейді. Себебі бұл жүріске де, «тұзди» алуға да ыңғайлы жер. Жетінші отауды «Қосан жылаған» дейді. Оның себебі – бұрынғы заманда Қосан деген ойыншыны тағы бір ойыншы дәл осы 7-ші отауда әлденеше рет «тұздида» отырғызыпты, содан ыза болып жылапты-мыс. Сегізінші отауды «Көкмойын» дейді, себебі, мұнда да көптен-көп «тұзди» алынатын көрінеді және бұл жерге көп құмалақ жиналып қала береді. Тоғызыншы отауды «Аққасқа» дейді. Себебі, бұл шұңқырда құмалақ көп жатады. Ойыншы бұл отаудан өз құмалағын шығарса-ақ, қарсы жақтың отауына түседі, бірден оған аттап түсу ойыншыға пайдалы болмайды. Өзін жауып кетіп барып жүрсе, әрине, тиімді болады. Соңғы жылдары оның біреуі ғана кеңірек тарауда, жарыс та сол бойынша өткізіледі. Тоғызқұмалақ атауларын беруде зерттеушілердің пікірінде әртүрлілік байқалады. М.Тәнекеев пен М.Рақымқұлов ойыншылардың ұтқан құмалақтарын жинайтын үлкен орталықтағы ұяны қазан десе, қарт ойыншылар оны орда дейді. Құмалақты салатын шұңқырларды М.Тәнекеев пен М.Райымқұлов тay, oтay десе, қарт ойыншылар «ұя» деп атайды. Ұя аттары да әртүрлі айтылып жүр. Біресе «Алды», «Көкмойын», «Жамантай», «Құспек», «Орта», «Қарашелек», «Атаспас», енді бірде «Маңдай», «Көкмойын», «Қандықақпан», «Белбасар», «Бел», «Атсыратар», «Атөтпес», «Көшпелі», «Таңдық» делінеді. Сонымен бірге, ұтқан адамдарды қалай білеміз? 1-ші тұздық алған әрі құмалағы көп адамды ұтқан деп есептеу керек сияқты. Қазіргі өткізіліп жүрген ұлт ойындарының бірі «Тоғызқұмалақ» деп аталғанымен, шын мәнінде тоғызқұмалақ емес, бұзаулатпа деп аталатын ойын сияқты. Бұзаулатпаның тоғызқұмалаққа ұқсастығы да бар. Дегенмен, бұзаулатпаның ойын тәртібі тоғызқұмалақтан өзгеше. Бұрын бұзаулатпаны далада мал бағып жүрген малшылар, бала-шағалар өрісте бір-бірімен кездесе қалғанда, аз-кем уақытты қызықты өткізу үшін ойнайтын. Себебі бұзаулатпаны ойнауға көп уақыт кетпейді. Жоғарыда айтылған М.Тәнекеевтің кітапшасында «Тоғызқұмалақ» ойынын жетілдіруге ерекше назар аудару керек» деген дұрыс пікір айтылған. Тоғызқұмалақ ойынын жетілдіру үшін, керекті деректерді ел арасынан жинау керек. Қазақ халқының төл өнері – тоғызқұмалақ бүгінде бір ғана ұлттың спорты емес, үлкен бұқаралық спорт түрлері сияқты жұртшылық қолдауын тауып, қазір дәуір талабына сәйкес дамып, кең өріс алып келеді. Тоғызқұмалақ бүкіл түркі халықтарының даналығының туындысы ретінде Орта Азиялық, дүниежүзілік спорт ойындарының төрінен орын алуға лайықты алтын қазына. Тоғызқұмалақ ойыны әсіресе Отан соғысынан кейінгі жылдары кеңінен тарай бастады. 1984 жылы Алматыда Қазақ КСР-інің чемпионаты өткізілді. Тоғызқұмалақ ойынының ережелері 1949 жылы жарық көрген. 1960 жылдан бастап тоғызқұмалақтан аудандық және облыстық жарыстар өткізіліп тұрды. Бұл жарыстарға Қырғызстан, Алтай өлкесінен де ойыншылар қатынасты [47, б.125, 126, 142]. Тоғызқұмалақ қағидалары басқа тақтай (үстел) ойындарына да түгелдей қатысты. Яғни бұл ойынды басқа халықтар тәжірибесіне де пайдалануға болады. Мұндай негізі бір, ережелері бір ойындарды кең тарату арқылы ұлтаралық ғана емес, халықаралық та ойын ойлап шығаруға мүмкіндік береді. Тілдік тұрғыдан алғанда тоғызқұмалақ атауы халық арасында ежелден белгілі сөздерден құралған, құрамындағы сөздердің лексикалық құрамы, мағыналары айқын. Тоғыз және құмалақ сөздерінің тіркесі ауыс мағынада қолданылып, соған шектес, қатысты ұғымды білдіруіне байланысты, келе-келе бірінші аталымдық ойын атауына айналып кеткен. Тоғыз сөзі, оның мағынасы көптеген шығыс халықтарында ерекше мәнге ие. Мысалы, моңғолдар 9 санын қасиетті деп есептеп, ханға жіберілетін сыйлық 9 заттан тұратын болған. Сол салт татарларда сақталған: қалыңдыққа берілетін сыйлық 9 заттан тұрады [96, б.78]. Құмалақ сөзі де ежелден белгілі М.Қашқарида қомуқ «жылқының құмалағы», қомуқла «жылқы құмалақтады» [68, б.455] түрінде берілген.

1.3 Ұлттық ойын атауларының лингвомәдени және дүниетанымдық негіздері
Ұлттық ойын атауларының қай түрін алсақ та, халықтың тілдік дәстүріне, дүниетаным-түсінігіне сай қалыптасқан. Ұлттық ойын атауларының негізі этнолингвистика мен этномәдениетте жатыр, оларды бір-бірінен бөліп қарауға болмайды. Этнолингвистика терминінің көп тараған анықтамасын О.С.Ахманова еңбегінде айтылған: «Этнолингвистика -макролингвистиканың тіл мен халық арасындағы қатынасты және тілдің қызметі мен дамуын зерттейтін саласы» [97, б.529].
Этнос (ұлыс – халық – ұлт) тіліне байланысты лингвистикалық теорияның негіздерін салған - XVIII ғ. 2-жартысы мен XIX ғ. бірінші жартысында өмір сүрген В.Гумбольдт. Ол әрбір жеке тіл – ұлттың тілдік санасында қалыптасқан нәтижесі, сол себепті тілдің қызметі қандай деген мәселеге, оның ішкі өмірінің қалай дамығанын, ұлттық рухани күшін, оның өзіндік ерекшелігін түсінбейінше, жауап беру мүмкін емес дейді [98, б.15]. В.Гумбольдтың тілдік формалар арқылы тілдің семантикалық өзгешелігін білдіретін оның (тілдің) ішкі формасы туралы ілімі этнолингвистиканың қалыптасуында да өте маңызды болды. В.Гумбольдтың түсіндіруінше, тілде халықтың рухани қасиеттерін білдіретін дүниетанымдық түсініктері белгіленіп сақталады. Тіл мен рухани күштер бір-бірінен бөлек, бір-біріне жалғассыз дамымайды, олар бірлесіп зияткерлік қабілеттерінің біртұтас қызмет әрекетін тудырады. Өйткені тіл адам мен сыртқы дүние, әлемді байланыстырушы, сол екеуінің арасын жалғастырушы құбылыс ретінде әр адамның ақыл-ойында тілде белгіленген дүниетанымдық көзқарастың ерекшелігіне сәйкес сыртқы дүниенің көрінісін суреттеп, ізін қалдырады. Тіл дүниені, болмыс көріністерін тікелей бейнелемейді. Яғни тілдегі сөздер - шындық өмірдегі заттар мен құбылыстардың тікелей таңбалары емес, адам санасында тілдің шығармашылық үдерістері нәтижесінде пайда болған бейнелері. Себебі адамның дүниедегі (айналасындағы) заттарды қабылдауы, жасайтын әрекеттері тұтасынан тілде белгіленген түсініктерге сай туады, соған бағынышты. Сөздің ішкі формасында ұлттық дүниетанымның ерекшеліктері белгіленеді, одан дыбыстық құрылым мен ұғымның байланысынан туатын әрбір тілге тән бейне көрінеді. Сөйтіп, тіл адамның айналасында жасалған тылсымды, сиқырлы өріс шеңбері тәрізді, одан тек басқа бір өріс шеңберіне, мысалы, басқа бір тілде үйреніп соның шеңберіне ауысқанда ғана шығуға болады. Басқа тілге ауысу қашан да адамның дүниеге көзқарасының өзгеруіне ықпал жасайды [99, б.77-86]. В.Гумбольдтың тілдің ішкі формасы туралы ілімі осы сияқты теориялық алғышарттардан тұрады. М.М.Копыленко В.Гумбольдт іліміне сүйене отырып, әлем тілдерін зерттеу дегеніміз олардың дыбыстық көрінісін емес, этнолингвистикасын зерттеу деп тұжырымдайды [100, б.9]. Әлемдік тіл білімінде В.Гумбольдт ілімі кейін Бодуэн де Куртенэ, А.А.Потебня, Ф. де Соссюр, Э.Сепир, Б.Уорф, А.Вежбицкая, И.Л.Вайсгербер, т.б. зерттеулерінде әрі қарай дамытылады. Қазақ тіл білімінде этнолингвистика мәселелері М.М.Копыленко, Ә.Қайдар, Е.Жанпейісов зерттеулерінен басталып, кейін М.Манкеева, Ә.Ахметов, С.Сәтенова, А.Жылқыбаева, Р.Шойбеков, т.б. еңбектерде кеңейтілді. 
Қазақ тіл білімінде этнолингвистика ғылымымен алғаш айналысқан ғалымдардың бірі акад. Ә.Қайдар этносты, этнос болмысын тек оның тілі арқылы толық түсінуге болатынын, этнос өміріндегі «мол деректер мен мағлұматтарды тіл ғана бойына сыйғызып», ұрпақтан-ұрпаққа жеткізетінін, тіл этностың өзін танып-білудің қайнар бұлағы екенін айтады. Сол себепті ғалым тіл феноменін «тіл әлемі» деп қолдануды ұсынады. Осыған орай Ә.Қайдар этнолингвистикаға мынадай анықтама берді: «Этнолингвистика – этнос болмысын оның тілі арқылы танып білу мақсатынан туындаған лингвистиканың (тіл білімінің) жаңа да дербес саласы» [64, б.8]. Ә.Қайдар этнос жайын тілдің лексика-семантикалық қорын байытатын, «небір құнды дерек мағлұматтармен толықтырылып, мазмұн-тақырып ауқымын кеңейтіп, мән-мағынасын тереңдете түсетін тілдің көздері» ретінде алты этнолингвистикалық арнаны көрсетеді. Олар: баламалар, тұрақты теңеулер, фразеологизмдер, мақал-мәтелдер, жұмбақтар, ауыз әдебиеті үлгілері. Ұлттық ойын атауларын білдіретін тіл бірліктеріне осы арналардың бәрі дерлік қатысты деуге болады. Сондай-ақ осы тіл бірліктерінің  барлығы да жас ұрпақтың дүниетанымын қалыптастырудың  қайнар көзі. Өйткені халық ауыз әдебиетінің қай жанрын алсақ та, оның педагогикалық тұрғыдан білімдік, дүниетанымдық, тәрбиелік мүмкіндіктерінің мол екендігі белгілі. Зерттеушілердің тұжырымдауынша, жұмбақ, мақал-мәтелдер, жаңылтпаштар, ертегілер баланың ойлау қабілетін дамытып, ой-өрісін, танымын кеңейтеді. А.Байтұрсынов: «Ертегінің керек орындары: 1. Халықтың ұмытылған сөздері ертегіден табылмақ. Олай болса, ертегі тіл жағынан керек нәрсе. 2. Бала әдебиеті жоқ жерде баланың рухын, қиялын тәрбиелеуге зор керегі бар нәрсе. Баланы қиялдауға, сөйлеуге үйретеді. 3. Бұрынғылардың сана-саңлау, қалпы-салты жағынан дерек берумен керегі бар нәрсе»,-деп айтқан болатын. [101].
Этностың шынайы бейнесі, болмысы туралы тілдік деректер, мағлұматтар оның тіл әлемінде сақталып, сол арқылы болашақ ұрпаққа жеткізіліп отырады. Бұдан тілдің кумулятивтік қызметі туралы мәселе туындайды. Ә.Қайдар тілдің кумулятивтік қызметін оның коммуникативтік және эстетикалық қызметтерімен бірге үшінші қызметінің бірі ретінде қарастырады [64, б.18, 21]. Ғылыми философияның әдістемелік орны, оған сәйкес білімнің дамуы мен шынайы білімнің жинақталған көлеміне біртіндеп жаңа ережелерді қосу үрдісі екендігін ескерсек, осы тұрғыдан қарағанда халықтық спорт, ойын-сауыққа, оның түрлеріне қатысты атаулар, сөз тіркесі, мақал-мәтелдер, жаңылтпаштар т.б. бәрі осы салаға байланысты ғасырлар бойы қалыптасқан сөздік қордың ауқымды бөлігін құрайтындығына шәк келтірмейміз. Бұл атаулардың бірқатары - шығу төркіні жағынан көне түркі дәуірімен ұштасып жатқанымен, негізінде қазақтың халық болып даму дәуірінде қалыптасқан тарихи сөздер [74, б.125, 127]. 
Ұлттық ойын-сауық атауларынан халықтың салт-санасы мен дүниетанымындағы түсінігін, өзіндік ерекшелігін көруге болады. Қазақ халқында ежелгі салт бойынша, сегіз қырлы, бір сырлы жігіттің бағы жанып, арманы орындалуы үшін, «жеті қазына» қажет деген түсінік қалыптасқан. Этнографиялық деректерде олар былайша таралады: 1) жүйрік ат, 2) қыран бүркіт, 3) құмай тазы, 4) берен мылтық, 5) өткір кездік, 6) ау – жылым, 7) қандыауыз қақпан. Қазақта жеті қазынаның бұдан басқа да нұсқалары бар. Солардың ішінде жүйрік ат, қыран бүркіт, құмай тазы міндетті түрде қайталанып отырады, қалғандары садақ (мылтық орнына), сұлу әйел, ілім-біліммен ауыстырылып, түрлі нұсқада өзгеріп отырады. «Жеті қазынаның бірі – ит» деп, қазақта итті басқалардан бөліп айтады [52, б.47, 48]. Жоғарыдағыдай тіл бірліктерінің қай-қайсысы болсын дүниені, болмысты, заттар мен құбылыстардың қыр-сырын жан-жақты танып білудің нәтижесінде қалыптасады. Таным арқылы шындық болмыс санада бейнеленеді, объект пен субъектінің әрекеттестік байланысын білуге болады. Сол себепті таным шындық болмысты танып білудің негізі және басты шарты болып табылады. Адамдардың болмыс туралы білігі мен түсінігі танымның қоғамдық өмір тәжірибесінде дамып, іске асуынан пайда болады. Таным теориясы (гносеология гр. гносис таным және логос ілім) танымның заңдылықтары мен мүмкіндіктерін, шындық болмысқа сезім, түсінік, ұғым сияқты категориялардың қарым-қатынасын зерттейді. Танымның, таным теориясының қалыптасуында ХХ ғасырдың алғашқы ширегінде этнолингвистикамен байланысты Америка ғалымы Ф.Боас және оның шәкірттері негізін салған антрополингвистикалық бағыттың зор мәні болды. Антрополингвистикалық бағыттың дамуы көне грек заманынан бастау алып XVI-XVII ғасырларда негізі салынған антропоцентризм жайындағы көзқараспен байланысты. Антропоцентризмнің (гр. аntropos адам және centrum орталық) мәні – адамды әлемдегі ең басты тұлға, әлемнің кіндігі деп тану, оның жоғарғы мақсаты адам деп түсіну. Кеңес дәуірінде антропоцентризм идеалистік теория ретінде қабылданып дамымады [98, б.15-16]. Антропоцентризм негізінде таным теориясы дамыды. Антропоцентризм идеясының дамуына Гумбольдтың тіл философиясының ықпалы күшті болды. Антрополингвистика содан бері Батыс Еуропа, Америка сияқты өркениетті елдерде тіл мен мәдениетті, тіл мен этносты, тіл мен танымды адаммен байланыстырып зерттеуде интеграциялық жаңа үрдістегі ғылым салаларының тууына ықпал етті. Антрополингвистиканың негізі В.Гумбольдт, Ф.Боас, Э.Сепир, Б.Л.Уорф, Ф. де Соссюр, Ф.И.Буслаев, А.А.Потебня т.б. еңбектерінен басталып, В.Г.Колшанский, В.Н.Телия, Ю.С.Степанов, Л.Вайсгербер т.б. зерттеулерінде әрі қарай дамытылды. В.Гумбольдт тілді тек адамдардың қарым-қатынас құралы ғана емес, ойлаудың аса қажетті шарты екенін айтқан. Оның пікірінше, ақыл-ой - тек рухани әрекеттің жемісі, ол сезімдік қабылдау арқылы түсінілетін құбылыс. Адамдағы ішкі ойлау процесі дегеннің өзі тілдің көмегімен жүзеге асады. Тіл ойлауды ұйымдастыратын құрал болып табылады. Тіл адам ойының танымдық әрекетін, бағыты мен мазмұнын анықтайды. Тілде заттың, құбылыстың тікелей бейнесі емес, адамның субъективті жан дүниесінің, сезімі мен түйсігінің қабылдауынан өткен, қалыптасқан бейнелері қолданылады. Адамның ойлау қабілетінің осындай ерекшелігі туралы В.Гумбольдт ілімінен кейін Еуропа мен Америкада оның идеясын байытып, әрі қарай тереңдетті [98, б.19]. Америка ғалымдары Э.Сепир мен Б.Уорфтың XX ғасырда жасаған «Сепир –Уорф болжамы» деп аталатын теориялық тұжырымы бойынша, сыртқы әлемді танып білу тәсілдері мен ой жүйесі тіл арқылы анықталады, болмыстың танылу сипаты оны танып білуші, субъект ойлайтын, қолданатын тілге байланысты. Адамдар дүниені бөлшектеп, саралап тани отырып, оның ұғымын тудырып, мағынасын түрлендіреді [101, б.17-22]. Сөйтіп, «Сепи–Уорф» болжамынан В.Гумбольдтың тіл - ойлауды ұйымдастырушы құрал, әрбір жеке адам - өзіндік ерекшелігі бар дүниетаным иесі деген қағидаларына сүйеніп, оны дамытқанын көреміз.
Қазіргі кезде таным теориясы негізінде тілдік таным ұғымы қалыптасты. Тілдік таным проблемасын адамның танымдық әрекетімен байланысты когнитивтік тіл білімі қарастырады. Тілдің коммуникативтік, когнитивтік, эмоционалдық, метатілдік қызметтерде жұмсалуының негізінде тілдік таным жатыр. Тілдің бұл сияқты қызметтер атқаруы адамның дүниені, болмысты танып білудегі әрекетінен барып туған. Осы тұрғыда когнитивтік тіл білімін тілдік таным туралы білім деуге болады. Адамзаттың өмір сүруі, әрекеті мен қызмет ету процесінде дүниені айналаны, әлемді, танып білуі, оны қабылдауы туралы ғылым когнитивизм деп аталады, оның нысаны адамның ақыл, ой-санасы, соған байланысты менталдық процестер. Танып білумен, оған қатысты ақиқаттық процестер когнитивтік немесе когниция деп аталады. Е.С.Кубрякованың пікірінше, когнитивтік тіл білімі – тілді жалпы когнитивтік механизм деп, ақпараттық мәліметтер беретін таңбалар жүйесін когнитивтік құрал деп қарастыратын лингвистикалық бағыт [102, б.53]. Когнитивтік тіл білімі ақпараттық пікір алмасулардың негізі болып табылады, ол тілдік қарым-қатынастардың моделін жасауға ерекше мән береді. Когнитивтік тіл білімінде тілдің танымдық қасиеттері концептуалды жүйеде түсіндіріледі.
Этнолингвистика этнос мәдениетімен тікелей байланысты. Ә.Қайдардың пікірінше, «этнос мәдениеті әрбір этносқа тән табиғи, әлеуметтік ортаға сәйкес қалыптасқан құбылыс. Өмір тіршілік салты, ортақ тіл, ортақ дүниетаным, ортақ психология т.б. осының бәрін біз этнос мәдениетінен таба аламыз. Ал соның бәрін танып білудің ең басты құралы - тіл екендігін мәдениеттанушы ғалымдардың бәрі мойындайды» [64, б,13]. Қазақтың ойын-сауық атаулары қазақ халқының этностық мәдениетіне кіретін көп саланың бірі болып табылады. Осы саладағы қазақ этносына тән материалдық, рухани құндылықтарды, ондағы атауларды, яғни тілдік құралдарды зерттегенде ғана танып білуге болады.
Кейінгі жылдардағы зерттеу тәжірибесінде тілдегі атаулар лексика-семантикалық жағынан «Адам», «Қоғам», «Табиғат» деп топтастырылып жүр. Ұлттық ойын атаулары негізінен салт-дәстүрлермен байланысты этномәдени, менталдық сипатта болғандықтан, адамға қатысты топтастыруға жатады. Дегенмен, ұлтттық ойын атаулары белгілі мөлшерде қоғам, табиғатпен де байланысты. Себебі ұлттық ойын-сауық, олардың атауларының қалыптасуы нақты қоғамдық-әлеуметтік өмір жағдайында жүзеге асады. Сауық ойындарымен шұғылданушылар, оларды ұйымдастырушылар адамдардың өздері және олар табиғи кеңістікте (дала, алаң) ойналады. Ұлттық ойын-сауықтың бір түрі – аңшылықтың негізгі нысаны табиғи тағы аңдар мен құстар екені белгілі. Мысалы: келеші, кереші (атжарыс кезіндегі көмекші адамдар) т.б. Мысалдар: Бір кезде ат алдынан келеші баратын болды. Келешіге мен өзім кеттім (С.Бегалин). Керешілер қалың қауымды кері қайырып, аттарды бәйге жолына айдап салды (Қ.Мұқаметжанов). Көптеген ойын-сауық атауларының табиғатқа қатыстылығын төрт түлікпен және басқа хайуанаттармен байланысынан көруге болады (серке тартыс, жорға жарыс, атжарыс, атанжарыс, көксиыр, қарасиыр, қоймек, ешмек, алакүшік, асаумәстек, қан көбелек, қарақұлақ, серекқұлақ, қосқұлақ, қызбөрі, т.б.).
Ұлттық ойын-сауық атаулары өз ішінен бірыңғай емес, олар мазмұнына, қалыптасу жағдайына, қолданылу қызметіне қарай спорттық-саятшылық атаулары (құс салып, аң аулап, сауық құру атаулары), ат спортын тамашалау ойындары, далада, ашық алаңда немесе үй ішінде ойналатын халықтық ойындар болып бөлінеді. Олардың пайда болуында аталатын нысанның өзіне тән белгісін айқындаудың, яғни белгі таңдаудың зор мәні бар екеніне көңіл аударған. Зерттеушілер пікірінше, белгілі ұлттық ойын атауларының қай-қайсысы болсын - пайда болуы жағынан тарихи лексиканың қабатына жататын танымдық мәні бар атаулар. Жаңа заманда ұлттық негізде туған ойын-сауық атаулары сирек кездеседі. Шүлдік, ләңгі, батбырауық сияқты балалар арасында кең тараған ойындардың кірме сипаты бар. Кеңес заманынан бері пайда болған шетелдік (футбол, волейбол, у-шу, дзюдо, бокс, шахмат т.б.) спорт ойындары бір халыққа тән емес, халықаралық сипатта. Олар жайында зерттеу еңбектер аз емес. Сол себепті біз оларға тоқтамаймыз.
Қазақ тіл білімінде, негізінен, лексикалық аталымдардың қатарына кіретін ұлттық ойын-сауық атауларының ішінде қазіргі кезде аңшылық, саятшылық кәсібіне, халықтық этномәдениетпен, педагогикамен байланысты балалар тәрбиесіне қатысты аталымдар баршылық. Мысалы, спорттық ойын әдебиеттерінде қолданылып жүрген ат спорты терминдері: аламан бәйге, атжарыс, ат омырауластыру, жорға жарыс, жай шабыс, дабыл, сайыс, қызқуу, жекпе-жек, көкпар, шөген, аударыспақ, жамбы ату, күміс ілу, т.б.; күрес терминдері: қазақша күрес, адым айқастыру, тізеден қағу, іштен шалу, белдесу, білектесу, еңкейіп лақтырып, шалқайып лақтыру, көпір, көтере қағу; ойын терминдері: аққала, арқан тарту, алтыбақан, әткеншек, әуе таяқ, дойбы, доп ойыны, қашпадоп, тоспадоп, қақпадоп, асық, ұпай, табан, қақпақыл т.б.; тоғызқұмалақ ойнының терминдері: тұздық алу, бұзаулатпа, қалмақ жүріс, жабық жүріс, керіжүріс, көкмойын т.б. Бұлардың қай-қайсысы болсын - ұлттық спорт ойын атауларынан екінші аталымдық сипатта пайда болып, жалпы тілдік аталымның бір саласына айналған атаулар. 
Қазақ халқының этностық мәдениетін көрсететін ұлттық ойындар атаулары этникалық дүние бейнесін танытады. Мысалы, «асық» ойыны – қазақы ортада ерекше кең тараған ұлттық ойынның түрі және ойынның негізгі нысаны да, құралы да асық болып есептеледі. Тілімізде асық және асық ойынына байланысты ғұрыптар мен ырымдар бар. Асық –қойдың айырықша мықты дене мүшесі. Оны халқымыз алғырлықтың, үйлесімділік пен төзімділіктің, ақжолтайлықтың да символына айналдырған. Соған байланысты тілімізде ежелден орныққан "қой асығы демеңіз, қолайыңа жақса сақа ғой" немесе "бүге-шүгесін шығару", "бүге-шүгесіне дейін білу", "асығы алшысынан түсу", "алтын асықтай", "киіктің асығындай" деп келетін бірнеше тұрақты сөз тіркестері қалыптасқан. Жалпы халқымыз өзі құрмет тұтқан құнды затты ғұрып пен ырымға айналдыра білгендігі айқын. Сан ғасырлық қолданысы бар асыққа қатысты ырым-тыйымдар бар. Мәселен, мал төлдеп жатқанда, балалардың асық ойнауына тыйым салған. Өйткені осындай сәтте асық ойнау малдың киесін мазақтау деп, яғни мал иесін шамдандырады деп сенген. Салдары төл шығынына ұшыратады деп болжау жасаған."Алты жыл аш болсаң да, асық етін мүжіме, тоқ болсаң да, тобық мүжі" деген сөз бар халқымызда. Халық танымынша, асықты мүжу жат қылық болып есептеліп, яғни елді молшылықтан айырады деп топшылаған. Асық мүжіген жұрттың даласы жазда қуаң, қыста жұт болады, қырсық шақырады деген де түсінік бар. Немесе, асық арқылы бал ашу мақсатымен жолаушының жолынан, жоқ іздеген жоқшының соңынан, аңшының олжасынан, құрған қақпанның қанынан хабары деп тілек сөз айтып, асық үйіріп болжаған. Әрине, асық алшысынан жатса, ол жолаушыға ақ жол, аңшыға қан болған қанжыға, ойға алған ісінің оңға басатынын шамалап отырған. Сондықтан да алшысынан түскен асық жоғары бағаланып келген. Осындай асыққа байланысты ұлтымыздың наным- сенімдері этникалық ақпарат көзі болып табылады.
Ойын-сауық атауларының танымдық сипаты этнографиямен де байланысты. Этнос тілі этнолингвистика мен этнографияның екеуіне де ортақ, бірақ екеуінің зерттеу тәсілі бірдей емес. Мысалы, қазақтың аңшылық, саятшылық, күрес ойындарын этнографтар этнос мәдениетінің көрінісі ретінде қарастырады. Ал этнолингвистер осы нысандарды және оларға қатысты ұғым, түсініктерді психикалық, этникалық тұрғыда олардың тілде қалай аталатынын, тілде қалай көрініс табатынын зерттейді. «Этнос болмысына қатысты тіл фактілерін этнографияға қарағанда этнолингвистикада әлдеқайда ауқымды да кең пайдаланылады, олар тілдегі мән-мағынасын жан-жақты да терең түсіндіруге тырысады» [103, б.15]. Сөйтіп, этнос тілі этномәдениет пен этнографияның, этнолингвистиканың үшеуіне ортақ нысан болып табылады, олардың әрқайсысы этнос тілін әртүрлі деңгейде, мақсатта қарастыра отырып, оның танымдық өрісін, сипатын түсінуге мүмкіндік береді. Тіл мен мәдениеттің, тіл мен этностың, тіл мен ұлттық этностың арақатынасын зерделеу лингвомәдениеттану ғылымының нысаны болып табылады. Тілде бейнеленетін объективті болмыс шындығы - танымның нәтижелері. Тілде көрініс тапқан танымның ол жайындағы білім жиынтығы «ғаламның тілдік бейнесі» болып табылады. Адам әлемді, тіпті өзін-өзі тіл арқылы таниды, тілде жалпыадамзаттық та, белгілі бір ұлттық та құндылықтар қоғамдық-тарихи тәжірибеде тілдің барлық деңгейлерінде оның ерекшеліктерін таныта алады. Белгілі тілде сөйлейтін адамдар сол мәдениеттің тұтынушысы да болады. Сол себепті тілдік таңбалар мәдени болмыс таңбасы ретінде қызмет атқарып, мәдениетті танытатын негізгі құрылымдардың бірі болып табылады. Осы тұрғыдан алғанда тіл оны қолданушылардың мәдени-ұлттық менталитетін бейнелей алады. Тіл мен мәдениетті, өркениетті өзара байланыста, сабақтастықта зерттеу ғана оң нәтижесін беріп, тілдің көпқырлы қызметі ашыла түседі. Ұлттық дүниетанымның тілдік бейнеленуінің ерекшеліктерін анықтауда тіліміздің бай сөздік қоры – ұлттық болмыс-бітімді танытатын тілдік этнодеректерді пайдаланудың мәні үлкен. Этностың ұлттық болмысынан туындап, санасында сараланып, тарихи жадында сақталып, тіл арқылы ғасырлар бойы қалыптасып, қорланып, рухани, мәдени мұра ретінде атадан балаға мирасты жаңғыртып, жан-жақты зерттеп, танымдық мәнін ашып, болашақ ұрпаққа ұсыну мақсатына байланысты дүниеге келген сөздік қорымыз ұлттық дүниетанымды тіл арқылы бейнелеуде ерекше орын алады. «Мәдениет – семиотикалық табиғатқа ие дүниетаным мен дүниеге көзқарас. Осындай көзқараста мәдениет пен тілді адамның дүниетанымын білдіретін сананың түрлері деп санаған абзал» [104,21-б.] 
Тіл – мәдениет айнасы, онда адамды қоршаған ортадағы нақты жағдайларға қоса халықтың қоғамдық танымы, менталитеті, ұлттық мінезі, өмір салты, әдет-ғұрыптары, дәстүрлері, моральдық, құндылықтар жүйесі, дүниетанымы рухани мәдениеттің символдары түрінде көрінеді. Бұл айтылғандар қазақтың ұлттық ойын мәдениетінің мәнінен айқын байқалады. Мәселен, алтыбақан, ақсүйек, соқыртеке, тоғызқұмалақ сияқты ойын атаулары нақты таңбалық мағыналардың шегінен шығу нәтижесінде символдық мәнге ие болған. «Жалпыадамзатқа ортақ сан атауларының әмбебаптық ұғымынан тыс, әрбір ұлттың дүниетанымына сәйкес кодталған мәдени фондық мағыналары болады. Сандардың да ұғым ретінде ұлттың рухани әлемін таныта алатын әлеуеті бар. Қазақтың дәстүрлі танымында тоғыз саны этнографиялық категория ретінде қызмет етеді. Яғни тоғыз ұғымы ақиқат дүниенің бейнесін жасаушы лингвомәдени концепт ретінде айқын көрініс таба алады» [105]. Көне заманнан бері келе жатқан «қоржынға тоғыз салыпты», «тоғыз беру» сияқты қолданыстар құдаласу салтында немесе той-томалақта берілетін кәделі сыйлықтардың өлшемі болып табылады. Бүгінгі күнге дейін үйлену тойында, қыз ұзату дәстүрінде құдалардың өзара тоғыз беру салты сақталған. Тоғызға қатысты наным-сенімдер мен ырым-тыйымдардың өзі тоғыздың киелі сан екенін аңғартады [105, б. 114-115]. 
Ойын атауларының этномәдени негіздерін терең түсіну үшін, ойын табиғатының қалай қалыптасқанын, оның мәдениетпен байланысын, өзіндік ерекшеліктерін білу қажет деп ойлаймыз. Ойын атауы ойынның дамуы нәтижесінде туып, сонымен бірге қалыптасатыны белгілі. Ойын атауын ойынның өзінен бөліп алып қарастыру негізсіз зерттеу болып табылады. Ойынның қалай туып қалыптасқанын түсінбей, оның атауларының мәнін ашу мүмкін емес. Себебі, ойын атауында оның бір белгісі арқылы ойынның мағыналық тұтастығы, мазмұны жинақталып берілген. Осыған орай төменде ойын феномені жайындағы теориялық көзқарастарға тоқтауды жөн көрдік. Ойынды мәдени феномен ретінде зерттеу батыс өркениетінен басталады. ХХ ғ. танымал психологтар Дейл Карнеги мен Эрик Берн өз ғұмырларын қарым-қатынастың ең әсерлі тұстарын зерттеуге арнаған-ды. Адамзаттың ішкі жан дүниесінің қалыптасу табиғатын зерттей отырып, Д.Карнеги «ойын» тақырыбына аса көп көңіл бөлген. Ол тек балалар ойынын, немесе үйреншікті ойын атаулары мен кәдімгі ойын түсінігін тереңдете философиялық талдау жасап отырған. Ерекшелігі, әр адамның өмір сүру қағидасы түрлі өзіндік ойындардан тұратынын және ол «ойындардың» мінез-құлық шаблондарын (үлгі) қалыптастыра отырып, не жеңіске жеткізіп немесе қиыншылыққа тап қылатындығын жіктеп берген. Мысалы, ол әр адамға (индивидке) мынадай сауалдарға жауап іздеуді ұсынады:
1.Өзіңіздің қалаған ойыныңызды анықтауға;
2.Адамдар сізді қандай ойындарға тартады?
3.Өзіңіз көбінесе қандай қателікке ұрынасыз немесе өзгеге жем боласыз? [106, б.67]
Д.Карнегидің еңбектеріндегі адами құндылықтар модельдері оқушылардың ойын ойнау кезіндегі қарым-қатынастарын әділ бағамдауға игі әсерін тигізеді деп санаймыз. ХХ ғ. Іжартысында голландиялық ғалым Й.Хейзинга мәдениетті түсіндіруде ойын концепциясын ұсынды. Ол 1938 жылы шыққан «Homo ludens» (ойын адамы) атты еңбегінде ойын концепциясын жан-жақты негіздеді. Й.Хейзинганың ойын туралы концепциясы туралы ойлары оның «Орта ғасырдың күзі», «Ойын ойнайтын адам», «Өткен күндер көлеңкесінде» сияқты еңбектерінде әрі қарай дамытылған. Й.Хейзинганың пікірінше, мәдениет ойын ретінде басталмайды, ойынның шеңберінде басталады, мәдениет ерте кезде ойын формасында көрінген. Ол өз концепциясына «ойыншы жан», «ойын ойнайтын адам» ұғымдарын енгізді [18, б.38]. Австриялық философ Л.Виттенштейн логикада тілдік ойын теориясын ұсынған. Л.Виттенштейннің пікірінше, бала ең алдымен сөйлеу үшін тіл ойынын үйренеді. Заттарды сөзбен атау оған белгі таңу болып табылады [107, б.31]. Сол себепті ойын элементі тек мәдениет аясында ғана емес, тілде де бар деп есептейді. Й.Хейзинганың пікірінше, мәдениет ойын ретінде басталмайды, ойынның шеңберінде басталады, мәдениет ерте кезде ойын формасында көрінген.
Ойын мәдениеті – тәндік мәдениеттің өнерлік, спорттық-жарыстық т.б. функционалдық түрлерін қамтитын әмбебап форма. Себебі, шын мәніндегі ойын тек адамға тән болғандықтан, оның өмір сүруінің бір тәсілі іспеттес. 
Й.Хейзинга өзінің жоғарыда аталған еңбектерінде ойынға тән қасиетті ерекшеліктердің бірнеше түрін нақты көрсетеді. Оның түсіндіруінше, ойын – мағынаға толы функция. Ойын өмірге өзіндік рең, сипат береді. Ойын элементін мәдениеттен іздесек, онда мәдениет құбылысы ойындық сипаттарға толы екенін байқаймыз. Ойын мәдениеттен бұрын қалыптасқан, ол мәдениет даму кезеңдерінің бәрінде дерлік кездеседі, оларға нәр беріп тұрады. Адам күнделікті тіршілігінде ойынмен кездеседі. Ойын нақты өмірден, күйбең тіршіліктен дараланып тұрады, ойын олардан асқақ, биікте тұрады. Й.Хейзинганың концепциясы бойынша, ойын табиғатының ерекшеліктері мынадай: ойын ең алдымен еркіндікке, бостандыққа негізделеді, ойын - шын мәніндегі еркіндіктің өзі. Ойын – еркін әрекет, онда күштеу жоқ. Ойын шектілік сипатқа ие, ол кеңістіктің бір нүктесінде және алдын ала нақтыланған уақыт аясында жүзеге асады. Ойынның басты сипаты оның ойналатындығында, белгілі бір келісілген уақытта басталып, аяқталып отыратындығында. Ойын рухани құндылық ретінде есте сақталып дәстүрге айналады, кез-келген уақытта қайталанады. Ойынның ішкі табиғаты тәртіппен байланысты. Ойын тәртібі қасиетті деп саналады. Ойын тәртібін бұзу, одан болмашы ауытқу ойын құндылығына нұқсан келтіреді. Әрбір ойынның өзінің ережесі бар. Сол ережелер ойын тәртібін анықтайды. Ойын функциясының мәні екі аспектіде көрінеді: ол – бірнәрсе үшін күрес және сол күресті басқаларға көрсете білу. Ойынның нәтижесі ұту, ұтыс ұғымдарымен тығыз байланысты. Ойындағы басты мақсат – жеңіске жету. Жеңіс адамға ләззат, қанағат сезімін береді, атақ, даңқ, құрмет әкеледі. Ойынға сәттілік, құштарлық, бәсекелестік, тәуекел элементтері тән. Бұл элементтер ойында бәс тігу, қызымпаздық, қатыгездік сияқты жағымсыз қылықтардың тууына себепші болады [18, б.35,37,64,173,283].
Ойынның эстетикалық жағы басым. Ойынға ырғақ, үйлесім тән. Адам тәні қозғалысының сұлулығы, көріктілігі ойында жүзеге асады. Бұл ойынның мазмұндық сапасын арттырып, көрініс сәтін күшейтеді. Батыс мәдениетіндегі ойын феноменін зерттеуде анықталған жоғарыда айтылғандай ойындық қасиеттер мен ерекшеліктер қазақтың көшпелі мәдениетінде туған халықтық ойындарына да тән екенін байқау қиын емес. Ойынның бұл сияқты ерекшеліктері мен белгілері жалпы адамзат мәдениетіндегі ойын феноменінің сипатын анықтайды. Олар: ойынның мәдениет шеңберінде ру-тайпалық, кейін халықтық формада дамып қалыптасқаны, ойынның интеллектуалдық, моральдық, рухани құндылықтары, әлеуметтік сипатта болатыны, ойынның еркіндік іс-әрекетте көрінетіні, атқаратын функцияларына қарай әмбебаптығы (мысалы, қазақ ойын-сауықтарының барлық жерлерде жиын-тойларда, ашық алаңдарда, үй ішінде ойналатыны т.б.), ой ойындарындағы тіл факторы, ежелгі наным-сенімдерімен байланыстылығы, ойынның қашан да белгіленіп орныққан тәртіп, ережелер бойынша жүргізіліп, қайталап отыратыны, ойын өмірдегі шын жағдаяттың моделі іспеттес екені, ойынның тек балалар үшін емес, ересектерге де қажеттілігі (мысалы, аңшылық-саятшылық сауығы, атжарыстар, күрес, көкпар т.б.), психологиялық тұрғыда ойынның көңіл көтеру, артық қуатты тарқату функциясы, педагогикалық тұрғыда тәрбиелік функциясы, ойын үстіндегі жағымсыз қылықтар (бәс тігу, қызымпаздық, жеңілтектік, қатыгездік т.б.) болатыны, ойынның рәсімдік әдет-ғұрыптық жоралғылары болатыны сияқты ойын тәжірибесінде қалыптасқан ерекшеліктер мен белгілерден айқын көрінеді. Қандай да болмасын тілдік құбылыстың табиғатын оның тек тілдік заңдылықтарына ғана сүйеніп емес, сонымен қатар халықтың ұлттық дүниетанымына, салт-дәстүріне, мәдениетіне де қатысты қарастырған абзал. Өйткені тіл арқылы халықтың тағылымдық мұраты этностың әр дәуірдегі ұрпақ өкілдеріне мәдени әрі тілдік мұра ретінде сақталып қоймай, жастардың дүниетанымын қалыптастыруда да үлкен мәні бар екендігі ескерілуі қажет. 
Қорыта келгенде, ойын атауларының теориялық тұрғыда лингвомәдени және этномәдени дүниетанымдық негіздері бар екендігі анықталды. Этнолингвистикалық тұрғыда ойын атаулары этностық болмыстың менталитетін танытатын «тіл әлемінің» қоғам саласындағы маңызды бір саласы болып табылады. Ойын атаулары, оған қатысты басқа да тіл бірліктері халықтық ойын түрлерін ғасырлар бойы ұрпақтан-ұрпаққа жеткізіліп отыратын тіл құралдары қызметін атқарады. Тілдік құралдардың мұндай қызмет атқаруының негізінде адамның дүниені, болмысты танып білу әрекетінен, дүниетанымдық көзқарасынан туған тілдік танымы жатыр. Ойын атаулары әрі қазақ халқының этностық мәдениетінің бір саласын білдіреді, әрі ұлттық дүниетанымды қалыптастырудың тиімді жолы болып табылады. Осы саладағы рухани құндылықтарды тілдік құралдарды зерттегенде ғана білуге болады. 





Бірінші бөлім бойынша тұжырым.    
Жұмыстың «Ұлттық ойындардың қалыптасуы» және «Ұлттық ойындардың зерттелуі» деп аталатын тармақтарда қазақ халқының ұлттық ойындарының мазмұны  мен атаулары халқымыздың көшпелі өмірімен, мал шаруашылығымен байланысты алғашқы ру-тайпалық құрылым кезінде пайда болып, орта ғасырларда тайпалық одақтар кезінде жетіліп отырғандығы, дами бастауы қазақтың өз алдына халық болып қалыптаса бастаған хандық дәуірінен бастап, хандық жойылған XIX ғасырдың басына дейінгі аралықтың ойындардың, олардың атауларының ұлттық сипат алып дамуында алатын орны ерекше болғандығы сөз болады. Сондай-ақ осы тармақта қазақтың халықтық ойын мәдениетінің ұлттық ерекшеліктері анықталды.
А.Құнанбаев, Ы.Алтынсарин, А.Байтұрсынұлы, М.Тәнекеев, Б.Төтенаев, Е.Сағындықов, Ө.Жолымбетов, Ә.Бүркітбаев, Ә.Ақшораев, Б.Кәмәләшұлы т.б. ғалымдардың зерттеу тақырыбына байланысты еңбектері талданып, ондағы ұлттық ойындардың ерекшеліктері туралы пікірлері негізге алынды. 
Плано Карпини, Марко Поло, В.Рубрук, Э.Маккей, А.Гумбольдт, А.Вамбери, П.Новокамский, А.Дюма, С.Гросс, А.Янушкевич, В.Залесский т.б. ғалымдардың пайымдаулары мен тұжырымдарына сүйене отырып, ойын түрлеріне талдау жасалды.
Сондай-ақ орыс ғалымдары П.И.Рычков, П.С.Паллас, Е.А.Покровский, А.Е.Алекторов, А.А.Горячкин, И.Г.Андреев, Ф.С.Ефремов, С.Матвеев, Н.Пантусов, Я.Гавердовский, Е.Букин, Ә.Диваев т.б. зерттеулеріндегі ұлттық ойын түрлеріне қатысты деректер басшылыққа алына отырып, талданды. 
«Ұлттық ойын атауларының ономасиологиялық сипаты» тармағында қазақтың ұлттық болмысы мен дүниетанымынан туатын рухани этномәдениетіне жататын халықтық ойын атауларының ұлттық сипаты бар, халықтың тәжірибесінен қалыптасқан тілдік бірліктер екендігі анықталды. Сол себепті ұлттық ойын атауларына қатысты тілдік бірліктерді ономасиологиялық тұрғыдан зерттеу олардың жасалуы мен қалыптасуының номинативтік сипатын анықтауға мүмкіндік берді. 
Ұлттық ойын атауларының этнолингвистикалық, этномәденитанымдық негіздерін қарастыра келіп, жұмыстың осы бөлімінде қазақ халқының дәстүрлі ойындарының қалыптасуындағы негізгі факторлары ашылды. Ойынның түрлеріне, атқаратын функцияларына қарай жасалған ғылыми жіктемелер қазақтың халықтық ойындарының ұлттық ерекшеліктерін анықтауға негіз болды.
Қазақтың ұлттық ойын-сауық атаулары халықтың дүниетанымына, этномәдени, менталдық түсінігіне сай ғасырлар бойы бірте-бірте дамыған күрделі сөзжасамдық үдерістің нәтижесі екендігі анықталды. Соған байланысты халықтық ойын-сауық атауларының сыңарлары тіл біліміндегі ономасиологиялық, номинативтік теорияға сай құрылымы, мағынасы, қолданылуы жағынан біртұтас ұғымдарды білдіріп, дайын лексемалар ретінде қызмет атқаратындығы ойын атауларын талдау арқылы дәлелденді. Ойын атауларының сыңарлары түбір (негіз) мен қосымшадан тұратын екі құрамды жалаң аталымдар түрінде (қуырмаш, көрші, жаңылма ойын атаулары т.б.), көбінесе біріккен, қосарланған, тіркескен екі не үш құрамды күрделі аталымдар түрінде кездесетіндігі мысалдар арқылы дәйектелді.
Зерттеу барысында ұлтымыздың дәстүрлі ойындары: 1) табиғи заттарды қолданып ойнайтын; 2) жан-жануарлардың бейнесін елестетіп ойнайтын; 3) тұрмыстық мүлік, бұйымдарды қолданып ойнайтын; 4) құрал-жабдықсыз ойналатын ойын атаулары деп жіктеліп талданды. Жұмысымызда халық арасында ежелден белгілі, кең тараған ұлттық ойын атаулары талданып, олардың мазмұны, этнографиялық және тілдік сипаты, шығу тегі, жасалу жолдары түсіндірілді. Халықтық ойын атауларының басым көпшілігі нақты лексикалық мағынасы бар жеке сөздер мен сөз тіркестерінің негізінде пайда болғаны анықталды. Осындай лексикалық тіл бірліктерінің көпшілігі ауыс мағынада шектестікті, қатыстылықты (метонимиялық тәсіл) немесе бір белгісі бойынша ұқсастықты (метафоралық тәсіл) білдіруіне байланысты екінші номинативтік (атауыштық) сипат алып, ойын атауларына айналған деген тұжырым жасалды. Ойын атауларының қай-қайсысы болсын қазақтың менталдық этномәдени таным-түсінігіне сай қалыптасып, түгелдей дерлік ұрпақтан-ұрпаққа беріліп келеді
Бірінші бөлімнің «Ұлттық ойын атауларының лингвомәдени және дүниетанымдық негіздері» тармағында әлемдік тіл білімінде В.Гумбольдт,Бодуэн де Куртенэ, А.А.Потебня, Ф.де Соссюр, Э.Сепир, Б.Уорф, А.Вежбицкая, И.Л.Вайсгербер, М.М.Копыленко, Ә.Қайдар, Е.Жанпейісов зерттеулерінен басталып,  М.Манкеева, Ә.Ахметов, С.Сәтенова, А.Жылқыбаева, Р.Шойбеков және т.б.ғалымдардың  еңбектерінде жалғасын тапқан тұжырымдарға сүйене отырып, ұлттық ойын атауларының этнолингвистикалық тұрғыда этностық болмыстың менталитетін танытатын тіл құралдары қызметін атқаратындығы дәлелденді. Тілдік құралдардың мұндай қызмет атқаруының негізінде адамның дүниені, болмысты танып білу әрекетінен, дүниетанымдық көзқарасынан туған тілдік танымы жатқандығы анықталды. Ойын атаулары әрі қазақ халқының этностық мәдениетінің бір саласын білдіретіндігі, әрі ұлттық дүниетанымды қалыптастырудың тиімді жолы болып табылатындығы дәйектелді. 









2 ҰЛТТЫҚ ОЙЫНДАР АРҚЫЛЫ ОҚУШЫЛАРДЫҢ ДҮНИЕТАНЫМЫН ҚАЛЫПТАСТЫРУДЫҢ ӘДІСНАМАЛЫҚ НЕГІЗДЕРІ

2.1 Ұлттық ойындар арқылы дүниетанымды қалыптастырудың философиялық негіздері

Зерттеу тақырыбымен байланысты ұлттық ойындар арқылы оқушы дүниетанымын қалыптастыруды пайымдау, ең алдымен, философиялық тұжырымдарға негізделеді. Өйткені философия тарихында дүниетаным, таным мәселелері жан-жақты терең зерттелген күрделі мәселе екені белгілі. Қоғам өзгерген сайын адамның таным дүниесі ілгерілеп, жаңа сатыға көтеріледі. Яғни, оның қоғам дамуына сәйкес келуі - заңды құбылыс. Дүниетаным адам санасының, қоғам, табиғат құбылыстарының ғылыми түсінігін қамтиды. Дүниетанымның негізін көне грек философтары Демокрит Платон, Аристотель салды. Одан кейін Ф.Бэкон, Р.Декарт, ДжЛокк, И.Кант, Г.Гегель сияқты ғұлама ғалымдар одан әрі дамытты. Грек философиясы «ақылды» дүниетанымның негізгі тірегі ретінде пайдаланды. Демокрит дүниені тану туралы келелі проблемалар көтерді. Оның ойынша, дүниетаным алдымен сезімділіктен басталады деп, көрсетеді М.Коган [108, б.17]. Сезім мүшелеріміз арқылы көру, сезіну, түйсіну нәтижесінде біз қоршаған дүние заттарын танып білеміз, сезім мүшелеріміз арқылы танып, дүниені ғылым жетістігімен байланыстырғанда ғана білім қалыптасып дамиды. Философия мәні - «дүние-адам» мәселесі туралы ойлар. Философия екі құбылысқа негізделеді: бүтін дүние және адамның осы дүниеге қатынасы; таным принциптерінің кешені - таным әрекетінің жалпы әдісі. Осыған орай, философияның дүниетанымдық және әдіснамалық басты екі қызметі анықталады. Адам мәселесінің маңыздылығына байланысты бірінші орында философияның гуманистік (адамгершілік) қызметі тұр. Оның мақсаты адамға тән құндылық, оның қабілеттілігі, сезімі мен парасатының үйлесімді дамуы, мәдениеттілікке қатысты мінез-құлықтың жоғары деңгейдегі көрінісі. Адамгершілік – адамдармен қарым-қатынаста пайда болатын ізгілік, тілектес-ниеттестік сезімі, наным-сенімдері, қажымас ерік-жігерлері, адамдармен іштей және жалпы түрде қарым-қатынас жасау ерекшелігі. Сенім – терең, тиянақты ойланып айтылатын идеялардың жиынтығы. Сенім жеке адамның өмірлік позициясының беріктігін анықтайды, мінез-құлқын сипаттайды. Қажымас ерік-жігер – дүниетанымның маңызды құрамы. Сенім адамды әрекетке итермелейді. Ғылыми дүниетаным теориялық санамен ғана шектеліп қоймай, тәжірибеде сана мен жігерді іс-әрекетпен біріктіреді. Дүниетанымның құрамды бөлігі ретінде теориялық ойлау – адамның білімді, болмыс құбылыстарын шығармашылықпен ұғынуы, дүниетанымды мейілінше жетілдіріп, ерік-жігерді, сенімді іске асыруға бағыттаудың қабілеті. Биік мұрат (идея) өмірлік мақсат рөлінде дүниетанымның ең маңызды құрамды бөлігі саналады. Биік мұрат сананың құрамында сенім сипатына ие болған жағдайда дүниетанымға айналады. Дүниетаным процесінде әртүрлі факторлар, мәселен, әлеуметтік және микроорта мен тәрбие, жаппай ақпарат құралдары т.б. әсер етеді. Олардың әрқайсысы іс-әрекеттеріне әртүрлі ықпал жасайды. Жеке тұлғаның құндылық бағыттары – жеке тұлғаға қатысты және сыртқы арақатынастың деңгейлері мен формалары. Жеке адамның өмірге, табиғатқа көзқарасының қалыптасу процесі дүниетаным идеясы элементтерін игеруден, яғни білімнің, ғылымның негіздерін және мінез-құлықтың белгілі нормаларын білу, оларды сақтай білуден басталады. Зерттеушілердің пайымдауынша, адамның дүниемен байланысы, оны тануы белгілі ұлттық жағдайда қалыптасатындықтан, дүниетанымның ұлттық белгілері болады. Сол ұлттық дүниетанымның басты көрсеткіші –  ұлттық тіл екендігі сөзсіз [109, 181 б.].
Дүниетаным – адам санасында дүниенің, қоғамның бейнеленуі, оны жалпы түсінуі, адамгершілік, эстетикалық, ғылыми-теориялық, құндылықтарды меңгеру. Құндылықтардың бірі ретінде ұлттық ойындар баланың сезімін оятады, дүниетанымының қалыптасуына үлкен әсер етеді. Зерттеу тақырыбымен байланысты ұлттық ойындардың мән-мағынасын, ерекшеліктерін пайымдау, ең алдымен, философиялық тұрғыдағы тұжырымдарға негізделмек. Яғни оқушылар сабақ үдерісінде ойын ережесімен танысып, ойын элементі арқылы сабақ мақсатына сай тапсырмаларды орындап үйренеді, дағдыланады. Мысалы, 6-сыныпта термин, кәсіби сөздерді өткенде «Орамал тастау» ойынын пайдалануға болады. Алдымен оқушыларға ойынның ерекшелігі түсіндіріледі. Сыныптағы оқушылар екі топқа бөлінеді. Жүргізуші қолындағы орамалын бірінші топтың өз жағындағы шеткі ойыншыға береді. Ол өзінің қарсыласының біреуіне тастайды да: бір термин сөзді айтады, екінші жақ ол терминнің мағынасын айтады. Осылай ойын жалғасады.  
Білім алушының дүниені қабылдау кезіндегі әсерленуі балалық шақта жақсы жүреді, сондықтан ұлттық ойындарды сабақ тақырыбына сәйкестендіре пайдалану баланың дүние туралы ой-өрісін кеңейтіп, көзқарастары мен сенімін тексеруге көмектеседі. Оқушы дүниетанымының қалыптасқандығын оның ғылыми білімдерінің тереңдігінен, жүйелілігінен, ойлауынан байқауға болады. 
Қай уақытта болмасын, дүниенің жаралуы, табиғаттың түрлі құбылыстары туралы адамның өзіндік көзқарасы, түсінігі болды. Кейбір табиғат құбылыстары тылсым жұмбақ болып көрінеді де, адам санасына елеулі әсер етеді. Түрлі салт-дәстүр, әдет-ғұрып, ойындар т.б. халықтың рухани сезімін, адамгершілік қасиетін, мінез-құлқын ғана қалыптастырып қоймай, дүниетанымын кеңейтіп, түрлі білімдер негізінен мағлұмат береді. Ойын қай заманда болмасын, халықтың мәдениетімен шұғылданған ойшылдардың назарында болған. Ойын жайында алғашқы философиялық ой-тұжырымдар Ежелгі Грекияда туған. Онда ойын материалдық тұрғыда адамның пайда табу әрекетіне жатпайтынына, оның нысаны көңіл көтеру екеніне мән берілген. Платон ойынның көңіл көтерушілік сипатының екі бағытын көрсеткен: бірі – «гимнастикалық шеберлік», оның мақсаты денені шынықтыру, денені жетілдіру деп қарайды. Екіншісі – «мусикалық шеберлік» (гр. мusike жалпы білім, рухани мәдениет), ол адам жанын рухани жағынан дамытады деп есептеген. Антикалық ойшылдар ойынды адам мен космос арасындағы гармониялық үндестік идеясы ретінде қарастырады. Платон ойынды, би билеуді құдайдың берген сыйы деп бағалайды. Аристотель үшін ойын - рухани және физиологиялық күшті қалыптастырушы құрал [110, б.25]. Ойын іс-әрекетінің алғашқы философиялық және теориялық түсінігі И.Кант және Ф.Шиллер есімдерімен байланысты. Атақты неміс философы И.Кант ойынды еркіндіктің толық көрінісі деп бағалаған. Өнер мен ойын арасындағы терең байланысты көрсете отырып, поэзия идеядан туған ойын дейді. Ағылшын философы Г.Спенсер, неміс ақыны Ф.Шиллер ойынды – күш-жігердің артық болуынан пайда болады деп түсіндіреді. Австрия ғалымы К.Гросс ойынды тек күш-қуаттың артықтығынан ғана емес, сонымен бірге жас организмді өмірге бейімдеуге, баулуға үйретеді деп есептеген. Бұл болжамды ағылшынның позитивті философы Г.Спенсер де айтқан, ол ойын түсінігіне эволюциялық көзқарасты енгізді. Спенсер ойынды белгілі бір мақсатты көздемейтін, бірақ жағымды жасанды күш жаттығуы деп санайды. Бұл тәсілді жалғастырушы неміс философы, психолог К.Грос болды. Ол ойыннан адамның өздігінен білім алуға және өзін-өзі жетілдіруге көмектесетін функционалды жаттығуларды көрді.
Ойын феномені деген не? Осы сұрақ жайында зерттеушілер арасында әртүрлі пікір болған. Э.Берн философиялық тұрғыда ойын – тек көңіл көтеру де, ләззаттану да, ересек өмірге жаттығу да, бас тігуге құмарлану да, шабыт та емес. Ол – адам болмысының стратегиясы, яғни әмбебап құбылысқа жатады және адамдық қарым-қатынастардың дамуына мүмкіндік береді деген пікірде болған.1982 жылы шыққан «Советский энциклопедический словарь» атты еңбекте ойынға мынандай анықтама берілген: «Игра – вид непродуктивной деятельности мотив которой заключается не в ее результатах, а в самом процессе» [111, б.480]. Сөздікте сондай-ақ ойынның адамзат тарихында магиямен, ұлттық рәсімдермен, әскери жаттығулармен, өнермен (әсіресе оның орындаушылық формаларымен) байланыстылығы, балаларды тәрбиелеп оқытуда, оларды психологиялық жағынан өмірдегі әртүрлі жағдаяттарға даярлап дамытуда маңызды рөл атқаратыны және ойынның хайуанаттардың жоғарғы түрлеріне де тән екендігі айтылған. Ойынға жоғарыдағы ұқсас анықтама «Мәдени-философиялық сөздікте» берілген: «Ойын – дәлел-дәйегі нәтижесінде емес, процестің кезінде болатын қимыл-әрекет түрі», - делінген [105, б.196] Сөздікте сонымен қатар ойын теориясы ХХ ғасырда Х.Ортега-и-Гассет, Й.Хейзинга, Е.Финк, Г.Гадамер сияқты мәдениеттанушылардың концепцияларынан пайда болғаны да белгілі. Мәселен, Х.Ортега-и-Гассет шығармашылықтың еркін рухын, қиял ұшқырлығын, сырттай бақылаушылықты шындық өмірдің ойын өлшемдеріне үндес сипаттары деп қарайды. Е.Финк, Й.Хейзинга мәдениеттің пайда болуын ойынмен байланыстырады. Мәдени шығармашылықты ойын деп қарастырады. Ойын осының бәрін қамтығандықтан, адамды табиғаттан жоғары дәрежеге көтереді. Содан мәдениет феномені пайда болады дегенді айтады. 
Ойынның адамзат өміріндегі мән-маңызын біліп түсінуде мәдениеттану ғылымының алатын орны ерекше. Қазақ мәдениетіндегі ұлттық ойындарды философиялық тұрғыда зерттеген А.С.Мұрғабаева былай дейді: «Қазіргі кездегі мәдениеттанудағы алуан түрлі концепциялар мен теориялардың қатарына ойын концепциясы да кіреді. Бұл концепцияға көпшілік тарапынан қызығушылық артуда. Оның себебін ХХ ғасырда адамзат өмірінде орын алған үлкен сапалық өзгерістермен түсіндіруге болады. Қазіргі заманда ойын элементі зерттеушілердің пайымдауы бойынша, саясатта, ойында, спортта, халықаралық істерде, сот процесінде, педагогикада т.б. көрініс табады. Сондықтан да мәдениетті ойын элементін жан-жақты зерттеу мәдениеттің тізгініне, тереңіне үңілу болып табылады» [14, б.5].
Ойынның тууы жайында ғылым салаларында әртүрлі теориялар болған. А.С.Мұрғабаева ойын фонемені теориясының бірнеше түрін талдап көрсетеді. Маркстік ілім бойынша, ойын арқылы өнімді еңбекке жаттығу, жануарлардағы ойыншылдыққа еліктеу, балаларды ересек өмірге дайындау, қоғамдық функцияларды меңгеру алдыңғы қатарға шығады. Дегенмен, ойынның пайда болуын еңбек сияқты бір фактормен түсіндіру жеткіліксіз дейді. Себебі еңбек процесінде мұқтаждық үстемдік етсе, ойын тілек пен қызығушылыққа негізделген. Еңбекте мотив нәтижемен айқындалса, ойында мотив әрекеттің өзіне ауысады. Еңбек нақты шындықта іске асса, ойын шартты түрдегі шындықта өтеді.
Көптеген ғалымдардың еңбектерінде «дүниетаным», «қазақ халқының дүниетанымы» жөнінде құнды ойлар шешімін тауып, (Ә.Нысанбаев, М.Орынбеков, М.Мұқанов, Т.Әбжанов, ЖАлтаев, Ғ.Ақпанбек т.б.) дәлелденді. Соңғы кездері қазақ дүниетанымының қалыптасып даму кезеңдері жайында ғылыми еңбектер жарық көрді. Олардың қатарында: Ж.Алтаев, Д.Кішібеков, Ж.Әбділдин, А.Қасабеков, М.Орынбеков, С.Сегізбаев, Ж.Молдабеков және т.б. атауға болады. Қазақ философтары өз еңбектерінде «дүниетаным», «таным» туралы төмендегідей талдаулар жасайды. Ж.М.Әбділдин «Таным логикасы мен диалектикасының принципті мәселелерін» талдап түсіндірсе, Ә.Нысанбаев «...танымды дамытудағы шығыс және батыс дәстүрлерінің өзара байланысына, қазақ философиялық ойы мен мәдениетіне, қазақтың әлемдік өркениетке табиғи жалғасуы контексіндегі дүниетанымның өзгешеліктеріне» ерекше мән береді. Т.Әбжанов «...Ізгіліктерді қабылдап алу екі негізгі процеске байланысты, бірі – оқып білім алу, ал екіншісі – тәлім-тәрбиеге байланысты»,–деп қорытындылайды. Дүниетанымды қалыптастыру үшін ғылым саласын байланыстырып, сабақтастыра отырып, өз ұлтымыздың мәдениетін өзге ұлттардың әдебиеті, мәдениетімен байланыстыра білім, тәрбие беруді қолға алған жөн», - дейді [112, б.13].
Қазақтың даналық ой-пікірлерінің, ұлттық дүниетанымының тарихы екі кезеңнен тұратынын аңғарамыз. Бірінші кезеңде Қорқыт ата, Жүсіп Баласағұн, Қожа Ахмет Ясауи, Әбу Насыр Әл-Фараби, Махмұт Қашқари т.б. даналық дәстүрін қалыптастырды, олар табиғи түрде қазақ этносының дүниетанымдық ойлау мәдениетінің бастау арналарына айналған. Екінші кезеңде қазақ халқының төл дүниетанымы мен философиясы қалыптасып, дамыды. Қазақ философиясының төл тарихы Асан қайғы мен Мұхаммед Хайдар Дулатидан басталады. Асан Қайғы – түркі жұртының әйгілі ойшылы Қорқыттың дүниетанымын жалғастырушы. Қазақ философиясы бастау алатын екінші ойшыл, қоғам қайраткері – М.Х.Дулаттың «Тарих-и-Рашиди» еңбегінде түркі дүниесінің рухани тұтастығы және оның дүние жүзі халықтары өркениетімен тығыз байланысы нақтылы мысалдармен баяндалған. 
Білім саласының қай-қайсысы да оқушының дүниетанымын қалыптастыруға үлесін қосады. Бұл кезеңде дүниетанымдық деңгей адамдардың өз тәжірибесінен, күнделікті өмірден, олардың арасындағы қарым-қатынастан туындаған дүниетаныммен сабақтаса байып отырады. Мәселен, А.Құнанбайұлы адам мен қоғам арасын еңбекпен, біліммен, ақыл-ой санамен, халықтың бірлігімен өркениетке жету жолындағы мақсаткерлігімен тікелей байланыстыра қарастыратындығын философ М.С.Орынбеков дәлелдеген [22, б.112]. А.Құнанбайұлы – қазақ ағартушылығында, қазақ халқының бүкіл ұлағатты мәдениеті тарихында үлкен орын алған ақын, ойшыл. Оның шығармашылық мұрасы өлең, дастан, философиялық проза, аудармалар мен әндерден тұрады. Абайдың дүниеге көзқарасы – ойы мен қыры мол, күрделі. Дүние туралы пікірі де өз шығармаларында кеңінен көрініс тапқан. Біріншіден, сыртқы дүниенің санадан тыс өмір сүретіндігін қуаттайды. Мысалы, қырық үшінші қара сөзінде адам «...көзбен көріп, құлақпен естіп, қолмен ұстап, тілмен татып, мұрынмен иіскеп, тыстағы дүниеден хабар алады», – дейді. Сонымен бірге, «Мен» және «менікі» деген философиялық мәселені қарастырып, өзіндік тұжырымға келеді. Абай дүниетаным туралы құнды пікірлер қалдырды. Түйсіктеріміз арқылы дүниеден хабар аламыз, пайда, залалды айыратын қуаттың аты – ақыл дейді. Көптеген өлеңдері мен қара сөздерінен диалектикалық тұжырымдар бейнесін көруге болады [113, б.101-199]. Қазақтың ұлы ақыны және ойшылы А.Құнанбайұлы жан-жақты мәдени дамуды қолдады, ал оның ішінде ұлттық логикалық ойындарды дамытуға көңіл бөлді. Ақын ойын толықтыруда, философиялық қиялын ұштауда, психологиялық және педагогикалық көзқарастарын ашуда тоғызқұмалақ ойынының әсері болған деп топшылаймыз. Ол оймен келетін ойындарды шетқақпай қалдырмай бір мезгіл тынығатын серігі екендігін, әкемді тоғызқұмалақтан жеңдім деген адамды көргенім жоқ дегенді баласы Тұрағұлдың «Әкем Абай туралы» [114] атты естелігінен де оқуға болады. 
А.Құнанбайұлы «Жеті жұрттың тілін біл, жеті түрлі білім біл» деген оймен балаларды өз халқының өнерін меңгерумен бірге, басқа халықтардың да өнерін, білімін, ғылымын, тілін меңгеруге шақырады. Әрбір халықтың тілін меңгеру, өнерін білген кісі онымен бірдейлік пікірталастыра алады, оған жалынышты болмайды, өзінің тұрақты көзқарасы, ой-пікірі болады, әрбір халықтың өнеріндегі, мәдениетіндегі өзіндік ерекшеліктерді ажырата біледі деп өз пікірін «25-ші сөзінде» жалғастыра түседі. Ондағы ойы ғылым мен өнердің мазмұнын, қажеттілігін талдап, түсіндіре отырып, оған балаларды тарту-қызықтыру, олардың ата-аналарына барыңды салсаң да ...балаң бала болсын десең – оқыт, көкірек көзі ашылады деп ғылым мен өнердің бала болашағы үшін дүниетанымын қалыптастыруға қажет екендігіне көзін жеткізуге ұмтылады [115, б.121]. Абай жайлы: «...Абайдың рухани әлемі – ерекше бір тылсым дүние, ал оның негізгі зерттеу объектісі – адам. Сол адамның эстетикалық, этикалық бет пернесі, арман-мақсаты, өмірінің мәні, сезімі мен түйсігі, болмысы мен ұлттық ойлау ерекшелігі ұлы ойшылды терең тебіреністерге түсірген. Олардың негізінде адам және кісілік философиясы жатыр», - дейді М.С.Орынбеков [22, б.181].
Ш.Уәлиханов «Қазақтардағы шамандықтың қалдығы», «Сахарадағы мұсылмандық жөнінде», «Тәңір (құдай)» деген еңбектерінде тұлға дүниетанымына қатысты пікірлер айтады. Қазақ жеріндегі шамандықтың орын алу себебін түсіндіргенде «сыртқы дүние – күн, ай, жұлдыздар және жер – алғашқы құдірет болып табылады», - деп көрсетеді. Қазіргі кезде негізгі мәселелердің маңыздысы есебінде адам, оның қоршаған дүниеге қарым-қатынасы аталынады. Ш.Уәлиханов бұл мәселенің маңызды екенін XIX ғасырдың орта кезінде-ақ айтып кеткен. «Қазақтардағы шамандықтың қалдығы» деген еңбегінде табиғат пен адам, өмір мен өлім әрқашан түпсіз сырға толы ғажайып таңдану пәні болды деп көрсетеді [116]. 
Ыбырай Алтынсарин дүниетанымының қалыптасуына халық ауыз әдебиеті, озық орыс әдебиеті мен Еуропа ойшылдарының еңбектері елеулі әсерін тигізді. Ш.Уәлиханов секілді Ы.Алтынсарин де өз халқының артта қалушылығын жоюдың бірден-бір жолы ағартушылықта деп сенді және Қазақстандағы халық ағарту ісінің ұйымдастырылуы мен дамуына белсене араласты. Ыбырай Алтынсарин ағарту және қоғам мәселелерін талдауға арналған шығармаларында дүниетанымдық ерекше пікірлер қалыптастырған. Ыбырайдың көптеген өлеңдері мен әңгімелерінен оның қоршаған дүниенің санадан тыс және тәуелсіз өмір сүретіндігін мойындайтынын байқаймыз. «Жаз», «Өзен» сияқты өлеңдері табиғатты өзінше тамашалау ғана емес, сонымен бірге оның адам санасынан тыс және тәуелсіз екендігі сезіледі. Бұл – ағартушының дүние туралы көзқарасының бір жағы [117, б.21].  
Білім алушылардың сабақ үдерісі арқылы дүниетанымын қалыптастыруда ұлттық ойындарды пайдаланудың тиімді екендігі тәжірибе кезінде анық болды. Әрине ол үшін ұлттық ойындардың мазмұны, жүргізілу тәртібімен оқушыларды таныстыру қажет. Өйткені мазмұны белгісіз оқытудың, әдіс-тәсілдерін түрлендірудің түпкі нәтижесі осал болатындығы ақиқат. Сондықтан алдыңғы тарауда ұлттық ойындардың түрлері талданып берілді.  Сонымен қатар ұлттық ойындардың мазмұнынан бөлек, оларды оқу мәтіні ретінде де, әдіс ретінде де пайдаланудың әдістемесін жасау аса қажеттілік тудырып отыр. Осы ретте бұл мақсатты шешу жолдары да осы диссертациялық жұмыста ұсынылып отыр. Өйткені «Бесік жырынан» бастап барлық ұлт ойындарының түрлері адам болмысының ерекше бір көрінісі екендігі, ойын баланың рухани және тәндік жағынан жетілуіне әсер етумен қатар, дүниетанымдық та, тәрбиелік те мәні үлкен.   
Философияның дүниетанымдық ғылыми жүйе екендігі ғылымда дәлелденген жайт. Оның үстіне, философияның негізгі мәселесі адамның сыртқы дүниеге қатынасы болғандықтан, ойынның да адам өмірінде мәні терең. Өйткені ойынға тек ойын деп қарамай, халықтың ғасырлар бойы жасаған асыл қазынасы, бір жүйеге келтіретін тамаша тәрбие құралы деп қараған орынды. Өмірге шыр етіп келген нәрестенің сәбилік шағынан бастап қажетті деп танылатын адамгершілік қасиеттерді меңгерту ойынға байланысты. Ойын баланың көңілін өсіріп, ойын сергітіп қана қоймай, оның таным-түсінігін де арттырады. Ойнай білген бала өз халқының мінез-құлқынан, ой-санасынан, тұрмыс-салтынан хабар алады. Сондықтан ойындар да адам дүниетанымын айқындайтын ұлттың рухани құндылығы ретінде бағалануы тиіс. Өйткені қазақ мәдениеті мереке, мейрамдарға, оған қатысушылардың қабілетін жетілдіретін ойын-сауықтарға бай екендігі белгілі.  Ойын мәдениеті - тәндік мәдениеттің өнерлік, спорттық-жарыстық т.б. функционалдық түрлерін қамтитын әмбебап форма. Себебі шын мәніндегі ойын тек адамға тән болғандықтан, оның өмір сүруінің бір тәсілі іспеттес [118, ,202-б.]  
Ойынның танымдық құрылымы философиялық заңдылықтарға сүйенеді. Егер қоршаған орта, құбылыстар адамның дүниені тану әрекетінің нысаны болса, ойындардың қалыптасуында қоршаған орта әсері болғандығы айқын. Қазақ халқы да көшпелі өмір сүру салтында айнала қоршаған ортаны өзінше таныды. Ойын түрлерінің қалыптасуына сол қоршаған ортаның әсері болды. Қазақ халқының күнкөрісі төрт түлік малға байланысты болғандықтан, қозғалмалы ойындарда олардың бейнесі жиі кездеседі. Мысалы, соқыртеке, түйе-түйе, ақбайпақ, көксиыр т.б.  Сондай-ақ бұл ойындарда балалардың жас күнінен өздеріне таныс табиғи және тұрмыстағы мүліктік заттарды қолдануы, көшпелі өмір жағдайына бейімделуден туған әрекеттері анық байқалады. Келе-келе мал шаруашылығы дамығаннан кейін, аңшылық баяғыдай жалпы халықтың күнделікті тұрмыстағы кәсібі болмай, демалыс уақытын өткізетін көңіл ашар ойын-сауығына айналды. Осының негізінде спорттық және тәрбиелік маңызын жоймаған «бүркіт салу», «жамбы ату», «ит жүгірту – құс салу» сияқты халық ойындары, олардың атаулары қалыптасты [118, б.58-59]. Көріп отырғанымыздай, ұлттық ойындар атаулары, мазмұны халықтың күнделікті тәжірибесінен, іс-әрекетінен қалыптасқандығын байқауға болады. Осылайша қалыптасқан ұлттық ойындардың атаулары мен мазмұнының мектеп оқушыларының тілдік білімдерін ғана емес, өмір, қоршаған орта туралы таным-түсініктерін, дүниетанымын кеңейте түсетіні анық.
Еліміз тәуелсіздік алғаннан бері халықтық сипаттағы ұлттық ойындардың тәлім-тәрбиелік мәніне ерекше мән беріліп келеді. Осы ретте ұлттық ойындар жайында баспасөз беттерінде де материалдар жиі жарияланып жүргендігін атап айтқымыз келеді. 

Енді осы мақалалардың кейбіреулеріне тоқталайық. Мысалы, «Егемен Қазақстан» газетіндегі Г.Жалғасованың «Ұлттық ойындары – бабаларымыздан қалған асыл қазына» мақаласында «Ұлттық ойындар – ерте заманнан қалыптасқан дәстүрлі ойын-сауықтардың бір түрі. Оның бастауы тым тереңде, ғасырлар қойнауында жатыр... Қазақтың ұлттық ойындары – бабаларымыздан қалған асыл қазына. Сондықтан халықтық мұраны үйренудің әрі күнделікті тұрмысқа пайдаланудың заманымызға сай ұрпақ тәрбиелеуде орасан пайдасы тимек. Ойын әр баланың алдынан өмірдің жарқын сәттерін ашып, жеке қасиеттерімен біте қайнасып, әрі қарай дамуымен ұштасады. Бұл дүниеге қарай ашылған үлкен жарық терезе іспетті. Осы арқылы балалық балдәурен шақта өзін қоршаған орта туралы түсінігі мен дүниетанымын қалыптастырады. Ойын дегеніміз – білуге, білімге құштарлықты ұшқындататын құрал. Міне, мұның бәрі баланың көңілін ашатын, оны ойдан-ойға жетелейтін, адамға қиялмен қанат қақтыратын ғажап ақыл-ой жетекшісі, денсаулық кепілі, өмір тынысы», - деп ой түйіндеген. «Білімді ел» газетінің 15.01.2021ж. санында Д.Шахзадаеваның «Қазақтың ұлттық ойындары» тақырыбындағы мақалада «Қазақтың ұлттық ойындарының қоғамдық және әлеуметтік маңызы аса зор екендігі, ұлттық ойындар атадан балаға, үлкеннен кішіге мұра болып жалғасып жатқандығын, ата-бабаларымыз ұлттық ойындар арқылы ұрпақтың мықты әрі жігерлі болып өсуіне ықпал етіп, олардың береке, бірлігі мен ынтымағын жарастырып отырғандығы айтыла келіп, автор одан әрі қазақтың ұлттық ойындарының бес түрі: аңға байланысты, малға байланысты, түрлі заттармен ойналатын, зеректікті, ептілікті және икемділікті қажет ететін, соңғы кезде қалыптасқан ойындар бар екендігін атап өткен. Мақалада ойынның тәрбие құралы ретінде баланың ақыл-ойын кеңейтіп, тілін ұстартатындығына, сөздік қорын байытатындығына назар аударылып, ойынды сабақта қолдану оқушының ой-өрісін жетілдірумен бірге, өз халқының асыл мұраларын бойына сіңіріп, кейінгі ұрпаққа жеткізе білу құралы деп бағаланғандығы көрсетілген.  Мақала авторы «Ұлтымыздың асыл қазынасы болған ұлттық ойындарымызды жоғалтып алмай, ұрпақтан-ұрпаққа жетуін насихаттау - халқымыздың, баршамыздың міндетіміз», - деген қорытынды жасаған. Бұдан ұлттық ойындар атаулары, олардың сөзжасамдық құрылымы, тілдің лексикалық жүйесі қоршаған ортамен, адамдардың күнделікті іс-әрекеті, күнкөрісі, танымдық үдеріспен сабақтас екендігін байқатады, яғни тілдік бірліктер этнос өмірімен, ұлттық мәдениетпен тығыз байланысы анық көрінеді.  Өйткені академик Ә.Қайдар айтқандай, «этностың дүниеге келуіне ұйытқы болған да тіл» [64, 11-б.]. 
Қазақ мәдениеті – көшпенділер мәдениетінің айқын үлгісі ретінде, дүниені түсінудің, философиялық қабылдаудың, ойлаудың ерекше формасы. Өзінің тереңдігі, дәйектілігі және нақтылығы жағынан керісінше, отырықшы мәдениетке қарағанда көш озық тұр. Сан ғасырлар бойына қалыптасқан қазақ мәдениеті өзіне ғана тән заңдылықпен дамып отырды және басқа халықтарға қарағанда қалыптасқан дәстүрді өзгертуге ынталы болмады. Олай болса, білімалушылардың дүниетану үдерісін философия ілімінің заңдылықтарына негіздеп тануға болатындығы, осы реттегі лексикалық бірлік ретінде ұлттық ойын атауларының оқушыларға ұлттық мәдениетті тануға мүмкіндік беретіндігі анық көрінеді. Философтардың пайымдауынша, «таным – жеке тұлғадан оның барлық маңызды күштерін: ақылын, сезімдерін, еркін, түйсігін жұмылдыруды талап ететін аса күрделі үдеріс» [119, 296 б.]. Сондай-ақ адамның мінез-құлқы мен іс-әрекетін оның білім деңгейі емес, дүниетанымы көрсетеді екен. Дүниетанымды қалыптастыру өткінші үдеріс емес, ол адам өмірін түгел қамтиды. Тұлғаның жалпы дамуында бұл үдеріс тұрақты және үздіксіз өзгерістерге ұшырайды [120]. Өйткені жас жеткіншектердің дүниетанымын қалыптастыру таныммен байланысты. Танымның философиялық ұғым екені ақиқат. Қазақ халқының бай ауыз әдебиетінен бастап, бүгінгі дейінгі шығармалар яғни әдебиет оқушының ой-өрісінің, дүниетанымының артуына көмектеседі. Солардың қатарында ұлттық ойындардың мәні ерекше. 
Халықтық сипаты бар ұлттық ойынның бірі түрі - ой ойындары десек, олардың ішіндегі ең бастысы –жұмбақ айту. Қазақ халқының сан ғасырлар бойы тәлім-тәрбиесін күнделікті сабақ процесінде пайдаланудың мәні үлкен екендігі тәжірибе барысында байқалды. Олай болса, мектеп оқушыларының дүниетанымын қалыптастыруда тіл мен ойлаудың байланысы басты тірек болады. Ал зерттеушілер көрсетіп жүрген ойлаудың негізгі формалары: ұғым, пайымдау, саралау, түйсіну, тұжырымдау секілді категориялар да ерекше рөл атқарады. Сондықтан ұлттық ойындарды қазақ тілі сабақтарында пайдалана отырып, білімалушылармен тапсырмаларды орындағанда еркін ойлауы, ақыл-ойы дамытылып қана қоймай, олардың дүниетанымы шыңдалып, шығармашылықпен жұмыс істеу деңгейлері артады. Мектепте балаға берілетін білім мазмұны да, оны оқытудың әдіс-тәсілдері де бірдей қамтылып, жүйелі жұмыс жүргізілсе, әрбір сабақ нәтижелі болатындығы ақиқат. Мысалы, 6-сыныпта бірге жазылатын сөздер туралы мәлімет беруде алтыбақан, ақсүйек, соқыртеке, қарақұлақ т.б. ойын атауларын келтіруге болады. Бірақ сабақта бұл сөздердің біріккен сөздер екендігін айтумен шектелмей, балаларды аталған ұлттық ойындардың мазмұнымен, жүріс тәртібімен таныстыруға болады. Сонда сабақта берілетін «ақпараттың қажеті қанша, ол адам өмірін түрлендіретін, жақсартатын нәтижеге алып келе ме?» [121, 7 б.], соған назар аударылуы керек.
Қорыта айтқанда, қазақ халқының қоршаған орта, тұрмыс-тіршілік туралы талғамдарында терең философиялық ой жатыр. Халқымыздың мағынасы терең философиялық тұжырымдарына ұлттық ойындар атаулары мен мазмұны да дәлел болады. Ойын әр баланың алдынан өмірдің жарқын сәттерін ашып, жеке қасиеттерімен біте қайнасып, әрі қарай дамуымен ұштасады. Олай болса, орта сынып оқушыларының дүниетанымын қалыптастыруда халықтың салт-дәстүрі, тұрмыс-тіршілігі, әлеуметтік өмірге көзқарасы мен арман-тілегін білдіруге бағытталған ойын түрлерін сабақ үдерісінде әдіс ретінде пайдалануға арналған тапсырмалардың мүмкіндігі мол. Сондықтан ұлттық ойындар арқылы оқушылардың дүнитанымын жетілдіруде философиялық әрі танымдық зерттеулердегі тұжырымдар, пайымдаулар олардың тілдік білімдерін ғана емес, қоршаған орта, қоғамдық құбылыстар туралы таным-түсініктерін кеңейте түседі деп есептейміз.

2.2 Ұлттық ойындар арқылы оқушылардың дүниетанымын қалыптастырудың психологиялық негіздері

Баланы ерте жастан дамыту мәселесі ежелгі грек философтарының еңбектерінен бастау алып, күні бүгінге дейін шетелдік және отандық психология, педагогика ғылымында, соның ішінде мектепке дейінгі оқыту мен тәрбиелеу саласында өзекті зерттеу мәселесіне айналып отыр [122, б.17]. Айталық, Платон, Аристотель балалық шақтың ерте кезеңіне баса назар аудармағанымен, қоғамда бала тәрбиелеуде осы кезеңді босқа жоғалтқан уақыт деп санайды, олар осы ойларын ерте жастағы балаларды қоғамда тәрбиелеудің жүйесі жоқ екенімен дәлелдейді. Оған Аристотельдің «...7 жасқа дейін физикалық тұрғыдан баланың дамуына, шынығуына, дұрыс тамақтануына, таза жүруіне отбасында көңіл бөлінеді. Балалар өз жасына сай ойындармен айналысуы керек, оларға әңгімелер мен ертегілер тыңдау пайдалы, балаларға сөйлеуді үйреткен жөн...», - деп айтқан сөздері дәлел бола алады [123, б.17]. Ол 5 жастан 7 жасқа дейін «балалар кейін өздері оқып-үйренетін сабақтарға қатысу керек» екендігін көрсетіп, отбасылық тәрбие мемлекеттік шенеуніктердің бақылауында болуын және ата-аналардың бала тәрбиесімен тікелей айналысуын талап етті. 
Я.А.Коменский бала туғаннан 6 жасқа дейін (балалық шақ) ана мектебінен өтуі тиістігін негіздеді. Олардың қоршаған табиғат және қоғамдық өмір туралы алғашқы түсініктерін қалыптастыру, олардан алатын әсерлерін дамыту, ұстамдылыққа, ұқыптылыққа, еңбексүйгіштікке, тыңдай білуге, әділдікке, шынайылыққа, адамдарды жақсы көре білуге тәрбиелеу, дінге баулу тиістігіне мән берді [124].
Жан-Жак Руссо баланың туғаннан 2 жасқа дейін дене тәрбиесімен айналысу керектігін (омырау сүтімен қоректентіру, баланың еркін қозғалуы, шынықтыру), баланың 2-12 жас (әлі қисынды ойлай алмайтын кезеңі) аралығында сезім мүшелерін дамыту қажеттігін, өйткені сенсорлық тәрбие ақыл-ойдан бұрын жүретінін айтады. Осыған байланысты ол баланың жеке ойын дамытуға, оқуына, денсаулығын нығайтуға көңіл бөлу керектігіне тоқталады [125].
Баланы ертеден дамыту керек деген ойлар классик педагогтардың еңбектерінде де көрініс тапқан. Мәселен, А.С.Макаренконың «баланы туа салысымен тәрбиелеу керек», - дейтін қағидалары да, адамның барлық қабілеттері, оның физиологиялық, психикалық даму кезеңдерінде жетілетіндігіне негізделген [126]. Л.И.Божовичтің пайымдауынша, жеке тұлғаның дүниетанымы – біршама кешігіңкіреп келетін құбылыс, ол адамның жеткіншек шағында пайда болады, оның қалыптасу негізі жалпы тәрбиелік бағыттылық, дүниетану мен дүниені сезіну жүйесі болып табылады [127]. Б.Г.Ананьевтің пікірінше, қалыптасып келе жатқан жеке тұлғаның өз-өзіне деген қатынасының қалыптасуы жеке тұлғаның басқа қасиеттерімен салыстырғанда ең соңғысы болып келеді. Психологиялық әдебиеттерде ойынның көңіл көтеру, компенсаторлық, өмірлік артық қуатты тарқату, байыпты әрекетке жаттығу, жеке даралық мүмкіндікті жүзеге асыру, еліктеу т.б. қызметтері аталады [128].
«Адам өркениетке бейім болуы үшін балалық шақты бастан кешуі міндетті, егер ойын мен қызыққа толы балалық шақ болмаса, ол мәңгілік жабайы болып қалған болар еді» деп К.Чуковский бала денесінің дамуы мен ой-дүниесінің өркен жаюы ойынға тікелей тәуелді екендігін атап көрсеткен [129]. Ойын– баланың жеке тұлға ретінде қалыптасуы барысында ой – өрісін, ақыл – парасатын, адамгершілігін, эстетикалық сезімін жетілдіру міндеттерін жүзеге асырудың ең басты құралы. Қазақ ауыз әдебиетіндегі, әсіресе, балалар фольклорын дамытушы негізгі бір сала – балалар ойыны. Ойын – балалар өмірінің нәрі, яғни оның рухани жетілуі мен табиғи өсуінің қажетті алғы шарты және халықтың салтын үйренуде, зейінділік пен тапқырлықтарын дамытады.
Ойын дегеніміз – жаттығу, ол арқылы бала өмірге әзірленеді. Сонымен қатар, қозғалмалы ойындар баланың көңілді, өмірге шаттық қуанышпен қарауын және ақыл-ойының дамуына (тапқырлық, тез, дұрыс шешім қабылдау т.б.) әсер ететін дұрыс фактордың бірі ретінде қарастырылады. Негізінен, балалардың өсуіне жақсы әсерін тигізетін қозғалмалы ойындар – бұл ауада немесе далада ойналатын ойындар. Осы ойындардың арқасында балалардың көңіл-күйі, эмоциясы жоғарылап, оның нерв жүйесін бекітеді.
Жеткіншектің басты әрекеті – оқу. Оқу, білім алу кез-келген әрекетті игерудің негізін құрайды. Әрбір әрекеттің нысаны (предметі), мазмұны, оны игерудің құрал-жабдықтары және нәтижесі болады. Оқу әрекетінің предметі – білім алушылардың тәжірибесі, оны жаңа білім, іскерлікпен байыту, толықтыру. Оқу әрекетінің мазмұнына жаңа білім алу үдерісі және әрекеттің тәсілі жатады. Оқу әрекетінің амалына: интеллектуалды әрекет (анализ, синтез, жинақтау, жалпылау, жіктеу), тілдік, вербалдық амалдар: индивидтің игерген білімі, қоғамдық тәжірибе жатады. Ал оқу әрекетінің нәтижесі – игерілген білім, дағды, іскерліктер жүйесі, шығармашылық тәжірибе, әлемге мәдени-құнды қарым-қатынас. Білім алушылардың оқу әрекетін қалыптастыру – психология-педагогикалық теорияның маңызды мәселесі. Білім – кез-келген адамның қарапайым істі шешуіне қажетті тәжірибе мен икемділіктерді және дағдыны қалыптастырудың негізі. Кейбір зерттеулерде адамның психологиялық құрылымы іс-әрекетпен байланыстырылады. Себебі білім іс-әрекетті ойлаудың жоғары нәтижесі болып табылатын ақиқатқа жеткізсе, икемділік адамды іске машықтандырады, оның дұрыстығына сенімін туғызады. Білім мен икемділік: қабылдау, ұғыну, түсіну, қорыту, бекіту, қолдану негізінде қалыптасады. Оқушының оқу әрекетін ұйымдастыру – әрекет субъектісінің жеке басының дамуы, қалыптасуы. Оқытудың психологиялық заңдылығын айқындау оқушының жасына қарай ерекшелігін білумен тығыз байланысты. 
Жеткіншек – ерекше бір әлеуметтік топтың өкілі. Ол белгілі бір жастағы адам және жеке тұлға ретінде: психологиялық, әлеуметтік және биологиялық жақтан ерекшеленеді. Жеткіншектік кезең өтпелі, сыни, қиын, өзгерілу деп сипатталады. Өтпелі кезеңде эмоция өзгермелі, толқымалы, қызба болады. Көңіл-күй жиі алмасады. Жеткіншектік кезеңде жасөспірім ұялшақ, жасқаншақ, өздерінің дене бітіміне аса назар аударып, кемшіліктерін жиі көреді де, соның нәтижесінде адамдармен қарым-қатынаста қайшылықта болуы мүмкін. Яғни жеткіншек кезең – оқушының танымдық қызығушылығы мен өзбетіндік әрекетінің көріну, сыни ойлау қабілетінің қалыптасу, саналы қабылдау, есте сақтау мүмкіндігінің кеңейе түсу, мәдени құндылықтарға мән беру қабілеттерінің қалыптасу кезеңі. Бұл кезеңдегі оқу әрекеті – белгілі бір мақсат көздей арнайы ұйымдастырылған, мазмұнын теориялық білім, оның негізінде білім алушының теориялық ойлау, шығармашылық қабілетін дамытуға құрылған оқыту үдерісі. Оның нәтижесінде субъектіде даму, рухани өзгеру, өсу құбылыстары байқалады. Оқыту – оқушыны білім, дағды, іскерлікпен қаруландыру мақсатында оның психикасына әсер ету, яғни оның жан дүниесін дамыту. Даму оқушының ақыл-ой әрекеті: түйсінуі, қабылдауы, зерделеуі, есіне сақтауы т.б. психикалық үдерістер арқылы іске асатыны белгілі. Білім берудің мақсаты адамзаттың даму заңдылығымен сәйкес келуі керек десек, ондай заңдылық – таным әдісі. Демек, жеткіншектерге білім, тәрбие беруді олардың танымдық ерекшеліктерін, психикалық үдерістерін қалыптастыру, дамытуға негіздей құру маңызды екені аян. Жеткіншектік шаққа аяқ басқан баланың қалыптасуындағы түбегейлі өзгерістер сана-сезімнің дамуындағы сапалық өзгеріспен анықталады.  Ол өзін ересекпін деп сезіне бастайды, ересек болуға және өзіне жұрттың осылай деп қарауына ұмтылады. Жеткіншектік кезең баланың жеке басының, сана сезімінің жетілу кезеңі болғандықтан, танымдық әрекеттер де байқала бастайды. Яғни жеткіншектің бойында құбылыс пен затқа аналитикалық-синтетикалық тұрғыдан талдау жасауға, интеллектуалдық міндеттерді шешуге шығармашылықпен қарауға, өзбетіндік қорытындылар жасау дағдылары қалыптаса бастайды. Міне, осы кезеңде жеткіншектің танымдық белсенділігін дамыту өте маңызды саналады. Белсенділік баланың таным іс-әрекетіне деген қатынасын сипаттайды. Педагогика ғылымы белсенділікті: ақыл-ой белсенділігі; интеллектуалдық белсенділік; танымдық белсенділік деп жіктейді. Танымдық белсенділік танымдық әрекеттің негізінде қалыптасатыны белгілі. Танымдық белсенділіктің Т.И.Шамова үш деңгейін бөліп көрсетеді: жаңғырту, түсіндіруші белсенділік және шығармашылық деңгей. Жаңғырту деңгейінде мұғалім әр сабақта өтілген материалды еске түсіріп, жаңғыртып, жаңа материалмен байланыстырып отырады. Түсіндіруші деңгейде жаңа материалды әртүрлі әдіс-тәсілмен игертуді, шығармашылық деңгейге оқушының өз бетімен шығармашылық тапсырмаларды орындауын жатқызады. Танымдық белсенділікті дамыту, біріншіден, оқушының өзіне, өз әрекетін тиімді ұйымдастыра білуіне байланысты болса, екіншіден, мұғалімнің оқушының танымдық әрекетінің дамуына қолайлы жағдай жасауымен байланысты екені белгілі. 
Танымдық белсенділікті жетілдіруде алдымен оқушылардың ой-өрісін дамыту маңызды. Ғалымдардың (М.Мұқанов) дәлелдеуінше, ой-өрістің екі түрі бар: біріншіден, тапқырлық пен ұғымталдық, яғни мәселені ойланып шешудің амалы. Екіншіден, ойдың өрістеуі, яғни ой операцияларының тәсілдерінің (анализ, синтез, нақтылау т.т.) орындалуы. Оқушыларды ой амал-тәсілдеріне үйретудің жолдары қандай дегенде, біріншіден, сол жалпы амалдардың тәсілін білуге, екіншіден, сол тәсілдерді нақты әрекетте (білім алу үдерісінде) пайдалана алуға, үшіншіден, өзге жағдайларда пайдалана алу дағдыларын қалыптастыру деп түсінеміз. Ондай ой амал-тәсілдеріне: анализ (талдау), яғни элементтерді бөлшектеу арқылы ішкі заңдылықтарын ашу; синтез, яғни бөлшектелген элементтерді біртұтас құрылымға біріктіру; салыстыру, яғни элементтердің ұқсастығы мен айырмашылықтарын анықтау, жалпылау, яғни маңызды қасиеттеріне, ұқсастықтарына негізделген ортақ ерекшелігін айқындау, нақтылау, яғни жеке ерекшеліктеріне назар аудару, жүйелеу, яғни топтарға бөлу жатады. Мысалы, үстеуге қатысты айтсақ, мынадай ой әрекеттерін орындау маңызды. Алдымен үстеуді мағыналық топтарға бөлшектейміз, әр топтың ерекшеліктерін салыстырамыз, әрқайсысының жеке ерекшеліктеріне тоқталамыз, бәріне ортақ заңдылықты айқындаймыз, ереже құрастырамыз. Нәтижесінде оқушыда үстеу сөз табы туралы толық пікір қалыптасады. Осы орайда  Ж.Асанов білім беру үдерісінде жиі қолданылатын - «даму», «қалыптасу», «жетілу» қолданыстарын саралап қолдануды ұсынады: адамның ақыл-ойында болатын өзгерістерді  даму, іс-әрекетте түрлі әдіс-тәсілдерді, құралдарды, білім мазмұнын пайдалану арқылы істі меңгеруі - қалыптасу, ал орын алған істі өмірдің сұранысына байланысты ұйымдастырып, жаңа нәтижені көрсету - жетілу деп саралай келе, мұғалімнің іс-ірекетінде «даму» деген сөзден гөрі «қалыптасу» деген лексеманы пайдалануды орынды санайды. Әрине, даму тұлғаның табиғи өзгерісін байқатады, ал қалыптасу мақсатқа сәйкес тұлғаның іс-әрекетінде болатын өзгерістерді қамтитыны айқын. Демек, қалыптасу үшін жетілу, даму қажет. Ал даму үшін саналы оқу әрекеті, мақсат, мотив, ынтаның болуы маңызды. Яғни, алдымен оқу әрекеті, әрекеттің негізінде білім мен икемділік (іске машықтану), одан мақсаттың айқындылығы, одан танымдық мотив, яғни оқушының танымдық қызығушылығын туғызу қажет. Мотив – адамның алдына қойған мақсатына жету үшін іштей қызығушылығын білдіретін ұғым. Мотив, яғни оқуға талпындыратын: сыртқы түрткі және ішкі түрткі (М.Мұқановтың қолданысы) болады. Сыртқы түрткі мадақтау мен жазалауға байланысты туындап жатса, ішкі түрткі - баланың өзіндік ықыласы, ынтасы, яғни сан алуан құбылыстардың өзіне тән сырларын білуге ұмтылысы. Танымдық қызығушылықты туғызудың, қалыптастырудың тиімді бір жолы оқытатын пәнге деген қызығушылық туғызу десек, оқушы сабаққа (пәнге) үнемі қызыға бермеуі де мүмкін. Бұл орайда мұғалім мен оқушының бірлескен оқу әрекеті маңызды. Оқу әрекеті – кез-келген әрекетті игерудің негізін құрайды. Оқу әрекеті болуы үшін: 1) әрекет іштей мазмұнды болуы; 2) әрекет иесінің іштей қызығушылығы болуы міндетті. Ынта, ықылас, қызығушылық – адамды саналы әрекетке итермелейтін қозғаушы күш. Ынтасыз әрекет нәтиже бермейтіні белгілі. Әрбір әрекеттің нысаны (білім алушылардың тәжірибесі, оны жаңа білім, іскерлікпен толықтыру), мазмұны (жаңа білім алу үдерісі және әрекеттің тәсілі), оны игертудің құрал-жабдықтары және нәтижесі болады. Қызығу – оқушының нысанға (пәнге) көңіл-күйіне байланысты қарым-қатынасы. Демек, қызығатын нәрселер адамға жағымды көңіл-күй сезімін туғызуы керек. Қызығу мазмұнына, бағыттылығына қарай: материалдық, қоғамдық және рухани болып бөлінетіні белгілі. Оқушы үшін танымдық, яғни рухани қызығу маңызды. Оқыту үдерісінде оқушылардың танымдық қызығушылығын ұйымдастыру, қалыптастыру үшін мұғалім тарапынан мынадай оқу әрекеттері болуы тиіс: 1) ең алдымен оқушылардың білім алуға деген танымдық қажеттілігін, өз талабын, ынтасын, қызығушылығын туғызу. Қызығу әрекетке талпындырады. Адамның жеке басының психологиялық қасиеттерінің қалыптасуы мен дамуына әсер ететін құбылыс – оның танымдық қызығушылығына негізделген білім. Білім – ақыл-парасат, ой-өріс. Бұл мақсатта білімнің адам өміріндегі маңызының қандай екендігін мысалдар арқылы оқушының санасына жеткізу маңызды. Айталық, білім-жанып тұрған шырақ, кез келген жағдаяттан адаспай жол табасың, білім - байлық, білім - қазына, білім - теңіз, «білсе білім – күнде бақыт кісіге, үлкен атақ содан келер кішіге» (Ж.Баласағұни) т.б. білімнің маңызы туралы жазылған мәтіндер тыңдату да өте маңызды. Педагогтік техника, үндесім, үйлесім заңдылығы, сөйлеу техникасы, сөз ағымы тыңдаушының жүрегіне жетіп, ойына ой, шабытына шабыт қосатындай жазбалар тыңдату да оқушылардың тыңдау мәдениетін қалыптастыруда маңызды. 2) жазуға, сауаттылыққа қызықтыру. Мұғалім жазу – адамзаттың ұлы мәдени құндылықтарының қатарына жататынын, адамзат санасы ұрпақтан-ұрпаққа жазу арқылы жететінін, жазу арқылы сол дәуірдің бейнесін елестете алатынымызды, жазу тілді жаңғыртудың, бекітудің, тілдің жүйелі құрылымға айналуының, адам ойының жарыққа шығуының, тіл тарихын сақтаушы, тілді нормалаушы, сауаттылықты қалыптастырушы құрал екендігін жете түсіндіруі керек. Сонда ғана оқушылардың жазылымға деген қызығушылығы арта түседі. 3) материалдың мазмұнына қызықтыру, яғни мазмұнды құрғақ ережемен, мәтінмен түсіндіре салмай, арасына қызықты деректер, мақал-мәтелдер, көзқарастар, проблемалы сұрақтар, көрнекіліктер т.б. араластыру арқылы оқушыларды қызықтыруға болады. Сонымен қатар пәнаралық байланыс та маңызды. Мысалы, қазақ тілі сабағында ұлттық ойын элементтерін пайдаланған кезде оны философия, тарих, дүниетану пәндерінің тұжырымдарымен байланыстыру арқылы оқушының таңдану сезімдерін туғызуға, дүниетанымдық белсенділігін дамыта, кеңейте түсуге болады. Өйткені таңдану арқылы оқушы білуге, ізденуге ынталана түсетіні белгілі. 4) Техникалық құралдарды пайдалану, инновациялық әдіс-тәсілдерді қолдану т.б. да оқушының танымдық белсенділігін туғызатыны сөзсіз. 5) Дәстүрден тыс сабақ формалары, диалогтық, проблемалық амалдар мен шығармашылық тапсырмалар, бақылаудың түрлері т.б. әрекеттер де оқушылардың белсенділігін арттыратыны, белгілі бір нәтиже берері сөзсіз. Демек, әрекет арқылы танымдық ой-өрісті, оның негізінде танымдық белсенділікті дамытуды оқушының өзіндік белсенділігіне айналдыру арқылы оларды психологиялық жағынан дамытуға болатыны аян.
Психолог ғалымдардың еңбектерінде адамның дүниетануының алғашқы баспалдағы түйсік болып табылады және нақты пайымдау, шындықты бейнелеу жайындағы мәліметтердің бәрі адамға осы баспалдақ арқылы жетеді екен. Түйсіну мен қабылдау туралы Е.И.Тихеева пікірін келтірейік: «Ощущения и восприятия – первая ступень в познании мира, развивающаяся речь опирается на базу сенсорных представления. Органы внешних чувств – орудия познания, и в развитии речи ребенка они играют главнейшую роль ... Сенсорное и речевое развитие происходит в тесном единстве, и работу по развитию нельзя отрывать от работы по развитию органов чувств и восприятий» [130, 5-б.]. Демек, түйсіну мен қабылдау адамның сезім мүшелерімен байланысты. «Адам түйсік арқылы заттар мен құбылыстардың жеке қасиеттерін, сапаларын білетін болса, ал қабылдау арқылы зат немесе құбылыстың тұтас бейнесін көреді...Түйсікке қарағанда, қабылдау – шындықты бейнелеудің неғұрлым жоғары формасы» [130, 152-б.] болып табылады. Қабылдауда заттар мен құбылыстардың түсі, дыбысы, дәмі, иісі, формасы т.б. қасиеттері тұтас күйінде бейнеленеді. Қабылдау адамның ой, сөз, сезім, ерік, түйсік т.б. психикалық үдерістермен тығыз байланысты. Қабылдауда адамның игерген білімі мен тәжірибесі маңызды рөл атқарады.
Адамның жеке басының психологиялық қасиеттерінің дамуы мен қалыптасуына әсер ететін құбылыс, оның танымдық қызығушылығына негізделген—білім. Білімнің қалыптасуында бір-бірімен байланысты компоненттер болады. Атап айтқанда, біріншіден, оқу материалын қабылдау. Қабылдау тиімді болуы үшін: мақсаттылық, саналылық, игерілетін білім тірек білімге негізделуі, жаңғыртылуы, оқушының көзбен көріп, құлақпен естіп, көңіліне тоқуына жағдай жасалуы тиіс. Екіншіден, оқу материалын ойша өңдеу (талдау, салыстыру, тұжырымдар жасау), жүйелеу. Үшіншіден, игерілген білімді іс жүзінде қолдана білу. Төртіншіден, білімді бекіту, яғни практикада қолдану. Қабылдаудың нәтижелілігі адамның эмоциялық қалпы мен әсеріне, жеке басының психологиялық қасиеттерінің қалыптасуы мен дамуына да байланысты болады. Сондықтан оқу үдерісінде қабылдауды ұйымдастыру және оны бағыттай білу маңызды. Қабылдаудың белсенділігі арқылы адам дүниені тереңірек тануға дағдыланады. Сабақта оқушылардың белсенді қабылдауын дамыту үшін ойын-жаттығуларын тиімді ұйымдастыру қажет. Өйткені «Ойын арқылы бала дүниені таниды». Ұлттық ойын арқылы білімалушылардың дүниетанымы кеңейіп, логикалық ойлауына ықпалы болады. Сөйтіп оқушының дүниетанымының молаюы, ойлау жүйесінің дамуы субъектінің өзін-өзі тануына жол ашады. Танымдық белсенділікті дамытуда ойын элементтерін қолданудың маңызды екендігін В.А.Сухомлинскийдің: «Ойын – бұл өзінше мектеп. Осы ойын түрлері арқылы балалардың мінез- құлқы, олардың өмірге, қоршаған ортаны танып білуге деген, бір-біріне деген танымдық көзқарасы қалыптасады [131]», - деген пікірі де дәлелдейді. Одан әрі атақты педагог: «Ойынсыз ақыл-ойдың қалыпты дамуы жоқ және болуы мүмкін емес. Ойын дүниеге қарай ашылған үлкен жарық терезе іспетті, ол арқылы баланың рухани сезімі жасампаз өмірмен ұштасып, өзін қоршаған дүние туралы түсінік алады», - деп тұжырымдаған. 
Ойын – балалар өмірінің нәрі, яғни оның рухани жетілуі мен табиғи өсуінің қажетті алғы шарты. «Адам өркениетке бейім болуы үшін балалық шақты бастан кешуі міндетті, егер ойын мен қызыққа толы балалық шақ болмаса, ол мәңгілік жабайы болып қалған болар еді», - деп К.Чуковский бала денесінің дамуы мен ой-дүниесінің өркен жаюы ойынға тікелей тәуелді екендігін атап көрсеткен [132]. Ойын дегеніміз – жаттығу, ол арқылы бала өмірге әзірленеді. Сонымен қатар, қозғалмалы ойындар баланың көңілді, өмірге шаттық қуанышпен қарауын және ақыл-ойының дамуына (тапқырлық, тез, дұрыс шешім қабылдау т.б.) әсер ететін дұрыс фактордың бірі ретінде қарастырылады. Ойын – әлеуметтік қызмет, ол баланың жасына қарай, өзін қоршаған ортаны танып білуге, оны өзгертуге құштарлығын арттыратын құрал. Онда танымдық және бағдарлық қызмет бар.  «Ойын дегеніміз – ұшқын, білімге құмарлық пен еліктеудің маздап жанар оты», - дей келіп, Н.К.Крупская ойынның байқағыштыққа, ептілікке және басқа мінездерге тәрбиелейтінін атап айтқан. Ойын адамның дербестігін, ұйымдастырушылық дағдыларын дамытады. Л.С.Выготский, А.Н.Леонтьев, Д.Б.Эльконин сияқты белгілі психолог ғалымдар: «Ойын - баланың өзіндік өмірі», - деген ортақ тұжырым жасайды. Ал халық даналығы: «Ойлы бала ойыннан өседі», - дейді. Л.И.Божовичтің пайымдауынша, жеке тұлғаның дүниетанымы – біршама кешігіңкіреп келетін құбылыс, ол адамның жеткіншек шағында пайда болады, оның қалыптасу негізі жалпы тәрбиелік бағыттылық, дүниетану мен дүниені сезіну жүйесі болып табылады [133]. Жеткіншек ойын үстінде ақыл-ой міндеттерін шеше отырып,  өз еркімен есте сақтауға және қайталап айтып шығуға, жалпы белгілері бойынша заттарды немесе құбылыстарды жіктеуге, заттардың қасиеттері мен сапаларын бөліп көрсетуге, жекелеген белгілеріне қарай оларды анықтауға жаттығады, ойлау қызметін де арттырады. 
Әбу-Насыр әл Фараби ойлау дүниені әр қырынан тануға, мәселені тереңірек түсінуге мүмкіндік береді деп тұжырымдаған. Ойлау – ақыл әрекетінің ең жоғарғы сатысы. Ойлау арқылы адам өзі қабылдаған, байқаған елестің, құбылыстың шындыққа қатысын анықтайды. Адам еңбекте де, оқуда да, тіпті сөйлеуде де ойлайды. Ойлаусыз адамның іс-әрекеті нәтиже бермейді.  Белгілі ғалым А.Ысқақовтың «Қазақта «ойлай білмеген адам, сөйлей де білмейді» деген мақал бар. Бұл мақал ойлау мен сөйлеудің бір-бірімен тығыз байланысты екеніне айғақ. Шынында, ой тілге негіз болса, тіл ойға арқау болады. Баланың тілін дамыту дегеніміз – оның ойын дамыту, керісінше, баланың ойын дамыту дегеніміз – оның тілін дамыту деген сөз. Егер баланың ойлау қабілеті дұрыс дамымаса, жетімсіз болса, оның ұғу, түсіну қабілеті де шалғай болмақ; ондай бала өз ойын басқаға жазбаша да, ауызша да жеріне жеткізе айтып бере алмайтын болмақ. Олай болатын себебі – адамның ойы тілдегі сөздер арқылы, тілдің грамматикалық заңдары арқылы жарыққа шығады» [134,16-б.], - деген ұтымды пікірі бар. Осы орайда С.Рахметованың «... ойлау не арқылы іске асады? - десек, әрине, алдымен тіл арқылы [135, 181-б.]» деген пікірі мұны дәлелдей түседі. Демек, ойлау белсенділігінсіз танымдық белсенділіктің дамуы мүмкін емес, сондықтан ең маңызды психикалық процесс ойлау процесі екені белгілі. Ал жеткіншектің ойлау қабілетін сабақта қалай дамытуға болады? Бұл мақсатта ойлау әрекеттеріне сүйенеміз. Ойлау әрекеттері: салыстыру, анализ және синтез, дерексіздену (абстрагирование), жалпылау, нақтылау (конкретизация), топтастыру (классификация) және жүйелеу. Сонымен қатар оқушыны белгіліден белгісізге, жекеден жалпыға, жалпыдан жекеге қарай тұжырымдар жасауға қалыптастыру да белсенді ойлауға негіз бола алады. 
Жеткіншектер әр нәрсе туралы өз пікірін, көзқарасын айтуға құлшынып тұратыны белгілі. Демек, жеткіншектің өз пікірін білдіре алу қабілетін жетілдіру де мұғалімнің басты әрекеті болуы тиіс. Қабілеттілік – адамның белгілі бір істі орындай алу мүмкіндігін көрсететін жеке басының дара қасиеті. Оның ойдағыдай дамуы үшін оқушыда тиісті білім, іскерлік, дағдының белгілі бір жүйесі болуы маңызды. Ғылыми зерттеулерде қабілеттің: репродуктивтік және шығармашылық деңгейлері аталады. Репродуктивтік деңгейде оқушылар тапсырманы белгілі бір үлгі бойынша орындайды. Ал шығармашылық деңгейде тапсырманы оқушы өз бетімен орындайды, әрекеттің бағытын басқаша құрады, яғни шығармашылық әрекет іске қосылады. Оқушыны мұндай әрекетке бағыттауда мұғалімнің өз ізденісі маңызды. «Мұғалім әрдайым ізденісте болса ғана, шәкірт жанына нұр ұялата алатыны» (Б.Байтұрсынов) сөзсіз. Оқушының ой-өрісінің кеңдігі оның игеретін білім түрлерімен тығыз байланысты екені аян. Ғылыми әдістемелік еңбектерде білімнің: әдіснамалық, философиялық, логикалық, дүниетанымдық түрлері аталады. Әдіснамалық білім - әр пәннен жаңа білім алудың әдіс-тәсілдері мен ұстанымдары, яғни жүйелі білім алу жолы. Жүйелі білім жүйелі ойлай білу мәдениетін қалыптастыруға негіз болады. Әдіснамалық білім білім мазмұнын толық игертуде философиялық, логикалық, дүниетанымдық біліммен тығыз байланысты. Логика – ойлаудың жолдары мен оның формалары туралы ғылым болғандықтан, логикалық білім шығармашылық ойлаудың бір бөлігі болып табылады. Оқушы бұл орайда пәннің негізгі ұғымдарын тұжырымдап айту тәртібін, пайда болу әдістерін (анализ, синтез, салыстыру т.т.) логикалық заңдылықтарды, тұжырым жасау тәртібін, ғылыми ойлау әдісін (жіктеу, жүйелеу, дәлелдеу, болжамдар жасау) білуі тиіс. Кез келген оқыту жүйелі дүниетанымдық бағыт көздейді. Оқушының шығармашылық ойлауы диалектика-материалистік дүниетанымда қалыптасады. Демек, пәннен берілетін арнайы білімнің мазмұны әлемнің ғылыми картинасын тұтастай қабылдауға, ғылыми танымның жүйелілігіне негізделуі, іскерлік пен дағды қалыптастыруға бағытталуы тиіс. Мұғалім бұл мақсатқа жетуде пән мазмұнын жүйелі түрде аталған білім түрлеріне негіздеуі және оқушыны да сол бағытқа бағыттап отыруы маңызды. Оқушы оқу әрекетіне қарай әрекет етудің амалын, тәсілін игереді. Ал амал мен тәсіл оның іскерлігіне айналады. Белгілі ғалым К.К.Платонов өз зерттеулерінде іскерлікті адамның ең жоғарғы қасиеттерінің біріне жатқызып, оқыту үдерісінің түп мақсаты – іскерлікті қалыптастыру деп тұжырымдайды. Ойлау проблемалық жағдаяттан басталатыны белгілі. Проблемалы жағдаят - оқушының проблеманы шешуде жаңа білім, жаңа тәсіл, әрекетті қажет ететін қиындықты сезе білуі. Проблемалы жағдаят өнімді ойлау әрекетін туғызады. Проблемалы жағдаят ойлаудың көзі болуы үшін оқушының құбылыс(зат) туралы бастапқы түсінігі болуы керек, соның негізінде іздендіру арқылы нысанның басқа заңдылықтары ашылады. Проблема сұрақ қоюдан басталады. Сұрақтардың негізінде проблемалы жағдаяттар жасалады. Негізгі тәсіл диалог болуы мүмкін. Диалогтік қарым-қатынас олардың ойлау әрекетін қалыптастырады. Мысалы, ұлттық ойындардың көбі (көкпар, аударыспақ т.т.) қимыл-қозғалысқа негізделген. Бірақ әрқайсының өзіндік (ептілігі) қимылдау тәсілдері бар. Бұл әрекетте салыстыру   ой операциясының маңызы зор. Салыстыру бір нәрсенің өзге нәрседен айырмашылығы немесе екеуінің де ұқсас жақтарын айыру болғандықтан, ой процестерінің ерекше түрі болып саналады. Қазақтардың көптеген ұлттық спорт түрлері атқа байланысты туған. Мысалы: аламан бәйге, бәйге, аударыспақ, көкпар, сайыс, қызқуу, жамбы ату т.б. Оқушы салыстырмалы түрде осы ойындардың әрқайсысының ішкі ерекшелігіне, өткізу әдіс-тәсілдеріне жеке-жеке талдау жасайды да, олардың бәріне ортақ белгіні анықтайды. Ондай ортақ белгі: адамды ат үстінде шебер өнер көрсетуге, епті, шыдамды, төзімді болуға баулитынын жинақтап көрсетеді. Әр құбылысқа тән басты қасиетті салыстыруда ой әрекетінің абстракциялау тәсілінің де қызметі байқалады. Айталық, «аударыспақ», «көкпар, «қыз қуу» т.б. ұлттық ойындардың жеке сипаттарын талдау арқылы олардың бәріне тән «қимыл» деген ұғым жасауға болады. Абстракциялау тәсіліне қарама-қарсы ой операциясы нақтылау деп аталатыны белгілі [135, б.149] Нақтылауда осы абстрактік жинақты нақты заттардың өзіне ойша әкеліп, бөлшектеп түсіндіре алуға болады. Ойынның әр түрінің ішкі, сыртқы, басты ерекшеліктерін атап көрсетуге мүмкіндік береді. Ой операциясында жалпылау, жүйелеу әрекеттері де тиімді. Жалпылауда ат спортының ортақ қасиеттерін (ат спорты) оймен біріктіру. Жүйелеуде әр ойынның сипатын ашу. Мысалы, көкпарға байланысты: көкпар тартушылардың жасы, атының жасы, тартылатын ортасы т.б. жіктеледі, жүйеленеді. Нәтижесінде ойынның жалпы және жеке қасиет-ерекшеліктері туралы оқушыда жалпы ұғым, түсінік қалыптасады. 
Ойдан қорытынды жасауда индукция (жеке пікірлерден жалпы қорытынды жасау) және дедукция ( жалпы пікірден жеке қорытынды жасау) тәсілдері де маңызды. Бұл әдістердің маңызы туралы М.Мұқанов: «Сабақта дедукция жолымен оқушыларды жалпы абстракциядан жеке фактілерге көшіру қиын болса да, мұнсыз бағдарламалық материалды үлгіру мүмкін емес және оқушы есейген сайын дедукция жолымен түсіндіруге мән бермесек, оның ой-өрісінің ілгері қарай өсуіне, сөйтіп, алда кездесетін міндеттерді жеңуге төселдіре алмаған болар едік. Сондықтан бұл екі түрлі түсіндіру әдісі кезекпен-кезек алмастырып жүргізілсе, жемісті нәтижелер бермек» [135,150 б.], - деп тұжырым жасайды. Сонымен қатар қорытынды тұжырым жасауда себеп-салдар әрекеті де маңызды. «...себепсіз мәніс болмайды және бір нәрсенің себебі екінші нәрседен нәтиже шығармай қоймайды. Оқу процесінде әртүрлі нәрсенің себептерін және осыдан шығатын нәтижелердің бірімен-бірін ұштастырып дәлелдеу оқушының жас ерекшелігіне, жеке пәндердің оқу мазмұнына байланысты әртүрлі болып келеді», - дейді психолог М.Мұқанов [135, б.152]. Демек, айналадағы заттар мен құбылыстардың бір-бірімен байланысын, бір-біріне тәуелділігін, шығу тегі мен даму жолдарын, яғни себеп-салдарын бағамдай аламыз.
Ғалым З.Бейсенбаеваның: «құбылысты саналы түрде түсіну үшін оны қоршаған ортамен себеп-салдарлық байланыста қарастыру қажет. Осы байланыс көбірек және жан-жақты орнаса, түсінік терең де толық болатыны күмәнсіз» [136, 65-б.], - деген пікірінің де ойымызды бекіте түсетіні даусыз. Мысалы, оқушыларға ұлттық ойындардың пайда болу себебі және оның қазіргі нәтижесі туралы өз ойларын құрастыруға, немесе, ауызша айтуға тапсырма беруге болады. Құрастырылған мәтіннен, не оқушылардың жауаптарынан оқушылардың сөз байлығы, ойлау әрекеті: талдау, жинақтау т.б. жасау қабілеті, ойын жеткізу амалы байқалады. Оқушылардың ойын жеткізудегі кемшіліктерін байқай отырып, тілдің маңызы туралы тоқтала кету де артық емес. Өйткені тіл дамыту мен ой дамыту байланысты, сөйлеуде оқушы салыстыру, синтез, анализ жасау, деректі, дерексіз ойлау, жалқылау, жалпылау, жүйелеу әрекеттері арқылы сөйлейді, соның нәтижесінде ұғым, талдау, ой қорыту сияқты ой әрекеттерін жасай алады. Ал, ойлау салыстыру, талдау (анализ), біріктіру (синтез), жүйелеу әрекеттерімен тікелей байланысты екені белгілі. Бұдан психикалық функциялардың дамуы тілдің дамуына қатысты екені анық байқалады. Оны Л.С.Выготскийдің мына сөзінен де көруге болады: «Ход развития других высших психических функции, существенным образом связан с речью ребенка, с основой психической формой его общения с окружающим, т.е. с основной формой коллективной социальной деятельности детского сознания» [137, 23-б.]. Ж.Аймауытов ой жүйесінің мұғалімді ойлау өнеріне үйрететіндігін, шәкіртті ой дағдысына үйретіп, жаттықтыратындығына ерекше назар аударған [138]. Ал ой жүйесі сөйлеу әрекетімен тығыз байланысты.  Мысалы, «тіл өнері- дертпен тең,» «тіл тас жарады, тас жармаса бас жарады», «тіл қылыштан өткір» т.б. мақалдар келтіріп, тілдің дертке, қылышқа қандай қатысы бар деген оқушыларға ой салуға болады.  Оқушының сөз байлығын, сөйлеу, ойлау мәдениетін қалыптастыру, дамыту әр сабақтың басты мақсаты болғанда ғана  «тіл—адамның барлық саналы өмірінің құралы: өнер-білімді, мәдениеттілікті, қоғамның белсенді азаматы болуды ол тіл арқылы үйренетінін»; «Ана тілі халық болып жасалғаннан бергі жан-дүниесінің анасы, өсіп-өніп түрлене беретін мәңгі құламайтын бәйтерегі, жүректің терең сырларын, бастан кешкен дәуірлерін, қысқасы, жанның барлық толқындарын тұқымнан-тұқымға сақтап отырған қазынамыз—сол халықтың тілі» (А.Байтұрсынов) екенін оқушы бағамдар еді, санасына жеткізер еді, тілдің қадірін білер еді. 
Ойлау белсенділігін дамытуда проблемалы сұрақтар қоюға болады: 1. Ұлттық ойындардың өміршеңдігінің себебі неде деп ойлайсыңдар? 2. Жақсы азамат болып қалыптасу үшін ең алдымен не керек? 
Ойлау белсенділігі адамды шығармашылық әрекетке жетелейді. Ал ондай әрекет қиялдың өте күшті дамуын қажет етеді. Қиял дегеніміз—сыртқы дүние заттары мен құбылыстарының субъективтік образдарын қайтадан жаңартып, өңдеп, бейнелеуде көрінетін, тек адамға ғана тән психикалық процесс [136, 201- б]. Қиялдың мазмұны мен формасы адамның жас және дара ерекшеліктеріне, білім тәжірибесіне байланысты. Жеткіншектің өзбеттілік қасиетке ұмтылып, үлкендердің қамқорлығынан босануға ұмтылуы, фантастикалық әдебиеттерді оқып, олардың кейіпкерлеріне еліктеуге талпынуы жиі кездеседі. Ғылыми зертттеулерде қиял: пассивті, белсенді, шығармашылық болып бөлінетіні белгілі. Бір оқиғаға қатысып, не көрермен болса, онда ол оқушының пассив қиялын туғызады. Белсенді қиял адамның өз қалауы бойынша, ерік күшімен өз бойында тиісті бейнелер туғызумен сипатталады. Белсенді қиял – жаңа нәтижеге жетелейтін, жеке тұлғаны жаңа ізденістерге бағыттайтын әрекет. Бұл орайда жеткіншек жасындағы оқушылардың шығармашылық қиялын дамытудың маңызы зор. Өйткені шығармашылық қиял арқылы жеткіншек өзіндік жаңа образдар, бейнелер жасауға талпынады. Ондай нәтижеге жету үшін оқушы әрекетінің амал-тәсілдерін білуі, яғни әртүрлі бөлшектерді бір-бірімен қабыстыру, бөлшектеу, ауыстыру, ұқсату арқылы жаңа бейнені жасайды. Өз ойынан жасап алған келешек кейіпкерлерінің мінез-құлқы, іс-әрекет-қарым-қатынасын көзіне елестетеді, ойша іштей сөйлеседі. Қиялсыз ой жоқ (А. Эйнштейн). Белсенді, шығармашылық қиял белгісізді ашу, оның болашағына үңілу арқылы оқушының болжамдау қиялын туғызады. Қиял- идеяны бейнеде бейнелеу. Бейне – бұл адамның жан дүниесінде көрінетін сурет. Оқушы сол сурет бейнеге қарап әңгіме құрастыра алады. Шығармашылық қиял оқушыны арманға жетелейді. Өйткені арман дегеніміз – өз қалауымызша жаңа бейнелер жасау, шындықты өзгертуге бағытталған адамның шығармашылығын жүзеге асырудың қажетті шарты. Арман – пассив қиял түрі. Мысалы, көкпар, аударыспақ т.б. ойындарды оқушы көзіне елестете отырып, өзін сол жарыстың ішінде жүргеніндей қиялға батады. Іштей: мен былай әрекет етер едім, мен көкпарды тартып әкетер едім, мен жеткізбей кетер едім сияқты арман-қиялдарға берілуі әбден мүмкін. Мұндай қиялға берілу үшін мұғалім оқушыға қиял туғызатындай түрткі жағдай жасауы тиіс. 
Оқушының қиялы әрекет үстінде дамитындықтан, ұлттық ойындарды бейнелейтін суреттер салдыру тиімді. Оқушыға: «Егер сен көкпар тартушы болсаң, өзіңді қалай ұстар едің, қандай сезімде болар едің» деген сияқты түрткі сұрақтар қою арқылы да баланы қиялға шомылдыруға болады. Сезімін мәтін түрінде құрастыру да маңызды. Қиял адамның ең жоғарғы және ең қажетті қабілеті саналатындықтан, оқушының белсенді және шығармашылық қиялын дамытудың маңызы зор.
Ойын әрекеті психологиялық процестер ырықтылығының қалыптасуына да әсер етеді. Сондықтан балаларда ырықты зейін мен ырықты ес дами бастайды. Бала үшін саналы мақсат (зейін тоқтату, есте сақтау, еске түсіру) ойын арқылы ерте және оңай бөлінеді. Ал ұлттық ойындарды әдіс ретінде сабақ үдерісінде пайдалану арқылы білімалушылар зейінін сабаққа тартудың жолын іздеу мұғалімнің міндеті екендігі сөзсіз. Ол негізінен сабақтың қалай ұйымдастырылуына байланысты, әрі білімалушыларды сабаққа қызықтыра білуге де қатысты. Психолог ғалым Қ.Жарықбаев: «Адамға тән әрекеттің кез-келген түрінде зейін орын алмаса, оның нәтижелі болуы мүмкін емес. Зейін – адамның өз психикасын ұйымдастыра алу қабілеті. Дәлірек айтқанда, зейін дегеніміз – айналадағы объектілердің ішінен керектісін бөліп алып, соған психикалық әрекетімізді тұрақтата алу» [139,61-б], - дейді. Демек, сабақ үдерісінде ең бірінші кезекте адамның психикалық әрекетін тұрақтандыру қажет. Сонда білімалушылардың зейінін барынша шоғырландырып, жаңа білімді тиянақты қабылдауға, өз әрекетінде тиімді жұмсауға дағдыланады. Зейінді психологтар адам еркінің ығына қарай ырықты, ырықсыз деп екіге бөледі. Қ.Жарықбаев: «Сыртқы дүниенің кез-келген объектілері кейде ырықсыз-ақ біздің назарымызды тартады. Мысалы, көшемен кетіп бара жатып, бояулы жарнамаға көзіңіз түссе, оған мойын бұрасыз. Не жақын жерден шыққан милиционерлердің ысқырығына жалт бұрылып қарайсыз, т.б. Осылардың бәрі еріксіз зейінге жатады» - [139, 63-64 б] дей келе, ырықты зейіннің керісінше, адамның мақсатқа қарай, мәселеге арнайы зер салуын айтады. Және ырықты зейіннің болмысын былайша түсіндіреді: «ырықты зейін - әрекетті жоспарлы түрде ұйымдастыру» [137, 65]. Олай болса, берілетін білімнің жүйелі дайындықпен, мақсатқа сай ұйымдастырылуы және сабақ үдерісінде қолданылатын әдістерді түрлендіріп отыру – басты мәселе. Осы ретте қазақ тілі сабақтарында оқушының зейінін тұрақтандыру, оны қажетті бағытқа аудару мақсатында мынадай ойын-жаттығуларын орындатуға болады.
Жаттығулар. 1.Оқушыға таныс емес суретті қаратып (3-4-секунд), одан кейін есінде не қалғанын айтқызу да маңызды .
2. Мәтінді оқып тұрып, онда қанша сөз барын санап тұру да тиімді.
3. Ұлттық ойын мәтінін оқып, мазмұнын айту.
4. Ұлттық ойынға қатысты мақалдар айтады, оқушы мақалдарды қайталап айтуы тиіс.  
7.Мұғалім ойындарға қатысты өлеңнің екі жолын айтады, оқушылар жалғастырады.
Ойдың көрінісі – тіл. Бұл жаттығулар оқушының зейінін тұрақтандыра отырып, олардың есте сақтау, тіл дамыту қабілеттерінің де дамуына әсер етері сөзсіз. Ғалым Б.Г.Ананьев те қабылдауды, есті, ойды, адамгершілік, эстетикалық сезімді, мінез-құлықты, ерікті өзгертеді деп, тіл дамытудың әсерін өте жоғары бағалайды [140, 15-б.]. Е.А.Баринова бұл пікірді былайша қорытады: «Вопрос о природе речи становится в непосредственную связь не только с мышлением, но и со всем строем сознания и деятельности ученика, а развитие кульруры речи превращается в одно из наиболее общих средств воспитания сознания, развития культуры личности, и задачи культуры речи учащихся, по справедливому утверждению Б.Г.Ананьева, приобретают «общевоспитательное значение» [140, 15-б.].
С.Рахметова: «тіл дамыту жұмысының күрделі де шығармашылық үдеріс екендігін, ал бала тілін дамытуда олардың орындаған жаттығуларының мазмұндылығы, жүйелілігі, анықтығы, мәнерлілігі, тазалығы, өрнектей, түрлендіре алушылығы және грамматикалық, орфографиялық, пунктуациялық, орфоэпиялық қатесіздігіне басты назар аударылуы қажеттігін және бұл күшті эмоцияны, сезімталдықты талап ететіндігін атап көрсетеді [133, 189-б.] 
Жеткіншектік кезеңде баланың еске сақтауы механикалық түрден ойлылық түрге көшеді. Еске сақтаудың формасымен бірге, есте сақтаудың мазұны да өзгереді. Жеткіншек құбылысты, оқығандарының мазмұнын мағынасына қарай есінде қалдыруға тырысады. Әсіресе, естігендерін көп уақытқа дейін есінде сақтайды. Алайда, есте сақтаудың тәсілдерін біле бермейтіндіктен, көп нәрсені есінде сақтай алмайды. Бұл орайда мұғалім баланың есте қалдыру мен қайта жаңғыртудың заңдылықтарына қарай әрекет етуі тиіс. Есте қалдыру, қайта жаңғырту, тану, ұмыту сияқты процестерден құралатындықтан, мұғалім осы құбылыстарға үлкен мән беруі қажет. Яғни мұғалім өтілетін материалды іріктеп, оны олардың бұрынғы игерген тақырыптарымен байланыстыра отырып, ең маңызды дегендерін оқушылардың естерінде қалатындай әдіс-тәсілдерге негіздеп түсіндіруі, оқушылардың түсінген-түсінбегендерін сұрақ қою арқылы тексеріп отыруы маңызды. Мысалы, үстеу тақырыбын өтерде мұғалім оны етістікпен байланыстырады, мысалдар келтіру арқылы етістіктің ерекшелігін естеріне түсіреді де, екеуінің ұқсастығын және айырмашылығын салыстыра отырып, сызбалар арқылы дәлелдейді. «Алғашқы образдардың есте берік және барлық жағынан сақталып қалуының ерекше мәні бар, - дейді К.Д.Ушинский, - өйткені балалардың есінде оқыту арқылы жеткізілетін алғашқы образдар неғұрлым берік орын алатын болса, соғұрлым келешектегі образдар баланың есінде оп-оңай және берік сақталатынын көреміз» [140, 31-б].
Есте сақтаудың оқушының материалды түсіну, қабылдау, оны ой елегінен өткізу, қиялдау сияқты психикалық процестерімен тығыз байланысты екендігін байқатады. Ғылыми зерттеулерде естің: қозғалыс, образдық, сөз-логикалық және эмоциялық түрлері ажыратылады. Қозғалыс есі қимылдық әрекеттерді есте қалдыру мен жаңғырту болса, ұлттық ойындардың көбі қимыл-қозғалысқа негізделгендіктен, олардың түрлерін, әрекеттерін оқушы тез есінде сақтай алады. Ол үшін ондай ойындар туралы фильмдер көру, жарыстарға көрермен ретінде қатысу тиімді. Образдық есте заттар мен құбылыстардың бейнесін ойда қалдыру маңызды болса, мұндай жағдайда, оқушыға галереяларға бару, кітаптар оқу, сурет салу әрекеттері тиімді. Ал сөз-логикалық есте сақтауда пәннен алған ұғым, ол туралы пікірлерге үлкен мән беру маңызды. Оқушылардың есту арқылы, көру арқылы есте сақтау қабілеттерін дамытуда сабақтың әр кезеңінде мынадай жаттығуларды орындатып тұру да тиімді. Мысалы, мұғалім қысқа мәтінді оқып, оның ішінен үстеудің мағыналық топтарына қатысты сөздерді есте қалдыруын, немесе, бірнеше сөзді айтып, соларды әліпби тәртібімен есте сақтап айтуды, немесе, картина, суреттерге қарап басты бөлшектерін есте сақтауды талап етуге болады. Мұндай әрекеттер, бір жағынан оқушыларды сергітеді, екінші жағынан есте сақтау қабілеттерін дамытады. Сонымен қатар өлең жаттау, мәтіндерді оқып, негізгі мәселені есінде сақтау, сөздік ойын, сөзжұмбақтар шешу, т.б. оқушыларды есте сақтауға қалыптастыра алады. «Естің аса күшті болатын кезі 7-15 жас арасы. Сыртқы дүниемен, адамзат тұрмысымен жаңа таныс болып келе жатқанда адам бір нәрсені білуге, білгенін есте ұстауға ұмтылады. Естің қатысуын керек қылатын осы нағыз қолайлы кез. Демек, бұл жастағы баланың міндеті ой жүргізіп білімді іске асыру емес, білімді молайта беру, бар нәрсені еске ала беру», - дейді М. Жұмабаев [141, 88-б]. Демек, жеткіншек жаста оқушының есте сақтау қабілетін дамыту өте маңызды. 
Қорыта келгенде, ұлттық ойындар - халқымызбен қоса жасасып келе жатқан асыл қазынамыз, мәдени, рухани құндылығымыз. Оның басты бағыты – адамды (балаларды) шыдамдылыққа, төзімділікке, ептілікке, бірлесіп әрекет етуге үйрету, дағдыландыру. Ал баланың бойында ондай қасиет-қабілеттердің қалыптасуында олардың психикалық дамуының алғы шарты және нәтижесі болып табылатын дүниетанымдық белсенділігін дамытудың маңызы зор.

2.3 Ұлттық ойындар арқылы оқушылардың дүниетанымын қалыптастырудың педагогикалық негіздері

Еліміздің болашағы, басты тірегі – білімді де білікті жастар екендігі ақиқат. Ал білім - қоғамды әлеуметтік, мәдени-ғылыми үдемелі жетістікпен қамтамасыз ететін негізгі құндылық. Қазақстан Республикасының Білім беру Заңында: «Білім беру – бұл қоғам мүшелерінің адамгершілік, интеллектуалдық, мәдени дамуының жоғары деңгейі және кәсіби біліктілігін қамтамасыз етуге бағытталған тәрбие беру мен оқытудың үздіксіз процесі», - деп көрсетілген. Осыған орай  елімізде білім беру жүйесінің міндеті мен мазмұны айқындалып, «ұлттық білім үлгісінің негізгі бағыты – адамды қоғамның ең негізгі құндылығы ретінде тану, оның қоғамдағы орны мен рөліне, әлеуметтік жағдайына, психикалық даму ерекшелігіне мән беру, сол арқылы оның рухани жан-дүниесінің баюына, шығармашылық еркіндігі мен белсенділігінің қалыптасуына жағдай жасау, мүмкіндік беру» екені де белгілі.Осы ретте орта білім беретін мектептерде білімгерлерге қазақтың ұлттық құндылықтарын меңгерту, соның ішінде халықтық сипаттағы ұлттық ойындардың мазмұны мен тәрбиелік мәнін түсіндіре отырып, олардың  дүниетанымдық қабілетін дамыту – өзекті мәселе. Өйткені тіл мен тарихтың, тіл мен мәдениеттің, әдет-ғұрып, салт-дәстүрдің байланысы жалпы орта білім беретін мектепте оқытылатын «Қазақ тілі» пәнінің басты міндеттерінің бірі болуы тиіс, себебі жаңартылған білім бағдарламасында көрсетілгендей, «Қазақ тілі» пәнін оқытудың мақсаты – ана тілін қадірлейтін, қоғамдық мәнін түсінетін тұлға қалыптастыру. 
Мектепте білімалушыларды оқыту мен тәрбие ісі ғылым ретінде ерте қалыптасты. Педагогика ғылымы ХІІ ғасырдың басында философиядан бөлектеніп шыққан. Ал Ян Амос Коменскийдің «Ұлы дидактикасы» ХVII ғасырда жарық көрді. «Ұлы дидактиканың» авторы осы еңбегі арқылы бүкіл дүниежүзіне әйгілі болды. Ол бұл еңбегінде «Алғашқы таным әр уақытта сезімнен шығып жатады, сондықтан да ғалымдар зат туралы танымды сөзбен талқылағаннан гөрі оны тікелей бақылау қажет деп тапты... Оқушыларда ең алдымен сыртқы сезім дамиды (бұл жеңіл), сосын ес, одан кейін – түсінік, ең соңында талқылау. Осындай кезекпен бірінің соңынан кейін бірі келіп отырады. Білім сезімдік қабылдаудан басталады. Қиялдаудың көмегімен есте қалады. Содан кейін түсінік қалыптасады, ең соңында зат туралы білімін анықтауда талқылау қолданылады [123, 95 б.]», - деген тұжырым жасаған. Оның жалпы дидактикалық нұсқаулары, көптеген нақты әдістемелік ережелері мен тәсілдері дидактикада қазірдің өзінде өзектілігін жоймай отырғандығы белгілі.
Я.А.Коменскийдің ізімен батыс европалық педагогика тарихында елеулі ғылыми-педагогикалық еңбектерімен танылған Англияда Джон Локк, Францияда Жан-Жак Руссо, Швейцарияда Иоганн Генрих Песталоцци, Германияда Иоганн Гербарт, Адольф Дистербег, Ресейде К.Д.Ушинский шықты. Ж.Ж.Руссо баланы жаратылыс және жас ерекшелік сәйкестігімен тәрбиелеу қажет деп есептеп, балаларды қоршаған барлық нәрсе туралы олардың білуге деген қызығушылықтарын оятудың жолдарын көрсетеді. Ғалымның пікірінше, шын берілген оқыту баланың өз өмірінен шығып жатуы қажет, нағыз ұстаз – бұл жеке тәжірибе және сезіне білу қабілеттілігі. [126, 40-б.]. Осы ретте баланың дүниетанымын қалыптастыруда ұлттық ойындарды сабақ үдерісінде пайдаланудың мәні үлкен, өйткені әр ұлттық ойын мазмұнының тәрбиелік мәні бар. 
Қазақ тілін оқыту дидактикасына қатысты пікірлер Ы.Алтынсарин, А.Байтұрсынұлы, М.Жұмабаев, Ж.Аймауытов, М.Дулатов еңбектерінен басталады.  Мәселен, алғаш қазақ мектебін ашқан ұлы педагог Ы.Алтынсарин өзінің «Хрестоматиясында» адамгершілікке, ізгілікке, еңбекке, инабаттылыққа, білімге баулитын шығармаларды әдейі таңдап берген. «Ы.Алтынсариннің оқу құралы өз кезінде оқушыларға теориялық білім беріп қана қойған жоқ, олардың ой-өрісін кеңейтіп, дүниетанымын қалыптастыруға және тілін дамытуға да игі ықпалы болғандығы сөзсіз. Оған басты себеп – ағартушының оқу құралының мазмұны мен ондағы жадығаттардың сапасына ерекше мән беруі деп есептейміз. Өйткені, «Хрестоматиядағы» шығармалар мен үзінділер оны оқыған үлкенді де, кішіні де қызықтырарлықтай, тартымды, тіл дамытуға үлкен септігі тиерліктей әрі тәрбие берерлік құндылығы басым [142,12-б.]». Ағартушы оқулығының әлі күнге дейінгі құндылығы жайында кейінгі зерттеушілер ұлы педагогтің хрестоматиясына енген даналық хикаялар мен аңыздар, ауыз әдебиетінің үздік үлгілері мен өзінің тамаша туындылары қазіргі оқулықтар мен оқу құралдарында (оқулық-хрестоматиялар, оқу кітаптары, мазмұндамалар мен диктанттар, жаттығулар жинақтары т.б.) жиі пайдаланылатындығын, ал оның сыры – автордың дарын-даналығына қоса, «желкілдеп өскен көк шөптей» жас ұрпаққа деген әкелік ұлы сүйіспеншілігінде, оларға ұсынатын дүниелерді іріктеудегі асқан жауапкершілігі мен өз мәнін ешқашан жоймайтын адамгершілік құлық нормалары мен құндылықтарын негізгі өлшем етіп алуында болса керек деп бағалаған [143, 14-б.]. Ұлы ағартушының бұл өрелі ісін одан әрі жалғастырған Ахмет Байтұрсынұлы қазақ тілін пән ретінде оқытатын тұңғыш оқулықтар – «Тіл – құралында» әрбір жаңа тақырыпты оқушыларға тиянақты меңгерту үшін дағдыландыру, сынау мақсатында жаттығулар берген. Ғалым бұл жаттығуларда мақал-мәтелдерді кеңінен пайдаланған. 
М.Жұмабаев өзінің «Педагогика» оқулығында ұлттық тәрбиені аса қастерлеп, әр тәрбиеші ұлттық тәрбиені негізге алуы керектігін, ал «ұлт үшін ең қымбат нәрсе – тіл екендігін» жоғары бағалай отырып, «ұлттың тілінде сол ұлттың жыры, тарихы, сар далада үдере көшкен тұрмысы, асықпайтын, саспайтын сабырлы мінезі – бәрі көрініп тұратындығына» [141] назар аударған.  
Ұлттық тәрбие мәселесі қай кезеңде де күн тәртібінен түскен емес. Академик Ө.Айтбайұлы ұлттық тәрбие мәселесінде ең алдымен тіл тәрбиесіне көңіл бөлу керектігін айта келіп, адамдар бір-бірімен тілдік қарым-қатынасқа түскенде «қазақ сөзінің мағына арқалаған сан алуан түрі сарапқа түсетіндігін, ал сөздерді сарапқа салу, саралау арқылы адам өзін де, сөзін де тәрбиелейді» [144 ,320-б], - деп тұжырымдаған. 
Қазақ халқының бүкіл тарихынан өтіп, әбден сұрыпталған бала тәрбиесінің асыл қазынасы - ана тілі, халық ауыз әдебиеті үлгілері және ұлттық дәстүрлер, ұлттық ойындар. Бұлар – балабақшадан бастап жалпы білім беретін мектептің қай сатысында да оқу мен тәрбие үшін түп қазық. Осы ретте К.Д.Ушинскийдің «Родной язык – это не только лучший народный наставник, народ еще тогда, когда не было ни книг, ни родной язык, ребенок воспринимает не одни только звуки, их сочетания и видоизменения, но и бесконечная множество понятий, воззрений, чувств, художественных образов» [140, 283-б], - деген пікірі орынды айтылған. Дүниетанымдық білім туралы атақты педагог: «...ең кіші сыныптан бастап оқушылардың жасына қарай өзінің жинақтаған көзқарасы болуы керек. Әрбір жыл сайын бұл көзқарастың тереңдетілуі, кеңеюі, толықтырылуы қажеттігіне назар аударылуы тиіс», - деп тұжырымының да қазіргі кезде мәні үлкен [140, 59-б.].
Қазақ тілі сабақтарында білім алушылардың дүниетанымын, дүниеге, қоғамдық өмірге қарым-қатынасын қалыптастыру халықтың әдет-ғұрпын, салт-дәстүрін жас ұрпақтың бойына ұлттық ойындар арқылы дарытып, көңіліне қондыра білуге байланысты. Өйткені, ойын – баланың «ішкі әлеуметтану» кеңістігі, әлеуметтік нормаларды меңгеру құралы (Л.С.Выготский); жеке тұлға дүниетанымының қалыптасуының бірден-бір факторы – тәрбие (А.Г.Ковалев), ал жүйелі жүргізілген ұлттық ойын – тәрбие көзі. 
Педагогикалық зерттеулерде оқушылардың дүниетанымының қалыптасуына байланысты мынадай талаптар: дүниетанымды қалыптастырудағы білімнің рөлі; білімнің сенімге айналуы; дүниетанымдық міндеттерді шешу үшін оқушылар позициясының мәні; оқушылардың жас ерекшелігінің әсері секілді оқушыларда дүниетанымды қалыптастыру үшін қажетті жалпы және ерекше жағдайлар көрсетіліп жүр [145, 52- б.]. 
Тілші-ғалым Б.Қалиев: «Дүниетаным дегеніміз – белгілі бір тілде көрініс тапқан, сол ұлт өкілдеріне ортақ, ұжымдық тәжірибе негізінде жасалған білімдер жүйесі» [146, 41-б], - деп тұжырымдаған.  
«Қазақ тілі» пәні Қазақстан Республикасы Үкіметінің 2012 жылғы 23 тамыздағы №1080 қаулысымен бекітілген Орта білім берудің (бастауыш, негізгі орта, жалпы орта білім беру) мемлекеттік жалпыға міндетті стандартына сәйкес әзірленген «Негізгі орта білім беру деңгейінің 5-9-сыныптарына арналған «Қазақ тілі» пәнінен жаңартылған мазмұндағы үлгілік оқу бағдарламасы» негізінде (Қазақстан Республикасы Білім және ғылым министрі міндетін атқарушысының 2017 жылғы «25» қазандағы № 545 бұйрығына қосымша) оқытылып келеді. Аталған бағдарламада «Қазақ тілі» пәнінен жаңартылған мазмұндағы үлгілік оқу бағдарламасының басты міндеттері ретінде «білім алушылар тіл бірліктерінің қарым-қатынас құралы болу, ойды білдіру, таным құралы болу, ақпаратты сақтау құралы болу қасиеттерін функционалдық-коммуникативтік бағдарда танып біледі, соған лайықты машықтар мен дағдыларды қалыптастырады; білім алушының тіл сауаттылығы мен сөйлеу сауаттылығын, сөз байлығын, басқалармен еркін қарым-қатынасқа түсу қабілетін дамытуды және ойлау қабілеті мен танымдық дағдыларын жетілдіруді көздейді» [147,2-б.], - деп көрсетілген. Сондықтан бағдарлама талабына сай орта мектепте қазақ тілі пәнін оқытуда білімалушылардың дүниетанымдық дағдыларын қалыптастыруға да ерекше назар аударылуы қажет. 
Мектеп оқушысының дүниетанымдық дағдысын қалыптастыру ұлт мәдениетіне, халықтың әдет-ғұрпына, салт-дәстүріне байланыстырыла жүргізілсе, яғни ұлт пен мәдениеттің, тіл мен мәдениеттің тұтастығынан туындаса, оқушының дүниетанымдық қызығушылығының, білуге деген құлшынысының артуына септігін тигізеді. Осы ретте ұлт мәдениетінің этнографиялық сипатын көрсететін халықтық ойындардың мазмұны мен атаулары оқушы дүниетанымын қалыптастыруда ерекше рөл атқарады. Қазіргі түрлі ақпараттар легі қарқындаған заманда жас ұрпақ өз мәдениетінен алыстап бара жатқаны жасырын емес. Сондықтан қазақ халқының материалдық, рухани мәдениетінің бір көрінісі болып табылатын ұлттық ойындардың этнолингвистикалық, этномәденитанымдық негіздері, олардың мазмұны, этнографиялық және тілдік сипаты, шығу тегі жайында түсінік берудің білімалушылардың дүниетанымдық көзқарастарын кеңейтуде мәні үлкен. Бұл мәселе алдыңғы тарауда айтылды.
Біздің зерттеуімізде қазақ тілі сабақтарында ұлттық ойындар арқылы білімалушылар дүниетанымын қалыптастыру мақсат етілді. Сол мақсат үдесінен шығу үшін ұлттық ойындарды тиімді, орынды пайдалану, ең алдымен, дидактикалық ұстанымдарды таңдай білуді талап етеді. Қазақ тілін оқытуда ғалымдар ұсынып жүрген ұстанымдар аз емес. Сондай-ақ дидактикада жиі қолданылып келген теория мен практиканың байланысы; білімалушылардың белсенділігі, ғылымилық, теорияның тәжірибемен байланысы, бірізділік, жүйелілік, сапалылық, белсенділік, білім алудағы дербестік т.б. секілді ұстанымдар да бар екендігі белгілі. Кейінгі зерттеулерде ғалымдар - оқытуды ынталандыру, гуманизациялау (ізгілендіру), білімді интеграциялау (кіріктіру) қағидаларын да атап жүр.  Жалпы алғанда, «мұғалім теориялық білім мен практикалық дағды беруде дидактикалық ұстанымдар мен әдістемелік заңдылықтарға сүйенеді» [142, 6-б.]. Сондықтан сабақ үдерісінде қазақ тілін оқытудың әдістерін, жолдарын көрсететін дидактикалық ұстанымдарды орынды пайдалана білу мұғалімнен шеберлікті талап етеді. Өйткені дидактикалық ұстанымдар Е.И.Пассовтың айтқандай: «принципы - суть фундамента задания».   
Жалпы білім беретін орта мектептерде сабақ үдерісінде оқушылардың дүниетанымдық қабілеттерін қалыптастыруда қазақ халқының тілдік дәстүріне, дүниетаным түсінігіне сай қалыптасқан ойын түрлерін негізге алу арқылы қарастырған абзал. Сонда оқушының қазақ тілі сабағында бағдарламалық материалдарды меңгере отырып, дүниетанымдық белсенділігі артады. Әрине, сабақ үдерісінің нәтижелілігі оқу пәні бағдарламасының мазмұндық-құрылымдық жүйесіне, қолданылатын білім беру технологиялары мен әдістерінің түрлендірілуіне оқушылардың дүниетанымдық әрекеті арқылы жүзеге асады. Бұл заңдылықтың жүзеге асуының басты көрсеткіштерінің бірі қазақ тілі сабақтарында білімалушыларды ұлттық ойындардың мән-мазмұнымен таныстыру және сабақ үдерісінде қолдану болып саналады.   
Орта мектеп алдында тұрған міндет – оқушыларға білім бере отырып, ойлау қабілетін дамыту, қызығушылығын арттыру, оқуға ынтасын ояту, ұлттық құндылықтарға деген сүйіспеншілігін дамыту. Орта мектеп жағдайында ұлттық ойындарды қолдану арқылы оқушы өз іс-әрекетінде қолдануға машықтанады, оқуға деген ынтасы оянады. Баланың логикалық ойлауын дамыту, ұғымдар туралы түсініктерін дамыту - әрбір сабақ барысында, мектептегі барлық тәлім-тәрбие үдерісі барысында ұдайы жүргізілетін жұмыс. Ол қандай пән болмасын, ойлаудың формаларын жіктеп, талдап, салыстыра отырып, көңіл бөлген жөн. Сондықтан көзқарастары қалыптасқан, білімді азаматтардың дүниетанымдық мәдениетін орта білім беру жағдайында дамытудың бірден бір жолы ұлттық ойындарды пайдалана отырып білім беру деп тұжырымдадық [148, 349 б.].
Қазақ тілі пәнін оқыту дидактиканың ғылыми ұстанымдарын негізге алады. Біздің жағдайымызда қазақ тілі сабақтарында ұлттық ойындарды оқу процесінде пайдалана отырып, оқушылардың дүниетанымын қалыптастыруда оқыту ұстанымдарының жүзеге асуы басты талап болып есептеледі. Дидактикалық ұстанымдардың ішінде оқытудың ғылымилық ұстанымы, теориялық білім мен дүниетанымды сабақтастыру ұстанымы, көрнекілік ұстанымы, белсенділік ұстанымы, сенімділік ұстанымы, ізгілендіру ұстанымы т.б. бар. Осы ұстанымдар жүзеге асырылғанда ғана жұмыс нәтижелі болады.
Мектепте жас жеткіншектерге ұлттық ойындар арқылы берілетін білімдік, танымдық материалдар оқытудың ғылымилық ұстанымына сай болуы керек. Өйткені қай сыныпта болмасын, оқулық материалдары білімалушыларға ғылыми тілмен түсінікті түрде жазылуы қажет. Сол себепті 6-сыныпта қазақ тілі материалдарын ұлттық ойындар арқылы меңгерте отырып, олардың дүниетанымын қалыптастыруда тілдік материалдар тіл білімінің заңдылықтарын бағдар ете отырып сұрыпталған. Мысалы, 6-сыныпта 6-сабақтағы «Тілдік бағдар» бағытындағы «Үндестік заңын» түсіндіруде «Орамал тастау» атты қазақтың ұлттық ойыны ойнатылады. Мұнда орамалды кезектесе беру арқылы үндестік заңы туралы мәлімет бере отырып, ықпал түрлерін меңгертуге болады. Оқушылар буын үндестігі мен дыбыс үндестігіне мысалдарды айта отырып, ойынды жалғастырады. Сөйтіп, оқушылар 6-сыныпта үндестік заңының табиғатын ғылыми тұрғыда тереңірек түсінеді. 
Жеткіншек жастағы оқушылар түбір мен қосымшаның, сөз бен сөздің арасындағы дыбыстардың бір-біріне әсері, ықпалы болатындығын ұғынып, буын үндестігі мен дыбыс үндестігінің ерекшеліктерін ажыратып дағдыланады. Оқушылар осылайша ұлттық ойынды ойнай отырып, грамматикалық тақырыптарды да түсінеді әрі танымдық, білімдік қабілеттерін қатар жетілдіреді.
Теориялық білім мен дүниетанымды сабақтастыру ұстанымы. Жалпы білім беретін орта мектепте оқытылатын «Қазақ тілі» пәнінің дүниетанымдық мәні жоғары. Өйткені қазақ тілі - ұлттық құндылықтарды, ұлттық мәдениетті, салт-дәстүрді бойына сіңірген «таным-білім құралы. Білімге, танымға біз тек тіл арқылы, тілдік атаулардың (терминдердің) ұғымдары арқылы ғана қол жеткіземіз (Б.Қалиев)». Сондықтан қазақ тілі сабағы арқылы оқушылардың дүниетанымын қалыптастыруға назар аудару педагогикалық тұрғыда негізделген заңдылық болып табылады. Осы ретте әдіскер ғалым А.Д.Дейкинаның мына сөзі орынды айтылған деп есептейміз: «Отсутствие глубокого взгляда на родной язык как на составную часть мировоззрения, его несформированность, является недостатком образования и воспитания, пробелом, от которого страдает гражданин и страдает общество, заинтересованное в правильной ориентации каждого из своих членов» [149, с.12]. Міне, осы бағытта пайдаланылған ұлттық ойындар оқушылардың сабақ үдерісінде берілген білімді жеңіл әрі қызықты меңгерулеріне жол ашады. Оқушылар тілдік білімдерін толықтырумен қатар сабақта пайдаланылған ойын мәтіндерін дұрыс түсініп, олардың ұлттық ерекшеліктерін түсінетін болады. Сондықтан сабақта ұлттық ойындарды жиі қолдануға мән берілуі керек. Бұл балалардың танымдық, білімдік қабілеттерін қатар жетілдіруге ықпал етеді. Мысалы, «Атамұра» баспасынан шыққан 6 сыныпқа арналған «Қазақ тілі» оқулығында «Қазақ халқының әдет-ғұрыптары мен салт-дәстүрлері» деген бөлімде «Адамның бір қызығы бала деген...» тақырып берілген. Оқу мақсаты: 6.1.1.1 мәтіннің атауын талқылау және алғашқы бөлігін тыңдау арқылы көтерілетін мәселені болжау. Оқулықта тақырыпқа сай мәтін берілген. Мәтінде «...Жастар алтыбақан басында ән шырқап, күй тартады. Дәстүрлі көкпар, аударыспақ, қыз қуу, күрес сияқты ұлттық ойындар ойналады. Таң ата жұртшылық биік төбенің басында шыққан күнді қарсы алады...» деген жолдар бар. Оқушылар осы ақпаратта аталған ойындардың жүру тәртібін, ойын туралы ойларын мынадай кестеге түсіріп, ұлттық ойындар туралы мәлімет алды.

Оқытудың жүйелілік ұстанымы оқушыларға ұлттық ойындар арқылы игертілетін білім, дағды және біліктерді білімалушылардың дүниетанымымен сабақтастыра жүйелі түрде беруде негізге алынды. Ол үшін алдымен оқушыларға өздері білетін ұлттық ойындары арқылы түсінік берілді. Оқушылардың «Көкпар», «Алтын сақа», «Хан талапай», «Қыз қуу», «Тоғызқұмалақ», «Ақ серек, көк серек», «Соқыр теке», «Тақия тастамақ» т.б. ойындарды білетіндері анық болды. Бірақ олар бұл ойындардың шығу тарихын, жүру тәртібін, ұлттық құндылық ретіндегі және адам өміріндегі дүниетанымдық ерекшеліктерін біле бермейді. Сабақ үдерісінде осы жайттар жан-жақты талданып, түсіндірілді. Өйткені оқушылар ұлттық ойындардың жүру тәртібін, қандай мәні бар екендігін жүйелі білу арқылы нәтижеге жетеді. Сондықтан тілдік материалдарды ұғындыру барысында алдымен оқушылардың ойлау қабілеттерін жетілдіретін, содан соң олардың дүниетанымдық көзқарастарын қалыптастыратын, ойларын еркін жеткізетін қабілеттерін дамытатын ұлттық ойындарды жүйелеу білу – қажетті жұмыс.
Оқыту мен тәрбиені ізгілендіру ұстанымы оқушылардың бойына адам баласы жинақтаған рухани-адамгершілік құндылықтарды меңгертуді, қазақ халқының ұлттық мәдениетінің тілдегі көрінісін танытатын ұлттық ойын атаулары мен мазмұнына құрмет сезімін қалыптастыруды көздейді. Оқытуды ізгілендіру мәселесі қай кезеңде де өте маңызды екені белгілі. Әсіресе қазіргі жаһандану заманында жас ұрпақтың бойына ізгіліктің нұрын себу, бірін-бірі құрметтеуге, бағалауға тәрбиелеу, ұлттық ойындар арқылы олардың бойына ұлттық құндылықтарды сіңіру басты мәселеге айналып отырғаны да анық. Сондықтан оқыту мен тәрбиені ізгілендіру ұстанымы ұлттық ойынның мазмұны, жүріс тәртібі арқылы жас жеткіншектерді төзімділік пен шыдамдылыққа, күштілікке, жылдамдыққа, ептілікке, тапқырлыққа тәрбиелеумен қатар, оқушыларды топтық ұжымға біріктіреді.
Білімалушылардың қазақ тілі пәнін сапалы оқып-меңгеруі үдерісін жүйелі ұйымдастыруда оларға ұсынылатын білім мазмұны маңызды орын алатыны белгілі жайт. Білім мазмұнын анықтауда оқу бағдарламаларының және бағдарлама талаптарына сай жазылған оқулық материалдарының мәні зор. Осы ретте жаңартылған білім бағдарламасы бойынша әр сыныптағы «Қазақ тілі» пәнінің базалық білім мазмұны тіл мен мәдениеттің, ұлттық құндылықтардың байланысы арқылы көрініс тауып, сабақ мазмұнының өзегі болуы тиіс. Сондықтан мектепте оқушылардың ұлттық-лингвистикалық ойлауын қалыптастыру ұстанымын басшылыққа алған орынды деп есептейміз. Өйткені жас ұрпақ мектеп қабырғасынан бастап тіл арқылы ұлттық мәдениет және оның параметрлері туралы жан-жақты білуі қажет. Сонда оқушының ой-өрісі мен дүниетанымы кеңейіп, білігі артады. Академик Ә.Қайдар айтқандай, белгілі бір тілдің лексикасы жалпылама емес, нақтылы бір халықтың азаматтық тарихына байланысты, сол халықтың мәдениетіне, дүниетанымына, салт-сана, әдет-ғұрпына т.б. экстралингвистикалық факторларына қатысты зерттелсе, тілдік материалдар оқушы дүниетанымын қалыптастыруда ерекше рөл атқарады. Белгілі тілші ғалым М.Балақаевтың тұжырымынша, «кісі білімді, тәлім-тәрбиені тіл арқылы алады, мәдениетті, өнерді, ғылымды, техниканы тіл арқылы үйренеді. Тіл – ұлт ерекшеліктерінің бірі, ұлт мәдениетінің бір формасы. Сондықтан онда әрбір халықтың ұлттық сана-сезімінің, ойлау тәсілінің, мінез-құлқының нысандары сақталады. Халықтың осындай ерекшеліктері, мәдениеті, әдет-ғұрпы, әдеби мұралары, оның психикалық қалпы тіл арқылы ұрпақтан-ұрпаққа ауысып отырады» [56 ,14-б.]. 
Ал ұлттық ойын атауларының қай түрін алсақ та, халықтың дәстүріне, дүниетанымына, түсінігіне сай қалыптасқан, өйткені ұлттық ойын атауларының негізі этнолингвистика мен этномәдениетте жатыр, оларды бір-бірінен бөліп қарауға болмайды. Мысалы, «Шашу шашу» ойыны. Алдымен, шашу – қуаныш айғағы ретінде жасалатын өте қадірлі де салтанатты дәстүр екендігі, шашу бала туылғанда, тұсау кескенде, сүндетке отырғызылғанда, келін түскенде, күйеу келгенде, отау көтергенде, бүркіт ұстап әкелгенде, жүйрік ат бәйгеден озғанда, алыс сапардан жолаушы оралғанда, жақсылық күндерде, құда келгенде, тағы басқа ерекше қуанышты күндерде әйелдер құрт, ірімшік, өрік-мейіз, кәмпиттен, күміс теңгеден шашылатындығы айтылады. Шашылған шашудан тойға қатысушылар теріп алып, ырым қылып балаларына апарып береді.
Шашу шашу дәстүрінің бастаулары кем дегенде көне түркілік замандарға барады. Түркілер қуаныш кезінде құрт, ірімшік сияқты ақ тағамдарды “ақ жолтай“, “ақ тағамдай ақ болыңдар“, “ақ ниет тілейміз“ деп шашқан. Кейіннен тату-тәтті болсын деген ниетпен Шашуға кәмпит қосылған. Дәстүрлі қазақ қоғамында ауқатты адамдар күміс, алтын теңгелер де шашқан. Шашу қазіргі уақытта да кеңінен қолданылуда. Осылайша шашу шашу жайында мәлімет берілгеннен кейін, қазақ тілі сабағында тәсіл ретінде пайдалануға болады. Ол үшін кәмпиттердің қабына тиісті сұрақ жазып, «Шашу» деп оқушыларға шашып жіберіледі. Қай оқушыға шашу түседі, сол оқушы шашау қағазындағы сұрақ бойынша жауап береді. Бұл ойынды сабақта тарауларды қорытындылау кезінде пайдаланған ыңғайлы.  
Оқытудың когнитивті ұстанымы адамның әлемді тану тетігімен ұштасады, яғни адам дүниеден ақпаратты қандай тәсілдермен қабылдайды, қалай ой қорытады, қалай есінде қалып, білімге айналады. Бұлар – адамның ойлау операциялары арқылы жүзеге асатын күрделі үдерістер. Когниция немесе таным үдерісі қабылдау, зейінін аудару, жадыда сақтау, әрекет ету, шешім қабылдау, елестету сияқты компоненттерден тұратындығы дәлелденген жайттар. Б.Қалиев танымның басты құралы – ойлау мен тіл екендігін айта келіп, «Ойлау, сана дүниені танытады, тіл оны таңбалайды. Сол таңбалардың (тілдің) арқасында алдыңғы ұрпақтың сан ғасыр бойы жиып, жадында сақтаған тәжірибелері мен білімдері кейінгі ұрпаққа жеткізіледі. Кейінгі ұрпақ болса, тіл арқылы әлгі дүниені қайтадан таниды» [146 ,61-б], - деп көрсеткен. Олай болса, қазақ халқының салт-дәстүрінде, мәдениетінде қомақты орын алатын ұлттық ойындар, олардың мазмұны мен мән-мағынасын жас жеткіншектерге түсіндіруде оқытудың когнитивті ұстанымына сүйенеміз. Әрбір ұлттық ойынның атауы, мазмұны терең тәрбиелік құндылықтармен астасқан. Мәселен, жиын-тойларда ойналатын тұрмыс-салттық ойындардың мазмұнымен, жүру тәртібімен танысу арқылы оқушылардың ұлттық дүниетанымы толықтырылады. Мысалы, «Ақ сүйек», «Алтыбақан», «Белбеу тастау», «Аударыспақ», «Арқан тартыс» т.б ойындар. Бұл ойындар жасөспірімдер мен жастар арасында жиі ойналатын болған. Ашық алаңқайлардағы ойындар балалардың ұйымдастырушылық әрекетке қабілетін тәрбиелейді, бастамашылдықты дамытады, оларды кеңістікті бағдарлауға, жергілікті жағдайларға бейімделуге, жылдамдыққа, ептілікке, төзімділікке тәрбиелейді. Өйткені, «ойын – оқушылардың танымдық қызығушылығын туғызатын құрал» (Ю.К. Бабанский, Е.С.Селецкая). Олай болса, оқушы сабақта ұйымдастырылған ойын түрлеріне қызыға отырып, сабақ материалын жүйелі түсінетін болады. Сондықтан ұлттық ойындарды сабақта әрі әдіс, әрі сабақты өткізудің формасы ретінде пайдалануға болады. Бұған келесі тарауда тоқталамыз. 
Қазақ тілінен берілетін теориялық білімді ұлттық рухани тәрбиемен байланыстыру ұстанымы сабақ үдерісінде басшылыққа алынатын басты ұстаным болып табылады. Өйткені, М. Дулатов пайымдағандай, "Оқытудағы мақсат жалғыз құрғақ білім үйрету емес, біліммен бірге жақсы тәрбиені қоса беру керек". Ал Ж.Аймауытов рух мәдениетін бөтеннен қарызға ала беруге болмайтынын, алса да халықтың көкейіне көпке дейін қонбайтынын айта келіп, «ендеше өзімізде бар дәулетті жарыққа шығарып, іске жаратуға талпыну керек», - деген тұжырым жасаған 150,45-б.. 
М.Жұмабаев тәрбиеші ұлт тәрбиесімен жақсы таныс болуға міндетті екенін, өйткені баланы тұрмыста түйінді мәселелерді тез шеше білетін, тұрмыстың тұңғиық теңізін қалың қайратпен кеше білетін, адалдық жолға құрбан бола білетін, қысқасы, адамзат дүниесінің керек бір мүшесі болатын төрт жағы түгел кісі қылып шығару үшін тәрбиеші бар күшін, бар білімін жұмсауы қажеттігін баса айтқан 141,72-б..
Оқыту мен тәрбиенің күрделі үдеріс екендігі белгілі. Оқу мен тәрбие біртұтас педагогикалық әрекет болып есептеледі. Олай болса, мектепте оқытылатын әрбір пән бойынша білім де, тәрбие де қатар берілуі қажет. «Қазақ тілі» пәнін оқыту арқылы ұлттық тәрбие беруде, жас жеткіншектердің рухани дүниетанымын қалыптастыруда ұлттық ойындарды таныстырып, насихаттай білуіміз керек. Қазақ тілі сабағында дидактикалық ойындарды қолдану әдістемесін қарастырған Б.Нарқұлова 5-сыныпта қазақ тілін дидактикалық ойындар арқылы меңгерту барысында оқушыларға тек теориялық білім беріп қоймай, сонымен қатар оларға ұлттық тәрбие беру қажеттігіне тоқтала келіп, «Ұлттық тәрбие беруде ата-бабалардың салт-дәстүрлерін, әдет-ғұрыптарының озық түрлері дидактикалық ойындарға енгізіліп отырылады. Ұлттық ойындардың сыртқы формалары дидактикалық ойынмен кіріктіріледі. Мысалы: «орамал тастамақ», «жүзігімді тап», «аударыспақ», т.б. ойын атауларының өзінің балаға тәрбиелік әсері мол болады. Сондай-ақ, 5-сыныптың қазақ тілі сабағында дидактикалық ойындарды қолдану барысында ұсынылатын тапсырмаларда халықтық жұмбақтардың, мақал-мәтелдердің, ұлттың айтулы азаматтарының қанатты сөздерінің қамтылуының да тағылымдық мәні ерекше» [54,45-б], - деп көрсеткен. Біз де тәжірибе кезінде халықтық жұмбақтарды, мақалдарды жиі пайдаландық. Оқушылар ойынға қатысты мақалдарды жинап, сол мақалдар мазмұны бойынша мәтіндер құрастырды. 
Оқушылардың жеке қабілеттерін ескеру ұстанымы бойынша 6-сыныптағы білімалушылардың дүниетанымын ұлттық ойындар арқылы қалыптастыруға арналған материалдар олардың жеке ерекшеліктерін (темперамент, қабілет, мінез) ескеріле отырылып берілді.
Тәжірибе кезінде ұлттық ойындарды суреттер бойынша атауын тауып, жүргізілу тәртібін құрастыру, ойын мазмұны бойынша тапсырмалар ұйымдастыру, ұлттық ойындардың түрлері бойынша жоба құрастыру т.б. жұмыстар білімгерлердің жеке ерекшеліктерін байқатты. Ең бастысы оқушылар өздерінің қабілеттеріне қарай таңдаған тапсырмаларын қызыға орындады, сөйтіп, тағы да «ойын - оқытудың белсенділік әдісі» (Р.И.Нұрахметова) екендігі анықталды. М.Жұмабаевтың: «Баланың қиялы, әсіресе, ойында жарыққа шығады, ойын - балаға бір жұмыс» [141, б.94], - деген тұжырымын ұлттық ойындар арқылы оқушылардың дүниетанымын қалыптастыруда да назарға алған жөн. Осы ретте әдістемелік зерттеулерде көрсетіліп жүрген субъектінің өз әрекетін жоспарлау (ойын түрлерінде тапсырманы орындау) ұстанымына сүйенудің де тиімділігі жоғары. 
Ойынның қандай түрі болса да, баланы тәрбиелейді. Американдық психолог Джордж Мид ойында психологтар айтқан адам бойында «Мен» деп атайтын нәрсенің қалыптасуының жалпыланған моделі – адамның «Менінің» жиынтығы бар деп есептейді.  Оның пайымдауынша, «Игра – мощнейшая сфера «самости»: самовыражения, самоопределения, самопроверки, самореабилитации, самоосуществления». Сондықтан да баланың ойын арқылы өзін-өзі көрсете білуі үлкен жетістік болып табылады. Поляк жазушысы, педагог және психолог Янулг Корчанның сөзімен айтқанда, бала ойын арқылы «отыскать себя в обществе, себя в человечестве, себя во Вселенной». Осы себепті балада қандай да болмасын ойын   ойнау кезінде дүниеге рационалды көзқарастан гөрі тереңірек шындық болады. Психологиялық еңбектерде көрсетіліп жүргендей, «Мен» тұжырымдамасы негізінде жеке адам өзгелермен қарым-қатынас жасап, өзіне деген көзқарасын қалыптастыратындығы, адам бойындағы “мендік” қасиет адамның іс-әрекеті мен әлеуметтік ортамен қарым-қатынас жасауы барысында дамытылатындығы, кез келген адамның өз “менін” айыра алуы тұлғалық қасиеттің өзекті белгісі болып табылатындығы белгілі. Ал жеткіншек жастағы мектеп оқушыларының бойында өзіндік «менін» қалыптастыруда ұлттық ойындардың рөлі ерекше екендігі тәжірибе барысында анықталды. Мысалы, 6-сыныпта «Ұлттық ойындар түрлері» тақырыбы бойынша оқушыларға жоба құрастыру тапсырылды. Алдымен сынып оқушылары төрт топқа бөлініп,   әр топ мүшелері жобаға жоспар жасап, міндеттерін нақтылады. Дайындаған материалдарын портфолиоға салып әкеліп, тұсаукесер жасады. Топ мүшелері өз міндеттерін нақты жоспар түрінде белгілеп, жоба тапсырмасын сәтті орындай білді. Оқушылар үшін бұл әдіс қызықты болды.
Әдіскер ғалым А.Әлімов айтқандай, әр шәкірт «білімді болу үшін үйренуші еңбектенуі керек, әрекет жасауы қажеттігін», «білім өз басында (миында) пайда болу үшін адам оны есінде сақтап, түсінуі, қолдануы, талдау жасауы және бағалауы қажеттігін сезінді.  Сабақ үдерісінде ұлттық ойындарды пайдалануда картина, суреттер, сызба т.б. көрнекіліктерді орынды пайдалана білу оларды байқағыштыққа, оймен топшылауға, шебер сөйлеуге төселуге, танымын кеңейтеді, ақыл-ойын дамытады. 
Оқыту ісінде ұстанымдарды пайдаланғандағы негізгі мақсат орта мектепте білімалушыларды жеке тұлға ретінде жан-жақты дамыту болып табылады. Зерттеушілір көрсетіп жүргендей, «Көрнекі құралдарды әрбір сабақта қолданып отыру оқушылардың қазақ тілінен алған білімі мен нақты ойларын дәл, анық етіп пайымдауға септігін тигізеді. Оқушылардың дұрыс сөйлеуін қамтамасыз ете отырып, дәл сөйлеуге, нақты баяндауға да баулиды» [96 ,8-б.]. Сондықтан негізінен салт-дәстүрлермен байланысты этномәдени, менталдық сипатта болған ұлтттық ойын атауларымен таныстыруда көрнекіліктерді пайдалану білімгерлердің қызығушылықтарын оятады. Дидактика заңдылығына сүйеніп, мұғалім қазақ тілі сабақтарында ұлттық ойындарды тиімді пайдаланудың ретін белгілеуі керек және оны оқыту әдістерін таңдайды, ұйымдастырудың жолдарын анықтайды. Осы ретте мектеп оқулықтарында ұлттық ойын түрлерінің берілісіне тоқталайық. 6-сыныпқа арналған «Атамұра» баспасынан шыққан «Қазақ тілі» оқулығында «Қазақтың ұлттық ойыны» тақырыбындағы сабақтың 1-тапсырмасында берілген сөздерді: -еркін, әскерше, тез, жылдам, бірге, шапшаң қазақтың ұлттық ойындарымен байланыстырып сөйлем құрау тапсырылса, 5-тапсырмада «Асық» ойынының мәтіні беріліп, 6-тапсырмада мәтін бойынша мынадай сұрақтарға: Тағы қандай қазақтың ұлттық ойындарын білесің? Асық ойынының қандай ерекшеліктері бар екен? жауап беру тапсырылған. Келесі тапсырмада «Балалар энциклопедиясынан» ұлттық ойын туралы қысқаша мәтін берілген. 9-тапсырмада ұлттық ойындарды бейнелейтін үш сурет бойынша әңгіме құрастырып жазу тапсырылған. 8-тапсырмада кестедегі ақпаратпен танысып, ойды жалғастырып жазу, қазақ ұлттық ойындары қандай іс-қимылдар мен қасиеттерді дамытуға баулитынын айту деп көрсетілген.

	Ойын атауы
	Шарты
	Менің ойымша, бұл ойын ...

	Бөрікпен ұру
	Ескі бөрік домалақтап буылады. Бөрікті ұста-ған адам келесі ойын-шыны бөрікпен ұрып дәл тигізсе, ол қашу-шыға айналады. Ойын солай жалғаса береді.
	

	Тобық жасыру
	Екі ойыншының біреуі тобықты жасы- рады, екіншісі қай уақытта және қандай жағдайда сұрайтынына уәделе-седі. Белгілі бір мерзім-де тобықты сұрағанда, жасырушы өз бойынан (қалтасынан, саусақ ара- сынан) алып берсе ұтқаны, тауып бермесе, бәсекеге тігілген затын алады.
	



11-тапсырма. Энциклопедия немесе «Қазақтың ұлттық ойындары», «Қазақтың салт-дәстүрлері» кітаптарынан қазақ ұлттық ойындары туралы деректер жинап, тұсаукесер дайындау мақсат етілген. 
6-сыныпқа арналған «Мектеп» баспасынан шыққан «Қазақ тілі» оқулығында «Спорт.Белгілі спорт жұлдыздары» тарауына арналған сабақтардың бірінде «Тоғызқұмалақ» ойынының мазмұны берілген. Мәтіннен салт, сабақты етістіктерді тауып, тоғызқұмалақ ойынының тақтасына жинау тапсырылған.
Жалпы білім беретін мектептегі оқу пәндерінің жетекші критерийлерінің бірі – оның білім мазмұнының тәрбиелік, өнегелік мәні болса, ұлттық ойындарды білім мазмұнының негізгі құрамдас бөлігі ретінде оқушылардың дүниетанымын, өмірге деген көзқарасын қалыптастырудың, өзін-өзі жүзеге асыруының құралы ретінде пайдалана білгеніміз абзал. 
Ойын өмірде өте ерте жастан басталып, адамның кәсіпті толық меңгергенінше жалғасады. Адамның ойын әрекеттерінің формалары мен әдістері және мазмұны қарапайым сылдырмақтар мен қозғалыстар жасаудан, бірте-бірте фантастикалық шындық деңгейіндегі видеокомпьютерлік ойынға дейін ауысады. Ойын оқу әрекетіне тән бірқатар қасиеттерге ие екендігі белгілі. Мұны мектеп оқушыларының білімі мен білік дағдыларын қалыптастыруға бағыттаған оқыту мақсаты айқын көрсетеді. Сонымен қатар ойын оқушыларға қозғау салуға, оларға түрткі болуға да бағытталған [151,650-б.].
Белгілі ғалым Г.И.Щукинаның тұжырымынша, оқушы танымы ғылыми таным сияқты, ол үнемі шындыққа жақындау процесі, ол да диалектикалық ішкі қарама-қайшылықты қозғалысқа келтіріп, үздіксіз қозғалыста, дамуда болады [152]. 
Сонымен қатар ойын оқушыларға қозғау салуға, оларға түрткі болуға да бағытталған. Қазіргі күні оқушының үйлесімді дамыған жеке тұлғасын қалыптастыруда ойын қызметінің ерекше рөлі дәлелденіп отыр. Дидактикалық ойындар білім берудің барлық салаларында өз қолданысын табуда. Мектептің оқу-тәрбие жұмысында ойын ұжымның қалыптасуы мен жан-жақты жеке тұлға ретінде дамытудағы негізгі тәсіл ретінде; басқа тәсіл түрлеріне оқу және оқудан тыс уақытта қызығушылықты оятудың әдісі және түрі ретінде қолданылуда. Оқу процесінде ойындарды пайдалану туралы көптеген еңбектердің болғанына қарамастан, оның технологиялық және дамытушылық мүмкіндіктері аз зерттелінген [153, б.60-61]. Сабақтарда ойындарды аз пайдаланудың негізгі себептері дидактикалық ойындардың технологиясының жеткілікті жасалмауы және оның мүмкіндіктерінің толық бағаланбауы болып табылады. Сондықтан эксперимент кезінде сабақ үдерісінде ұлттық ойындарды пайдалануда олардың мазмұны, ойын тәртібі жайында оқушылардың түсінігі болуы қажеттігіне көңіл бөлінді және сабақта ойындар тәсіл ретінде пайдаланылды:

	Ойын түрлері

	Мазмұны

	«Тақия тастамақ» 

	Балалар дөңгелеп отырады. Бір бала жүргізуші болып тақия тастау керек, тақия тасталған бала тапсырмаға жауап береді. 

	«Қол күрес» 

	Бұл ойын стол үстінде екі баланың білек сынасумен орындалады. Екі бала шын-тақтарын столға тіреп қол бастарын айқастырады. Кім білекті столға жықса, сол бала тапсырманы орындаса, жеңіске жетеді.

	«Хан талапай» 

	Әр топқа оқушы санына қарай асық тасталады. Әр асықта сандар жазылып тұрады. Сандар арқылы тапсырмаларға жауап береді. 

	«Түйілген орамал» 
	Тақтада бірнеше шетіне сұрақтары түйілген орамалдар тұрады. Орамалды таңдау арқылы сұрақтарға жауап береді. Қай топ орамалды көп жинайды, сол топ жетістікке жетеді.

	«Теңге алу» 

	Асықтар жерге бір бағанға тізіліп қойылады. Әр топтан бір оқушы шығып, қолындағы асығымен теңге атады. Қолындағы асығы тізілген асықтардың қай санына түседі, сол сұраққа жауап береді.

	«Бес асық» 

	Қоржыннан нөмірленген асықты алып, сол нөмірде жасырылған тапсырманы орындап білімдерін тексеруге болады.

	«Қыз қуу» 
	Сынып ұл, қыздар болып екі топқа бөлінеді. Тақтада берілген тапсырманы қай топ тез орындайды, сол топ жеңіске жетеді. Жеңілген топқа шарт қойылады.

	«Ғажайып дорба» 
	Дорбада ұлттық аспаптар немесе ұлттық киімдер суреттері салынады. Әр суретке қатысты сұрақтар қойылады. Дұрыс жауапқа ұпай беріледі. 

	«Сақина салу» 
	Ойын бастаушы қолындағы сақина орнына тапсырма жазылған қағаздарды алады да, оқушылардың қолына салып шығады. Кімге сақина түседі, сол оқушы берілген тапсырманы орындайды. 

	«Арқан тарту» 
	Тақтаға арқан суреті ілініп, сұрақтар жасырылады. Тақырып бойынша берілген тапсырманы қай топ көп орындаса, сол топ жеңіске жетеді.

	«Көкпар» 
	Бұл ойын әдетте қайталау сабақтарында жүзеге асыры-лады. Көкпарға жету үшін бірнеше бағандағы тапсырмаларды орындайды.

	«Шашу-шашу» 
	Кәмпиттердің қабына тиісті сұрақ жазып, «Шашу» деп оқушыларға шашып жіберіледі. Қай оқушыға шашу түседі, сол оқушы жауап береді. 

	«Ақсүйек» 
	Кестедегі белгісіз сандардың орнына «ақсүйек» жасырынып тұрады. Кім ақсүйекті дұрыс және көп тапса, сол жетістікке жетеді.

	«Бәйге алу» 
	Ойын шарты бойынша тапсырмаларды орындау арқылы бәйгеге қай топ не қай оқушы жететіні бағаланады.

	«Ұшты-ұшты» 
	Белгілі бір тарауға қатысты сұрақтар беріледі. Тапсырмаға дұрыс жауап беру екі қолын «ұшты-ұшты» деп көтеру арқылы бағаланады. Егер оқушы қате жауап берсе, ұпай саны азайтылады.



Ойын – балалар үшін күрделі әрекет, ол білімді, ойлана білуді, ұйымшылдықты қажет етеді. Ойынның өз мақсаты, жоспары, шарты, жауабы, арнайы заттары т.б. көптеген сипаттары бар. Ойын арқылы бала өмірден көптеген мәліметтер алады, өзінің психикалық ерекшеліктерін қалыптастырады. Бала зейінін қажет ететін әдейілеп ұйымдастырылған ойындар, оның ақылын, дүниетанымын кеңейтеді, мінез-құлқын, ерік-жігерін қалыптастырады. Психологтардың айтуы бойынша бала ойын үстінде қандай болса, еңбекте де сондай болады, демек ойын – адамның өмір танымының алғашқы қадамы. Ойын ойнау барысында қалыптасатын мінез-құлықтар: зейін қою, ойлану, жауап беру, жауапкершілікті сезіну, шеберлікті меңгеру, қиындықты жеңу, төзімділік, еңбек ету, білім алу, талдау, түрлендіру, есте сақтау. Балалар ойын барысында өздерін еркін сезінеді, ізденімпаздық, тапқырлық әрекеті байқалады. Оқушылардың ұлттық ойындар арқылы дүниетанымын қалыптастыруда да көбінесе суреттер, кестелер, кластер, видеолар және т.б. пайдаланылды. Мысалы, 6-сыныпта «Ұлттық және отбасылық құндылықтар» тақырыбы бойынша балаларға кластер құру тапсырылды.
Қорыта айтқанда, дидактикалық ұстанымдарды «Қазақ тілі» сабағында орынды пайдалана білу оқушылардың алған білімдерінің мәнін ұғынуға ықпал етеді. Сонымен қатар игерген білімдерімен қатар дүниетанымдық көзқарастары да дамиды, қалыптасады. Сол себепті ұлттық ойындарды сабақта және сабақтан тыс кезде де тиімді пайдалана білу олардың білімдік те, тәрбиелік те, дамытушылық та мақсаттармен ұштасатын мүмкіндігі мол екендігін байқатты. Олай болса, ұлттық құндылықтың қайнар көзі - халықтық ойындарды оқу процесінде жүйелі түрде қолдана білу педагогикалық шарттың бірі екендігі даусыз. 

Екінші бөлім бойынша тұжырым.

Зерттеу жұмысының екінші бөлімі ұлттық ойындар арқылы дүниетанымды қалыптастырудың әдіснамалық негіздеріне арналды. Бұл бөлімнің бірінші тармағы ұлттық ойындар арқылы дүниетанымды қалыптастырудың философиялық негіздерін анықтауда А.Құнанбаев, Ы.Алтынсарин, Ш.Уәлиханов еңбектеріндегі дүниетаным, танымға қатысты пікірлері басшылыққа алынды. Ә.Нысанбаев, Ж.Әбділдин, А.Қасабеков, М.Орынбеков, М.Мұқанов, Т.Әбжанов, ЖАлтаев, О.Сегізбаев, Ғ.Ақпанбек және т.б. ғалымдардың еңбектеріне сүйене отырып, ұлттық ойындар арқылы жас шәкірттер санасында дүниенің, қоғамның бейнеленуі, оны жалпы түсінуі, адамгершілік, эстетикалық, ғылыми-теориялық, құндылықтарды меңгерулеріне көңіл бөлінді. Зерттеу тақырыбымен байланысты ұлттық ойындардың мән-мағынасын, ерекшеліктерін пайымдау философиялық тұрғыдағы тұжырымдарға негізделіп, оқушылардың дүниені қабылдау кезіндегі әсерленуі балалық шақта жақсы жүретіндіктен, ұлттық ойындарды сабақ тақырыбына сәйкестендіре пайдалану баланың дүние туралы ой-өрісін кеңейтіп, көзқарастары мен сенімін тексеруге ықпал етіп, дүниетанымының қалыптасуына үлкен әсер ететіндігі мысалдармен дәйектелді.
«Ұлттық ойындар арқылы оқушылардың дүниетанымын меңгертудің психологиялық негіздері» тармағында оқытудың психологиялық заңдылығын айқындау оқушының жасына қарай ерекшелігін білумен тығыз байланысты екендігі, ал біздің зерттеуіміздегі жеткіншектік кезеңде оқушының танымдық қызығушылығы мен өзбетіндік әрекетінің көрінуі, сыни ойлау қабілетінің қалыптасуы, саналы қабылдау, есте сақтау мүмкіндігінің кеңейе түсуі, мәдени құндылықтарға мән беру қабілеттерінің қалыптасатындығына назар аударылды. Танымдық белсенділікті дамытуда ойын элементтерін қолданудың маңызды екендігі В.А.Сухомлинский, Е.И.Тихеева, Л.С.Выготский, А.Н.Леонтьев, Д.Б.Эльконин, Л.И.Божович, Т.Тәжібаев, Қ.Жарықбаев, М.Мұқанов, Е.Суфиев, Ә.Алдамұратов, С.Елеусізова, О.Саңғылбаев және т.б. психолог ғалымдардың тұжырымдары негізінде дәлелденді.
Екінші тараудың үшінші тармағы «Ұлттық ойындар арқылы оқушылардың дүниетанымын қалыптастырудың педагогикалық негіздері» деп аталып, Ы.Алтынсарин, А.Байтұрсынұлы, М.Жұмабаев, Ж.Аймауытов, М.Дулатов еңбектеріндегі тұжырымдарға талдау жасалды. Қазақ тілі сабағында ұлттық ойындар арқылы оқушылардың дүниетанымын қалыптастыруда дидактикалық ұстанымдардың ішінде оқытудың ғылымилық ұстанымы, теориялық білім мен дүниетанымды сабақтастыру ұстанымы, көрнекілік ұстанымы, белсенділік ұстанымы, сенімділік ұстанымы, ізгілендіру ұстанымдарымен қатар, зерттеу тақырыбына қатысты оқушылардың ұлттық-лингвистикалық ойлауын қалыптастыру ұстанымы, қазақ тілінен берілетін теориялық білімді ұлттық рухани тәрбиемен байланыстыру ұстанымы, оқытудың саналылық және белсенділік ұстанымы, лингвомәдени ұстанымы, оқушылардың жеке қабілеттерін ескеру ұстанымы, субъектінің өз әрекетін жоспарлау (ойын түрлерінде тапсырманы орындау) секілді арнайы ұстанымдарды басшылыққа ала отырып, жүзеге асырылғанда ғана жұмыс нәтижелі, ұтымды болатындығы анықталды.

3 ҰЛТТЫҚ ОЙЫН АРҚЫЛЫ ОҚУШЫНЫҢ ДҮНИЕТАНЫМЫН ҚАЛЫПТАСТЫРУДЫҢ ӘДІСТЕМЕСІ

3.1 Қазақ тілі сабағында ұлттық ойындарды пайдалануда қолданылатын технологиялар

Дүниетаным адамның дүниені түйсіну, түсіну арқылы өзінің сыртқы дүниеге қарым-қатынасын анықтаудың өзегі, күре тамыры ретінде сипатталады. Дүниетаным – адамдар мен табиғатқа, жалпы құндылықтарға, моральдық ережелерге жеке тұлғаның жалпы қатынасын білдіретін негізгі сенім, қалып, таным немесе қоғам мүшелерімен ортақ көзқарас, қоршаған ортамен қатынас қалыптастырудағы негізгі өлшем. Дүниетаным тұлғаның ішкі әлемінің қалыптасуының басты құрылымдық компоненті, факторы, яғни адамның дүниені ақиқатпен теориялық және тәжірибелік жағынан бірлікте тану мақсатындағы рухани-тәжірибелік әдіс саналатыны белгілі. Тұлғаның дүниетанымдық қалыптасуының объективті, субъективті компоненттеріне ғалымдар: 1) қарастырып отырған мәселе туралы білім, білімнің негізінде пайда болатын көзқарас, таным және көзқарас пен танымға негізделген сенімді атап көрсетеді. Демек, дүниетанымды дамытудағы басты мақсат – пәннің мазмұнына негізделген оқушыда қоршаған орта туралы тұтас білім, соның негізінде қалыптасатын іскерлік пен дағды, танымдық қызығушылық, сенімді көзқарас тәрбиелеу. Дүниетанымды қалыптастыру жеке тұлғаның білім сапасына байланысты. Білім адам үшін субъективті мән алуы, яғни оның көзқарастары, сенімдері, идеал құруының негізі болуы керек. Көзқарас – жеке адамның табиғи және әлеуметтік құбылыстарын түсіндіру туралы пайымдауы, ой тұжырымы. Көзқарас – адамның шындық ретінде қабылдаған идеялары, білімдері, теориялары, тұжырымдары, жорамалдары, құбылыстарға өзінің қарым-қатынасы. Сенім – көзқарастың жоғары сапалы жағдайы. Сенім деп тұлғаның ішкі позициясына айналған білімдерді айтуға болады. Таным дегеніміз - ойдың білмеуден білуге қарай, толық емес білуден, неғұрлым толық білуге қарай ұмтылатын күрделі үрдісі. Ал таным белсенділігі дегеніміз – оқушылардың оқуға, білімге деген ынта-ықыласының, құштарлығының ерекше көрінісі. Белсенділіктің ең жоғарғы көрінісі - оқушылардың алған білімін өмірде қолдана білуі. Білім, ойлау, таным сенімге айналады. Сенім– жеке және әлеуметтік көзқарастардың жиынтығы. Ал дүниетаным – адамның қоршаған ортаға, шындыққа және өзіне қатысы туралы көзқарас, өмірлік ұстанымы, сенімі, мұраттары, құндылық бағдарлары туралы идеялар жүйесі. Білім де, сенім де, таным мен көзқарас та белгілі бір әрекеттің негізінде (білімнің) қалыптасатыны белгілі. Өйткені іс-әрекет адамның өзіндік көзқарасы мен идеяларын көрсетеді. Осыған орай дүниетанымды дамытудың әдістемелік жүйесін білім- құндылықтар- іс-әрекет (технология) құрылымына негіздедік. Дүниетанымның өзекті элементі – білім. 
Демек, оқушыда негізгі нысан қазақ тілі, оның маңызы, жүйесі, ерекшелігі туралы, құндылықтарымыз туралы, педагогикалық технология туралы жас ерекшелігіне, сыныбына байланысты игерген білімдері болуы тиіс. Атап айтқанда, тіл– адамның барлық саналы өмірінің құралы: өнер-білімді, мәдениеттілікті, қоғамның белсенді азаматы болуды ол тіл арқылы үйренеді. Тіл – ұлт ерекшелігінің бірі, ұлт мәдениетінің бір формасы. Халықтың мәдениеті, әдет-ғұрпы, әдеби мұралары, психикалық қалпы тіл арқылы ұрпақтан-ұрпаққа ауысып отыратынын, тіл – жүйелі құбылыс екендігін, оның өзіне тән құрылымы, ерекшеліктері бар екендігін, құндылықтарымыз да осы тілдің мүмкіншілігі арқылы бізге жететінін де оқушылар бағамдауы тиіс. Педагогтік іс-әрекет сапалы да терең білім берудің, белгілі бір нәтижеге жетудің басты амалы, яғни адамның өзін-өзі дамытуының қозғаушы күші және жағдайы десек, ондай жағдайларға «оқытудың жаңа технологияларын енгізу, білім беруді ақпараттандыру, халықаралық ғаламдық коммуникациялық желілерге шығу», - деп «Білім туралы» Заңда атап көрсетілген [154]. Өйткені оқытудың инновациялық технологияларының мақсаты– жас ұрпақтың танымдық белсенділігін, рухани шығармашылық мүмкіншілігін, интеллектуалдық дамуын, тұлғалық қалыптасуын жетілдіре отырып, кез келген жағдаяттан шығудың жолын білуге тәрбиелеу. Инновациялық технологиялар оқыту үдерісінде жоспарлы нәтижеге жетудің, белгілі бір қалыпты өзгертудің, өңдеудің әдістерінің жиынтығы, оқу үдерісін жоспарлаудың ойластырылған моделі, үлгісі, педагогикалық үдерісті ұйымдастырудың әдістемелік аспабы ретінде қызмет етеді [155]. Олай болса, 6 сыныпта берілетін ұлттық ойын түрлерін оқу үдерісінде, атап айтқанда, қазақ тілі сабағына енгізуде ең ұтымды инновациялық технологияларды пайдаланып, интербелсенді әдіс-тәсілдерді кеңінен қолдану қажеттігі туындайтыны даусыз. Себебі білім берудегі гуманизм бағыты, оқушының тұлғалық қалыптасуы, шығармашылық белсенділігі мен өзін-өзі дамытуы негізінен технологиялық тәсіл арқылы жүзеге асатыны белгілі. Осыған орай тақырыбымыздың мазмұнына сай педагогикалық технологиялардың бір түрі «ойын технологиясын» ұлттық ойындарды қолдану арқылы оқушылардың дүниетанымын дамыту әдістемесінің негізі ретінде алдық. Күні бүгінге дейін өзінің маңызын жоймаған оқыту жұмысын ұйымдастырудың негізгі формасы – сынып - сабақ формасы. Ал сабақтың тиімділігінің нәтижесі мұғалімнің әдістемелік шеберлігімен тікелей байланысты. Өйткені «әдістеме – дайын рецепт те емес, әкімшілік нұсқау да емес, тек педагогикалық кеңес, жол-жоба» [156]. Алайда, ғалымдар әдістемені: «тілдік материалдарды практика жүзінде білім алушыларға саналы түсіндіріп, меңгертудің бірден-бір дұрыс жолын үйрететін және оны зерттеп, тексеретін дидактикалық маңызы зор ғылым», «пәнді терең меңгертуде қолданылатын әдіс-тәсілдердің жүйесі, нені және қалай оқыту туралы ғылым», «қазақ тілінен берілетін білім, дағды, білік мөлшерін белгілеп, оны игертудің жолдары, шарттары туралы ғылым», - деп бағалайды [157]. Қазақ тілін оқыту әдістемесі – қазақ тілін оқытудың заңдылықтары мен жолдарын зерттейтін дербес ғылым. Демек, қазақ тілін оқыту әдістемесі – оның мазмұны мен ұстанымдары, әдістері мен тәсілдері туралы және мектепте қазақ тілінен оқушыларға берілетін білім, дағды, білік мөлшерін белгілеп, оны игертудің жолдары, шарттары туралы ғылым. Осы ғылым арқылы оқушылардың дүниетанымдық көзқарасын дамытуды ойын технологиясының мүмкіншілігіне негіздей қарастырдық.
Ойын технологиясы – педагогикалық процесті ойын арқылы ұйымдастырудың әдістері мен тәсілдерінің жиынтығы. Ойын - оқу үрдісіндегі оқытудың әрі формасы, әрі әдісі ретінде саналады. «Ойында оқушылар өздері үшін байқалмайтын, оқу пәні үшін қажет біліктілік пен дағдыларды меңгереді, ойын қабілеттерді көрсетуге ғана көмектеспейді, сонымен бірге оларды жетілдіруге ықпал етеді» [126], - дейді А.С.Макаренко. Ойын – іс-әрекеттің туындысы. Ойын алғырлықты, тапқырлықты, ұқыптылықты, ізденімпаздықты, іскерлікті дамытады. Ойын арқылы бала дүниені таниды (М.Горький), ойын оқыту мен тәрбиелеудің құралына айналады. Басқа педагогикалық технологиялар сияқты ойын технологиясының да өзіне тән тұжырымдамалық негізі, мақсаты мен міндеті, құрылымы, қызметі, түрлері, ұстанымдары мен әдіс-тәсілдері, өткізу кезеңдері бар дидактикалық категория. Тұжырымдамалық негізін ғалымдар:1) ойын әрекетінің психологиялық механизмі тұлғаның: өзін-өзі көрсету, өзін-өзі бекіту, өзін-өзі дамыту қажеттілігіне негізделеді; 2) ойын білім алушының ішкі жан дүниесінің бағыты; 3) ойын баланың ішкі әлеуметтену кеңістігі және әлеуметтік шарттарды меңгеру құралы ретінде, 4) ойын қиялдаудағы еркіндік, жүзеге аспаған қызығушылықтарды иллюзиялық іске асыру, 5) ойын жасқа қарамайды, бірақ әр жастағы ойынның өз ерекшелігі болады, - деп саралайды [157, б.45]. Ойын технологиясының мақсаты – оқушылардың танымдық белсенділігін қалыптастыру, пәнге деген қызығушылығын (мотив) туғызу, ой-өрісін дамыту. Мақсатына қарай мынадай міндеттер қойылады: танымдық белсенділігін қалыптастыру үшін  берілетін ойын материалы мазмұнының жаңартылуы, яғни бұрын жария етілген фактілерді жаңаша сипаттау; материалға тарихи бағдар беру; игеретін білімнің практикалық мәнін айқын көрсету; білімге белсенді көзқарасын өмір қажеттілігіне біртіндеп айналдыру; өз бетінше жұмыс істеуге бағыттау, проблемалар жасау, объектіні басқа қырынан сипаттау; оқушының шығармашылық қабілетін ұштау, көтермелеу; оқушылардың бәсекеге түсуі арқылы бір-біріне алаңдау сезімін тәрбиелеу т.т. Мотивтің де мақсаты әртүрлі болуы мүмкін. Мысалы, қарым-қатынас мотиві (ойын арқылы оқушылардың бір-бірімен араласуы), моральдік мотив (әр оқушы өзінің мүмкіндігін, бейімін көрсетуге құқылы), танымдық мотив (ойын мақсатқа жетуге ынталандырады). Оқушының ой-өрісін дамыту үшін ерекше ойлау қызметтері (анализ, синтез, салыстыру, нақтылау, жалпылау) іске асырылады.
Ойын технологиясының атқаратын басты қызметтері:
1. Дамытушылық қызметі. Оқушының есте сақтау, қиялдау, ойлау қабілетін дамытады, құбылысты бір-бірімен салыстыру арқылы әрқайсысының ерекшелігін айқындап, тиімді шешім қабылдай алу іскерлігін дамытады, шығармашылық мүмкіндігін, ой-өрісін кеңейтеді. 
2. Тәрбиелеушілік қызметі. Өз бетімен әрекет етуге, өзіндік позициясының қалыптасуына, дүниетанымдық, адамгершілік, эстетикалық көзқарасының, қатысымдық мәдениетінің қалыптасуына мүмкіндік жасалады, салт-дәстүр, әдет-ғұрпымызға деген сүйіспеншілік артады.
3. Қатысымдық қызметі. Қатысымдық немесе коммуникация қолданысы жалпы қарым-қатынас, араласу, хабарласу, байланыс деген мағыналарды білдіре келіп, адамдардың тіл арқылы сөйлесу процесін, тілдесу ерекшеліктерін, тілдің әлеуметтік мәні мен қоғамдық қызметін, адамдар арасындағы қарым-қатынасты, өзара түсінушілікті білдіретіні белгілі.   
4. Әлеуметтендіру қызметі. Қоғамның құндылықтарына, қалыптасқан ереже-заңдылықтарына бейімделуге, өзін ортада ұстай білуге, мәдениетті қарым-қатынас жасай білуге дағдыландырады.
5. Диагностикалық қызметі. Ойын кезінде оқушылардың қабілет деңгейін, ынта-ықыласын, бейімін айқындауға бағытталады.
Ойын технологиясын ұйымдастырудың дайындық кезеңінде мұғалім мынадай әдістемелік мәселелерге мән беруі маңызды:
1.Ойынның мақсаты. Ойын барысында оқушыда пәнге (тақырыпқа) қатысты қандай білім, дағды мен іскерлік қалыптасуы тиіс. Бұл мақсатта ойынның қай кезеңіне ерекше көңіл бөлінуі керек?
2.Ойынға қатысатын оқушылардың саны.
3.Қандай дидактикалық материал тиімді?
4. Ойынның тәртібін қалай тиімді түсіндіруге болады?
5.Ойынды қанша уақытқа жоспарлау керек?
6.Ойын арқылы оқушыларды қалай басқаруға болады?
7.Ойынның соңын қалай жинақтауға, қорытындылауға болады?
8. Оқушылардың белсенділігін қалай бағалауға болады?
Осы мәселелердің шешімін табу үшін алдымен жоспар құрылады. Ойын, оның түрлері сабақта белгілі бір мақсатта ғана қолданылатыны белгілі. Осыған орай алдымен ойынның мазмұнына қарай қай түрін, оны бағдарламаның қай бөлігінде, қай тақырыптың (теориялық) аясында қолдану мәселесі нақтыланады. Жоспарлау мақсатында оқу бағдарламасы құрастырылады. Жоспарда әр тақырыпты игертудің мақсаты айқындалып, оның ғылыми және педагогикалық негізі зерделенеді. Мақсат ойынның түрлері мен атқаратын қызметтеріне қарай басты, нақты және ішкі болып нақтыланады. Мақсатты айқындаудағы әрекет оны нақтылау және орындаудың жолын, тәсілін көрсету. Бұл үдеріс міндетке саяды. Міндет – мақсатқа жетудегі әрекет. Бұл орайда әдістеме ғылымының мүмкіндіктері пайдаланылады. Нәтижеге талдау жасау. Кері байланыс, рефлексия әдістері іске асырылады. Яғни ойын технологиясының құрылымы: жоспарлау, мақсат, міндет және нәтижеден құралады. Бұл құрылымдардың мазмұны сабақ жопарында толық ашылады. Ойын технологиясының құрылымдық бірлігіне: рөл, рөлге қарай орындалатын әрекет, ойын заттары, ойынның сюжеті, ережесі жатады. Ойын технологиясы сипатына қарай: дидактикалық, танымдық, дамытушылық, шығармашылық, диагностикалық, қатысымдық т.б. болып бөлінетіні белгілі. Педагогикалық процеске қатысты ойынды - білім, дағды, іскерлік қалыптастыру, танымдық, репродуктивтік және қатысымдық ойындар деп, сабақтың құрылымдық элементтеріне қарай - жаңа материалды игерту ойыны, материалды бекіту ойыны және игерген білімді тексеру мақсатындағы ойындар делініп бөлінеді. Ойынның қай түрі болмасын сабақтың мақсатына қарай таңдалынады.
Ойын әрі әдіс, әрі сабақты өткізудің формасы болғандықтан, онда қолданылатын әдістер сабақтың мақсатына, бағытына қарай ажыратылады. Ойындар оқушылардың танымдық белсенділігін дамыту, білім, дағды, іскерлік қалыптастыру, теориялық білімін практикамен ұштастыра білу мақсатын көздейтіндіктен, ойынды жүргізу әдістері мен тәсілдері де соған қарай таңдалынады. Мысалы, ұлттық ойындар туралы белгілі бір дереккөздерден ақпарат алу мақсаты болса, онда түсіндірмелі-иллюстрациялық әдіс тиімді. Егер ойынның түрлерінен белгілі бір үлгіге, ережеге байланысты ақпарат алынса, ол жағдайда репродуктивтік әдістің мүмкіншілігі зор. Ойынның мақсаты іздену, проблема жасау, шешімін табу болса, онда проблемалық, эвристикалық, интербелсенді әдістер тиімді болады. Бұл орайда әдістер, оны іске асырудың жолы, тәсілдер сабақтың мақсатына, қолданылатын педагогикалық технологиялардың түрлеріне қарай сарапталады. Мысалы, танымдық белсенділікті дамыту мақсатындағы сабақта педагогикалық технологияларды жобалау, сын тұрғысынан ойлау технологияларын пайдалануға тура келеді. Өйткені оқушының танымдық қызығушылығын арттырады, әлемнің ғылыми картинасын тұтастықта қабылдауға, пән бойынша қарастырып отырған мәселелердің арасындағы себеп-салдарлық байланыстарды тереңірек түсінуге, ұғымды теориялық және практикалық тұрғыдан жан-жақты зерделеуге, салыстыруға, нәтижесінде білімін жүйелі түрде пәнаралық байланыс арқылы фактіні не құбылысты саналы ой елегінен өткізуге мүмкіндік береді. Оқушыда зерттеушілік әрекет пайда болады.  Бұл мақсатқа жетуде жобалау технологиясының элементтерін пайдалану маңызды. Өйткені жобалай оқыту дегеніміз—жобалау әдісіне негізделген оқыту. Жобалау – жоба жасау үдерісі, нысанның болашақ үлгісі, бейнесі. Бұл – белгілі бір әрекетке адамның игерген теориялық білімі мен практикалық іскерлігін көрсету тәсілдерінің, амалдарының жиынтығы. Бұл - таным жолы, таным үдерісін ұйымдастырудың амалы, қойылған дидактикалық мақсатқа жетудің жолы. «Жоба, жобалау» ұғымына белгілі бір нысанның мазмұнын өзгерту, оны жетілдіру, толықтыру бағытындағы ниет, түпкі ой, жоспарды іске асырудағы әрекет деген сипаттамалар беріледі. Педагог үшін жобалай оқытудың мазмұны - оқушының білім, дағды, іскерліктерінің жобалау әрекетінің негізінде өзгеруі, дамуы. Мысалы, тәжірибе кезінде оқушыларға «Жамбы ату» ұлттық ойынының жобасын дайындау тапсырма ретінде берілді. Жоба мынадай кезеңдерден құралды: 1) тақырып таңдау. Тақырыпты жалпы сыныпқа немесе топқа бөліп ұсынуға болады. 2) оқушылардың тақырып туралы тірек білімдері болуы үшін оларға: «Жамбы ату - ұлттық ойынның бір түрі. Ол қазақ халқында кең тараған мергендік сынның бір түрі» деген қысқаша түсінік берілді. 3) ақпарат жинау, іздену, зерттеу; 4) жиналған ақпаратқа талдау жасау, 5) нәтиже. Нәтижесінде: 1) «жамбы», «садақ», «жебе», «жете» ұғымдарының мағынасы ашылды; 2) «Жамбы ату – ер жігіттің мергендік, ептілік қабілеттерін сыннан өткізетін, намысын жанитын ұлттық ойынның бірі. Ер жігіт атпен шауып келе жатып, оның екпінін бәсеңдетпестен, құрулы бақан үстіндегі нысананы атып құлатуы тиіс» деген сипаттама құрастырылды. 3)оқушылардың зерттеушілік, ізденушілік қабілеттері көрінеді, шығармашылық ойлауы дамиды, бірлесе ұжым болып жұмыс істеу дағдылары қалыптасады, ой қорытуға, өз пікірлерін айтуға мүмкіндік алады.
Сабақта ұлттық ойындарды қолдана отырып, мұғалімнің басты мақсаты – ойын арқылы халқымыз қандай тәрбие бергені, қандай тұжырым жасағанына оқушылардың назарын аудару, санасына жеткізу. Демек, оқытудың басты мақсаты оқушының ой-өрісін, дүниетанымдық болмысын дамыту болғандықтан, бұл оқыту технологиялары білім беру үдерісінің ажырамас бөлігі деуге болады.
Оқушылардың дүниетанымдық белсенділігін арттыруда оқу мен жазу арқылы сыни тұрғыдан ойлауды дамыту технологиясының да маңызы зор. Сыни ойлау білуге әуестену, зерттеу әдістерін пайдалану, алдына шешімін табатын сұрақ қою дегенді білдіреді [158,42-б.]. Сыни ойлау – кез келген ақпаратқа өз бетімен талдау жасай білу, өзіндік ой түю. Оқушы сыни тұрғыдан ойлауы үшін оның бойында: икемділік, яғни біреудің ойын тыңдау, оны қабылдай білу, жоспарлауға дайындық, яғни ойын жинақтау, бірізге салу, тұрақтылық, кедергілерді жеңе білуі, өз қатесін түзетуге дайын болу, шындықты мойындау, түсіністік, яғни өз әрекетін бақылау, пікірталастың барысын бағу, т.б. қасиеттердің қалыптасуы тиіс. Мұндай қасиеттер негізінен сабақ арқылы да қалыптасатыны белгілі. Сондықтан сыни ойлау технологиясын сабақта тиімді ұйымдастыру маңызды. Бұл орайда ғалымдардың ұсынатын: «шақыру» – «мәнін түсіну» – «рефлексия» құрылымын басшылыққа алу тиімді. Шақыру кезеңінің міндеті: оқушылардың бұрынғы игерген білімдерін жаңғырту, қызығушылығын туғызу; оқушыларды ойлануға, ойларын өз сөздерімен жеткізуге мүмкіндік беру. Сөйтіп, игерген білімдері жете түсіну деңгейіне көтеріледі. Ол білімдері жаңа білімді игеруге негіз болып, оқушыларға бұрынғы ақпаратты жаңа алған ақпараттарымен байланыстыруға, жаңа білімді саналы түрде сыни тұрғыдан түсінуге мүмкіндік жасайды. Екінші кезең – тақырыптың мәнін түсіну, проблеманы шешудің жолдарын қарастыру, нақты әрекеттің жоспарын жасау; шешімді теориялық, практикалық жағынан іске асыру. Негізгі қызметі - жаңа ақпаратты алу, оны түсіну, игерген білімі мен жаңа білімнің арақатынасын анықтау. Ұғыну кезеңінде оқушы мәтінді оқу, не тыңдау арқылы жаңа ақпаратпен танысады, өз түсінігін шамалайды, кемшін тұстарын, түсінбеген жерлерін, келешекте түсінуге қажетті сұрақтарын жазады. Бұл орайда «плюс – минус – қызық» әдісі маңызды.

	Плюс +
	Минус -
	қызықты

	Мыналарды (теріп жазады) түсіндім
	Мына мәселелерді (теріп жазады) толық түсінбе-дім
	Қызықтырған мәселе-лер (теріп жазады), сұрақтар


Бұл әдістің маңыздылығы: біріншіден, оқушылар нені түсінді, нені түсінбеді, не қызықтырды дегендерді теріп жазу арқылы материалдың мазмұнына қатысты мәселелерді толық бағамдайды. Ол үшін тыңдау мәдениеті, дағдысы қалыптасуы керек екенін түсінеді. Әр оқушы өз байқағандары туралы түсініктерін айтады, талқылайды. Жаңа ақпаратты талдау, білімді бекіту басқаша формада болуы мүмкін. Топпен жұмыс жасауда жеке іздену және пікір алмасу элементі болады. Мұнда жеке идея маңызды саналады. Екіншіден, мұғалім қандай мәселеге назар аудару керектігін біледі. Үшінші кезең – ойлану, рефлексия. Бұл кезеңде жаңа идеяны, ақпаратты өз сөзімен жеткізу, ақпаратты толық түсіну, оны басқа оқушылармен, мұғаліммен пікір алмасудың негізінде жалпылау, материалға толық талдау жасау т.б. әрекеттер орындалуы тиіс. Осы кезең мұғалім тарапынан оқушыларды ойландыратын проблемалы сұрақтар қоюымен маңызды. Мысалы, бірнеше ұлттық ойындарды атап, олардың басын біріктіретін қандай қасиет ортақ, немесе, олардың жастар үшін маңызы қандай деген сұрақтар қою да оқушыны ойландыратыны сөзсіз. Теориялық тақырыпты (үстеу, оның мағыналық түрлері) қайталау мақсатында: кластер, синквейн, тірек сөз тәсілдері тиімді. Мысалға «Теңге алу» ойынына қатысты оқушылардың сабақтағы әрекеті мынадай болды.
Сабақтың мақсаты:
Білімдік: мәтінді түсіну, мазмұнын өз сөзімен әдеби тілдің нормасына сай жеткізе білу, үстеудің мағыналық топтарын бір-бірінен ажырата алу.
Дамытушылық: логикалық ойлау, сын тұрғысынан ойлау қабілеттерін дамыту, есте сақтауға қалыптастыру.
Тәрбиелік: құндылықтарымызды бағалау, сақтау мәдениеттерін тәрбиелеу.
Мәтін. Жерде жатқан теңгені атпен шауып келе жатып іліп алу үлкен ептілікті, ат құлағында ойнайтын шабандоздық тәжірибені талап етеді. Теңгені жерден іліп алғандарға бәйге беріледі. Бұрындары қазақ жігіттері атпен шауып келе жатып қолындағы қылышымен жерде жатқан тезекті түйреп алып көкке лақтырып жіберіп, оны жалма-жан қылышымен екіге бөліп шауып түсіретін.
Берілген мәтінге қатысты сыни ойлау технологиясының кезеңдеріндегі іс-әрекеттер:
	Кезеңдері

	Мақсат-әрекет
	Әдіс-тәсіл- нәтиже

	Ой қозғау
	Тірек сөзді табу, мәтінге тақырып қою, ойландыру арқылы әр оқушының таным-дық белсенділігін туғызу, логикалық ойлау қабілетін іске қосу, теориялық ұғымдардан - үстеудің мағыналық түрле-рін тауып, ерекшелігіне тоқталу.
	Мәтінді іштей оқу, проблемалы сұрақ қою, тірек сөздің мағынасы-на сай әңгіме құрас-тыру. Сұрақтар: мәтін қалай аталады? Ойынның маңы-зы неде? Қазір бұл ойын ойнала ма? т.т.

	Мәнін түсіну
	Негізгі ойға мән береді, яғни ой амалдары іске қосылады: мәтінді талдау: әр абзац бойынша мәтінді бөлшек-тейді (үшке бөледі), негізгі мәселе-лерді айқындайды. Бірінші бөлікте ойынға жалпы сипаттама, екінші бөлікте бәйгенің марапатталатын-дығы, үшінші бөлікте ойыншылардың ептілігі, шап-шаңдығы нақтыланады; синтез: бөлшектелген эле-менттерді біртұтас құры-лымға біріктіру арқылы ойын-ның жалпы сипатын беру; жалпылау: ойыншылардың бойындағы маңызды қасиет-теріне негізделген ортақ ерекшелігін айқындау; жүйе-леу: ойын туралы алған білімін, түсінігін жүйелейді. Проблемалы сұрақтарға жауап береді. Үстеуді мағыналық түрлері-не қарай ажыратады.
	Оқушылар аттың қа-тысуымен орындалатын ұлттық ойындардың барлық түрлеріне қаты-сатын ойыншыларға тән ортақ қабілет - жылдам-дық, ептілік, шеберлік екенін түсінеді. Ойын-ның танымдық белсенді-лікті дамытатын, жігер-лендіретін әрекет екенін бағамдайды, ойынның мазмұнына қарай «Теңге алу» деп ат қояды. Синквейн, инсерт, ку-бизм әдістері тиімді.

	Рефлексия(ой толғаныс)
	Басқа оқушылармен ой бөліседі, өз ойының дұрысты-ғына, толықтығына, кемшін жерлеріне назар аударады; игерген білімдерін (ұлттық ойындарға қатысты) толықты-рып, жүйелейді, қорытады. Өзіндік көзқарас қалыптасады.
	Ойынға қатысты өз ойын шығармашылықпен эссе, шағын әңгіме түрінде құрастыруға мүмкіндік болады. Шығармашылық қиялы дамиды.



Сыни ойлау технологиясы – мұғалім мен оқушының ынтымақтастығына ғана емес, оқушыларға психологиялық ширығуды басатын жайлы жағдай жасау. Сыни ойлау технологиясымен жұмыс істей отырып, оқушылар өз проблемасын өзінің мүмкіндігі мен қажеттілігіне қарай өз бетімен шешуге және өз әрекетін өзі бағалауға мүмкіндік алады. 
Оқушылардың танымдық белсенділігін қалыптастыруда нәтиже беретін әдістің бірі - «кейс-стади» әдісі. Кейс-стади немесе нақты жағдаят әдісі. Кейс – жаттығу да, іскер ойын да емес, ол нақты жағдайға құрылған ақпаратқа сипаттама беру, оның мазмұнындағы ең қажетті мәселені таба білу. Бұл жердегі ерекшелік білім алушы негізгі мәселені табуды, оның сипатына тоқталуды, топпен жұмыс істеуді үйренеді. Кейс арқылы: ой қозғау, модельдеу, пікірталас, тәжірибе жасау, проблема туғызу әдістерін жүйелі түрде біріктіре пайдалануға мүмкіндік болады. Кейске қойылатын басты талап: мақсаты мәтінге сай, яғни мәтіннің мазмұнын ашатындай болуы; өзекті мәселеге құрылуы, аналитикалық ойлауын дамытуы, пікірталасқа итермелеуі, бірнеше шешімінің болуы т.б. Кейсті талдауда, проблема жасауда «миға шабуыл» әдісінің де маңызы зор. Миға шабуыл әдісінің мақсаты – мәселені шешудің дәстүрден тыс жолын іздеу үшін білім алушылардың ұжым болып ойлау әрекетін ұйымдастыру. Міндеті – зейінін тұрақтандыру, топта жұмыс істеу іскерлігі мен ұжым болып ойлау тәжірибесін қалыптастыру. Маңызы: біріншіден, оқушыны жылдам ойлап, жылдам шешім қабылдауға үйретеді, екіншіден, өз ойларын дұрыс, дәлелді, еркін жеткізуін қалыптастырады, үшіншіден, есте сақтау қабілеті дамиды. Бұл әдіс оқушының теориялық ойлау қабілетін дамытуда тиімді. Оны сабақтың кез келген жерінде (жаңа материалды түсіндіру, бекіту, қайталау т.т) пайдалануға болады. Егер сабақтың мақсаты оқушыларды іздендіру, білімін өзбетімен толықтыру, шешім қабылдауын қалыптастыру болса, онда проблемалы оқытудың: оқу материалын проблемаға құру, жеке-ізденушілік және зерттеушілік әдістері де тиімді. Яғни сабақта қолданылатын технологиялардың түрлеріне қарай оқыту әдістері де сараланып отырады. Технологияның түрлеріне қарай қолданылатын әдістер әр сабақтың жоспарында беріледі.  
Ұлттық ойындарды таңдап, оны оқушының болмысын дамыту әдісі ретінде пайдалана білу, түсіну мен түйсіну, алған әсерін өмірлік қажетіне жарата білу – ұстаздың білігі мен біліміне байланысты. Демек, мұғалім ұлттық ойындарды пайдаланған кезде оларға қойылатын әдістемелік талаптарды да ескеруі маңызды. Ол талаптарды 2- кестеде көрсетілгендей түйіндеуге болады: 

[image: ]
Кесте – 2. Ұлттық ойынға қойылатын әдістемелік талаптар
6-сыныпқа арналған оқулықта «Қазақ халқының салт-дәстүрлері» тарауы бойынша «Қазақтың ұлттық ойындары» деген тақырыптағы сабақ тапсырмасында ұлттық ойындардың суреттері берілген. Тапсырманың мақсаты: суреттерге қарап, оқиғаларды әңгімелеу арқылы салт-дәстүрді бейнелейтін сөздердің мағынасын түсіндіру көзделген. Теориялық тақырып– үстеу, оның мағыналық түрлері. Демек, түпкі нәтиже – үстеудің теориялық, практикалық негіздерін меңгерту. Ұлттық ойындарды оқыту мазмұнына, тапсырманың мақсатына қарай ойынның: «ойын әңгімелер» түрін пайдаландық. Кез келген сабақта - нені игерту, қалай игерту және қандай нәтижеге жеттік деген мәселе маңызды екені белгілі. Игертілетін материалдың базалық мазмұны берілді. Енді қалай игерту мәселесіне көшейік.
Ойын сабағын өткізудің әдістемелік жүйесі (жоспары):
Тақырыптың сипаттамасы: бағдарламадағы теориялық материал, оған ұлттық ойынның қатысы жоғарыда айтылды.  
Сабақтың мақсаты.
Нәтижені болжау. Нәтижеге жеткізетін міндеттер.
Қажетті құрал-жабдықтар
Оқушыларды ойынның ережелерімен, орындалатын әрекеттерімен таныстыру.
Сабақты ұйымдастыру.
Сабақтың әдістемелік құрылымы:
Басты мақсат –ұлттық ойын түрлерін пайдалану арқылы: қазақ тілінің білімдік, танымдық, қатысымдық және куммулятивтік қызметтерін игерту негізінде оқушыда үстеу туралы құрастырмалы білім (түсіну, қолдану, талдау, жинақтау, бағалау) қалыптастыру.
Нақты мақсат- үстеудің ерекшеліктеріне тоқталу.
Жеке мақсат—үстеудің мағыналық түрлерін ажырату, мысалдар келтіру, мәтін құрастыру.
Күтілетін нәтиже: 
-ұлттық ойындар арқылы халқымыздың салт-дәстүрін, рухани қазынасын біледі және сөйлеу, ойлау мәдениеті жетіледі
-әдеби мұраларға деген талғамы, рухани дүниесі кеңейеді, шығармашылық қабілеті дамиды;
- ойын арқылы білім алуға, пәнге деген қызығушылығы арттады;
 -оқушының жеке танымдық, регулятивтік, логикалық, қатысымдық дағдылары (айтылым, тыңдалым, оқылым, жазылым) қалыптасады.
Нәтижеге орай мынадай міндеттер туындады: 
Білімдік, яғни білім, дағды, іскерлік қалыптастыру. Теориялық білімін қайталау, бекіту, жүйелеу, қорыту, практикада қолдану дағдыларын қалыптастыру.
Дамытушылық, яғни оқушылардың еркін сөйлеу, ойлау мәдениетін дамыту, тіл байлығын жетілдіру, сөздің мағыналық ерекшеліктерін ажырата алу, анализ, синтез, талдау, жіктеу, жүйелеу қабілеттерін қалыптастыру; Оқушылардың логикалық ойлау, ақыл-ой, есте сақтау, танымдық қабілеттерін дамыту ;
Тәрбиелік, яғни қандай ойды болмасын әсерлі де мәнерлі жеткізе алатын ана тіліміздің, дана тіліміздің байлығын, көркемдігін оқушылардың санасына жеткізу, оны құрметтеуге үйрету; асыл қазыналарымыздың, салт-дәстүрлеріміздің  ғұмыры да тек тілмен байланысты екендігін, оны бар мүмкіншілігін пайдалану қажеттілігін түсіндіру. Ана тілімізге, оның мүмкіншілігіне деген сенім, құрмет, көзқарас қалыптастыру. Ептілікке, ұқыптылыққа, төзімділікке үйрету; мәдени құндылықтарды ұғындыру, ұлттық дүниетанымды терең меңгеруіне бағыт-бағдар беру; оқушылардың дүниетанымдық жеке көзқарастарының қалыптасуына жағдай жасау.
Сабақтың типі – игерген білімді бекіту, қайталау, жүйелеу сабағы.
Қолданылатын әдіс-тәсілдер; сұрақ-жауап, әңгімелеу, түсіндіру, ойын, миға шабуыл, рефлексия, т.б.
Тірек технологиялар: дамыта оқыту, жобалау, сыни ойлау.
Сабақтың барысы
Ұйымдастыру кезеңі.
1.Игерілген білімді жандандыру, сабаққа қызығушылық туғызу кезеңі. Оқу-танымдық мотив: а) Үстеудің мағыналық түрлерін ажырату мақсатында оқушыларды үстеудің мағыналық түрлерінің санына қарай топқа бөлдік: бірінші топ үстеудің сұрағын қояды. Екінші топ жауап береді. Жауапта қойылған сұраққа жауап болатындай толық сөйлем құрастырып айту қажет. Үшінші топ оқушының жауабынан үстеудің мағыналық түрін табады. Оқушылардың әрекеті ары қарай жалғаса береді. Сұрақ-жауаптың сипатына қарай оқушылардың білім деңгейлері байқалды, кемшін тұстары толықтырылды. 
2. Білімді толықтыру, бекіту кезеңі. Теориялық тақырыпты қайталап алғаннан кейін, интерактив тақтада ұлттық ойындар, олардың түрлері көрсетіледі. Оқушылар санына қарай 4 топқа бөлінді. Бірінші топқа - атжарыс тақырыбы, яғни сипаттау мәтінін құрастыру; екінші топқа - қазақша күрес тақырыбы, яғни әңгімелеу мәтінін құрастыру, үшінші топқа - теңге алу тақырыбы, яғни пайымдау мәтінін құрастыруды; төртінші топқа - көкпар тақырыбын беріп, диалогты мәтін құрастыру немесе эссе жазу тапсырылды. Оқушыларға бағыт-бағдар беру мақсатында әр ойын түрінің қысқаша мазмұны, сипаты берілді. Соған қарап отырып, өздері ойларынан мәтін құрастыруы қажет. Негізгі мақсат оқушылардың танымдық белсенділігін туғызу, ақыл-ой әрекетін іске қосу болғандықтан, іс-әрекеттің мақсаты, мазмұны мен құрылымы, қорытындысы, түрлері мен әдістері, мотивтері мен деңгейлері, нәтиже, бағалау тәсілдері де нақтылануы қажет. Мәтін құрастыруда кіріспе - негізгі бөлім - қорытынды жүйесінің сақталуы; кіріспеде ұлттық ойын, оның түрлеріне шағын сипаттама берілуі, негізгі бөлімде берілген тапсырманың мазмұнының ашылуы, қорытындыда ойынның маңызы, яғни олар қандай қасиеттерді тәрбиелейді деген мақсатта жазылуы ескертіледі. Оқушылардың танымдық қызығушылығын дамытпай, олардың танымдық әрекеттерін белсендіру мүмкін емес. Сондықтан мұғалім танымдық қызығушылықты жүйелі түрде ояту, дамыту және нығайтуға әрекет жасауы тиіс. Бұл жердегі танымдық қызығушылықты қалыптастырудың басты құралы – ойын әрекеті. Демек, ойынды дұрыс ұйымдастыруда әртүрлі әдіс-тәсілдерді қолдануға мүмкіншілік бар. Мысалы, проблема құру, балама шешімдер іздеу, шығармашылық тапсырмалар, мотивация, интерактивті оқыту, тиімді технологияларды пайдалану, монологтан диалогқа көшу, тақырыптың мазмұны бойынша пікірталас туғызу т.б. оқушылардың танымдық қызығушылығын, білім алуға деген ынта-ықыласын, яғни белсенділігін қалыптастыратыны сөзсіз.
Топтар берілген тапсырмаларды мүмкіндігінше орындады. Мәтін құрастырды. Әр топ құрастырған мәтіндерін оқыды, берілген сұрақтарға жауап беруге тырысты.
Рефлексия- кері байланыс тәсілі. Дәстүрлі білім беру жүйесінде білім алушының білім, білігінің деңгейін мұғалім бағалайтыны белгілі. Ал қазіргі оқыту технологиясында адам өзін-өзі бағалайтын (рефлексия) әрекет (әдіс) іске қосылады. Рефлексия - субъектінің ішкі психикалық күйін өзіндік тану процесі, тұлғаның өз әрекетіне сын көзбен қарауы, өз деңгейін өзінің білуі, өзін-өзі тексеруі, тануы, өзімен-өзі сөйлесуі. Рефлексия дегеніміз – әрекет ету барысында кездесетін қиындықтар үдерісі. Оқушы ол қиындықтарды сезе білуі, оның пайда болу себебін анықтай алуы, оны жеңудің жолдарын ұсынып, әрекетін әрі қарай жалғастыруы қажет. Рефлексия индивидтің өз санасындағы өзгерістер туралы ойлану үдерісі деген түсінік философияда қалыптасқан. Сонымен қатар рефлексия – адамның өзі туралы білім және түсінік қана емес, өзгелердің өзіне деген көзқарастарының қандай екенін де анықтау. Рефлексия оқушыны өзбетімен өз таңдауын жасауға, кез келген жағдаяттан шығудың жолын таба алатын тапқырлыққа, бәсекеге қабілеттілікке тәрбиелейді. Рефлексияны негізінен сабақтың басында оқушылардың көңіл-күйін байқауда, үй тапсырмасының орындалу сапасын тексеруде және материалдың мазмұнын қандай деңгейде игергендіктерін анықтауда сұрақ-жауап тәсілінде қолдану өте тиімді. Мысалы, ұлттық ойындарды қолдану сабағының нәтижесін байқау мақсатында мынадай сұрақтардың шешімін табу маңызды деп ойлаймыз.
Мұғалім: ұлттық ойындардың маңызы қандай, тәрбиелік мәні бар ма? деген сұрақ қояды. 
Оқушылар: ұлттық ойындар адамды - ептілікке, батылдыққа, шапшаңдыққа, шешімділікке, адами қарым-қатынасқа тәрбиелейді деп жауап береді.
Мұғалім: ұлттық ойындардың барлығына тән әрекет қалай аталады? 
Оқушылардың жауабы: қимыл. 
Мұғалім: Ал сол қимыл әрекетінің орындалатын мезгілі, мекені, себебі, мөлшері, мақсаты болуы мүмкін бе?
Оқушылардың жауабында: ұлттық ойындарды өткізудің мезгілі (жылдың қай мезгілінде) мекені (қай жерде), себебі (белгілі бір жағдайға байланысты), мақсаты (арнайы мақсатта), мөлшері (қанша адам қатысады) болатыны айтылды.
Мұғалім: қимылдың мекенін, амалын, мақсаты мен мезгілін, себеп-салдарын білдіретін қай сөз табы деген сұрақ қойылды.
Оқушылар: үстеу, оның мағыналық түрлерін қайталайды. Кластер, синквейн, тірек сөз тәсілдері өте тиімді.
Оқушыларға: сабақ қалай өтті, сендер үшін сабақтың маңызы болды ма, сабақтың өту барысы жайында қандай ұсыныс-пікірлерің бар, тақырып сендерді қызықтырды ма? деген сұрақтар қойылды.
Оқушылар «Шығу парағына»: сабақтың тақырыбы қызықты болды, ойынның ерекшелігін толықтай игергім келеді, мәтінді түрлеріне қарай құрастыру қиынға соқты, осы сипаттас жұмыстар көбірек берілсе, жазу, ойлау мәдениетіне де қалыптасар едік деген ой білдірді.
Үйге тапсырма. Оқушылардың таным белсенділігін арттыру бағытында мынадай тапсырмалар берілді:
-берілген ойын түрлерінің мазмұнын толықтыру, оған қатысты мақал-мәтелдер, қанатты сөздер, тақпақтар жазып келу;
диалог құрастыру;
мәтінге қатысты жауабы жоқ проблемалы сұрақтар құрастыру;
берілген ұлттық ойындарға байланысты өзіндік көзқарасын білдіру;
тірек сызбалар жасау т.б. 
Сабақта мәтінді жазбаша орындаудың маңызы зор болды. Өйткені жазу біріншіден, сауаттылықты қалыптастырады, екіншіден, ойлаудың шырқау биігі ретінде оқушылардың ойлануына, ізденуіне, сөздік қорын молайту, сөз өнерін меңгеру қабілеттерінің жетіле түсуіне, ой толғаныс сатысынан өтуіне, дүниетанымын кеңейте түсуіне жағдай жасалады. Адам өз қолымен жасағанын ұзақ есінде сақтайтыны белгілі. Оқушылар мәтін құрауда қиналды, ойланды, сөздік қорының аздығын байқады, бірақ мәтін құрастырды. «Мен шәкірттерімді үйретпеймін, мен тек олардың үйренуіне тиімді жағдайлар жасауға тырысамын», - деген А.Эйнштейннің ұстанымын басшылыққа ала отырып, оқушылардың өз бетімен белсенді әрекет етуіне жағдай жасау қажеттігі байқалды.
Қорыта келгенде, оқушылар, біріншіден, ұлттық ойындардың біздің рухани игілігіміз, тарихымыз екендігін, оларды игеру арқылы: адамгершілік, өзара жәрдем, батылдық, мақсаттылық, ерік-жігер, сенімділік, қайырымдылық, адалдық сияқты адами қасиеттерді қалыптастыруға болатындығын түсінді; екіншіден, танымдық ойындардың оқушының ақыл-ойының дамуына, көзқарасы мен сенімінің, дүниетанымдық қабілетінің қалыптасуына мүмкіндік жасайтынын зерделеді; үшіншіден, теориялық материалды толық түсінуге, есте сақтауға жағдай жасалатынын бағамдады.

3.2 Ұлттық ойындар арқылы дүниетанымды қалыптастыруға арналған жаттығулар түрлері
Жалпы білім беретін мектептерде «Қазақ тілі» пәні бойынша сабақ үдерісінің сапалы да нәтижелі болуы орындатылатын жаттығу тапсырмаларына тікелей байланысты екені белгілі. Өйткені сабақта білімалушыларға ұсынылатын жаттығу тапсырмалары дидактикалық мақсаттағы оқу-әдістемелік кешеннің ең негізгі бөлшегі болып табылады. Негізгі орта білім беру деңгейінің 5-9-сыныптарына арналған «Қазақ тілі» пәнінен жаңартылған мазмұндағы үлгілік оқу бағдарламасының негізгі міндеттерінің бірі - білімалушылар тіл бірліктерінің қарым-қатынас құралы болу, ойды білдіру, таным құралы болу, ақпаратты сақтау құралы болу қасиеттерін функционалдық-коммуникативтік бағдарда танып біледі, соған лайықты машықтар мен дағдыларды қалыптастырады» [146] - деп көрсетілген. Олай болса, тілдік бірліктерді таным құралы ретінде пайдалана отырып, ұлттық құндылықтарға да көңіл бөлінуі қажет.
Ендеше ұлттық құндылықтарға негізделген оқушыларды білім нәрімен сусындатар мұғалімнің әдіс-тәсілдері сабақ үдерісін қызықтырып қана қоймай, шығармашыл тұлға тәрбиелеп, дүниетанымдық мәдениетін дамытуға бағытталуы қажеттігі де осыдан келіп туады. Қазіргі жаңашыл бағдарламаға негізделген оқу үдерісінде оқытуды ұйымдастырудың мазмұны білім, білік, дағдыға негізделуі қажеттігі нақтылануы да осы мақсаттан туындаған. Күні бүгінге дейін өзінің маңызын жоймаған оқыту жұмысын ұйымдастырудың негізгі формасы - сынып – сабақ формасы. Себебі сабақ мұғалімнің оқытатын пәннің мазмұнын жүйелі түрде ұйымдастыруына мүмкіндік береді. Сондай–ақ, сабақ баланың оқу әрекетінің сыныптан тыс және үйдегі жұмыс түрлеріне де бағыт-бағдар беріп, жетекшілік рөл атқарады.
Жаңа ғасыр өркениетпен қоса қатыгездiк, бәсекелестiктi де бiрге ала келiп отырған жағдайда бiлiм мен тәрбиенің сапасын жақсарту үшiн жас ұрпақты мейiрiмдiлiкке, қайырымдылыққа, адамгершiлiкке тәрбиелеуіміз қажет, ол тәрбие алдымен ұлттық құндылықтарға негізделіп, ұлттық ойын арқылы оқушы бойына ұялауы тиiс. Олай болса, 6 сыныптарда оқу үдерісінде, біздің жағдайымызда қазақ тілі сабағында ұлттық ойын түрлерін пайдалана отырып, жаттығулар мен тапсырмалар жүйесін жасау ең ұтымды тәсіл болып табылады. Ол оқыту, түсіндіру, дәлелдеу деген мағынаны бір арнаға сыйдыратын дидактика ұғымы мен мұғалімнің әдістемесі арқылы жүзеге асатыны белгілі. 
Әдістемелік зерттеулерде тілді оқытуға арналған жаттығулар ұстанымдарына қарай мынадай түрлерге бөлініп беріліп жүр: а) психологиялық ұстанымды басшылыққа алатын жаттығу түрлері - рецептивті, репродуктивті, продуктивті; ә) лингвистикалық ұстанымды басшылыққа алатын жаттығу түрлері – тіл жүйесін меңгеруге бағытталған және б) тілді қолдануға бағытталған жаттығулар. 
Біз қазақ тілі сабақтарында ұлттық ойындар арқылы оқушылардың дүниетанымын қалыптастыруға арналған тәжірибе кезінде тілдік жаттығулар, танымдық дағдыны қалыптастыру, шығармашылық қабілетті жетілдіру жаттығуларын пайдаландық. 
Ғалымдар «Тілдік жаттығулар әр тілдік тұлғаны таныстырады, оны қолданып үйренуге жаттықтырады» [159, 110-б.], - деген тұжырым жасайды. Олай болса, тілдік жаттығулар білімалушылардың грамматикалық тақырыптар туралы түсініктерін қалыптастыруда тиімді екендігі сөзсіз. Тәжірибе барысында бағдарламалық тақырыптарды меңгертуде тілдік жаттығулар ұйымдастыруда ұлттық ойындардың мәтіндері бойынша тапсырмалар орындалды.     
Тілдік жаттығулардың мақсаты: ұлттық ойындар және олардың түрлері жайында түсіндіру, ұлттық ойындар арқылы тапқырлыққа, ұйымшылдыққа баулу, ұлттық ойындарға деген қызығушылықтарын ояту, мәтіннен есімдіктерді табу. 
Жаттығулардың тиімділігі: білімалушылар ұлттық ойын түрлерімен танысып, ұлттық ойындардың әдет-ғұрып, салт-дәстүріндегі мәнін түсінеді, қазақ тілі сабағында ұлттық ойындарды пайдалану арқылы олардың дүниетанымы да қалыптасады. 
1-жаттығу.
1.Берілген екі мәтінді салыстырып оқып, мәтіндерде сипатталған ойындар туралы тұжырым жасаңыздар.
Мәтіндер:
1.Бұл ойын үстел үстінде екі баланың білек сынасумен орындалады. Екі бала шынтақтарын үстелге тіреп қолдарын айқастырады. Кім білекті үстелге жықса, сол бала жеңіске жетеді.
2. Жігіттер мен қыздар жиналып, жаздың айлы түнінде ашық далада ойнайды. Бұл ойынға малдың қураған жілігі немесе қабығы аршылған, ұзындығы екі қарыстай жұмыр ақ таяқша пайдаланылады. Жиналғандар екі топқа бөлінеді. Ойынды бастау жеребе тастау арқылы анықталады. Содан кейін ойын бастаушы ақсүйекті бар пәрменімен алысқа лақтырады. Жастар таяқты іздеуге кіріседі. Оны тапқан ойыншы өз серіктеріне дыбыс беріп, сөреге қарай жүгіре жөнеледі. Серіктері оның тосқауылға тап болмауына көмектеседі. Қарсыластары қалай да ақсүйекті тартып алудың амалын жасап бағады. Ақсүйекті тартып алса, өздері де біріне бірі қол жалғап, сөреге жетуге ұмтылады. Бұл тартыста ақсүйекті сөреге жеткізген топ жеңген саналады. Ойын шапшаңдыққа, ұйымшылдыққа баулиды. Ертеде бұл ойынды той-томалақ жасаған үй иелері ұйымдастыратын. Ондай кезде алдымен айтыс, ән-жырға кезек тиеді. Үлкендер жағы жастарға тәлім айтып, қисса-дастандар оқитын болған. 
Жаттығу бойынша орындалатын тапсырмалар:
1-тапсырма. Мәтіндердегі негізгі ақпаратты анықтап, түсіндіріңіздер.
2-тапсырма. Мәтіндерге қарапайым жоспар құрыңыздар.
3-тапсырма. Мәтіннен есімдіктерді табыңыздар.
2-жаттығу.  Сынып екі топқа бөлініп, әр топтағы оқушылар кезекпен бір ұлттық ойын бойынша бір сөйлемнен айтады, келесі топ оқушылары ойын жүрісін жалғастыруы керек. Сөйлемдер бір-бірімен логикалық жағынан байланысып, біртұтас мәтін құрылуы керек. Қай топ ойын мазмұнын шатастырмай дұрыс айтса, сол топ жеңімпаз атанады.
1-тапсырма. Құрастырған мәтін бойынша ұлттық ойын атауын табыңыздар. 
Тәжірибе барысында оқушылар «Жамбы ату» ойынының мәтінін құрастырды. Ойын мәтіні: «Жамбы ату – шауып келе жатқан аттың үстінен нысананы дәл көздеп, атып түсіру. Ойынның шығу тегі әскери жаттығудың пайда болуымен байланысты болып, оның қажеттігі XVIII ғасырға дейін сақталған. Мұндай жарыс өткізілетін мерекелерде биік бағана болмаса ұзын сырық қадалып, оның ұшар басына нысана ретінде жамбы (күміс құймасы) ілінетін болған. Оны қылмен немесе жібек жіппен байлаған. Атпен шауып келе жатқан кісі садақпен жамбыны атып түсіріп, жеңіске жетуге тырысқан. Нысананы дәлдеудің басқа да түрлері кездескен. Мысалы, жерде тұрып немесе ат үстінде отырып мылтықпен ату да қолданылған. Жамбы ату жігіттерді шабандоздықка, мергендікке үйретуде елеулі рөл атқарған».
2-тапсырма. «Жамбы ату» ойыны бүгінгі күні олимпиада құрамындағы биатлоннан кем емес» деген тақырыпта эссе жазыңыздар.
3-тапсырма. Мәтіннен салт, сабақты етістіктерді табыңыздар.
3-жаттығу. Мына кестедегі сөздерді қолданып, сөйлем құрап жазыңыздар. 

	жүйрік, жарыс аттар
	

	Аламан бәйге
	

	25-100 шақырымдық қашық-тыққа шабу
	

	жолында айналып өтетін көл, сай-сала, бел-белестер тәрізді 
	

	үлкен тойлар мен мереке-лерде жарияланады. 
	

	кедергілі жерлер болуға тиісті
	



1-тапсырма. Құрастырған сөйлемдеріңізде қандай ұлттық ойын туралы мәлімет берілді?
2-тапсырма. Сөйлемдерден етістерді тауып, түрлеріне талдаңыздар.
4-жаттығу. Ойындар туралы мақал-мәтелдерді сәйкестендіріп жазыңыздар. 

	Ойыннан
	тамағы тоқ

	Ой түбі - алтын,
	от шығар

	Орынсыз ойын
	ойын жоқ  

	Ойыншының
	ойын түбі – от

	Ережесіз

	сындырар мойын



1-тапсырма. Кестеге ойын атауларын жазыңыздар.

	Жиын-тойларда ойналатын спорттық және тұрмыс-салттық ойын атаулары

	Ашық алаңдарда, үй ішінде ойналатын қозғалмалы ойын атаулары

	Ой ойындарының атаулары


	
	
	

	
	
	



2-тапсырма. Ұлттық ойындарға сипаттама жазыңыз. Өз сөзіңізде етістік түрлерін пайдаланыңыз.
3-тапсырма. Мәтіннен негізгі және көмекші етістіктерді табыңыздар.

Сиқырлы таяқ
Қазақ халқының ұлттық ойындарының жастар арасында көп тараған және өте ертеден келе жатқан, аса сүйіп ойнайтын түрлерінің бірі – «Сиқырлы таяқ». Бұнда ойнаушылар санына шек қойылмайды. Ойынға жиналғандар қол ұстасып, дөңгелене шеңбер құрып тұрады да, араларынан біреуін ойын жүргізуші етіп тағайындайды. Жүргізуші қолына таяқ ұстап, шеңбердің ортасына шығады да, ойын тәртібін, жолдарын түсіндіреді. Ойнаушылардың бір шетінен бастап барлығына рет қатарын білдіретін сандарын атайды. Сонан кейін жүргізуші қолындағы таяғының бір басын жерге тіреп тік ұстайды да, кез келген бір ойыншының санын атап, таяқты қоя береді. Айталық, жүргізушінің атаған саны төртінші, бесінші, оныншы не жиырмасыншы бола ма, әйтеуір, рет саны аталған ойыншы ести салысымен жүгіріп барып, таяқты құлатпай ұстауы керек. Егер ол дауысты аңғармай я болмаса жай басар болып, дереу ұстай алмай, таяқты құлатып алса, онда ол ортада тұрып, көптің ұйғаруымен өнер көрсетеді. Ол өлең айтып, би билейді, әйтеуір көпшілік нені талап етсе, бәрін орындауға тиісті. Ол өнерін көрсетіп болған соң, қайтадан орнына барып тұрады. Егер таяққа тез жетіп жерге құлатпай ұстап алса, онда жүргізушімен орын ауыстырады.
Ойын жастарды шапшаңдыққа тәрбиелейді.
4-тапсырма. Мәтін мазмұны бойынша диалог құрастырып жазыңыздар.
5-тапсырма. Сыныптас достарыңа өзіңе ұнайтын бір ұлттық ойын туралы мәлімет беруге дайындалыңыз. Алдымен ойын тәртібін дәптерге жазыңыз.
6-тапсырма. Сөзқосым тәсілі арқылы жасалған ойын атауларына мысалдар жазыңыздар.
7-тапсырма. Дұрыс жауапты табыңыз. Тапқан жауап бойынша дәлелдеме жазыңыз.
Бірге жазылатын сөзді көрсетіңіз:
а) мөлдір су 
ә) келе бер
б) Ақ сүйек
в) жиырма бес
г) ақ гүл

Бөлек жазылатын сөзді табыңыз:
а) Алтыбақан
ә) Соқыртеке
 б) Сақинасалу
в) Атжарыс
г) Алакөл

Дефис арқылы қате жазылған сөзді табыңыз:
а) сап-сары
ә) ыдыс-аяқ
б) Бес-тас
в) ой-пікір
г) іші-сырты

Әрбір сөзі бөлек жазылатын күрделі ойын атауын көрсетіңіз:
а) Ханталапай
ә) Серекқұлақ
б) Қырықаяқ
в) Қашпадоп
г) Жасырынбақ
Мұндай жаттығуларды орындау арқылы оқушылар қазақ халқының ұлттық ойындарының тақырыптарына, мазмұнына назар аударып, тұжырым жасау дағдысын меңгереді.
Біздің зерттеуімізге арқау болып отырған ұлттық ойындар - рухани мәдениеттің байырғы саласының біpі. Халқымыздың салт-дәстүрін, әдеп-дағдыларын жас ұрпақтың бойына ойын арқылы дарытып, көңіліне қондыра білу өмір қажетінен туған десек, артық айтқандық емес. Себебі, ойын - баланы туған елін, жерін, тілін сүюге, адамгершілікке, мейірімділікке тәрбиелеудің құралы. Ертеден бepi қанат жайып, үздіксіз жетілдірілген ұлттық ойындар қазіргі кезде де салауатты өмір салтын сақтауға және сауықтыру қызметіне өзінің игі әсерін тигізуде, әлеуметтік мәдени және рухани маңызы күннен-күнге артуда. Ал ұлттық мәденеттің қай түрін де ғасырдан ғасырға жеткізіп келе жатқан тіл екендігі де ақиқат. 
Қазақ лингвистикасында тілтаным теориясының дамып-жетілуі бағытында тиянақты зерттеулер жүргізген ғалым Н.Уәлидің: «Сөз де сыр сандық тәрізді. Сәті түсіп, кілті табылғандай болса, көп нәрсені баян етіп, халықтың өткендегі ой-қиялы, тыныс-тіршілігі, дүниетанымы туралы сыр шертіп тұрады» [160,12-б], - деген тұжырымы ұлттық ойындарға қатысты тілдік бірліктерде халқымыздың танымы, мәдениеті, өмір тәжірибесі жатқандығын дәлелдей түседі. Олай болса, тәжірибе барысында оқушыларға ұлттық ойындардың түрлері, олардың мән-мағынасы жайында түсінік беруде ойындардардың атауларындағы, мазмұнындағы тілдік бірліктердегі танымдық ақпараттарға да көңіл бөлінді. Сондықтан ойындардың ұлттық ерекшеліктерін талдай отырып, білімалушылардың танымын жетілдіру мақсатында танымдық дағдыны қалыптастыру жаттығуларын пайдаландық. Өйткені, ұлттық ойын – мәдениеттің бір бөлшегі, «мәдениет те тіл сияқты, адамның дүниетанымын бейнелейтін сананың формасы болып табылады... тілсіз мәдениет жоқ, мәдениетсіз тіл жоқ» (Н.Уәли). Ұлттық ойындарда берілген ақпарат – таным арқылы жинақталған білім, өйткені зерттеушілердің пайымдауынша, халықтық ойындардың мазмұны елдің мәдени және экономикалық өмірін, әдет-ғұрпын қамтиды, тіптен бұл ойындардың қашан пайда болғанын мөлшерлеуге мүмкіндік береді.
Танымдық дағдыны қалыптастыру жаттығуларының мақсаты: оқушылардың лингвистикалық дүниетанымын қалыптастыру, ол үшін ұлттық ойындардың атаулары және мазмұны бойынша тілдік бірліктерді тіл мен ойдың сабақтастығы негізінде талдау, тілдік деректер арқылы білімалушылардың танымын, ой-өрісін кеңейту.
Жаттығулардың тиімділігі: білімалушылар бабаларымыздың асыл қазыналарының бірі – ұлттық ойындарды құрметтеуге үйренеді. Ойын баланың қабілетінің дамуына, айналасындағы дүние жайлы түсініктерінің кеңеюіне көмектеседі, халқымыз дәстүрлі ойындарды балалардың мінез-құлкының қалыптасу құралы ретінде ерекше бағалағандығын, ойын баланың даму құралы, таным көзі ретінде білімділік, тәрбиелік мәнге ие бола отырып, баланың жеке тұлға ретінде қалыптасуына ықпал ететіндігін түсінуге мүмкіндік алады.
1-жаттығу. «Асық ойындары» туралы мәтінді оқыңыздар.
Қазақтың ұлттық ойындарының көбі табиғи заттармен ойнауға негізделген. Халқымыздың негізгі кәсібі мал шаруашылығы болғандықтан, ұлт ойындары да осыған икемделеді. Әсіресе, қойды көп өсіргендіктен, балалар ойынының көбі қой асығымен байланысты болып келеді. Сондықтан асық ойындары ұлт ойындарының ішіндегі арыдан келе жатқан көнелерінің бірі болып табылады. 
Асық ойынының баланың күн ұзақ қимылына тигізер әсері мол. Ойын барысында: жүгіру, жүру, иілу, секіру, сақа иіру, көздеп тигізу, лақтыру, ату т.б. қимыл жасалады.
Асық ойыны баланың жастайынан жүйке жүйелерін шыңдап, оларды дәлдікке, ұстамдылыққа, байсалдылыққа тәрбиелейді. Ондай қасиеттері болмаса, адам ойында да, өмірде де көздеген мақсатынан шыға бермейді.  
1-тапсырма. Ойындағы ұлттық ерекшелікті түсіндіріңіз.
2-тапсырма. Мәтін сөйлемдерін екпін түрлеріне қарай талдаңыз.
3-тапсырма. Өлеңді жаттап алыңыз. Алшы, тәйке, омпа сөздерінің мағынасын түсіндіріңіз. 
Иірмекіл
Асығың түссе алшыдан –
Несібе күт аңшыдан.
Биік ұшып бүркітің,
Құс іледі қаршығаң.

Асығың түссе тәйкеден –
Жоғарылар мәртебең.
Алдына қара салдырмай,
Атың келер бәйгеден...

Асығың түссе омпадан –
Жасайсың сен оң қадам.
Аталарың асықпен
Ертеңді өстіп болжаған!
                                           Н.Құныпияұлы


2-жаттығу. Мәтінді оқып, «Тәртікем» ойынының шығу тарихына талдау жасаңыз.  
Ұлттық ойындардың ішіндегі ежелден келе жатқан түрі асық ойынының бірі – «Тәртікем». Оның ендігі бір атауы – «Төрт тарап, жеті ықылым, қырық тақта». Ертеректе ол Шыңғысханның кіндігінен тараған текті тұқым төре ұрпақтарының соғыс ойыны саналды. Кем дегенде 200 мыңға дейін, одан асса 500 мыңға жететін асықтармен ойналды. «Тәртікем» – аумағы ат шаптырым, айнадай жарқыраған ақ тақырда өткізілген. Ойынның тартысты өтетіні сондай, кейде бір күнге, тіпті бірнеше тәулікке созылған. Бейсауат жүрген мал ойынның стратегиясын бұзбас үшін, алаңды айналдырып қаз-қатар жауынгерлер қойған. Ойынға ат үстінде, жаяу жүріп те қатысуға болады. Ойынға асықтардың әр алуан түрі – қойдың, сайғақтың, құланның, арқардың, жылқының, түйенің асықтары қолданылып, түрлі-түсті түске боялатын болған. Ал асықтардың түсіне қарай олардың дәрежесі анықталған. Қызыл асықтар төре тұқымының атақ-даңқын танытса, көк түстер “Шың-Лашын” әскерін, яғни Қытай мен Оңтүстік Азияны білдірген. Әсіресе, арқардың асықтары құнды саналып, бұлар қою қоңыр түске боялып, асық атар сақа ретінде қолданылған. Қырық телімге сызбаланған ойын алаңының қақ ортасында “Бақ” деп аталатын қала орналасады. Ойынға қатысатын тараптар осы қалаға иелік ету үшін жан алысып, жан беріскен тартысқа түсетін болған. Алғашқыда айқас алаңның алақандай ғана бұрыштарында өткізілсе, кейін үлкен бөліктеріне дейін жетіп, “қанды сойқан” соғыс басталады екен. Бұл арада асықтар әскердің қызметін атқарып, өз ішінде жаушы, жауынгер, қолбасшы, сатқынға бөлінеді. Бұл ойынның астары белгілі бір оқиғаға, жөнжосыққа негізделгендіктен, соғыс тағдыры алдын-ала шешіліп қойылатын болған. Сайып келгенде, қазіргі компьютерлік стратегиялық ойындар тәртікемнің ауылынан алыс жатқан жоқ. «Тәртікем» қалтарыс-бұлтарысы көп, амал-айлаға, ақылға құрылған, күрмеуі күрделі, қызықты ойын. Міне, осылайша ұлт өмірінде өткен қайбір қан төгісті оқиғалар уақыт өте келе ұмыт қалмауы үшін дәстүрлі салт пен ойын түріне айналдырылып отырған. Сөйтіп әлгі соғыс қайғысы қуанышқа, дәстүрлі ойынға, салтқа айналған» [161, 92-б.].
3-жаттығу. Мәтінді оқыңыздар. Төмендегі сұрақтарға жауап беріңіздер.
Бұл ұлттық ойынына қатынасушылар жазық алаңға жиылып келіп үлкен дөңгелек шеңбер сызады да, дәл ортасынан тереңдігі 10 сантиметрдей шұңқыр қазады. Бұл – қазан шұңқыр. Шеңбер сызық пен шұңқырдың аралығы жарты метрдей болуы керек. Әр ойыншы өзіне ұзындығы бір жарым метрге жуық, ұшы қайқылау таяқ әзірлейді. Үлкендігі орташа доп пайдаланылады. Ойынды жүргізушілер қазан шұңқырдың сыртындағы шеңбердің бойымен аралығы 2-2,5 метрдей қашықтықта өздеріне кішкене ұя қазады да, таяқтарының ұшын соған тіреп тұрады. Жеребе бойынша бір ойыншы доп ойнаушы болады. Ол допты қазан шұңқырға түсіруге айла іздейді. Басқалар қазанды қорғайды және өзінің ұясын доп айдаушыға алдырмауға тырысады.
Егер айдаушы допты қазанға түсіретін болса, басқа ойыншылар орындарын жылдам ауыстыруы керек. Осы қарбаласта доп ойнаушы біреуінің ұясын иеленіп алуға тиіс. Ұясыз қалған ойыншы доп айдаушы болады. 
Ойын жастарды бір ортақ мақсатқа жұмыла білуге, ұйымшылдыққа баулып, таза ауада дем алып, денсаулықтарын жақсартуға, қимыл-әрекетке жаттықтырады. 
Қандай ойын туралы айтылған? 
Мәтінді қалай атауға болады?
Мәтіннен жұрнақ арқылы жасалған туынды сөздерді және күрделі сөздерді табыңыздар.
1-тапсырма. Суретте бейнеленген ұлттық ойын туралы мәтін құрастырып жазыңыздар.

2-тапсырма. Сөйлемдер мен ойын атауларын сәйкестендіріп жазыңыздар. Бұл қай ойынға қатысты сөйлемдер екенін табыңыздар.

	жастардың бірінің білегінен бірі жалғаса ұстап, күш сынасып ойнайтын ойын атауы
	Тоғызқұмалақ

	адамның ой-санасының жетілуіне байланысты күрделене түсетін шытырман, қызық ойын
	Жасырынбақ

	балалардың тіл үйренуіне себепші болатын қазақ ұлттық ойындары-ның ерекше түрі, қызықтысы, күлдіргісі.
	Білектесу

	бір топ баланың ішінен біреуі көз жұмып, қалғандары тығылып, соларды іздеп ойнайтын балалар ойынының атауы
	Жаңылтпаш



Танымдық дағдыны қалыптастыру жаттығулары оқушылардың сана-сезімін, танымын және өмірлік ұстанымдарын қалыптастырып, дүниетанмымын кеңейтеді. 
Шығармашылық жаттығулар білімгерлердің зерттеушілік, ізденушілік іс-әрекет дағдыларын қалыптастыруға бағытталады.
Шығармашылық жаттығулардың мақсаты: оқушыны өз бетімен ізденуге, кезкелген жағдаятты шешуге дағдыландырады, дүниетанымын жетілдіреді.
Шығармашылық жаттығулардың тиімділігі: білімгерлердің ұлттық ойындарға деген қызығушылықтарын арттырады, өз ойларын шеберлікпен жеткізу дағдыларын қалыптастырады.
1-жаттығу. Сынып екі топқа бөлініп, әр топтағы оқушылар кезекпен ұлттық ойын бойынша бір сөйлемнен айтады, келесі топ оқушылары ойын жүрісін жалғастыруы керек. Сөйлемдер бір-бірімен логикалық жағынан байланысып, біртұтас мәтін құрылуы керек. Қай топ ойын мазмұнын шатастырмай дұрыс айтса, сол топ жеңімпаз атанады.
1-тапсырма. Бұқаралық ақпарат құралдарынан, ғаламтордан ұлттық ойындар туралы ақпарат жинаңыздар. Жинаған ақпараттарыңызға сәйкес сұрақтар құрастырыңыздар. Оларды пайдаланып, ойбөліс өткізіңіздер.
2-тапсырма. Мына сөйлемдерді негізге ала отырып, ұлттық ойындардың құндылық екенін дәлелдеңіздер.
Қазақтың ұлттық төл ойындары, олардың атаулары қазақтың өз топырағында өзінің тұрмыс-салтына, дүниетанымына сай қалыптасқан. Ойын түрлері баланы төзімділікке, шыдамдылыққа, тапқырлыққа, тығырық- қиыншылықтан жол тауып шығуға тәрбиелейді.
Сонау ықылым замандармен жасасқан ұлттық ойындарда қоғам өміріндегі ерекшеліктер, бедерлер көрінісі бар. Олар сондықтан да халықпен, оның санасымен бірге дамып, жетіліп, жасап отырған. Халық ойынға мән бергенде, оның бала тәрбиесінің үлкен табиғи мектебі екенін білген. Балалардың өзді-өзімен сөйлесіп, айналасынан көргенін қайталап ойнағанын үлкендер байқаған. Бұл тіпті, өзінше театр сияқты. Демек, ойын – балалардың үлкендерге еліктеуі, болашақ өмірге дайындығы іспеттес.
3-тапсырма. Төмендегі сөйлемдерді ретімен қолданып, «Соқыртеке» ұлттық ойынының мәтінін құрастырып жазыңыздар.
Ойын үйде де, далада да ойнала береді. 
Ортада көзі байланған бір адамды қалдырады.
Ойнап жүргенде «соқыр текенің» қолына түскен ойнаушы ұтылады да, екеуі орын ауыстырады.
«Соқыртеке» – ұлттық ойын. 
Ойыншылар шеңбер құрып, дөңгелене тұрады.
Қалған ойыншылар соқыр текені қолымен түртіп қойып, одан айнала қашып жүреді.
4-тапсырма. «Ұлттық ойын түрлері» тақырыбында монолог құрастырып айтыңыздар.
2-жаттығу. «Түйілген орамал» ұлттық ойыны. Мәтіндегі ақпараттардың реттік санын мазмұнына сәйкес дұрыс жазыңыз.

	Басқарушы ортаға шығады да, қолындағы орамалды кез келген бір ойыншыға тастайды. Орамалды алған ойыншы дереу оны басқарушының қолына тигізбей басқа ойыншыға беріп үлгеруі керек.
	
3

	Ойынға қатынасушылар алаңға жиналады да, шеңбер жасап айнала тұрады. Ойынды басқарушы тағайындалады
	2

	Ойын соңында орамалды ұстатпаған тез, тапқыр ойыншы атап өтіледі.Шеңберден шығуға болмайды.
	5

	Ойын жүргізу үшін ақ орамал керек. Орамалды ортасынан түйеді.
	1

	Сөйтіп, ойыншылар орамалды біріне-бірі өткізе береді. Орамалдан айырылып, қалған ойыншы басқарушының орнына шығады.
	4




Бұл ойынды 6-сыныпта қай тақырыпты өткенде тәсіл ретінде пайдалануға болады? Дәлелдеп жазыңыз.
1-тапсырма. Суреттер бойынша ұлттық ойын түрлерін сипаттап жазыңыздар.

2-тапсырма. «Ұлттық ойындар – тәрбиенің бастауы» тақырыбына дискуссивті эссе жазыңыз. Алдымен тезистік жоспар құрып алыңыздар.
3-тапсырма. Екі қатарда берілген сөздерден жаңа сөз жасаңыздар. Құрастырған жаңа сөздеріңіз ненің атауы екенін дәлелдеп айтыңыз.
1. жарыс, ақ, қара, аш, қос, тоғыз, алты.
2. құлақ, ат, құмалақ, бақан, сиыр, қасқыр, терек.
4-тапсырма. Жұбыңмен бірге кестені толтырыңыздар.

	Ойын атауы
	Ережесі
	Ойынды қай тақырыпты өткенде пайдалануға болады?

	Жамбы ату
	
	

	Теңге ілу
	
	

	Бестас
	
	

	Ханталапай
	
	



5-тапсырма. «Ұлттық ойындар бұрынғы дәрежесінен айырылып, ауылдық жердің өзінде ойналмайтын жағдайға жетті» деген тұжырыммен келісесіз бе? Келісу/келіспеу эссесін жазыңыз.
6-тапсырма. «Ұлттық ойындар – тәрбие көзі» тақырыбында таныстырылым жасаңыз.
7-тапсырма. Төмендегі сөйлемдерді пайдаланып, «Ұлттық ойын түрлерін дамыту үшін не қажет?» тақырыбында пікір алмасыңыздар. 
Шығармашылық жаттығулары білімалушылардың жеке, тұлғалық, шығармашылық қабілеттерін дамытады. Ойынның мазмұны, жүріс тәртібі оқушылардың сабақтағы белсенділіктеріне ықпал етіп, сабаққа деген қызығушылықтарын арттырады, дүниетанымдарын кеңейтеді.
«Қазақ тілі» сабақтарында пікірталас формасын қолдану тиімді нәтижелерге жетуге мүмкіндік беретіндігі анық. Ғалым Ж.Дәулетбекованың зерттеу нәтижелері бойынша, пiкiрталас – білім алушылардың өзара пiкiр алмаса отырып, оқу міндеттерін ұтымды әрi нәтижелі шешуге мүмкiндiк туғызатын бiрлескен ұжымдық әрекет түрiн ұйымдастырудың ең жиі қолданылатын, әрi ең сeнiмдi әдiсi. Топтық пiкiрталас дегенiмiз – топ мүшелерінің пікірін, көзқарастарын, мақсаттарын анықтауға мүмкіндік беретiн таласты мәселелердi бiрлесе талқылау [162, 229-230 бб.]. Сондықтан шығармашылық жаттығуларды орындауда пікірталасты ұйымдастырудың мәні үлкен.
Сондай-ақ әрбір жаттығу тапсырмаларының орындалу нәтижесін талдап, қате кеткен жерлерді өздеріне түзеттіріп отыру оқушылардың материалды жүйелі меңгерулеріне әсер етеді. Тиянақты орындалған жаттығу түрлері оқушылардың ерік-жігерін шыңдап, алғырлыққа, еңбексүйгіштікке, өзін-өзі бақылауға тәрбиелейтіндігі сөзсіз. 

3.3 6-7 сыныптарда ұлттық оқу ойындары арқылы оқушының дүниетанымын қалыптастырудың эксперименттік жүйесі мен нәтижелері

Адамның жан дүниесінің дамып жетілуі, әлеуметтік өмірге бейімделіп тіршілік етуі әртүрлі іс-әрекеттермен шынығу барысында қалыптасады. Сондай іс-әрекеттің бір саласы – ойын әрекеті. Жоғары сатыда дамып жетілген сана-сезім мен ақыл-ой иесі – адам баласының ойын әрекеті тіршілік етудің негізгі формасы болып саналатын болса, екінші жағынан ұрпақтан ұрпаққа берілген өмір тәжірибесінің нәтижесі болып саналады. Міне, осы тұрғыдан алғанда адам баласының ойын әрекеті, негізінен балдырған кезінде кеңінен дамып, баланың өсіп жетілуіндегі басты және жетекші факторға айналады [163]. 
Ғылыми әдістемелік зерттеудің сипаты эксперимент арқылы анықталуға тиісті. Сондықтан ұлттық ойындарды пайдалану арқылы оқушының дүниетанымын қалыптастыру мәселесі де эксперимент нәтижесіне тәуелді. Әдістемелік тәжірибе барысында эксперимент мәселесін зерттеген әдістемеші мамандардың еңбектері басшылыққа алынды. Мәселен, П.Б.Гурвич, Э.А.Штульман, В.А.Балдова секілді ғалымдардың еңбектеріне сүйендік. Әдістемелік эксперимент ғылыми болжамдардың қандай дәрежеде екендігін, яғни жұртшылыққа ұсынатындай елеулі нәтижені анықтауға, кемшілігі болса, оны түзетуге мүмкіндік беретіндігі белгілі.
Эксперименттің мақсаты – қазақ тілі сабақтарында ұлттық ойындарды пайдалану арқылы оқушының дүниетанымын қалыптастыру жүйесінің тиімділігін анықтау.
Зерттеу тақырыбы бойынша жүргізілген эксперимент жұмыстары бірнеше кезеңнен тұрды. Эксперименттегі әр кезеңнің өзіндік міндеттері белгіленді.
Эксперимент жұмыстары 2019-2020, 2020-2021 оқу жылдарында Нұр-Сұлтан қаласы әкімдігінің "№83 мектеп-гимназия" шаруашылық жүргізу құқығындағы мемекеттік коммуналдық кәсіпорны, Назарбаев Зияткерлік мектебі, Ж.Жабаев атындағы №4 мектеп-гимназияда өтті. Экспериментке 8 мұғалім қатысты. 6 сынып бойынша 218 оқушы қатысты.  
Эксперимент үш кезеңде жүргізілді:
1. 6 -сынып оқушыларының оқыту тәжірибесіне дейін «Қазақ тілі» пәнінде ұлттық ойындарды пайдалану дәрежесін анықтау эксперименті;
2. «Қазақ тілі» пәнінде 6- сынып оқушыларының дүниетанымын ұлттық ойындар арқылы қалыптастыруды жүзеге асыратын оқыту эксперименті;
3. Тәжірибе жүргізілген мектептердің 6- сынып оқушыларының дүниетанымын ұлттық ойындар арқылы қалыптастыру дәрежесінің қорытынды эксперимент арқылы нәтижелерін жинақтап, талдау, яғни қалыптастыру эксперименті.
Бірінші кезеңде 6-сыныптарда қазақ тілі сабақтарында ұлттық ойындарды пайдалану арқылы оқушының дүниетанымын, ұлттық құндылықтарға деген қызығушылығын арттыру мәселесін анықтау үшін мұғалімдерге төмендегідей  сауалнамалар жүргізілді:
1.Сабағыңызда ұлттық ойын түрлерін пайдаланасыз ба? 
2.Ұлттық ойындарды сабақ барысында қолданудың пайдасы бар ма?
3.Қазіргі заманда әлеуметтік мәдени және рухани маңызы бар ұлттық ойындарды дамыту жаңаша зерделеуді талап етеді дегенге келісесіз бе?
4.Сіздің ойыңызша, мектептің оқу жоспарында спорттың қандай түрлері көп болуы керек?
5.Ұлттық ойын атауларының қазақтың ауыз әдебиеті туындыларымен де жақындығы бар деген қағидаға көзқарасыңыз.	
6.Сабақ кезінде білімалушылар қай ұлттық ойынды ұнатады? 
7.Ұлттық спорт, ойын-сауық атаулары өз ішінен мазмұнына, қалыптасу жағдайына, қолданылу қызметіне қарай қалай бөлінеді? (біреуі ғана дұрыс емес)
8.Асық ойынын сабақты қызықтыру мақсатында әдіс ретінде пайдаланып көрдіңіз бе? 
9.Қыз балалар ойнайтын ұлттық ойын қайсы?
10.Ұлттық спорт, ойын-сауық атауларынан халықтың салт-санасы мен дүниетанымындағы түсінігін, өзіндік ерекшелігін көруге болады дегенге келісесіз бе?
Сауалнама сұрақтарына мұғалімдер тарапынан берілген жауаптардан ұлттық ойын түрлерін білім беру барысында қолдану оқушылардың қызығушылықтарын арттыратыны туралы мәліметтер алынды. Сонымен қатар сауалнама жауаптарына сүйенетін болсақ, ұлттық ойын түрлерін сабақ үдерісінде әдіс-тәсіл ретінде пайдалану арқылы ұлттық құндылықтарды бала тәрбиесіне ендіру, тәрбиелік бағытта пайдалануға болатыны анықталды.  
Бұл сұрақтар тест түрінде алынса, төмендегі сұрақтарға мұғалімдердің пікірлерін жазып беруді сұралды: 
Ұлттық ойын түрлерін сабақты түсіндіру барысында пайдалану бүгінгі оқушылардың пәнге деген қызығушылығын оятады ма?
Сабағыңызда ұлттық ойындарын жиі қолданасыз ба?
Сіздің ойыңызша, мектеп оқушыларының дүниетанымының қалыптасуын қандай критерийлер бойынша бағалауға болады?
Ұлттық ойындарды пайдалануға қажетті оқу-әдістемелік құралдар мектептеріңізде жеткілікті ме?
Ұлттық ойындарды пайдалануда сабағыңыз қызықты өтеді ме?
Бүгінгі күнгі оқушылар ұлттық ойындарға қызығады ма?
Қазіргі оқушыда болуы керек дүниетанымдық көзқарастар мен сенімдерді сипаттаңыз.
Өз ұлтының құндылықтарын бала бойына сіңіру тәрбиелік бағытында ұлттық ойындарды жиі пайдалану қажет деген пікірге келісесіз бе?
Мектептеріңізде ұлттық ойын түрлеріне көңіл бөлінуді пайыздық өлшеммен қаншаға бағалар едіңіз?
Қазіргі оқулықтардағы ұлттық ойындар туралы берілген ақпараттар мен логикалық тапсырмаларға көңіліңіз толады ма?
Ұлттық ойындардан құрылған әдістерді сабақ барысында пайдаланғаннан гөрі, жаңаша технологияға құрылған әдіс-тәсілдерді пайдаланған жөн, әрі бұл балалардың қызығушылығын оятады деген көзқарасқа пікіріңіз. 
 Дүниетанымдық білім мен дағдыларды өмірде басшылыққа алудың қалыптасу деңгейі.

Кесте 8 – Мұғалімдерге жүргізілген сауалнама диаграммасы

Сурет 9 - Мұғалімдерге жүргізілген сауалнама нәтижесі

Сурет 10 - Мұғалімдерге жүргізілген сауалнама нәтижесі

Сурет 11 - Мұғалімдерге жүргізілген сауалнама нәтижесі

Сурет 12 - Мұғалімдерге жүргізілген сауалнама нәтижесі

Сурет 13 - Мұғалімдерге жүргізілген сауалнама нәтижесі

Сурет 14 - Мұғалімдерге жүргізілген сауалнама нәтижесі

Сурет 15 - Мұғалімдерге жүргізілген сауалнама нәтижесі

Сурет 16 - Мұғалімдерге жүргізілген сауалнама нәтижесі

Сурет 17 - Мұғалімдерге жүргізілген сауалнама нәтижесі
 Мұғалімдерден алынған сауалнамаға жасалған талдау нәтижесі мынаны көрсетті:
1. Сауалнамаға қатысқан мұғалімдер ұлттық ойындарды сабақ барысында қолданудың пайдасы бар екендігін түсінгенімен (67,2 %), «Қазақ тілі» сабағында ұлттық ойындар арқылы оқушылардың дүниетанымын қалыптастыруға бағытталған жаттығу, тапсырмаларды ұсынбайтындықтары анық болды.
2. Мұғалімдердің жартысына жуығы мектептерде ұлттық ойын түрлерін кеңінен қолдануға қажетті оқу-әдістемелік құралдардың жетіспейтіндігін көрсетті.
3.Экспермиентке қатысқан мұғалімдердің барлығы дерлік ұлттық ойынның қажеттігін атап көрсетті.
4. Қазақтың ұлттық ойындары тек дене шынықтыру сабағында ғана қолданылатындықтан, қазақ тілі сабақтарында әдіс ретінде қолдану аясының тар екендігі анықталды. 
Мұғалімдерден алынған сауалнамадан шығатын қорытынды: мектеп мұғалімдері ұлттық ойындарды сабақ барысында қолданудың пайдасы бар екендігін түсінгендерімен, сабақ барысында қажетті деңгейде қолдануға көңіл бөлмейді. Өйткені 6-сыныптарға арналған «Қазақ тілі» оқулықтарын талдау барысында ұлттық ойындарға арналған тақырыптар сиректеу кездескенімен, олардың оқушылардың ұлттық дүниетанымын қалыптастырудағы рөліне, сондай-ақ ұлттық ойындарды әдіс ретінде пайдаланып, оқушылардың ұлттық құндылықтарға деген қызығушылығын оята отырып, сабақтың түсіндірілуі мен қабылдауын тездету мүмкіндігіне ие болатындығына мән берілмеген. 
Қазіргі қоғамның қарқынды дамуы әлеуметтік, экономикалық құндылықтарды, оның ішінде қарым-қатынас және адам мәдениетінің деңгейін, соның ішінде дүниетанымдық мәдениетін түбегейлі жетілдіруді қажет етіп отыр. Ұлттық ойындарды білім беру үдерісінде пайдалану оқушының өз ұлтының құндылықтарын бағалайтын тұлға болуымен қатар, оқу үдерісіне баланың зейінін арттыру жолдарын жеңілдетпек. Сонымен қатар, бүгінгі қоғамның дертіне айналып бара жатқан компьютерлік ойындарға деген тәуелділіктен арылтып, баланың денсаулығын жақсартатын жұмыс түрлерін де нығайтпақ. Ұлттық ойындар арқылы оқушының әлемді түсінуі, қабылдауы, қоршаған ортадағы шынайылыққа, өзіне, әлемге, ұлтына деген сүйіспеншілігін, ұлттық құндылықтарға деген қатынасын айқындайтын көзқарастар жүйесі болғандықтан, тұлғаның дүниетанымдық мәдениетін қалыптастыруда ғылым мен техниканың жаңа жетістіктеріне сүйену қажет. Осы орайда бақылау экспериментін жүргізудің мақсаты – орта білім беру жағдайында оқушының ұлттық ойындарға деген көзқарасы мен сол арқылы ұлттық дүниетанымдық мәдениетін дамытуды анықтау болып табылады.
Ұлттық ойын түрлерін оқу үдерісінде дамытудың жолдарын анықтау үшін оқушыларға төмендегідей сауалнама ұсынылды:
1.Сен бос уақытыңды қалай өткізесің?
2.Дене шынықтыру сабағының пайдасы қандай?
3.Дене шынықтыру немесе спорттық ойын түрлерінің қайсысымен жиі шұғылданасың?
4.Сенің ойыңша, мектептің оқу жоспарында спорттың қандай түрлері көп болуы керек?
5.Ат спорт түрлерінен қайсысымен таныссың?	
6.Мектепте қай ұлттық ойынды ойнайсыңдар? 
7.Білектесу ойынын қалай ойнайды?
8.Асық ойыны үшін қандай малдың асығы пайдаланылады?
9.Қыз балалар ойнайтын ұлттық ойын түрін ата.
10.«Жауырыны жерге тимеген» деп қай спорттың жеңімпазын айтады?
11.Табиғи заттарды қолданып ойнайтын ойын түрлері.
12.Мүліктік бұйымдарды қолданып ойнайтын ойындар.
13.Табиғи заттарды қолданып ойнайтын ойындар.
14.Асықтың үйірілгенде табаны жерге тиіп, тұрық түсуі қалай аталады?
15.Жырадағы қасқыр – қай мезгілде ойлы-қырлы жерде ойналатын ойын атауы
16.Кішкене қорғасынды теріге тігіп немесе жапсырып, аяқпен теуіп ойнайтын балалар ойынының атауы.
17.Құрал-жабдықсыз ойнайтын ойын атауы.
18.Табан жағынан молырақ ойып, қорғасын құйып жасайтын асық қалай аталады?
19.Бір топ баланың ішінен біреуі көз жұмып, қалғандары тығылып, соларды іздеп ойнайтын балалар ойынының атауы.
20.Қыз қуу ойынына кімдер қатысады?
Сауалнама сұрақтарына берілген жауаптардан оқушылардың ұлттық ойын түрлері туралы білімдері мен оқу үдерісі арқылы қаншалықты таныс екендіктері анықталды. Сонымен қатар сауалнама жауаптарына сүйенетін болсақ, 6 сынып оқушыларының қазақ халқының ұлттық ойындарына деген қызығушылықтарын байқадық. Қазақ халқының ұлттық ойындарының тарихы, олардың пайдасы, ойнау тәсілдері туралы білгілері келетіндіктері байқалды. 
Анықтаушы эксперименттің нәтижелері:
Зерттеу жұмысымызды бастамас бұрын орта білім беру жағдайында ұлттық ойындарды дамыту бағытындағы оқушылардың ұлттық ойындардың білім беру үдерісіндегі түсінігі мен маңызын анықтау мақсатымен сауалнама дайындалды.
1.«Оқушылардың ұлттық ойындар арқылы дүниетанымдық мәдениетін анықтау» атты сауалнаманың нәтижелері:
1.Сен бос уақытыңды қалай өткізесің?
Нұсқау: төмендегі пайымдауларды мұқият оқып, 9 балдық шкала бойынша «+» белгісін қойыңыз (9 - ең жоғары, 1- ең төменгі көрсеткіш):

Кесте 18 - Бос уақытын қалай өткізетіндігін анықтау мотивінің көрсеткіштері

	Пайымдаулар
	Пайыздық көрсеткіштер

	Спортпен айналысамын
	2,8

	Достарыммен қыдырамын 
	7,9

	Ғаламторда(интернет) отырамын
	2

	Кітап оқимын.
	5,8

	Далада ойын ойнағанды жақсы көремін
	2,4





1- Спортпен айналысамын
2 - Достарыммен қыдырамын 
3 - Кітап оқимын
4 - Далада ойын ойнағанды жақсы көремін
5 - Ғаламторда(интернет) отырамын

Кесте 19 - Оқушылардың бос уақытын өткізу мотивінің көрсеткіштері.
Диаграммадан байқағанымыздай, оқушылардың спортпен айналысуы (7,5), достарыммен қыдыруы (7,9), ғаламторда(интернет) отыруы, (7,5) кітап оқимын (7,5), бос уақыттары анықталды. Далада ойын ойнағанды жақсы көремін (7,5) бойынша көрсеткіштерінің төмен деңгейде орналасуы бізді алаңдатты.
Сіздің мектебіңізде қай ұлттық ойынды ойнайсыздар?

1-қазақша күрес
2-асық
3-тоғызқұмалақ
4-ойнамаймыз
5-өте сирек ойнатады

Сурет 20 - Оқушылардың бос уақытын өткізу мотивінің көрсеткіштері
Қыз балалар ойнайтын ұлттық ойын қайсы?

1.бес тас
2.ләңгі
3.қолкүрес
4.аударыспақ
5.аңшылық

Сурет 21 - Оқушылардың бос уақытын өткізу мотивінің көрсеткіштері
Кесте 5 – Оқушылардың ұлттық ойындар арқылы дүниетанымын дамыту бойынша түсініктері

	
	Болжамды жауаптар
	Иә
	Жоқ
	Жауап беруге қиналамын

	
	(n=267), %

	1
	2
	3
	4

	Ұлттық ойын компоненттерін, түрлерін жақсы білемін

	22
	36
	42

	Ұлттық ойын арқылы дүниетанымы дамиды, бірақ ол туралы ақпараты жеткіліксіз
	41
	29
	30

	Оқушы дүниетанымының ұлттық ойындар арқылы дамуы белгілі бір жас кезеңінде аяқталатын үдеріс деп білемін
	21
	51
	28

	Оқушы дүниетанымы - ұлттық ойындар арқылы дамуы, қалыптасуы үдеріссіз, өмірінің соңына дейін жүретін күрделі үдеріс
	65
	12
	23

	Ұлттық ойындар арқылы дүниетанымымды үнемі жетілдіріп, кеңейтіп отырғанды қалаймын
	72
	14
	14

	«Ұлттық ойындар арқылы дүниетанымды дамыту» катего-риясын түсініп, анықтама бере аламын
	27
	43
	30

	Оқушы дүниетанымын дамыту құрылымын, қызметін атап бере аламын
	21
	56
	23

	Оқушыға ұлттық ойындар арқылы дүниетанымын дамыту қажет деп білемін
	74
	14
	12

	Ұлттық ойындар арқылы дүниетанымын дамыту жолдары туралы ақпарат алғым келеді
	66
	11
	23

	Ұлттық ойындар арқылы дүниетанымын дамыту деңгейі қызықтырады
	56
	27
	17



Сурет 21 – Ұлттық ойын түрлерін қазақ тілі пәнінде пайдалану арқылы оқушылардың дүниетанымын дамыту бойынша түсініктерінің көрсеткіштері

Сенің ойыңша, мектептің оқу жоспарында спорттың қандай түрлері көп болуы керек?


1. жеңіл атлетика
2. қазақша күрес
3. асық
4.арқан тарту
5.барлығы қажет.
Сурет 22 - Оқушылардың бос уақытын өткізу мотивінің көрсеткіштері
Оқушылардың табиғи құбылыстардың таным заңдылықтарын пайдаланатын адамның қызметін өзгертетін, әлеуметтік тәжірибенің барлық салаларындағы мәселелерді шешу құралы ретінде ғылыми талдау әдістерінің күші туралы көзқарастарын жетілдіру, біртұтас дүниетанымның қалыптасуындағы маңызды буынды құрайды. Оқушыларды ғылыми таным мен қоғамдық өндірісті дамытудың қазіргі кезеңінде адамдардың жасампаздық іс-әрекетінің барлық аспектілерінде табиғат құбылыстары мен күштерін қолдануға көшу жүзеге асырылып жатқанын ұғынуға жеткізу маңызды. Бірақ бұл ретте тірі және жансыз табиғаттың тұтастығы мен бірлігін сақтау, табиғи қасиеттер мен үдерістердің жан-жақты қалыптасқан арақатынасының жұмыс істеуін қамтамасыз ету қажет.
Сонымен, оқу қызметінің құралдарымен жүзеге асырылатын негізгі дүниетанымдық идеялар: әлемнің танымалдығы: материяның өмір сүруі мен қозғалысының әртүрлі нысандарының өзара байланысы және өзара тәуелділігі: әлеуметтік практиканың әр түрлі салаларындағы ғылымның рөлі; қоғамның табиғатпен өзара байланысы - адамдардың өмір сүруінің негізі; адам табиғаттың бір бөлігі ретінде; адам еңбегінің жасампаздық сипаты және т. б. болып табылады. 
Дүниетанымдық тәрбие мәселесін қарастыра отырып, оқушы меңгерген білім әлі қалыптасқан дүниетанымды білдірмейді. Тұлғаның дүниетанымы әлемнің ғылыми танымының жоғары сапалы деңгейі және оған деген қарым-қатынасы болып табылады. Оқушылардың тұлғалық дүниетанымының құрылымына оқушының жеке көзқарасы қалыптасқан мазмұнның компоненттері кіреді. Осыған байланысты дүниетанымның қалыптасуындағы маңызды аспектісі 6-сынып оқушыларының оқылатын материалдың мазмұнына құндылық қарым-қатынасын дамыту, меңгерілген ұғымдарға сүйену, өз ойларын айту және дәлелдей білу. Бұл ретте оқушылардың алған білімін практикалық қызметте пайдалану қажеттілігі мен қабілетін қалыптастыруға, олардың жеке әлеуметтік тәжірибесін жинақтауға баса назар аудару маңызды. Игерілетін білімнің шынайылығын тәжірибе жүзінде тексеру ғана оларды адамның қызметін ынталандыратын және реттейтін уәждер қатарына ауыстыра алады. 
Жас ұрпақтың санасын шыңдауға қызмет ететін білім жүйесін қалыптастыру- қазіргі заманның өзекті мәселесі болып тұр. Ал мұндай білім жүйесі сол ұлттың төл болмысымен санасу арқылы жүзеге асады. Өйткені, өткен тарихтың сын көзінен өткен құнды ұлттық дүниетаным мұралары жас буынның рухына негіз болып қаланып, болашаққа бағыт жасап отырған жағдайда ғана ұрпақтар арасындағы сабақтастық үзілмейді.
Сонымен, дүниетанымның қалыптасу және даму үдерісін анықтайтын қажетті алғышарттар мен шарттарға құндылықтар жүйесі, жеке тұлға мәдениетінің деңгейі, жеке әлеуметтік тәжірибе жатады. Дүниетанымдық дайындықтың жетекші факторларының бірі оқудағы тұлғалық аспектіні іске асыру болып табылады, ол білім беруді субъекті негізіне ауыстыруды білдіреді, ол мектеп оқушысының ішкі даму механизмдерін қамтиды. Осы ретте оның өзекті аймақтан таяу даму аймағына ауысуы жүзеге асырылады, бұл оның көзқарастары мен нанымдарын қалыптастырудағы маңызды кезеңді құрайды.
Оқушыларды білім беру, тәрбиелеу және дамыту мақсаттарына қол жеткізуге әкелетін оқу-танымдық қызметтің маңызды компоненті оқыту әдістері болып табылады.
Оқытудың әдістері мен тәсілдерін таңдау, олардың үйлесімділігінің оңтайлылығы оқытудың қойылған мақсаттарына, оқу материалы мазмұнының ерекшелігіне, оқушылардың дайындық деңгейіне, оқыту құралдары кешенінің болуына байланысты. Бұл ретте оқушылардың өзін-өзі тану, өз мүдделері мен қабілеттерін ынталандыру әдісін қолдана отырып дамыту маңызды. Тәжірибе көрсеткендей, дүниетанымды тәрбиелеуде үлкен мүмкіндіктерге модульдік оқыту; проблемалық оқыту; оқытудың бейімдік жүйесі; диалогтық, іздеу және зерттеу әдістері ие.
Қалыптастырушы эксперименттің нәтижелері:
Зерттеу жұмысымызда біз орта білім беру жағдайында ұлттық ойындарды пайдалану арқылы оқушылардың ұлттық құндылығымызға деген сүйіспеншілігін ояту және білім беру үдерісіндегі түсінігі мен маңызын дамытудағы мәселелерге зерттеу жүргіздік.
Ұлттық тәрбиелік білім жас ұрпақты әсемдікті игеруге, сұлулықты сезініп, оны сезіне, қастерлей білуге, оны өз бойына дарыта білуге, яғни эстетикалық тәрбие бере білуге, ең бастысы рухани даму сипатына жетелейді. Ұлттық тәрбиелік білім беру арқылы, жас өскелең ұрпақты халықтың тұрмыс-салты, әдет-ғұрпымен таныстырып, адамның ішкі сезімін, жан дүниесін түсіне білуге бағыттауға ұмтыламыз. Ондағы өмірдегі бар құбылыстар барынша әсемдікпен, көркемдікпен сыртқа шығып, жастарға әсемдік, әдемілікті түсініп, жастардың санасына айнала қоршаған ортадағы сұлулыққа ерекше әсерлену, көз алдында болып жатқан құбылыстарды, табиғат сұлулылығын сезінуді, түсінуді, оны бағалап, танымдық, қызығушылық көзқарастарын қалыптастыруға негіздейтін – осы ұлттық тәрбие. Жас ұрпақты елжандылыққа тәрбиелейтін тағылымды тәлім – ұлттық рухта тәрбиелеу мен оқыту. Ұлттық рухта білім алған жеткіншек ұлттық тұлға болып қалыптасып шығады. Ұлттық білім берудің өзі – ұлттық қауіпсіздік пен мәдениеттің құрамдас бөлігі. Ал, ұлттық білім берудің құндылығы толығымен саяси күрес, қалыптасқан дәстүрлермен, әлеуметтік дамумен, отандық және батыстық ғылымның бірігу дәрежесінен көрініп, анықталған. Халқымыздың сан ғасырлардан келе жатқан ұлттық мұрасын оқу-тәрбие ісімен сабақтастыра отырып тәрбиелеу, ұмыт қалған салт-дәстүр, ұлттық ерекшелігімізді насихаттап, олардың бойына ұлттық психологияны қалыптастыру – әрбір ұстаздың міндеті. Ұмыт бола бастаған салт-дәстүрлерді, ұлттық ойындарды атап айтсақ, аламан бәйге, атжарыс, ат омырауластыру, жорға жарыс, жай шабыс, дабыл, сайыс, жекпе-жек, көкпар, шөген, аударыспақ қыз қуу, теңге алу, салма ілу т.б. ойындарын жаңғырта отырып, жас буын өкілдері халықтың игі дәстүрінен тәлім алып, елжандылық, патриоттық қасиеттерді бойына сіңіріп өсу үшін нақ осындай бағдардың маңыздылығы зор. Ең бастысы, жас ұрпақ бойында Отанға, туған еліне деген сүйіспеншілік сезімін, ұлттық құндылықтарды қалыптастыру [163, б.199].
Ұстаздар ұлттық ойындардың оқушылардың пәнге деген қызығушылығын арттыруда (63,2%); ұлттық құндылықтарға деген сүйіспеншілігін арттыруда (36,8%); ұлттық тәрбиелік білім беруде (63,2%); оқушының ұлттық ойындар арқылы дүниетанымын дамыту (5,2%); оқушы дүниетанымның ұлттық ойындар арқылы дамуы, қалыптасуы жүйелі болуы қажет (15,8%); қазақ тілін оқытудың әдіс-тәсілдеріне ұлттық ойындар қосу (5,2%) қажет деп есептейді. Сонымен қатар, өз тараптарынан патриоттық сезімді ояту; «Қазақ тілі» пәнін оқытуда ұлттық ойындарды әдіс-тәсілдер арқылы түрлендіріп отыру қажеттілігі туралы ойларымен бөліскен. Мұғалімдер сабақ үдерісінде ұлттық ойындарды әдіс-тәсіл ретінде қолдану үшін төмендегідей жұмыстар атқарылуға тиіс деп ұйғарады:
- ұлттық ойындарды сабақ үдерісінде пайдаланудың қосымша курстарын ашу; оқушыларға ұлттық құндылықтар туралы мәселелерді сабақтан тыс жұмыстарда да қолдануға дағдылану; 
- «Ұлттық ойын – ұлттық құндылықты насихаттаудың бастауы» атты кеш өткізу, дөңгелек үстел, семинарлар, тренингтер, сайыстар, әдеби кештер, пікірсайыстар өткізу; 
- ұлттық тәрбиені насихаттау; үйірме жұмыстарын жандандыру және т.б. 
Қазір оқушылардың тіл байлығының жұтаңдығы байқалады. Мектепте ұлттық мәдениетіміздің негіздерін ұғындыруға, оның тілдік негіздерін меңгеруге сағат бөлінген, яғни пән бойынша оқушыда бағдарламаға сай білім мен біліктілік қалыптасуы тиіс. Бірақ оқушыларға ұлттық құндылықты ойын түрінде насихаттауға арнайы әдіс-тәсілдер жүйеленбеген. Демек, білім берілгенімен, ол ұлттық құзыреттілікке айналмаған. 
Мектеп оқушыларына жүргізілген бақылау нәтижесі мынадай жайттарды анықтауға мүмкіндік берді: ұлттық ойын түрлерін әдіс-тәсіл ретінде оқу үдерісінде қолданылмағандықтан, оқушылардың ұлттық құндылықтар туралы білімі аздау. Ұлттық ойындарды тек Наурыз мерекесі сияқты арнайы мерекеде қолданғаны болмаса, олар туралы ақпараты жеткіліксіз.  
Оқыту эксперименті кезеңінде ұлттық ойындарды сабақ үдерісінде меңгертуге басымдылық берілді.  Яғни ұлттық ойындарды сабақ барысында қолданудың жолдары ұсынылды. Анықтау экспериментінде көрсетілген кемшіліктерді жою үшін оқушыларды дидактикалық ойындар арқылы сөйлеуге үйрету, олардың монологтық және диалогтық сөйлеу дағдыларын игерту көзделді.
Эксперимент үстінде ұйымдастырылған ізденімдік ойындардың оқушы білімі мен білігінің дамуына тигізген әсері жоғары болды. Оның нақты көрсеткіштері келесі кестеде берілген.
Сонымен қатар ой ойындары арқылы оқушыларға мақал-мәтелдердің, жұмбақтардың мағыналары талданды. Бұл орайда рөлдік ойындардың оқушыларға танымдық та, тәрбиелік те ықпалы айқын байқалды. Онда балалар қазақ елінің мәдени мұралары, салт-дәстүрлері, әдеп-ғұрыптары жайында хабардар болып, өз елін құрметтеуге үйретілді.

Үшінші бөлім бойынша тұжырым.

Зерттеу жұмысының үшінші тарауы ұлттық ойындар арқылы мектеп оқушыларының дүниетанымын қалыптастырудың әдістемелік жүйесіне арналды. 
Үшінші тараудың бірінші тармағында қазақ тілі сабағында ұлттық ойындарды қолдануда ұтымды болып табылатын инновациялық технологиялар ұсынылды. Ойын, жобалай, сыни ойлау технологияларын 6-сыныптағы «Қазақ тілі» пәнін оқыту үдерісінде қалай қолдануға болатыны тапсырмалар арқылы дәлелденді. 
Сонымен қатар, осы технологиялармен жұмыс жүргізу кезінде кейс-стади, миға шабуыл, ұлттық құндылыққа бағдарланған оқу-тәрбиелік, оқушының тұлғалық болмысын дамытуға бағдарланған шығармашылық, жүйелік-әрекетті тәжірибелік, коммуникативтік, интегративтік, зерттеу т.б. тәсілдерді пайдалану да тиімді болды.
«Ұлттық ойындар арқылы дүниетанымды қалыптастыруға арналған жаттығулар жүйесі» деп аталған үшінші тармақта жаттығулар тілдік, танымдық дағдыны қалыптастыру, шығармашылық қабілетті жетілдіру деп жіктеліп, әр жаттығудың мақсаты, тиімділіктері көрсетілді. Тілдік жаттығулар ды орындау арқылы оқушылар ұлттық ойындар жайында мәлімет ала отырып, 6-сыныптардағы грамматикалық тақырыптарды меңгерді. Танымдық жаттығулар оқушыларға ұлттық ойындардың танымдық табиғатын түсінуге мүмкіндік жасалды. Ұлттық ойындардың мәтіндерін талдау арқылы білімалушылардық дүниетанымдық қабілеті жетілдіріліп, дағдылары қалыптасуына ықпал етті. Оқушыларды шығармашылық қабілеттері мен сыни ойлауларын дамытатын шығармашылық жаттығулар тақырыпты меңгертуде тиімді болды.
Төртінші тармақта ұсынылған әдістемелік жүйенің тиімділігі ұлттық ойындар арқылы оқушының дүниетанымын қалыптастырудағы эксперимент нәтижелерімен дәлелденді.
Үшінші бөлімді әдістемеге құрғандықтан, тәжірибелік-эксперименттік жұмыстары мынадай нәтижелер берді: 
Ұстаздар ұлттық ойындардың оқушылардың пәнге деген қызығушылығын арттыруда (63,2%); ұлттық құндылықтарға деген сүйіспеншілігін арттыруда (36,8%); ұлттық тәрбиелік білім беруде (63,2%); оқушының ұлттық ойындар арқылы дүниетанымын дамыту (5,2%); оқушы дүниетанымы ұлттық ойындар арқылы дамуы, қалыптасуы үдеріссіз болуы қажет (15,8%); қазақ тілін оқытудың әдіс-тәсілдеріне ұлттық ойындар қосу (5,2%); қажет деп есептейді. Сонымен қатар, өз тараптарынан патриоттық сезімді ояту, қазақ тілі пәнін оқытуда ұлттық ойындарды әдіс-тәсілдер арқылы түрлендіріп отыру қажеттілігі туралы ойларымен бөліскен. 
Мұғалімдер сабақ үдерісінде ұлттық ойындарды әдіс-тәсіл ретінде қолдану үшін төмендегідей жұмыстар атқарылуға тиіс деп ұйғарады: 
- ұлттық ойындарды сабақ үдерісінде пайдаланудың қосымша курстарын ашу;
- оқушыларға ұлттық құндылықтар туралы мәселелерді сабақтан тыс жұмыстарда да қолдануға дағдыландыру; 
- «Ұлттық ойын – ұлттық құндылықты насихаттаудың бастауы» атты кеш өткізу, дөңгелек үстел; семинарлар, тренингтер, сайыстар, әдеби кештер, пікірсайыстар өткізу; 
Дүниетанымдық дайындықтың жетекші факторларының бірі оқудағы тұлғалық аспектіні іске асыру болып табылады, ол білім беруді субъекті негізіне ауыстыруды білдіреді, ол мектеп оқушысының ішкі даму механизмдерін қамтиды. Бұл ретте оның өзекті аймақтан таяу даму аймағына ауысуы жүзеге асырылады, бұл оның көзқарастары мен нанымдарын қалыптастырудағы маңызды кезеңді құрайды.
Оқушыларды білім беру, тәрбиелеу және дамыту мақсаттарына қол жеткізуге әкелетін оқу-танымдық ұлттық тәрбиені насихаттау, үйірмелерді жандандыру және т.б. жұмыстарға назар аударылды.
Мектеп оқушыларына жүргізілген бақылау нәтижесі бойынша ұлттық ойын түрлерін әдіс-тәсіл ретінде оқу үдерісінде қолданылмағандықтан, оқушылардың ұлттық құндылықтар туралы білімі аз және ұлттық ойындарды тек наурыз мерекесі сияқты арнайы мерекеде қолданғаны болмаса, олар туралы ақпараты жеткіліксіз екендігі айқындалды. Сонымен қатар, оқушылардың тіл байлығының жұтаңдығы байқалды. Мектепте ұлттық мәдениетіміздің негіздерін ұғындыруға, оның тілдік негіздерін меңгеруге сағат бөлінген, яғни пән бойынша оқушыда бағдарламаға сай білім мен біліктілік қалыптасуы тиіс екендігі бағдарламада болғанымен, оқушыларға ұлттық құндылықты ойын түрінде насихаттауға арнайы әдіс-тәсілдер жүйеленбегендігіне көз жеткіздік. 
Ұлттық ойындарды пайдалану арқылы дүниетанымын дамыту әдістемесін жасау арқылы қол жеткізетін ғылыми қағидаларын төмендегідей болжадық: 
1. Мектеп оқушыларын ұлттық ойындарды пайдалану арқылы қабілетін дамыту қазіргі жаһандану жағдайында өз ұлтының құндылықтарын бағалай алуға, олардың зияткерлік шығармашылық әлеуеттерін артыруға, және рухани- адамгершілік қасиеттерін дамытуға негіз болады. 
2. Ұлттық ойындарды пайдаланып оқытудың практикалық бағытта жүйеленген оңтайлы әдіс-тәсілдері, оқыту формалары, технологиялары оқушылардың мәдениетке, тілге, әдебиетке қызығушылықтарын туғыза отырып, дүниетанымын дамытуға септігін тигізеді;
3. Ұлттық ойындарды оқу бағдарламасы барысында орынды пайдалана білу адами болмысын дамыту білім берудің қазіргі парадигмаларына, оқыту стратегияларына сәйкес оқушылардың танымдық белсенділіктерін дамытуға, олардың креативті, мобильді ойлауына жол ашады;  
4. Ұлттық ойындарды оқытуда оқушылардың болмысын дамыту тілден білім негіздерін меңгере алғандығының нәтижесі және бүгінгі қоғамға қажет өзіндік ой-пікірі бар, шығармашылыққа қабілетті тұлғаның бейнесін көрсетеді. 
Қорыта келгенде, бұл мәселе бойынша жүргізілген ғылыми зерттеу жұмыстарының көпшілігі дүниетаным құбылысының деңгейі адамзат баласының біліміне, тәжірибесіне, қоғам талаптарына байланысты болатынын көрсетеді. Сондықтан, оқушының дүниетанымдық мәдениетін орта білім беру жағдайында дамытуда бұл әдістеме маңызды рөл атқарады, оның тиімділігі тәжірибелік тұрғыдан дәлелденді. 



















Қорытынды

Диссертациялық жұмыста мектеп оқушыларының дүниетанымын қалыптастырудың лингвистикалық-әдістемелік негіздерін ұлттық ойындарды пайдалану арқылы жүзеге асырудың маңыздылығына зерттеу жүргізілді. Ұлттық ойын атаулары қазақтың әдебиет үлгілері сияқты ғасырлар бойы ауызша қалыптасып, біздің заманымызға жеткендігі айқындалды. Революцияға дейінгі және одан кейінгі зерттеушілер ойын атауларын ауыз әдебиеті нұсқаларымен бірге жинап, оларды ауыз әдебиеті аясында ғана қарастырып келді. Кеңестік дәуірде ұлттық ойындар мен олардың атаулары қазақ этнографиясы мен мәдениетінің бір саласы ретінде этнографиялық тұрғыда жеке зерттелді. Ұлттық ойындардың тәрбиелік мәні педагогикалық және этномәдениет тұрғысынан қарастырылған, алайда мұндай зерттеулерде ұлттық ойын атауларының лингвистикалық сипаты, оларды мектепте қазақ тілі сабағында пайдаланудың әдістемесі арнайы зерттелмегендіктен, біздің зерттеу нысанымыз ойын атауларының тілдік табиғатына және оларды оқытуға терең талдау жасалған алғашқы еңбек саналады. Ұлттық ойынды олардың атауларымен байланыстырып, бірге қарағанда ғана оның ерекшеліктері мен мән-мағынасын толық танып-білуге болады.  
Қазақ тілі сабақтарында ұлттық құндылықтарды оқушылар бойына сіңіру мақсатында ұлттық ойын түрлерін қолдану жас ұрпақтың рухани жан-дүниесін арттыруда, ұлттық тәрбиені жүзеге асыруда оң ықпал етеді. Ұлттық ойын атауларының лингвистикалық мәнін ашуда заманауи технологияларды пайдалану да қарастырылды. Эксперимент 6-сынып оқушылары арасында «Қазақ тілі» пәні сабақтарында орындалды. Эксперимент алдында оқушылардың ұлттық ойындарға қатысты көзқарастары мен білім деңгейі анықталды. Алынған нәтижелер қорытынды эксперимент нәтижелерімен салыстырылды. Зерттеу барысында көзделген мақсатқа байланысты жаттығулар мен тапсырмалар жүйесі жүзеге асырылды. Балалардың оқу іс-әрекетін арттыру үшін ойын элементтерін әдіс ретінде пайдалану, білім алушылардың өздігінен дамуына, логикалық жетілуіне оң ықпал етеді.
Жалпы алғанда, ғылым мен тұрмыстың әр алуан салаларында «жаттығу» термині әртүрлі мәнде қолданылады. Педагогтар да, психологтар да жаттығуды оқушылардың танымдық және тәжірибелік белсенділігін арттырудың аса маңызды құралдарының бірі деп есептейді. Орта білім беретін мектептерде қазақ тілі пәнін оқытуда жаңа білімдерді меңгеру, қайталау және бекіту үшін пайдаланылатын жаттығуларды түрлендіріп, ұлттық ойындар арқылы оқушыларды қоршаған ортаны, қоғамдық құбылыстарды танып-білуге жетелей отырып, олардың дүниетанымын қалыптастыруға мүмкіндік береді.
Ұлттық құндылыққа бағдарланған құзыреттілік қалыптастыру үшін оның құрамдас бөліктерін тілдік-этимологиялық, танымдық-мәдени, ономасиологиялық, лингвомәдени, лексика-семантикалық, қазақ лексикасының тарихи көне қабатын, әлеуметтік-құндылықтық құзыреттіліктерді қалыптастыру керек. Ұлттық құндылыққа бағдарланған құзыреттілікке ие оқушы ұлттық идеологияны құрметтеп,өз ұлттық діліне, тіліне беріктігі мен ұлттық салт-дәстүрді сақтауға және физикалық, биологиялық тұрғыда мықты болуға дағдыланады, ұлттық тәрбие беруді ұйымдастыра алады; өз елін сүюге, құрметтеуге деген қызығушылығы арта түседі; ұлттық мәдениетке, тілге, әдебиетке қызығушылықтары арта түседі, ұлт болашағына деген жауапкершілікті сезініп, оның өміршеңдігін қамтамасыз ету шараларын іске асыра алады; ақыл-ой күштері және интеллектуалдық қабілеттері ұлттық құндылықтар арқылы дамиды; өз ойын сыни тұрғыда жеткізуге дағдыланады.
Ойын атауларының этномәдени негіздерін терең түсіну үшін, ойын табиғатының қалай қалыптасқанын, оның мәдениетпен байланысын, өзіндік ерекшеліктерін оқушыларға қазақ тілі пәні негізінде оқу үдерісінде қолданылды. 
Ұлттық ойын түрлерін әр сабақта көрсетіп, ұлттық тіл өрнектерін пайдалана білсе, қазіргі жеткіншек біле бермейтін ұғым-түсінігін өмірге жанастыра көңіл аудартса, сол арқылы танымдық мақсат шешіледі.
Жалпы білім беретін қазақ мектебінің 6- сынып оқушыларына қазақтың ұлттық ойындарын оқыта отырып, олардың дүниетанымын қалыптастырудың әдістемелік жүйесінің тиімділігі ғылыми-әдіснамалық тұрғыдан дәйектелді. Зерттеу нәтижелерін қорытындылай келе, мынадай тұжырымдар жасалды: 
- қазақ тілтанымындағы ұлттық ойын-сауық атаулары жалпыхалықтық аталымдық лексикалар - өздеріне тән қолданымдық мүмкіндігі бар, салт-дәстүрлермен байланысты этномәдени, менталдық сипаттағы лексикалық бірліктер. Сол себепті ұлттық ойын атауларының қалыптасуын, әлеуметтік мәнін, мазмұнын ұғыну, ажырата білу орта мектеп оқушысының ұлттық мәдени құндылықтарға қатысты дүниетанымын кеңейтеді. Зерттеу жұмысында ұсынылған ұлттық ойын атауларының этника-тілдік модельдері (лексикалық бірліктер, фразеологизмдер, мақал-мәтелдер, жаңылтпаштар т.б.) өз ішінде лексика-семантикалық топтарға жіктеліп, қазақ лексикасының тарихи көне қабатын құрайды. Сондықтан қазақ халқының өзіндік мәдени ерекшелігін, рухани-моральдық құндылықтарын байқататын ұлттық ойын атауларының ұлт жадында сақталуы үшін, оқушылардың зердесіне салып отыру олардың дүниетанымының қалыптасуына да ықпал етеді;
- ұлттық ойын атаулары негізінен салт-дәстүрлермен байланысты болғандықтан, адамға қатысты топтастыруға жатады, бірақ ұлтттық ойын атаулары белгілі мөлшерде қоғам, табиғатпен де байланысты екендігі анық. Өйткені ұлттық ойын атауларының қалыптасуы нақты қоғамдық-әлеуметтік өмір жағдайында жүзеге асатындығы да ақиқат. Зерттеу барысында халықтық ойын атауларының сыңарлары тіл біліміндегі ономасиологиялық, номинативтік теорияға сай құрылымы, мағынасы, қолданылуы жағынан біртұтас ұғымдарды білдіріп, дайын лексемалар ретінде қызмет атқаратындығы анықталды. Олардың сыңарлары түбір (негіз) мен қосымшадан тұратын екі құрамды жалаң аталымдар түрінде, көбінесе біріккен, қосарланған, тіркескен екі не үш құрамды күрделі аталымдар түрінде кездесетіндігі, яғни жалаң, күрделі атаулардың қай-қайсысы болсын түбір мен қосымшаның немесе құрамындағы жеке сөздердің (түбір-негіздердің) жай қосындысы емес, кезінде екіншілік соңғы мағынаға ие болған, демек, олар құрылымы жағынан да, мағынасы жағынан да біртұтас тұлғаланған жаңа сипаттағы атаулар болып қалыптасқандығы жұмысымызда нақты тілдік бірліктермен дәлелденді;
- қазақтың ойын атаулары қазақ халқының этностық мәдениетіне кіретін көп саланың бірі болып табылады деп қарастырып отырғанымыздың себептері бар.  Ойын-сауық атауларының теориялық тұрғыда этнолингвистикалық және этномәдени дүниетанымдық негіздері бар екендігін анықтауға назар аударылды. Өйткені ойын атаулары, оған қатысты басқа да тіл бірліктері ғасырлар бойы ұрпақтан-ұрпаққа жеткізіліп отыратын тіл құралдары қызметін атқарады. Тілдік құралдардың мұндай қызмет атқаруының негізінде адамның дүниені, болмысты танып білу әрекетінен, дүниетанымдық көзқарасынан туған тілдік танымы анық байқалады. Сондықтан ойын атаулары әрі қазақ халқының этностық мәдениетінің бір саласын білдіретін, әрі ұлттық дүниетанымды қалыптастырудың тиімді жолы болып табылатын тілдік бірліктер екендігін назарда ұсталды. Ал ұлттық ойындарға қатысты рухани құндылықтарды тілдік құралдарды зерттегенде ғана білуге болады; 
- қазақтың ұлттық ойындары және олардың атаулары өз ішінде бірыңғай сипатта болмағандықтан, оларды топтастырып жіктемелеп зерттеу мәселесіне ғалымдардың тұжырымдарын басшылыққа ала отырып, жұмыста қазақтың ұлттық ойын атауларын ойындардың кеңістікте ойналу сипатымен байланыстырып, үш топқа бөліп қарастырылды: 1. Жиын-тойларда ойналатын спорттық және тұрмыс-салттық ойын атаулары; 2. Ашық алаңдарда, үй ішінде ойналатын қозғалмалы ойын атаулары; 3. Ой ойындарының атаулары;
- ұлттық ойындарды оқыту арқылы оқушылардың дүниетанымын қалыптастыру философиялық тұжырымдармен ұштастырыла қарастырылды. Яғни тілді оқыту әдістемесі саласындағы мәселелерді философиялық тұрғыда қарастыру ұлттық ойындар арқылы оқушы дүниетанымын дамытуға ықпал етті;
- зерттеу тақырыбын оқытуда басшылыққа алынған ұстанымдар мен қолданылған әдіс-тәсілдер ұлттық ойындардың табиғатын тануға, мәні мен мағынасын анықтауға әсер етіп, оқушы дүниетанымын кеңейтті. Тақырыпқа сай  технологиялар, әдіс-тәсілдер, жаттығулар түрлері арқылы игерту оқушының білім қорын толықтырды, оларды өзіндік қорытынды жасауға, ойын тұжырымдап айтуға және т.б. дағдыландырды;   
- зерттеу тақырыбының тиімділігін дәлелдеу үшін жүргізілген эксперимент нәтижелері 6-сыныптағы «Қазақ тілі» пәнінің білім мазмұнына ұлттық құндылықтарды танытатын ұлттық ойындарды сабақ үдерісінде пайдалану оқушы дүниетанымын қалыптастырудағы маңыздылығын дәйектеп берді. Эксперимент нәтижелері ұлттық ойындарды жалпы білім беретін мектептерде оқытудың ұтымдылығын дәлелдеді. 
Жалпы білім беретін қазақ мектебінің 6-сынып оқушыларының ұлттық ойындар арқылы дүниетанымын қалыптастырудың әдістемелік жүйесінің тиімділігі ғылыми-әдіснамалық тұрғыдан дәйектелді. Зерттеу тақырыбымен байланысты эксперимент нәтижелері таңдалған педагогикалық технологиялар мен әдістемелердің дұрыстығын дәлелдеді. Эксперимент кезінде жүргізілген жұмыстар барысында білім алушылардың тұлғалық, психологиялық, мәдени, жас ерекшеліктері есепке алынды.
Зерттеу нәтижелері ұлттық ойындардың дүниетанымдық табиғатын оқушы бойына сіңіру, өз тілінің мол байлығын терең сезінуіне, өз ұлтының тарихы мен мәдениетін жоғары бағалауына мүмкіндік беретіндігін байқатты. Ұлттық ойындарды қазақ тілі сабағында бағдарлама аясына кірістіріп оқыту оқушылардың рухани болмысын байытып, ұлттық сана-сезімін дамытуға оң ықпал жасайды. Шығармашылыққа қабілетті тұлға қалыптастыратыны ғылыми дәлелденді.
Ұлттық ойын түрлерін оқу үдерісінде пайдалану арқылы оқушылардың есте сақтау қабілеттерін жетілдіретіні айқын болды. Сондай-ақ оқушылардың сөйлеу тілін толықтырады, ана тілінде сөйлеуді лексикалық бірліктермен байытады деген қорытынды жасалды. Демек, ұлттық ойындардың бала тәрбиесі мен біліміне тигізер пайдасы ұшан-теңіз деген пікірімізге толықтай ғылыми негіз бар. 

